Datasets:

haohaaorg

/

shan-news-taifreedom_com

like 0

Follow

HaoHaaORG 4

2019-09-18T13:29:12

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9e%e1%82%85%e1%81%bc%e1%80%ba%e1%80%b8%e1%82%81%e1%80%af%e1%81%bc%e1%80%ba%e1%82%88%e1%80%99%e1%82%82/

ၵူၼ်းၼုမ်ႇသႅၼ်းႁုၼ်ႈမႂ်ႇလႄႈ ၵေႃႉသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ပိတ်ႉမၢၵ်ႇၼင်

မိူဝ်ႈဝၼ်းထီႉ 16 September 2019 ၸုမ်းပိတ်ႉမၢၵ်ႇၼင် ႁႅင်းၼုမ်ႇမႂ်ႇ (701) ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS/SSA လႄႈ ၸုမ်းပိတ်ႉမၢၵ်ႇၼင် သၼ်လွႆထုင်ႉမၢဝ်း ဝၢၼ်ႈၼွင်သႅင် ဢိူင်ႇၼွင်လွင်း ၸႄႈဝဵင်းမူႇၸႄႈ လႆႈၸတ်းႁဵတ်း ပၢင်ပိတ်ႉမၢၵ်ႇၼင်လွမ်ႈၵၼ် တီႈဝၢင်းပိတ်ႉမၢၵ်ႇၼင်လွမ်ႈ ဝၢၼ်ႈၶေးၶုၼ်ႇ ဢိူင်ႇႁၢတ်ႇႁိၼ် ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ပၢင်ပိတ်ႉမၢၵ်ႇၼင် လႆႈတႄႇၶဝ်းယၢမ်း ဝၢႆးဝၼ်း 14:00 မူင်း ထိုင် တၢမ်းၶမ်ႈ 17:30 မူင်းသေ ယိူင်းဢၢၼ်း ဢၼ်လႆႈၸတ်းႁဵတ်း ပၢင်ပိတ်ႉမၢၵ်ႇၼင်ၵၼ်ၼႆႉ ပိူဝ်ႈတႃႇႁႂ်ႈၵူၼ်းၼုမ်ႇ ၼႂ်းပိုၼ်ႉတီႈ ဝဵင်းၼိုင်ႈ လႄႈဝဵင်းၼိုင်ႈ ၵူၼ်းမိူင်း ဢိၵ်ႇတင်းၵူၼ်းသိုၵ်း ႁႂ်ႈမီးလွင်ႈၸမ်ၸႂ်ၵၼ်၊ ႁႂ်ႈမေႃၶဝ်ႈဢွၵ်ႇႁႃၵၼ်၊ မေႃၸွႆႈထႅမ်ၵၼ် ၼႂ်းတွၼ်ႈၵၢၼ် တူင်ႇဝူင်းၵူၼ်းလႄႈ ၶႂ်ႈႁႂ်ႈၵူၼ်းၼုမ်ႇႁဝ်း ႁၢင်ႇၵႆၽေးယႃႈမဝ်းၵမ် ၼႆယဝ်ႉ။ ဝၢႆးသေပၢင်ပိတ်ႉမၢၵ်ႇၼင် ယဝ်ႉတူဝ်ႈၵႂႃႇ လႆႈမီးပၢင်ၵိၼ်ၶဝ်ႈႁူမ်ႈမူႇၵၼ် တီႈႁူင်းလဵင်ႉလူၶဝ်ႈ ဝၢၼ်ႈၶေးၶုၼ်ႇ သေ ၼႂ်းပၢင်ၵိၼ်ၶဝ်ႈႁူမ်ႈမူႇ မီးပူႇၵၢင်ႉဝၢၼ်ႈၼွင်သႅင် မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်ၵူၼ်းၼုမ်ႇလႄႈ တၢင်တူဝ်ၸုမ်းပိတ်ႉမၢၵ်ႇၼင် ၸုမ်းၽႂ်မၼ်း 1 ၵေႃႉ လႆႈသိုပ်ႇမိုတ်ႈၵိုဝ်းၵၼ်သေ ပၢင်ၵိၼ်ၶဝ်ႈယဝ်ႉတူဝ်ႈ ဝႃႈၼႆ။ ၼႂ်းဝၼ်းလဵဝ်ၵၼ်ၼႆႉၵူၺ်းၼင်ႇၵဝ်ႇ ၸုမ်းပိတ်ႉမၢၵ်ႇၼင် ၵူၼ်းၼုမ်ႇႁႅင်းသၢႆၾူၼ် ဝၢၼ်ႈႁၢတ်ႇႁိၼ် ၸႅၵ်ႇႁဵတ်း 2 ၸုမ်းသေ ၶဝ်ႈႁူမ်ႈပိတ်ႉမၢၵ်ႇၼင် ၸွမ်းပွၵ်ႈၵမ်းၼႆႉလႄႈ ယူႇတီႈပူႇၵၢင်ႉဝၢၼ်ႈ ၸၢႆးလၢဝ်တႆး လႄႈ ၸၢႆးတိုၼ်းၶိူဝ်း လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ် ၵူၼ်းၼုမ်ႇသႅၼ်းႁုၼ်ႈမႂ်ႇၶဝ်သေ ပိၵ်ႉဢိုတ်း ၵိုတ်းလိုဝ်ႈပၢင်ပိတ်ႉမၢၵ်ႇၼင် တႃႇၼႂ်း ပီ 2019 ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-17T18:32:27

https://taifreedom.com/%e1%80%95%e1%80%b1%e1%82%83%e1%82%88%e1%80%91%e1%80%9d%e1%80%ba%e1%82%88%e1%81%b6%e1%80%ad%e1%80%b0%e1%80%84%e1%80%ba%e1%82%87-%e1%80%95%e1%81%a2%e1%81%bc%e1%80%ba%e1%81%bc%e1%80%af%e1%80%99%e1%80%ba/

ပေႃႈထဝ်ႈၶိူင်ႇ ပၢၼ်ၼုမ်ႇသိုၵ်းႁၢၼ် လူႉသဵင်ႈၵၢမ်ႇသုတ်းမုၼ် ၽွင်းဢႃႇယုမီး 89 ပီႊ

မိူဝ်ႈၼႆႉဝၼ်းထီႉ 17 September 2019 ယၢမ်းၵၢင်ၼႂ် 10:00 မူင်း ပေႃႈထဝ်ႈၶိူင်ႇ ၵေႃႉဢၼ်ပဵၼ် ၽူႈၶဝ်ႈပႃးၵေႃႇတင်ႈ “ၼုမ်ႇသိုၵ်းႁၢၼ် ႁဵတ်းၵၢၼ်တိုၵ်း ဢဝ်မိူင်းတႆးလွတ်ႈလႅဝ်းၵွၼ်းၶေႃ” ၸွမ်း ၸဝ်ႈၼွႆႉ (ႁွင်ႉ) သေႃးယၢၼ်ႇတ ၼၼ်ႉ လႆႈလူႉသဵင်ႈၵၢမ်ႇသုတ်းမုၼ်ၵႂႃႇ လူၺ်ႈၸွမ်းပႃႇရမီႇဢႃႇယု ဢွင်ႈတီႈႁိူၼ်း ဝၢၼ်ႈၺွင်ႇၶမ်း ဢိူင်ႇၼွင်ႁီး ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း ၼႆယဝ်ႉ။ ပေႃးထိုင်ယၢမ်းၵၢင်ၶမ်ႈ တႄႇမိူဝ်ႈၼႆႉၵႂႃႇ တေမီးပၢင်ထွမ်ႇလိၵ်ႈ လႄႈ ပေႃးထိုင်ဝၼ်းထီႉ 19 September 2019 လိူၼ်သိပ်းလွင်ႈ 6 ၶမ်ႈ ယူႇတီႈလုၵ်ႈလုၵ်ႈလၢၼ်လၢၼ် ပေႃႈထဝ်ႈၶိူင်ႇ တေဢဝ်ပူၼ်ႉၶၢပ်ႈတူဝ်သေ ႁႅၼ်းလူႇ ႁႅၼ်းတၢၼ်းပၼ် ပေႃႈထဝ်ႈၶိူင်ႇ ၼႆယဝ်ႉ။ ပိုၼ်းၵႅပ်ႈ ပေႃႈထဝ်ႈၶိူင်ႇ – ၵိူတ်ႇမိူဝ်ႈဝၼ်းထီႉ 23 January 1930 သေ မီးပီႈၼွင်ႉ ႁူမ်ႈတွင်ႉ 7 ၵေႃႉ ပေႃႈထဝ်ႈၶိူင်ႈ ပဵၼ် ၵေႃႉထီႉ 4 လႄႈ ပဵၼ်လုၵ်ႈၸၢႆး ပူႇမွၼ်ႇၼေႃႇ + ၼၢႆးမွၼ်ႇၶမ်း ယူႇဝၢၼ်ႈၼွင်ႁီး ဢိူင်ႇၼွင်ႁီး ၸႄႈဝဵင်းမိူင်းပၼ်ႇ ဝၢႆးမႃးၶၢႆႉယူႇတီႈ ဝၢၼ်ႈၺွင်ႇၶမ်း ၊ လႆႈတႄႇၼႃႈႁိူၼ်း ၸွမ်းၵၼ်တင်း မႄႈထဝ်ႈတွမ်ႇ (ၼၢင်းတွမ်ႇ) မိူဝ်ႈပီႊ 1964 သေ မီးလုၵ်ႈႁူမ်ႈၵၼ် ၸၢႆး 5 ၵေႃႉ ယိင်း 6 ၵေႃႉ ႁူမ်ႈ 11 ၵေႃႉ သေ ပေႃႈထဝ်ႈၶိူင်ႇ လႆႈသဵင်ႈၵၢမ်ႇသုတ်းမုၼ်ၵႂႃႇ ၼႂ်းဝၼ်းထီႉ 17 September 2019 ၽွင်းဢႃႇယု လႆႈ 89 ပီႊ ၼႆယဝ်ႉ။ ၶႅပ်းႁၢင်ႈ – ပၢၼ်ၼုမ်ႇသိုၵ်းႁၢၼ် မိူဝ်ႈပီႊ 1958 ၸဝ်ႈၼွႆႉ (ႁွင်ႉ) ၸဝ်ႈသေႃးယၼ်ႇတ လႆႈဢွၼ်ႁူဝ် ၸူႉတုမ်ႁၢင်ႈႁႅၼ်းၵူၼ်း တွၼ်ႈတႃႇၵႅတ်ႇၶႄ ၽႅၼ်ႇလိၼ်ဝၢၼ်ႈမိူင်းၸိုင်ႈတႆးၼႆသေ ၽွင်းၼၼ်ႉ မီးၵူၼ်း 30ၵေႃႉ ၽွမ်ႉၸွမ်း ၸဝ်ႈၼွႆႉ ၼႆယဝ်ႉ ၊ ၼႂ်းဝၼ်းထီႉ 21 May 1958 လႆႈႁူမ်ႈၵၼ် ၵွင်ႈ 7 လဝ်း ၵူၼ်း 31 ၵေႃႉသေ ၵိၼ်ၼမ်ႉသႅတ်ႈၸႃႇ လႄႈ ၵေႃႇတင်ႈၸုမ်းလုၵ်ႉၽိုၼ်ႉ ဢၼ်ႁွင်ႉဝႃႈ “ၼုမ်ႇသိုၵ်းႁၢၼ် ႁဵတ်းၵၢၼ်တိုၵ်း ဢဝ်မိူင်းတႆး လွတ်ႈလႅဝ်းၵွၼ်းၶေႃ” ၵႂႃႇဢွင်ႈတီႈ ႁူၺ်ႈပူႉ ဢိူင်ႇမိူင်းႁၢင် ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း သေ မီးပေႃႇလသီႇ 3 ၶေႃႈ (1) တေဢဵၼ်းဢၢၼ်းဢဝ်မိူင်းတႆးၵွၼ်းၶေႃ ၊ (2) တိုၵ်းမၢၼ်ႈဢွၵ်ႇမိူင်းတႆး ၊ (3) ႁႂ်ႈသုၼ်ႇလႆႈသုၼ်ႇပဵၼ် ၽဵင်ႇပဵင်းၵၼ် ၼႆယဝ်ႉ ၊ မိူဝ်ႈတေၶဝ်ႈပဵၼ် ၼုမ်ႇသိုၵ်းႁၢၼ် ၼၼ်ႉ ပေႃႈထဝ်ႈၶိူင်ႈ လၢတ်ႈဝႃႈ တေၵႂႃႇဢဝ်မိူင်းတႆးယဝ်ႉသေ ၸင်ႇတေမႃးပၢတ်ႇၶဝ်ႈ ၶိုၼ်းဝႃႈၼႆယူႇ။ မိူဝ်ႈတႄႇၵေႃႇတင်ႈ “ၼုမ်ႇသိုၵ်းႁၢၼ် ႁဵတ်းၵၢၼ်တိုၵ်း ဢဝ်မိူင်းတႆးလွတ်ႈလႅဝ်းၵွၼ်းၶေႃ” ၵူၼ်း 31 ၵေႃႉၼၼ်ႉ မီးၸဝ်ႈႁၢၼ်လူင် ၸဝ်ႈၼွႆႉ (ႁွင်ႉ) သေႃးယၢၼ်ႇတ (ႁွင်ႉ) ၸဝ်ႈငိူၵ်ႈၵၢင်းလၢႆး (မိူင်းဝၼ်း) ၊ ၸဝ်ႈႁၢၼ် သၢင်ႇသူႉ (မႄႈဢၢႆး ၸိုင်ႈထႆး) ၊ ၸဝ်ႈႁၢၼ် ၼွႆႉဢိၼ်း (မိူင်းပၼ်ႇ) ၊ ၶုၼ်ႁၢၼ် လၢႆးဝူင်း (လၢင်းၶိူဝ်း) ၊ ပူႇပွႆး ၊ ဝီႉၺႃး ၊ ဢၢႆၼိူင်း ၊ ဢၢႆႈလဵၵ်ႉ ၊ ဢၢႆႈၼၼ် ၊ ၵေႃးလီႇ ၊ ၵုင်ႇၼ ၊ ဢိင်ႇတ ၊ ဢၢႆတၼ် ၊ ဢၢႆႈပဝ်း ၊ ဝႃႇရိင်ႇ ၊ ဢၢႆႈၼေႇ ၊ ၸိင်ႇတႃႇ ၊ ပိင်ႇၺႃႇ ၊ ၶွင်းဢွင်ႇ ၊ ပူႇမိူင်းသွင် ၊ ပၢၼ်းၵျီႇ ၊ ၵၢၼ်းၸၢႆး ၊ ပူႇပႃး ၊ ပူႇမၢႆ ၊ ၸႃႇရိင်ႇ ၊ ပၼ်ႇတီႉ ၊ ၸၢႆးၺူဝ်ႇ ၊ ပူႇဢွင်ႇ ၊ ထုၼ်းလူႇ ၊ ဢၢႆႈၶိူင်ႇ (ပေႃႈထဝ်ႈၶိူင်ႇ) ၶဝ်ၸိူဝ်းၼႆႉ ပဵၼ်ၵူၼ်းမိူင်းပၼ်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-17T15:30:41

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%9c%e1%80%b1%e1%82%83%e1%82%87%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%ad%e1%80%af%e1%80%90%e1%80%ba/

သိုၵ်း TNLA လေႃႇတိုၵ်းပိုတ်းယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) ထႅင်ႈ

မိူဝ်ႈၼႆႉ ဝၼ်းထီႉ 17 September 2019 ယၢမ်းၵၢင်ၼႂ်ၸဝ်ႉ သိုၵ်း TNLA လေႃႇတိုၵ်းပိုတ်းယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) ထႅင်ႈ တီႈဝၢၼ်ႈႁိူၼ်းဝူဝ်း ဢိူင်ႇၶိုမ်းၵဝ်ႇ ၼႂ်းၸႄႈဝဵင်းၽႄမိူင်းငေႃႉ ၸႄႈတွၼ်ႈၵျွၵ်းမႄးထႅင်ႈ တႄႇယၢမ်းၵၢင်ၼႂ်ၸဝ်ႉ ထိုင်ၶၢဝ်းယၢမ်းတဵင်ႈဝၼ်း 12:00 မူင်းပၢႆ ဝႃႈၼႆ။ ဝၢႆးသေပၢင်တိုၵ်းယဵၼ်ၵႂႃႇယဝ်ႉၼၼ်ႉ ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) ၶဝ်ႈၵူတ်ႇ ထတ်းတူၺ်း ဢွင်ႈတီႈလႆႈပဵၼ်ပၢင်တိုၵ်းသေ လႆႈႁူႉဝႃႈ သိုၵ်း TNLA ႁၢင်ႈႁႅၼ်းၶဝ်ႈၼမ်ႉတၢင်းၵိၼ်မႃး တင်းၼမ်သေ တင်ႈၸႂ်လေႃႇတိုၵ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) လႄႈ ယၢမ်းလဵဝ် သိုၵ်း TNLA ၶဝ် ထွႆဢွၵ်ႇပိုၼ်ႉတီႈပဵၼ်ပၢင်တိုၵ်း ၵႂႃႇယူႇဝႆႉ တီႈၵျွင်းမုၼ်ၸဝ်ႈ ဝၢၼ်ႈၶိုမ်းၵဝ်ႇ ၼႆယဝ်ႉ။ သိုၵ်း TNLA တႄႇပိုတ်ႇပၢင်တိုၵ်းၸူး ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး မိူဝ်ႈဝႃး ဝၼ်းထီႉ 16 September 2019 ၶၢဝ်းယၢမ်း 14:25 မူင်း ထိုင်ၶၢဝ်းယၢမ်း 17:00 မူင်းသေ ဝၢႆးၼၼ်ႉ သိုၵ်း TNLA သိုပ်ႇထႅမ်ႁႅင်းတင်းၼမ် ၶဝ်ႈဢဝ်တီႈယူႇဢိူမ်ႈၸမ် တပ်ႉပၢင်သဝ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆးလႄႈ မိူဝ်းၼႆႉ ဝၼ်းထီႉ 17 September 2019 ယၢမ်းၵၢင်ၼႂ်ၸဝ်ႉၼၼ်ႉ ၸင်ႇလႆႈၶိုၼ်ႈ လေႃႇ သိုၵ်း TNLA လႆႈၶိုၼ်ႈလေႃႇတိုၵ်း ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး (RCSS/SSA) ၼႆႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-17T15:09:54

https://taifreedom.com/%e1%80%9a%e1%81%bc%e1%80%ba%e1%82%87%e1%82%81%e1%80%ae%e1%82%87%e1%80%9c%e1%80%ae%e1%82%87yanghee-lee-%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%b0%e1%81%bc%e1%80%ba/

ယၼ်ႇႁီႇလီႇ(Yanghee Lee) တိုၵ်းသူၼ်းႁႂ်ႈဢဝ်တၢင်းၽိတ်း လွင်ႈတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း

ၽူႈတၢင်တူဝ် သုၼ်ႇလႆႈသုၼ်ႇပဵၼ်ၵူၼ်း ၸၢတ်ႈၸိုင်ႈလုမ်ႈၾႃႉ ၵဵဝ်ႇၵပ်းမိူင်းမၢၼ်ႈ ယၼ်ႇႁီႇလီႇ(Yanghee Lee) လၢတ်ႈဝႃႈ လွင်ႈဢၼ် တပ်ႉသိုၵ်းမၢၼ်ႈ ပူၼ်ႉပႅၼ်မၢႆမီႈၵူႈမိူင်းမိူင်း တီႈမိူင်းမၢၼ်ႈၼၼ်ႉ သင်ဢဝ်တၢင်းၽိတ်းလႆႈၵွၼ်ႇ ၸင်ႇၵိုတ်းလိုဝ်ႈလႆႈ လွင်ႈတပ်ႉသိုၵ်းမၢၼ်ႈ ပေႉၵိၼ်ၼိၵ်ႈၸၢၵ်ႈလူလၢႆၼိူဝ် ၵူၼ်းၸၢဝ်းၶိူဝ်းသေ တေပဵၼ်ၵၢၵ်ႇသေႃး ဢၼ်ဢွင်ႇမႅင်ႇ တႃႇရူဝ်ႇႁိၼ်ႇၵျႃႇ တေၶိုၼ်းပွၵ်ႈတီႈယူႇၵဝ်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 16 September 2019 ၽူႈတၢင်တူဝ် သုၼ်ႇလႆႈသုၼ်ႇပဵၼ်ၵူၼ်း ၵဵဝ်ႇၵပ်းမိူင်းမၢၼ်ႈ ယၼ်ႇႁီႇလီႇ(Yanghee Lee) တၢင်ႇၽိုၼ်လိၵ်ႈလၢႆးငၢၼ်းၵႂႃႇ ၼႂ်းပၢင်ၵုမ်ၵွင်ႇသီႇ သုၼ်ႇလႆႈသုၼ်ႇပဵၼ်ၵူၼ်း ၵျီႇၼီႇပႃႇ ပွၵ်ႈၵမ်း 42 ဢၼ်ၸတ်းႁဵတ်း ၼႂ်းဝၼ်းထီႉ 9-27 September 2019 ၼၼ်ႉ ၼႆယဝ်ႉ။ ယၼ်ႇႁီႇလီႇ(Yanghee Lee) လၢတ်ႈၵႂႃႇၼႂ်းပၢင်ၵုမ် သုၼ်ႇလႆႈသုၼ်ႇပဵၼ်ၵူၼ်းၼၼ်ႉဝႃႈ တပ်ႉသိုၵ်းမၢၼ်ႈ တိုၵ်ႉသိုပ်ႇပူၼ်ႉပႅၼ် မၢႆမီႈၵူႈမိူင်းမိူင်း ၵႂၢင်ႈၵႂၢင်ႈၶႂၢင်ၶႂၢင် သေဢမ်ႇၵႃး ဢဝ်သဵၼ်ႈတၢင်း ဢၼ်ႁုၵ်ႉႁၢႆႉသေ ပေႉၵိၼ်ၼိၵ်ႈၸၢၵ်ႈလူလၢႆၼိူဝ် ၵူၼ်းၸၢဝ်းၶိူဝ်း ၼႂ်းမိူင်းရၶႅင်ႇ ဢိၵ်ႇတင်း မိူင်းၶျၢင်း ပွတ်းၸၢၼ်း ၼႆယဝ်ႉ။ ၼႂ်းၽိုၼ်လိၵ်ႈလၢႆးငၢၼ်းပီႊၼႆႉ ယွၼ်ႉတပ်ႉသိုၵ်းမၢၼ်ႈ ၵူတ်ႇလၢင်ႉၼႃႈလိၼ် မိူင်းရၶႅင်ႇ ပွတ်းႁွင်ႇ လႄႈ ၵူၼ်းၶိူဝ်းရူဝ်ႇႁိၼ်ႇၵျႃႇ မူႇသလိၼ်ႇ 700,000 ပၢႆ လႆႈပၢႆႈၵႂႃႇယူႇသွၼ်ႈသဝ်း ၼႂ်းမိူင်း ပင်းၵႃးလႃးတဵတ်ႉ ႁိုင်ၵႂႃႇသွင်ပီႊယဝ်ႉသေတႃႉ တေႃႇထိုင်ယၢမ်းလဵဝ် ယင်းပႆႇၸၢင်ႈပွၵ်ႈၶိုၼ်းတီႈယူႇၵဝ်ႇ ဝႃႈၼႆ။ တႃႇပၢၵ်ႈပႅတ်ႈပိူင် ၼိၵ်ႈၸၢၵ်ႈပေႉၵိၼ် ဢၼ်ဢမ်ႇၸွမ်းတြႃး လႄႈ လွင်ႈၵေႃႇၵၢၼ်ႁၢႆႉ ၼႆႉ ၽၢႆႇတပ်ႉသိုၵ်းမၢၼ်ႈ ဢမ်ႇမီးလွင်ႈႁဵတ်းသၢင်ႈသင် သေၸိူဝ်ႉသေပိူင် ၊ တွၼ်ႈတႃႇရူဝ်ႇႁိၼ်ႇၵျႃႇ ဢၼ်တိုၵ်ႉမီးယူႇ ၼႂ်းမိူင်းရၶႅင်ႇ ၵေႃႈ တိုၵ်ႉလႆႈထုၵ်ႇပေႉၵိၼ် ၼိၵ်ႈၸၢၵ်ႈ သေဢမ်ႇၵႃး ထုၵ်ႇၵၢဝ်ႇၼႄးဝႃႈ ဢမ်ႇၸႂ်ႈၵူၼ်းမိူင်း ၼႆယဝ်ႉ။ ယၼ်ႇႁီႇလီႇ(Yanghee Lee) သိုပ်ႇလၢတ်ႈဝႃႈ ၼႂ်းၵႄႈၵၢင် တပ်ႉသိုၵ်းမၢၼ်ႈ လႄႈ ၸုမ်းယိပ်း ၵွင်ႈၵၢင်ႇၸၢဝ်းၶိူဝ်း ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ရၶႅင်ႇ ၊ မိူင်းၶျၢင်းပွတ်းၸၢၼ်း ဢိၵ်ႇတင်း ၸိုင်ႈတႆးပွတ်းႁွင်ႇ ၼၼ်ႉ ၽၢႆႇတပ်ႉသိုၵ်းမၢၼ်ႈ ဢဝ်မၢၵ်ႇလူင်ပိုတ်းယိုဝ်း ၊ ဢဝ်ႁိူဝ်းမိၼ် တိုၵ်းယိုဝ်း လႄႈ ၵူၼ်းမိူင်းလႆႈလူႉတၢႆ တၢင်းၼမ် ၊ လႆႈပၢႆႈၽေးသိုၵ်း ၼပ်ႉႁူဝ်ႁဵင် ၼႆယဝ်ႉ ၊ ပိူင်လူင်မၼ်းတႄႉၵေႃႈ လွင်ႈဢၼ်တပ်ႉသိုၵ်းမၢၼ်ႈ ႁႄႉႁၢမ်ႈဢမ်ႇပၼ် ၸုမ်းတူၺ်းထိုင်လူလွမ် ၵူၼ်းၼင်ႇၵၼ် ၵႂႃႇၸွႆႈထႅမ် ၶွင်ၵိၼ်ယႅမ်ႉ ဢၼ်ၵူၼ်းပၢႆႈၽေးၶဝ် လူဝ်ႇၼၼ်ႉ ပဵၼ်လွင်ႈပူၼ်ႉပႅၼ် မၢႆႈမီႈၵူႈမိူင်းမိူင်း ၼႆယဝ်ႉ။ ယၼ်ႇႁီႇလီႇ လၢတ်ႈဝႃႈ ၶႃႈၼၢင်းယုမ်ႇယမ်ဝႃႈ လွင်ႈတႃႇတေဢဝ်တၢင်းၽိတ်းလႆႈ ၵူၼ်းၸိူဝ်းဢၼ်ပူၼ်ႉပႅၼ်တၢင်းၽိတ်း ၸိုင်ႈမိူင်းပတ်ႉပိုၼ်ႉၼႆႉ လွင်ႈယႂ်ႇတႄႉတႄႉ ဝႃႈၼႆ ၊ ၼွၵ်ႈလိူဝ်သေၼၼ်ႉ ၵေႃႈ ပဵၼ်ၵၢၵ်ႇသေႃး လွင်ႈရူဝ်ႇႁိၼ်ႇၵျႃႇ တေပွၵ်ႈၶိုၼ်းတီႈယူႇၵဝ်ႇလႆႈ ၊ လွင်ႈဢၼ်တပ်ႉသိုၵ်းမၢၼ်ႈ ပူၼ်ႉပႅၼ်လူလၢႆၼိၵ်ႈၸၢၵ်ႈ ၵူၼ်းၸၢဝ်းၶိူဝ်း ၼၼ်ႉၵေႃႈ တေၸၢင်ႈၵိုတ်းလိုဝ်ႈလႆႈ ၼႆယဝ်ႉ။ ၽွင်းတၢင်မိူင်းမၢၼ်ႈ ၵဵဝ်ႇၵပ်းၸၢတ်ႈၸိုင်ႈလုမ်ႈၾႃႉ ၵျီႇၼီႇပႃႇ ဢူးၵျေႃႇမူဝ်းထုၼ်း လၢတ်ႈၵႂႃႇၼႂ်းပၢင်ၵုမ် ၵွင်ႇသီႇသုၼ်ႇလႆႈသုၼ်ႇပဵၼ်ၵူၼ်းၼၼ်ႉဝႃႈ ၽိုၼ်လိၵ်ႈလၢႆးငၢၼ်း ယၼ်ႇႁီႇလီႇၼႆႉ မီးလွင်ႈၸွမ်းၽၢႆႇသေ ဢမ်ႇမီး ၼမ်ႉၸႂ်ၸေႇတၼႃႇ ဢၼ်မၢၼ်ႇမႅၼ်ႈ လႄႈ သၢၼ်ၶတ်းဢမ်ႇယွမ်းႁပ်ႉလႆႈ ဝႃႈၼႆ ၊ ၼွၵ်ႈလိူဝ်သေၼၼ်ႉ လွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၸိူင်ႉႁိုဝ်ၵေႃႈယဝ်ႉ ယူႇတီႈလူင်ပွင်ၸိုင်ႈမိူင်းမၢၼ်ႈ တေဢဝ်တၢင်း ၽိတ်းၵႂႃႇ ၼႆယဝ်ႉ။ ၽူႈမီးပုၼ်ႈၽွၼ်း ၵွင်ႇသီႇႁူမ်ႇလူမ်ႈတႄႉလၢတ်ႈဝႃႈ လွင်ႈမိူင်ႈမၢၼ်ႈၼႆႉ ႁဝ်းၶႃႈတုၵ်းယွၼ်း ႁႂ်ႈလွႆးဢၢပ်ႈပၼ် ECC လုမ်းတြႃး ၊ ၼွၵ်ႈလိူဝ်သေၼၼ်ႉ ယူႇတီႈဢူႉယေႃးပႃႉတမၵ တိုၵ်းသူၼ်း ႁႂ်ႈလူင်ပွင်ၸိုင်ႈမိူင်းမၢၼ်ႈ ယွမ်းႁပ်ႉ လွင်ႈတႃႇတေထတ်းသိၼ် ၵူႈမိူင်းမိူင်းသေ တီႈ Rome Status ဢၼ်လႆႈၸႂ်ၵၼ် တႃႇတေၶွတ်ႇၽွတ်ႈၸုမ်း လုမ်းတြႃး ICC ၼၼ်ႉၵေႃႈ ႁႂ်ႈၶဝ်ႈပဵၼ်ၽူႈၶဝ်ႈၸုမ်းသေ လူင်းလၢႆးမိုဝ်းၵႂႃႇ ၼႆယဝ်ႉ။ ၽိုၼ်လိၵ်ႈလၢႆးငၢၼ်းဢွၼ်တၢင်းသုတ်းၼႆႉ ၸုမ်းၽၢႆႇသွၵ်ႈႁႃၶေႃႈမုၼ်း ၸၢတ်ႈၸိုင်ႈလုမ်ႈၾႃႉ ၵဵဝ်ႇၵပ်းမိူင်းမၢၼ်ႈ တၢင်ႇဝႆႉလူင်ႈၼႃႈ မိူဝ်ႈဝၼ်းထီႉ 16 September 2019 သေ ၽိုၼ်လိၵ်ႈလၢႆးငၢၼ်း ၵမ်းလိုၼ်းသုတ်းတႄႉၵေႃႈ မိူဝ်ႈၼႆႉဝၼ်းထီႉ 17 September 2019 ႁူဝ်ပဝ်ႈ Marzuki Darusman တေတၢင်ႇၵႂႃႇၼႂ်းပၢင်ၵုမ် ၵွင်ႇသီႇသုၼ်ႇ လႆႈသုၼ်ႇပဵၼ်ၵူၼ်း ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-09-17T14:18:25

https://taifreedom.com/%e1%81%b5%e1%80%b1%e1%82%83%e1%82%87%e1%80%99%e1%80%9e%e1%80%bb%e1%80%ad%e1%81%bc%e1%80%ba%e1%82%87%e1%80%9c%e1%80%bd%e1%80%84%e1%80%ba%e1%82%88%e1%80%84%e1%80%99%e1%80%ba%e1%80%b8%e1%80%9a%e1%80%b5/

ၵေႃႇမသျိၼ်ႇလွင်ႈငမ်းယဵၼ်မၢၼ်ႈ လႄႈ ပွတ်းႁွင်ႇ 4 ၸုမ်း ႁူပ်ႉထူပ်း ၵၼ်ထႅင်ႈ တီႈၵဵင်းတုင်

မိူဝ်ႈၼႆႉဝၼ်းထီႉ 17 September 2019 ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ လႄႈ KIA , MNDAA , AA , TNLA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူပ်ႉထူပ်းၵၼ် တီႈႁူင်လႅမ်း Amazing Resort ဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်းၼႆယဝ်ႉ။ ၼႂ်းပၢင်ႁူပ်ႉထူပ်းဢုပ်ႇဢူဝ်းပွၵ်ႈၵမ်းၼႆႉ ၽၢႆႇၵေႃႇမသျိၼ်ႇလွင်ႈငမ်းယဵၼ်မၢၼ်ႈ ဢူးတဵင်းသေႃႇ ဢွၼ်ႁူဝ် လုၵ်ႈၸုမ်း လႄႈ ၽၢႆႇတူဝ်တႅၼ်းသိုၵ်းမၢၼ်ႈသမ်ႉ ၸွမ်သိုၵ်းၵဝ်ႇ ယႃႇပေႉ ဢွၼ်ႁူဝ် ၊ ၽၢႆႇလုၵ်ႈၸုမ်း ဢူၺ်းသိုၵ်းပွတ်းႁွင်ႇ 4 ၸုမ်းၵေႃႈ ၽူႈမီးၸၼ်ႉၽႂ်မၼ်း ဢွၼ်ႁူဝ်လုၵ်ႈၸုမ်းသေ ႁူပ်ႉထူပ်းဢုပ်ႇဢူဝ်းၵၼ် တွၼ်ႈတႃႇ တေၵိုတ်းပၢင်တိုၵ်း ဢၼ်ပဵၼ်ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ၼႆယဝ်ႉ။ ဢူးသေႃႇထေး လၢတ်ႈၵႂႃႇတီႈ ၼႂ်းပၢင်သပ်းလႅင်းၸႅင်ႇၶၢဝ်ႇ မိူဝ်ႈဝၼ်းထီႉ 13 September 2019 ၼၼ်ႉဝႃႈ ပၢင်ၵုမ်ဢၼ်တေၸတ်းႁဵတ်း ၼႂ်းဝၼ်းထီႉ 17 September 2019 ၼၼ်ႉ လမ်ႇလွင်ႇၼႃႇ သင်ႇဢုပ်ႇဢူဝ်းၵၼ်သေ ဢမ်ႇလႆႈၽွၼ်းလီမၼ်းၼႆၸိုင် တေမီးၽေး လၢတ်ႈၼင်ႇၼႆ။ မိူဝ်ႈဝၼ်းထီႉ 31 August 2019 ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် သေ ၼႂ်းဝၼ်းလဵဝ်ၵူၺ်းၼင်ႇၵဝ်ႇ ၽွင်း တိုၵ်ႉဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈပၢင်တိုၵ်း ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ယူႇၼၼ်ႉ သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် ၼႂ်းဝဵင်းၵူတ်ႉၶၢႆသေ ၵူၼ်းမိူင်းလႆႈတၢႆ 5 ၵေႃႉ ဝၢတ်ႇ 1 ၵေႃႉ ၼႆယဝ်ႉ။ ဝၢႆးသေပၢင်ၵုမ် (ၼႂ်းဝၼ်းထီႉ 31) ယဝ်ႉၼၼ်ႉ သွင်ၽၢႆႇလႆႈႁူမ်ႈၵၼ် ဢွၵ်ႇၶေႃႈပိုၼ်ၶၢဝ်ႇဝႃႈ ဝၢႆးလူင်းလၢႆးမိုဝ်း Bilateral Ceasefire Agreement ယဝ်ႉ သွင်ၽၢႆႇ တူၵ်းလူင်းလႆႈၸႂ် တေသိုပ်ႇ ဢုပ်ႇဢူဝ်းငူပ်ႉငိ ၵဵဝ်ႇလူၺ်ႈလွင်ႈ လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ်ၵိုတ်းယိုဝ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (Nationwide Ceasefire Agreement-NCA) ၼႆယဝ်ႉ။ ၼႂ်းဝၼ်းထီႉ 31 August 2019 သိုၵ်းမၢၼ်ႈ လႆႈပိုၼ်ၽၢဝ်ႇ သိုပ်ႇၵိုတ်းလိုဝ်ႈလွင်ႈတူင်ႉၼိုင်သိုၵ်း ၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း တေႃႇထိုင်ဝၼ်းထီႉ 21 September 2019 လႄႈ ၽၢႆႇ MNDAA , AA , TNLA 3 ၸုမ်းၵေႃႈ လႆႈပိုၼ်ၽၢဝ်ႇၵိုတ်းတိုၵ်းၽၢႆႇလဵဝ် တႄႇဝၼ်းထီႉ 09 September 2019 ထိုင် 08 October 2019 သေတႃႉ ထိုင်ဝၼ်းထီႉ 12 September သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် တီႈလွႆၼူၵ်ႉယုင်းၶမ်း ႁိမ်းဝၢၼ်ႈၶိုမ်းၵဝ်ႇ ဢိူင်ႇၶိုမ်းမႂ်ႇ ၸႄႈဝဵင်းၵျွၵ်းမႄး ၊ ဝၼ်းထီႉ 13 သမ်ႉပဵၼ်တီႈႁိမ်း လွႆၽြႃး ၽၢႆႇၼိူဝ်ဝၢၼ်ႈႁူဝ်ၶျွင်း ဢိူင်ႇၵယႃးလၢၼ်း ၸႄႈဝဵင်းၼမ်ႉတူႈ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-09-17T12:20:32

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87/

သိုၵ်းမၢၼ်ႈယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈၶိုမ်းမႂ်ႇ တူၵ်းသႂ်ႇလင်ႁိူၼ်းၵူၼ်းမိူင်း လႄႈမီးၵူၼ်းမၢတ်ႇၸဵပ်း

မိူဝ်ႈၼႆႉ ဝၼ်းထီႉ 17 September 2019 ၶၢဝ်းယၢမ်းၵၢင်ၼႂ် 08:30 မူင်းၼၼ်ႉ သိုၵ်းမၢၼ်ႈၵွင်းတပ်ႉ ယၢၼ်ႇၵိၼ်းတွင်ႇ (ရန်ကင်းတောင်) ယိုဝ်းမၢၵ်ႇလူင်ၶဝ်ႈၵႂႃႇ ၼႂ်းဝၢၼ်ႈၶိုမ်းမႂ်ႇ ၸႄႈဝဵင်းၽႄမိူင်းငေႃႉ ၸႄႈတွၼ်ႈၵျွၵ်းမႄးသေ မၢၵ်ႇလႆႈတူၵ်းသႂ်ႇႁိူၼ်း ၵူၼ်းဝၢၼ်ႈ မီးၵူၼ်းလႆႈတိူဝ်ႉၺႃး ၸၢၵ်ႇမၢၵ်ႇ မၢတ်ႇၸဵပ်း 1 ၵေႃႉ ဝႃႈၼႆ။ တပ်ႉသိုၵ်းမၢၼ်ႈ ဢၼ်မီးတီႈယၢၼ်ႇၵိၼ်းတွင်ႇၼႆႉ ယၢၼ်ၵႆဝၢၼ်ႈၶိုမ်းမႂ်ႇ မွၵ်ႈ 5 လၵ်းသေ သိုၵ်းမၢၼ်ႈယိုဝ်းမၢၵ်ႇလူင် တူၵ်းၺႃးသႂ်ႇ ၼိူဝ်လင်ႁိူၼ်း လုင်းပိင်ႇၺႃႇ+ ပႃႈမျႃႉၸိင်ႇ မိူဝ်ႈၽွင်းယၢမ်း တိုၵ်ႉတၢၵ်ႇၼဵင်ႈယူႇ ၼႂ်းဝၢင်းႁိူၼ်းၼၼ်ႉသေ ႁဵတ်းႁႂ်ႈ ႁိူၼ်ယေးလူႉလႅဝ်လႄႈ ၵူၼ်းယူႇႁိမ်းၸမ်ၵၼ် ၸိုဝ်ႈယိင်းလၢဝ်ၶမ်း ဢႃႇယု 12 ၶူပ်ႇ လႆႈထုၵ်ႇၸၢၵ်ႇမၢၵ်ႇၽူင်ႉသႂ်ႇ တီႈငွၵ်းသွၵ်ႇမၢတ်ႇၸဵပ်းၼႆယဝ်ႉ။ သိုၵ်းမၢၼ်ႈလႄႈ သိုၵ်း TNLA ၼႆႉ လႆႈတႄႇပဵၼ်ပၢင်တိုၵ်းၵၼ် မိူဝ်ႈဝၼ်းထီႉ 12 – 13 September 2019 တီႈဝၢၼ်ႈၶိုမ်းမႂ်ႇ ၼႂ်းၸႄႈဝဵင်းၽႄမိူင်းငေႃႉ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇႁၢဝ်ႈႁႅင်း ၶၢဝ်းတၢင်း 2 ဝၼ်းသေ ဝၢႆးၼၼ်ႉၵေႃႈၶိုတ်းသိုပ်ႇပဵၼ်ပၢင်တိုၵ်းယူႇၶိူဝ်းယႂ်း ဝႃႈၼႆ။ ယွၼ်ႉပၢင်တိုၵ်း သိုၵ်းမၢၼ်ႈ လႄႈ သိုၵ်း TNLA ၼႆႉသေ မိူဝ်ႈဝၼ်းထီႉ မိူဝ်းထီႉ 13 – 14 September 2019 ပူၼ်ႉမႃးၼႆႉၵေႃႈ သင်ႇၶႃႇ လႄႈၵူၼ်းမိူင်း ၽႃႇၺႃးမၢၵ်ႇ ဢၼ်သိုၵ်း TNLA ၶဝ်ႁၢင်ႈဝႆႉ ၼိူဝ်သဵၼ်ႈတၢင်း ၵူၼ်းမိူင်းၵႂႃႇမႃးပႆ တီႈဝၢၼ်ႈၼမ်ႉၽဵတ်ႇ ၸႄႈဝဵင်းၽႄမိူင်းငေႃႉ ၸႄႈတွၼ်ႈၵျွၵ်းမႄးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-17T11:05:26

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad-2/

သိုၵ်း TNLA တီႉၺွပ်းၵူၼ်းမိူင်း ၼမ်ႉတူႈ

သိုၵ်းပလွင်ႈ TNLA ၶဝ်ႈၵႂႃႇတီႈၼႂ်းဝၢၼ်ႈၼမ်ႉႁႆး ဢိူင်ႇၼမ်ႉႁႆး ၸႄႈဝဵင်းၼမ်ႉတူႈ သေ တီႉၺွပ်းၵူၼ်းမိူင်း ဢၼ်ဢမ်ႇမီးတၢင်းၽိတ်းသင် ၵေႃႉၼိုင်ႈ လႄႈ ထိုင်မိူဝ်ႈၼႆႉ ၵေႃႈ TNLA ဢမ်ႇပႆႇပွႆႇတူဝ် ပွၵ်ႈၶိုၼ်း တင်းႁိူၼ်း ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ မိူဝ်ႈဝၼ်းထီႉ 07 September 2019 ယၢမ်းဝၢႆးဝၼ်း 16:30 မူင်း သိုၵ်း TNLA ႁႅင်းသိုၵ်း 4 ၵေႃႉ ပႃးၵွင်ႈၵၢင်ႇၸေးမိုဝ်းသေ ၵႂႃႇတီႉၺွပ်းဢဝ်တူဝ် ၵူၼ်းမိူင်း ၸိုဝ်ႈ ၸၢႆးဢႃးသၢၼ်း ဢႃႇယု 29 ပီႊ ၽွင်းမၼ်းၸၢႆး တိုၵ်ႉလဵၼ်ႈၵေႃႉလုၵ်ႈဢွၼ်ႇ တီႈၼႂ်းႁိူၼ်း ဝၢၼ်ႈၼမ်ႉႁႆး ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ သိုၵ်း TNLA တေမီးႁႅင်း သိုၵ်း 30 ပၢႆ မိူဝ်ႈၵႂႃႇတီႉၺွပ်း ၸၢႆးဢႃးသၢၼ်း တႄႉမီး 4 ၵေႃႉၵူၺ်း လိူဝ်ၼၼ်ႉ ပႆႉၼွၵ်ႈဝၢၼ်ႈ ၊ ထိုင်မိူဝ်ႈၼႆႉဝၼ်းထီႉ 17 September 2019 ၼႆႉၵေႃႈ ဢမ်ႇပႆႇႁၼ် TNLA ပွႆႇတူဝ် ၸၢႆးဢႃးသၢၼ်း ပွၵ်ႈၶိုၼ်း တင်းႁိူၼ်းသင် လႄႈ ဢမ်ႇလႆႈႁူႉဝႃႈ TNLA ဢဝ်တူဝ်မၼ်းၸၢႆး ၵႂႃႇၵုမ်းၶင်ဝႆႉ ဢွင်ႈတီႈလႂ် ၊ လွင်ႈယူႇလီၵိၼ်ဝၢၼ် ၸၢႆးဢႃးသၢၼ်း ၵေႃႈ TNLA ဢမ်ႇၵႂႃႇလၢတ်ႈသင် ႁႂ်ႈတၢင်းႁိူၼ်းယေးၶဝ် လႆႈႁူႉၸွမ်းၶႃႈ ၊ ပေႃႈမႄႈပီႈၼွင်ႉ လုၵ်ႈလၢင်းၼၢင်းမေး ၸၢႆးဢႃးသၢၼ်း ပဵၼ်ဢၼ်မႆႈၸႂ်ၸွမ်း မၼ်းၸၢႆးတႄႉတႄႉၼႆ လၢတ်ႈၼႄၼင်ႇၼႆ။ ၸၢႆးဢႃးသၢၼ်း မီးဢႃႇယု 29 ပီႊ ပဵၼ်လုၵ်ႈၸၢႆး လုင်းၵျႃႇလႅင်ႇ + ပႃႈၼိဝ်းႁွမ် ယူႇဝၢၼ်ႈၼမ်ႉႁႆး ဢိူင်ႇၼမ်ႉႁႆး ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ သေ ထုၵ်ႇသိုၵ်း TNLA တီႉၺွပ်းတူဝ်ၵႂႃႇလႆႈ 10 ဝၼ်း မိူဝ်ႈၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-09-16T18:10:26

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba/

သိုၵ်း TNLA ၶိုၼ်ႈတိုၵ်း တပ်ႉသိုၵ်းၸိုင်ႈတႆး RCSS/SSA တီႈမိူင်းငေႃႉ

မိူဝ်ႈၼႆႉဝၼ်းထီႉ 16 September 2019 ယၢမ်းဝၢႆးဝၼ်း 14:25 မူင်း သိုၵ်း TNLA ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်းပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈဝၢၼ်ႈႁိူၼ်းဝူဝ်း ဢိူင်ႇၶိုမ်းၵဝ်ႇ ၸႄႈဝဵင်းမိူင်းငေႃႉ ၸိုင်ႈတႆးပွတ်းႁွင်ႇ လႄႈ ထိုင်ယၢမ်း 16:00 မူင်း ၵေႃႈ သိုၵ်း TNLA တိုၵ်ႉသိုပ်ႇၽိူမ်ႉထႅမ်ႁႅင်းသိုၵ်း ၶိုၼ်ႈလေႃႇတိုၵ်းဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-16T16:12:53

https://taifreedom.com/%e1%82%81%e1%80%b0%e1%80%84%e1%80%ba%e1%80%b8%e1%81%b8%e1%81%a2%e1%81%b5%e1%80%ba%e1%82%88%e1%82%81%e1%80%af%e1%80%84%e1%80%ba%e1%81%bc%e1%80%99%e1%80%ba%e1%82%89%e1%80%99%e1%81%bc%e1%80%ba%e1%80%b8/

ႁူင်းၸၢၵ်ႈႁုင်ၼမ်ႉမၼ်းမဵၼ် မိူင်းသေႃႇတီႇဢႃႇရေးပီးယႃး (Saudi Arabia) ဢၼ်ယႂ်ႇသေပိူၼ်ႈၼႂ်းလုမ်ႈၾႃႉ ထုၵ်ႇၺႃးတိုၵ်း

မိူဝ်ႈဝၼ်းထီႉ 14 September 2019 ၸုမ်းယိပ်းၵွင်ႈၵၢင်ႇ ယီႇမိၼ်ႇႁူႇတီႇ လၢတ်ႈဝႃႈ လွင်ႈဢၼ်ဢဝ်ၶိူင်ႈမိၼ် တရူၼ်းသေ ယိုဝ်းႁူင်းၸၢၵ်ႈႁုင်ၼမ်ႉမၼ်းမဵၼ် ဢိၵ်ႇတင်း ဢွင်ႈတီႈႁဵတ်းဢွၵ်ႇၼမ်ႉမၼ်းမဵၼ် ၶွင်ၶွမ်ႇပၼ်ႇၼီႇ Saudi Aramco ဢၼ်ယႂ်ႇသေပိူၼ်ႈၼႂ်းလုမ်ႈၾႃႉ တီႈမိူင်းသေႃႇတီႇဢႃႇရေးပီးယႃး (Saudi Arabia) ၼၼ်ႉ ပဵၼ်ႁွႆးမိုဝ်းၶဝ် ၵေႃႉႁဵတ်း ၼႆယဝ်ႉ။ ႁူင်းၸၢၵ်ႈႁုင်ၼမ်ႉမၼ်းမဵၼ် ဢၼ်ထုၵ်ႇယိုဝ်းသေ ၾႆးမႆႈၵႂႃႇၼႆႉ ပဵၼ်ဢွင်ႈတီႈ ဢၼ်လမ်လွင်ႈ ပုၼ်ႈတႃႇႁဵတ်းဢွၵ်ႇပၼ် ႁႅင်းထၢတ်ႈ ၵူႈပိူင်ပိူင် ၼႂ်းလုမ်ႈၾႃႉ ဝႃႈၼႆ ၊ ၵဵဝ်ႇၵပ်းလွင်ႈ ၾႆးမႆႈ ဢွင်ႈတီႈႁဵတ်းဢွၵ်ႇၼမ်ႉမၼ်းမဵၼ် Khurais ဢိၵ်ႇတင်း Buqyaq ၼႆႉ ၸွင်ႇမီးၵူၼ်း လူႉတၢႆမၢတ်ႇၸဵပ်းၸွမ်း ဢၼ်ဝႃႈၼၼ်ႉ ဢမ်ႇပႆႇလႆႈႁူႉၸွမ်းလီလီ ၼႆယဝ်ႉ။ ၵဵဝ်ႇၵပ်းလွင်ႈၼိဝ်းၵလီးယႃး ၼႂ်းၵႄႈ မိူင်းဢဵၼ်ႁႅင်းယႂ်ႇၼႂ်းလုမ်ႈၾႃႉ လႄႈ ဢီႇရၼ်ႇလႆႈၸႂ်ၵၼ်ဝႆႉၼၼ်ႉသေ ၼႂ်းၵႄႈၵၢင် ဢီႇရၼ်ႇ ဢိၵ်ႇတင်း ဢမေႇရီႇၵၢၼ်ႇ ၽွင်းတိုၵ်ႉၶဵင်ႈၶႅင်ၵၼ်ယူႇၼႆႉ ယၢမ်းလဵဝ်သမ်ႉမႃးပဵၼ် လွင်ႈဢဝ်ၶိူင်ႈမိၼ် တရူၼ်းယိုဝ်း ႁူင်းၸၢၵ်ႈႁုင်ၼမ်ႉမၼ်းမဵၼ် တီႈမိူင်းသေႃႇတီႇဢႃႇရေးပီးယႃး (Saudi Arabia) လႄႈ သၢႆငၢႆပိုၼ်ႉတီႈ ပၢင်ႇလၢႆႇပႃႇသႅၼ်း ယိုင်ႈၶႅၼ်းတေ ၶဵင်ႈၶႅင်ၵၼ်ၵႂႃႇ ၼႆယဝ်ႉ။ ၸုမ်းယိပ်းၵွင်ႈၵၢင်ႇယီႇမိၼ်ႇႁူႇတီႇ ဢၼ်မိူင်းဢီႇရၼ်ႇ ၵမ်ႉထႅမ်ပၼ်ႁႅင်း လႄႈ တပ်ႉၸုမ်းဢၼ်သေႃႇတီႇ ဢွၼ်ႁူဝ် ပဵၼ်ပၢင်တိုၵ်းၵၼ် ၼႂ်းမိူင်းယီႇမိၼ်ႇ ၼပ်ႉႁူဝ်ပီႊယဝ်ႉ ဝႃႈၼႆ ၊ ၾႆးမႆႈ ႁူင်းၸၢၵ်ႈႁုင်ၼမ်ႉမၼ်းမဵၼ် Buqyaq ၼႆႉ လႆႈႁၼ်တီႈၼိူဝ် Video online သေဢမ်ႇၵႃး လႆႈငိၼ်းပႃး သဵင်ၵွင်ႈသဵင်မၢၵ်ႇ ဝႃႈၼႆ။ ႁူင်ႈၵၢၼ်ပိုၼ်ၽၢဝ်ႇ Saudi Press Agency ၶွင်လူင်ပွင်ၸိုင်ႈ မိူင်း (Saudi Arabia) ပိုၼ်ၽၢဝ်ႇၵႂႃႇဝႃႈ ၾႆးမႆႈ ႁူင်းၸၢၵ်ႈႁုင်ၼမ်ႉမၼ်းမဵၼ် တင်ႈတႄႇမိူဝ်ႈၽွင်း ၸုမ်းယိပ်းၵွင်ႈၵၢင်ႇ ယီႇမိၼ်ႇႁူႇတီႇ ဢဝ်ၶိူင်ႈမိၼ်တရူၼ်းသေ ယိုဝ်းၼၼ်ႉ ဝႃႈၼႆ ၊ ယၢမ်းၽွင်းတေႃႈလဵဝ်ၵေႃႈ ၽူႈမီးပုၼ်ႈၽွၼ်း တိုၵ်ႉၵူတ်ႇထတ်းယူႇ ၼႆယဝ်ႉ။ ၽူႈတၢင်လၢတ်ႈၽၢႆႇသိုၵ်း ယီႇမိၼ်ႇႁူႇတီႇ Yahia Sarie တႄႉလၢတ်ႈဝႃႈ ၶိူင်ႈမိၼ်တရူၼ်းၶဝ်ၵႂႃႇယိုဝ်း ဢွင်ႈတီႈ ႁဵတ်းဢွၵ်ႇၼမ်ႉမၼ်းမဵၼ် 10 တီႈ ဝႃႈၼႆ ၊ ဢၼ်ၽၢႆႇၶဝ်ၶႂ်ႈတုၵ်းယွၼ်းတႄႉ ၶႂ်ႈႁႂ်ႈလူင်ပွင်ၸိုင်ႈသေႃႇတီႇ ၵိုတ်းလိုဝ်ႈ လွင်ႈႁဵတ်းသၢင်ႈတိုၵ်းယိုဝ်းၸုမ်းၶဝ် ၼႆယဝ်ႉ ၊ သင်ဢမ်ႇၵိုတ်း ပေႃးၼႆၸိုင် သၢႆငၢႆတေႁုၵ်ႉႁၢႆႉၵႂႃႇႁႅင်း လိူဝ်သေၼႆႉ ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-16T15:55:59

https://taifreedom.com/%e1%81%b6%e1%80%af%e1%80%90%e1%80%ba%e1%80%b8%e1%82%81%e1%81%bc%e1%80%ba%e1%80%90%e1%80%b0%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%81%a2%e1%82%86-44-%e1%81%b5/

ၶုတ်းႁၼ်တူဝ်ၵူၼ်းတၢႆ 44 ၵေႃႉ ဢၼ်သႂ်ႇထူင်လမ်သေ ၽင်ဝႆႉၼႂ်းမေႃႇၼမ်ႉ

မိူဝ်ႈဝၼ်းထီႉ 15 September 2019 သိုဝ်ႇၶၢဝ်ႇ BBC လၢတ်ႈဝႃႈ ၸဝ်ႈၼႃႈတီႈ ၶုတ်းႁၼ်တူဝ်ၵူၼ်းတၢႆ 44 ၵေႃႉ ဢၼ်သႂ်ႇထူင်လမ် 119 ထူင်သေ ၽင်ဝႆႉၼႂ်းမေႃႇၼမ်ႉ တီႈၼႂ်းဝဵင်းၵႂႃးတႃလႃးၸႃရႃး (Guadalajara) ၸႄႈမိူင်း ၸႃလိသ်ႉၵူဝ်ႇ (Jalisco) မိူင်းမႅၵ်ႉသီႇၵူဝ်ႇ (Mexico) ဝႃႈၼႆ။ ယွၼ်ႉၵူၼ်းဝၢၼ်ႈ ၸိူဝ်းယူႇႁိမ်းႁွမ်းၼၼ်ႉ လႆႈဢၢႆတူႇၼဝ်ႈ ၸဵမ်မိူဝ်ႈ ႁူဝ်လိူၼ် September ၼႆႉယဝ်ႉလႄႈ ၸင်ႇလႆႈတၢင်ႇထိုင် ၽူႈမီးပုၼ်ႈၽွၼ်းၶဝ် ႁႂ်ႈမႃးၸွႆႈၵူတ်ႇထတ်းတူၺ်း လႄႈ ၸဝ်ႈၼႃႈတီႈ လႆႈၸႂ်ႉၵႃး ၶုတ်းလိၼ် (backhoe) ၶုတ်းတူၺ်းသေ လႆႈႁူႉဝႃႈ ပဵၼ်ဢၢႆတူႇၼဝ်ႈ ၵူၼ်းတၢႆဢၼ်သႂ်ႇထူင်လမ် 119 ထူင်သေ ၽင်ဝႆႉ ၼႆယဝ်ႉ။ ယၢမ်းလဵဝ် ၽူႈမီးပုၼ်ႈၽွၼ်း ၼႂ်းပိုၼ်ႉတီႈ ၸႄႈမိူင်းၸႃလိသ်ႉၵူဝ်ႇ (Jalisco) တုၵ်းယွၼ်းတၢင်းၸွႆႈထႅမ်ၵႂႃႇ တီႈလူင်ပွင်ၸိုင်ႈ မိူင်းမႅၵ်ႉသီႇၵူဝ်ႇ (Mexico) လၢႆလၢႆၽၢႆႇ ႁႂ်ႈၶဝ်ႈမႃးၸွႆႈ ၵူတ်ႇထတ်းပၼ် ၵူၼ်းၸိူဝ်း ထုၵ်ႇၶႃႈတၢႆ တင်း 44 ၵေႃႉၼၼ်ႉယူႇ ဝႃႈၼႆ။ ၵဵဝ်ႇလူၺ်ႈလွင်ႈ ၵၢၼ်ၶႃႈၵၼ်တၢႆ ၵူၼ်းတင်းၼမ်ၼႆႉသေ ၸဝ်ႈၼႃႈတီႈ မိူင်းမႅၵ်ႉသီႇၵူဝ်ႇ (Mexico) လၢတ်ႈဝႃႈ မၼ်းႁဵတ်းႁႂ်ႈ သရေႇၼႃႈတႃ လွင်ႈဢဝ်ႁူမ်ႇလူမ်ႈ မိူင်းမႅၵ်ႉသီႇၵူဝ်ႇ လူတ်းယွမ်းလႄႈ လၢမ်းၶၢတ်ႈဝႃႈ ဢၼ်ၶႃႈတၢႆၵူၼ်း 44 ၵေႃႉ ပွၵ်ႈၵမ်းၼႆႉ ပဵၼ်ၸုမ်းမီးဢႃႇၼႃႇ ၼႂ်းၵၢၼ်ၵႃႉၶၢႆယႃႈမဝ်းၵမ် ၼႂ်းတွၼ်ႈၸႄႈမိူင်း ၸႃလိသ်ႉၵူဝ်ႇ (Jalisco) ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-16T15:47:25

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88/

ပလိၵ်ႈမၢၼ်ႈ တီႉၺွပ်းလႆႈ ၽူႈၶဝ်ႈၸုမ်း သိုၵ်းရၶႅင်ႇ AA လႄႈ ယႃႈမဝ်းၵမ်

ဝၼ်းထီႉ 15 September 2019 ပလိၵ်ႈမၢၼ်ႈ တီႉၺွပ်းလႆႈတူဝ် ၽူႈၶဝ်ႈၸုမ်း သိုၵ်းရၶႅင်ႇ Arakan Army – AA တီႈဝဵင်းလိူဝ်ႇ ဢိၵ်ႇတင်း ယႃႈမဝ်းၵမ်ၼႂ်းမိုဝ်း လႄႈ ပလိၵ်ႈမၢၼ်ႈ လႆႈပိုတ်ႇဢဝ်ဢမူႉဝႆႉပႃး ၵူၼ်းႁဵတ်းၵၢၼ် လွႆးငိုၼ်း (ဢမ်ႇၶဝ်ႈတၢင်းၵၢၼ်) 3 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ မၶၢႆႇၶၢႆႇ (ႁွင်ႉ) ၶၢႆႇၶၢႆႇၸၢမ်ႇ ၵေႃႉပဵၼ်ၽူႈၶဝ်ႈၸုမ်း AA လႆႈဢဝ်ငိုၼ်း 21,700 သႅၼ်ပျႃး (ပဵၼ်ငိုၼ်းဢၼ်ၵႃႉယႃႈသေလႆႈမႃး) လွႆးၵႂႃႇတီႈ မၶိၼ်ႇမီႇမီႇၵျေႃႇ ၵေႃႉဢဝ်ပုၼ်ႈၽွၼ်း ၵၢၼ်ဢူၼ်းငိုၼ်း ဢေးဝၼ်း (ဝဵင်းလိူဝ်ႇ) သေ ငိုၼ်း 21,700 သႅၼ်ပျႃးၼၼ်ႉ မၶၢႆႇၶၢႆႇ လႆႈလွႆး ႁဵတ်း 12 ပွၵ်ႈ လႄႈ ၵႂႃႇထုၵ်ႈဢဝ်ငိုၼ်း တီႈ ယၢၼ်ႇၼၢႆႇထူၺ်း 2,500 သႅၼ်ပျႃး လႄႈ တေႃႇထူၺ်းထူၺ်းလၢႆႇ 19,200 သႅၼ်ပျႃး ႁူမ်ႈ 21,7000 သႅၼ်ပျႃး ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇမၢၼ်ႈၶဝ် လႆႈၶၢဝ်ႇဝႃႈ ၵူၼ်းၵႃႉၶၢႆယႃႈမဝ်းၵမ် တီႈၼႂ်းတိူင်းတႃႈၵုင်ႈၼၼ်ႉ မီးလွင်ႈဢူၼ်းငိုၼ်းတင်းၼမ် ဢၼ်ဢမ်ႇၶဝ်ႈတၢင်းၵၢၼ် ၵႂႃႇတီႈဝဵင်းလိူဝ်ႇ ၼႆသေ လႆႈၵူတ်ႇထတ်းႁၼ် ၺႃးတီႈ ၵၢၼ်ဢူၼ်းငိုၼ်း ဢေးဝၼ်း (ၵၢၼ်ဢူၼ်းငိုၼ်းဢမ်ႇၶဝ်ႈတၢင်းၵၢၼ်) ၼႆယဝ်ႉ ၊ ယူႇတီႈ ပလိၵ်ႈမၢၼ်ႈ ၵေႃႈ တီႉၺွပ်းလႆႈတူဝ် မၶၢႆႇၶၢႆႇ လႄႈ ယႃႈမဝ်းၵမ် ၵမ်ႈၽွင်ႈ တီႈတူဝ်မၼ်းၼၢင်း ဝႃႈၼႆ ၊ မၶိၼ်ႇမီႇမီႇၵျေႃႇ လႄႈ တေႃႇထူၺ်းထူၺ်းလၢႆႇ ဢိၵ်ႇတင်း ယၢၼ်ႇၼၢႆႇထူၺ်း ၵူၼ်းႁဵတ်းၵၢၼ် လွႆးငိုၼ်း ဢမ်ႇၶဝ်ႈတၢင်းၵၢၼ်ၼႆႉၵေႃႈ ပလိၵ်ႈမၢၼ်ႈၶဝ် လႆႈပိုတ်ႇဢမူႉဝႆႉယူႇ ဝႃႈၼႆ။ ပလိၵ်ႈမၢၼ်ႈ ပိုၼ်ၽၢဝ်ႇဝႃႈ ၸွမ်းၼင်ႇ မၶၢႆႇၶၢႆႇ လၢတ်ႈၼႄဝႃႈ မိူဝ်ႈပီႊ 2015 ၼၼ်ႉ လႆႈလၵ်ႉၶဝ်ႈ မိူင်းထႆးသေ ၵႂႃႇႁဵတ်းၵၢၼ်ႁႃငိုၼ်း လႄႈ ယွၼ်ႉလွင်ႈသူၼ်းတုမ်သိုၵ်း AA သေ လႆႈၶဝ်ႈပဵၼ် ၽူႈၶဝ်ႈၸုမ်း သိုၵ်း AA ၊ ၼင်ႇႁိုဝ်မုၵ်ႉၸုမ်းၸဝ်ႈၵဝ်ႇ ပေႃးတေမီးလွင်ႈသူၼ်းတုမ် လွင်ႈၸူႉတုမ် ၵူၼ်းမႂ်ႇ ၊ ၼင်ႇႁိုဝ်တေမီး ငိုၼ်းၵွင်ၵၢင် ၼၼ်ႉ လႆႈၵႃႉၶၢႆယႃႈမဝ်းၵမ် ၼႆယူႇယဝ်ႉ။ ၶေႃႈမုၼ်းတီႈ – Irrawaddy , ELEVEN တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2019-09-16T11:54:12

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-11/

ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ် တီႈၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ

ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ဢၼ်မီးယူႇ ၼႂ်းၸိုင်ႈမိူင်းၶႄႇ တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ ၶိုၼ်းသိုပ်ႇဢဝ်ငိုၼ်း သိုဝ်ႉၶူဝ်းၶွင်ၸႂ်ႉသွႆ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ မိူဝ်ႈဝၼ်းထီႉ 9 September 2019 ဢၼ်ပဵၼ်ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ သိုဝ်ႉၶူဝ်းၶွင်ၸႂ်ႉ ထူင်ၼမ်ႉ 1000 ထူင် သၢင်ႉငိုၼ်း 8,000 ယွၼ်ႇ ၵႂႃႇၸွႆႈထႅမ်ပၼ်တီႈ တီႈၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ဝဵင်းမူႇၸႄႈသေ သိုပ်ႇဢဝ်ၶူဝ်းၵမ်ႉထႅမ် သူင်ႇပၼ်ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ဢၼ်ပၵ်းသဝ်းဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း မိူဝ်ႈၼႂ်းဝၼ်းထီႉ 10 September 2019 ဝႃႈၼႆ။ ၸိုဝ်ႈၸဝ်ႈၸေႇတၼႃႇ ဢၼ်လႆႈၵမ်ႉထႅမ် ပွၵ်ႈၵမ်းၼႆႉ ၸၢႆးဢၢႆႈပီး 2,000 ယွၼ်ႇ၊ ၸုမ်းၶၢဝ်ႇတႆးႁူမ်ႈၸွႆႈၸိူဝ်ႉ ၸၢတ်ႈ 500 ယွၼ်ႇ၊ ၸၢႆးၵၢၼ်ႈငိုၼ်းယီႈထုၼ်း တီႈယူႇဝဵင်းမူႇၸႄႈ 500 ယွၼ်ႇ၊ ၸၢႆးသွၼ်ႊ တီႈယူႇၶူၺ်ႉမိင် 200 ယွၼ်ႇ၊ ၼွင်ႉၶမ်း ယူႇဝႆႉၸူဝ်ႈၶၢဝ်း ၼႂ်းမိူင်းၶႄႇ 200 ယွၼ်ႇ၊ ၸၢႆးဢွင်ႇလႃႉ တီႈယူႇမိူင်းဝၼ်း 200 ယွၼ်ႇ၊ ပေႃႈယိင်းမူၺ်းဢွၼ်ႇ တီႈယူႇမိူင်းၶွၼ် (ယူႇၼၢၼ်ႇ) 100 ယွၼ်ႇ၊ ပီႈၼွင်ႉတႆး မိူင်းၽူႊဢႄႊ 100 ယွၼ်ႇ၊ ႁႃႊထႆႊ ၵိုင်ႇမႃႉ 100 ယွၼ်ႇ၊ ၸၢႆးၸိုၼ်ႈမိူင်း တီႈယူႇထုင်ႉမၢဝ်း 100 ယွၼ်ႇ၊ မူင်ႊသျိင်ႊ တီႈယူႇမိူင်းလႃႈ 100 ယွၼ်ႇ၊ ၸၢႆးသူဝ်းဝႃႇ တီႈယူႇၸႄႈၾၢင် 100 ယွၼ်ႇ၊ ၸၢႆးသႅၼ်ႊ တီႈယူႇမိူင်းလႃႈ 100ယွၼ်ႇ၊ ပီႈၼွင်ႉတႆး တီႈယူႇထုင်ႉမၢဝ်း 100 ယွၼ်ႇ၊ ဢၢႆႈပေႃႇ တီႈယူႇမိူင်းပေႃႇ 105 ယွၼ်ႇ၊ ၼၢႆးသူၺ်ႇၸီႇ တီႈယူႇမိူင်းမၢဝ်း 100 ယွၼ်ႇ၊ ယိင်းၶမ်းဢူး တီႈယူႇထုင်ႉမၢဝ်း 100 ယွၼ်ႇ၊ သိူဝ်ႁၢႆႊသူၺ်ႇ ယိင်းၶမ်းၼူၼ်း ဝဵင်းတၢင်ႉယၢၼ်း 150 ယွၼ်ႇ၊ ၸၢႆးဢွမ်ၾႃႉ ဝဵင်းမိူင်းၵုတ်ႈ 30,000 ပျႃး လႄႈၽူႈမီးၼမ်ႉၸႂ် လႆႈၶဝ်ႈႁူမ်ႈၸွႆႈထႅမ် ထႅင်ႈတင်းၼမ် ၼႆယဝ်ႉ။ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈၼႆႉ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ပဵၼ်ပွၵ်ႈၵမ်း 27 ယဝ်ႉလႄႈ သင်ဝႃႈၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈၶဝ်ႈႁူမ်ႈၵမ်ႉထႅမ်ၼႆ ၵပ်းသိုပ်ႇလႆႈတီႈ ၽူႈႁပ်ႉလူႇၶၢမ်ႇငိုၼ်း တႃႇၸွႆႈထႅမ်ၵေႃႉသိုၵ်း (RCSS/SSA) ႁဝ်းၶဝ် တီႈၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-Loir758758 လႆႈယူႇ ၼႆယဝ်ႉ။ မိူဝ်ႈဝၼ်းထီႉ 7 September 2019 ပူၼ်ႉမႃးၼႆႉၵေႃႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် ၸိုဝ်ႈလုင်းသၢမ်မွင်ႇ သိုဝ်ႉၶိူင်ႈၵဵပ်းၾႆး သူဝ်ႇလႃႇ Solar (5) ၶိူင်ႈ သၢင်ႉငိုၼ်း (400,000) ပျႃးသေ မွပ်ႈဢၢပ်ႈပၼ် ၽူႈမီးပုၼ်ႈၽွၼ်းယဝ်ႉ သိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ဢၼ်တူင်ႉၼိုင်ၼႃႈသိုၵ်း ၸိုင်ႈတႆးပွတ်းႁွင်ႇ ပၼ်ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-14T13:10:36

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

သင်ႇၶႃႇ လႄႈ ၵူၼ်းမိူင်း ၽႃႇၺႃးမၢၵ်ႇ ၸွမ်းသဵၼ်ႈတၢင်း ၵူၼ်းမိူင်းၵႂႃႇမႃးပႆ ၼႂ်းၸႄႈဝဵင်းၽႄမိူင်းငေႃႉ

မိူဝ်ႈဝၼ်းထီႉ 13 September 2019 ၶၢဝ်းယၢမ်း 08:30 မူင်း ၵၢင်ၼႂ် ၸိုဝ်ႈၸဝ်ႈသၢင်ႇၼၼ်ႇတိယ ၶီႇလူတ်ႉၶိူင်ႈ ၵႂႃႇၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈဝႆႉ ၼိူဝ်သဵၼ်ႈတၢင်း ဢၼ်ၵူၼ်းဝၢၼ်ႈ ၵႂႃႇမႃးပႆ တီႈဝၢၼ်ႈၼမ်ႉၽဵတ်ႇ ၼႂ်းၸႄႈဝဵင်းၽႄ မိူင်းငေႃႉ ၸႄႈတွၼ်ႈၵျွၵ်းမႄး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယွၼ်ႉသိုၵ်းမၢၼ်ႈလႄႈ TNLA တိုၵ်ႉသိုပ်ႇပဵၼ်ပၢင်တိုၵ်းၵၼ် ၼႂ်းၸႄႈဝဵင်း ၼမ်ႉသၼ်ႇ၊ ၸႄႈဝဵင်းၽႄ မိူင်းငေႃႉ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇလၢႆလၢႆၸႄႈဝဵင်းလႄႈ TNLA လႆႈမီး လွင်ႈႁၢင်ႈမၢၵ်ႇတႅၵ်ႇဝႆႉ ၸွမ်းသဵၼ်ႈတၢင်းလူင်သေ ႁဵတ်းႁႂ်ႈ သင်ႇၶႃႇ လႄႈ ၵူၼ်းမိူင်း လႆႈၽႃႇၺႃးမၢၵ်ႇတႅၵ်ႇ ဝႃႈၼႆ ။ မိူဝ်ႈၼႆႉ ဝၼ်းထီႉ 14 September 2019 ၵူၼ်းဝၢၼ်ႈၼမ်ႉၽဵတ်ႇ 2 ၵေႃႉ တီႈယူႇၼႂ်းၸႄႈဝဵင်းၽႄမိူင်းငေႃႉ ၼၼ်ႉၵူၺ်းၼင်ႇၵဝ်ႇ ၵႂႃႇၽႃႇၺႃးမၢၵ်ႇ ဢၼ် TNLA ၵၢင်ဝႆႉ ၼိူဝ်သဵၼ်ႈတၢင်းလဵဝ်ၵၼ် တင်းဢၼ်ၸဝ်ႈသၢင်ႇ ၽႃႇၺႃးမိူဝ်ႈဝႃးၼၼ်ႉထႅင်ႈလေႈ ၵူၼ်းဝၢၼ်ႈဢၼ်ၵႂႃႇၽႃႇၼႆႉ လႆႈႁူႉဝႃႈ ပဵၼ်ၵူၼ်းၸၢႆး 1 ၵေႃႉ လႄႈ ယိင်း 1 ၵေႃႉ လွင်ႈလူႉတၢႆၼၼ်ႉတႄႉ ဢမ်ႇပႆႇလႆႈႁူႉၸွမ်း တင်း 2 ဝၼ်း ဝႃႈၼႆ။ သိုၵ်းမၢၼ်ႈ လႄႈ TNLA ဢွၼ်ၵၼ်ပိုၼ်ၽၢဝ်ႇၵိုတ်းတိုၵ်း ႁင်းၽႂ်မၼ်းၼႆသေတႃႉ ၼႂ်းမိူင်းတႆးပွတ်းႁွင်ႇ တိုၵ်ႉသိုပ်ႇပဵၼ်ပၢင်တိုၵ်းယူႇ ဝႃႈၼႆ။ သိုၵ်းမၢၼ်ႈ ပိုၼ်ၽၢဝ်ႇၵိုတ်းတိုၵ်းၽၢႆႇလဵဝ် မိူဝ်ႈဝၼ်းထီႉ 31 August 2019 တေႃႇထိုင် ဝၼ်းထီႉ 21 September 2019 လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA သမ်ႉ ႁူမ်ႈၵၼ်ပိုၼ်ၽၢဝ်ႇၵိုတ်းတိုၵ်း တႄႇဝၼ်းထီႉ 9 September 2019 တေႃႇထိုင် ဝၼ်းထီႉ 8 October 2019 လႆႈႁူႉၸွမ်း ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-14T12:16:35

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%90%e1%80%b1%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%80%a2%e1%80%af%e1%80%95%e1%80%ba%e1%82%87/

လွင်ႈတေႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် သင်ဢမ်ႇလႆႈၽွၼ်းလီၼႆႉ တေမီးၽေး

လွင်ႈၸုမ်းၵေႃႇမသျိၼ်ႇငမ်းယဵၼ်မၢၼ်ႈ ဢိၵ်ႇတင်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း တေႁူပ်ႉထူပ်း ဢုပ်ႇဢူဝ်းၵၼ် တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၼၼ်ႉ သင်ဢမ်ႇလႆႈၽွၼ်းလီၼႆႉ တေမီးၽေး ဝႃႈၼႆ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 13 September 2019 ဢူးသေႃႇထေးလၢတ်ႈၵႂႃႇ ၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်းတီႈႁိူၼ်း ၸွမ်ၸိုင်ႈဢူးဝိၼ်းမိၼ်ႉ ၼေႇပျီႇတေႃႇၼၼ်ႉဝႃႈ လွင်ႈၵေႃႇမသျိၼ်ႇ ငမ်းယဵၼ်မၢၼ်ႈ ဢိၵ်ႇတင်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ် MNDAA ၊ TNLA ၊ KIA ၊ AA တေႁူပ်ႉထူပ်း ဢုပ်ႇဢူဝ်းၵၼ် ၼႂ်းဝၼ်းထီႉ 17 September 2019 ဢၼ်တေထိုင်မႃးၼၼ်ႉ ပဵၼ်ပၢင်ႁူပ်ႉ ထူပ်းလွင်ႈယႂ်ႇလိုၵ်ႉလမ်သေ သင်ဢမ်ႇလႆႈၽွၼ်းလီ ပေႃးၼႆၸိုင် တေမီးၽေး ဝႃႈၼႆ ၊ ၼင်ႇႁိုဝ် ပေႃးတေ လႆႈၽွၼ်းလီၼၼ်ႉၵေႃႈ တိုၵ်ႉၶတ်းၸႂ်ယူႇ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ မိူဝ်ႈပူၼ်ႉမႃး သွင်သၢမ်ဝၼ်းၼႆႉ လွင်ႈဢၼ်တႅပ်းၵွၵ်းႁူဝ်ၵူၼ်းမိူင်း တီႈၼိူဝ်သဵၼ်ႈတၢင်းလူင် ၼႂ်းမိူင်းရၶႅင်ႇၼၼ်ႉ ပဵၼ်လွင်ႈႁဵတ်းသၢင်ႈ ၵေႃႇၵၢၼ်ႁၢႆႉသေဢမ်ႇၵႃး ပဵၼ်လွင်ႈႁဵတ်းသၢင်ႈမိူၵ်ႈမႆႈ ၼႆယဝ်ႉ ၊ တီႈမိူင်းရၶႅင်ႇၼႆႉ မိူဝ်ႈတႄႇဢွၼ်တၢင်းသုတ်း ၸုမ်း ARSA မီးမႃး ၊ ၵမ်းလိုၼ်းသမ်ႉ ၸုမ်း AA ၵေႃႈမီးမႃးသေ ပၢင်တိုၵ်းၵေႃႈ လႆႈပဵၼ်ၵႂႃႇ ၶိူဝ်းၶိူဝ်းယႂ်းယႂ်း ဝႃႈၼႆ။ ဢူးသေႃႇထေးလၢတ်ႈဝႃႈ ၼင်ႇႁိုဝ်ပေႃးတေ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း Biateral လႆႈ တင်းၸုမ်း AA ၼၼ်ႉ တိုၵ်ႉၶတ်းၸႂ်ယူႇ ဝႃႈၼႆ ၊ ပေႃးၵိုတ်းတိုၵ်းၵၼ်ယဝ်ႉ တေၸွႆႈထႅမ်ၵႄႈလိတ်ႈလွင်ႈပၼ်ႁႃ IDP ၵူၼ်းပၢႆႈၽေး 6 မိုၼ်ႇပၢႆ လႄႈ လွင်ႈၵူၼ်း ၸၢဝ်းၶိူဝ်းမျူဝ်ႇ ဢိၵ်ႇတင်း ၵမၼ်ႇ ဢၼ်လႆႈပႅတ်ႈႁိူၼ်းပႅတ်ႈယေးသေ ၶၢႆႉၵႂႃႇယူႇ တၢင်ႇတီႈ ၼၼ်ႉ ၼႆယဝ်ႉ။ ၶေႃႈမုၼ်း-RFAတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-14T10:49:04

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8/

သိုၵ်းမၢၼ်ႈ ၶိုၼ်ႈသိမ်းပႅတ်ႈတပ်ႉ TNLA တီႈၼႂ်းၸႄႈဝဵင်းၵျွၵ်းမႄး ၼႃႈတေထိုင်ပၢင်ၵုမ် တီႈၵဵင်းတုင်

သိုၵ်းမၢၼ်ႈ လႄႈ ၸုမ်း TNLA ပဵၼ်ပၢင်တိုၵ်း 2 ဝၼ်းထပ်းၵၼ် ၼႂ်းၶၢဝ်းယၢမ်းၵိုတ်းသိုၵ်း/ၵိုတ်းတိုၵ်း ၼင်ႇၵၼ် လႄႈ ပဵၼ်ပႃးၼႃႈပၢင်ၵုမ် ဢၼ်လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ တင်း ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ တေႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ၼႆယဝ်ႉ။ မိူဝ်ႈဝၼ်းထီႉ 12 September 2019 ယၢမ်းဝၢႆးဝၼ်း 17:00 မူင်း သိုၵ်းမၢၼ်ႈ ႁၢင်ႈႁႅၼ်းသိုၵ်း ၶိုၼ်ႈလေႃႇတိုၵ်း ပိုတ်းယိုဝ်း တပ်ႉ TNLA (ႁႅင်းသိုၵ်းမီး 30 ပၢႆ) ဢၼ်မီးတီႈလွႆၼူၵ်ႉယုင်းၶမ်း ႁိမ်းဝၢၼ်ႈၶိုမ်းၵဝ်ႇ ဢိူင်ႇၶိုမ်းမႂ်ႇ ၸႄႈဝဵင်းၵျွၵ်းမႄး သေ ၽၢႆႇသိုၵ်းမၢၼ်ႈ သိမ်းလႆႈတပ်ႉ TNLA ၵႂႃႇမိူဝ်ႈယၢမ်းၵၢင်ၶမ်ႈ 20:00 မူင်း ၼႆယဝ်ႉ ၊ ထိုင်ဝၼ်းထီႉ 13 September 2019 ယၢမ်းၵၢင်ၼႂ် 10:00 မူင်း သိုၵ်းမၢၼ်ႈ ထွႆပၼ်ၶိုၼ်းတပ်ႉ TNLA ဢၼ်သိမ်းလႆႈ တီႈလွႆၼူၵ်ႉယုင်းၶမ်း ၼၼ်ႉ ဝႃႈၼႆ ၊ ၼႂ်းဝၼ်းထီႉ 13 ယၢမ်းၵၢင်ၼႂ် မွၵ်ႈ 06:00 မူင်း သိုၵ်းမၢၼ်ႈ လႄႈ ၸုမ်း TNLA ပဵၼ်ပၢင်တိုၵ်း တီႈႁိမ်း လွႆၽြႃး ၽၢႆႇၼိူဝ်ဝၢၼ်ႈႁူဝ်ၶျွင်း (ဟိုချောင်း) ဢိူင်ႇၵယႃးလၢၼ်း (ကယားလမ်း) ၸႄႈဝဵင်းၼမ်ႉသၼ်ႇ ၊ ၵဵဝ်ႇလူၺ်ႈလွင်ႈပၢင်တိုၵ်း ၼႂ်းဝၼ်းထီႉ 12-13 ၼႆႉ ဢမ်ႇလႆႈႁူႉၸွမ်း လွင်ႈလူႉတၢႆ လႄႈ လွင်ႈတူၵ်းသုမ်း တင်းသွင်ၽၢႆႇသင်။ ဝၼ်းထီႉ 31 August 2019 ၽၢႆႇသိုၵ်းမၢၼ်ႈ လႆႈသိုပ်ႇပိုၼ်ၽၢဝ်ႇၵိုတ်းလိုဝ်ႈ လွင်ႈတူင်ႉၼိုင်သိုၵ်းၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း (ၼႂ်းမိူင်းတႆး 4 တိူင်း လႄႈ မိူင်းၶၢင် 1 တိူင်း) တေႃႇထိုင် ၼႂ်းဝၼ်းထီႉ 21 September 2019 ၼႆႉ ၼႆယဝ်ႉ ၊ ၽၢႆႇ TNLA , AA , MNDAA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇၵေႃႈ လႆႈပိုၼ်ၽၢဝ်ႇ ၵိုတ်းတိုၵ်းၽၢႆႇလဵဝ် တႄႇဝၼ်းထီႉ 09 September 2019 ထိုင်ဝၼ်းထီႉ 08 October 2019 ဝႃႈၼႆသေတႃႉ ထိုင်ဝၼ်းထီႉ 12-13 ၼႆႉသွင်ၽၢႆႇ တိုၵ်ႉသိုပ်ႇမီးလွင်ႈပဵၼ် ပၢင်တိုၵ်းၵၼ် ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇယူႇလႄႈ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ လႆႈတိုၼ်ႇသၢၼ်ႈ ၵူဝ်ႁႄတင်းၼမ်။ ပေႃးထိုင်ဝၼ်းထီႉ 16-17 September 2019 KIO/KIA , PSLF/TNLA , MNTJP/MNDAA , ULA/AA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ လႄႈ ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ တေႁူပ်ႉထူပ်းဢုပ်ႇဢူဝ်းၵၼ်ထႅင်ႈ တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း လႆႈႁူႉၸွမ်းၼင်ႇၼႆ။ “ၶႅပ်းႁၢင်ႈဢဝ်မႃးၼႂ်း Google”တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-09-13T15:08:43

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bd/

ၵူၼ်းမိူင်း ၼႂ်းမိူင်းၽျၢၵ်ႈလင်ၼိုင်ႈ ၵိၼ်ယႃႈမိူဝ်ႇ ၶႃႈတူဝ်တၢႆသေ တၢႆ 4 ၵေႃႉ လွတ်ႈ 2 ၵေႃႉ

ၵူၼ်းမိူင်းၼႃႈႁိူၼ်းလင်ၼိုင်ႈ ဢၼ်ယူႇသၢင်ႈၵိၼ်သဝ်း ၼႂ်းပွၵ်ႉတႅဝ်းၵၢတ်ႇ (သေးတၢၼ်း) ၼႂ်းဝဵင်း မိူင်းၽျၢၵ်ႈ ၸိုင်ႈတႆးပွတ်းဢွၵ်ႇၶူင်းၼၼ်ႉ ၵိၼ်းၸႂ် လွင်ႈယူႇသၢင်ႈၵိၼ်သဝ်း ၼႂ်းၼႃႈႁိူၼ်း ၼႆသေ လႆႈၵိၼ်ယႃႈမိူဝ်ႈတၢႆ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ မိူဝ်ႈဝၼ်းထီႉ 12 September 2019 ယၢမ်းၵၢင်ၶမ်ႈ 21:00 မူင်း ၼၼ်ႉ ဢူးဢႃးမျႃႇ ဢႃႇယု 46 ပီႊ + တေႃႇဢီၼႃး ဢႃႇယု 48 ပီႊ ၵႂႃႇႁႃဢဝ်ႁၢၵ်ႈယႃႈမိူဝ်ႇ လႄႈ ဝႂ်ယႃႈမိူဝ်ႇ တၢင်ႇတီႈသေယဝ်ႉ တူမ်ႈဢဝ်ၼမ်ႉယႃႈမိူဝ်ႇ လဵင်ႉလုၵ်ႈၶႃသွင်ၵေႃႉၽူဝ်မေး ဢၼ်မီးၸိုဝ်ႈဝႃႈ မွင်ႇထေႃမေႇ ဢႃႇယု 15 ပီႊ ၊ မၼေႃႇမိ ဢႃႇယု 13 ပီႊ ၊ မွင်ႇသီႇလႃႉ ဢႃႇယု 9 ပီႊ ၊ မွင်ႇၼေႇလိၼ်းထုၼ်း ဢႃႇယု 8 ပီႊ ဢွၼ်တၢင်းၼႆယဝ်ႉ ၊ ဝၢႆးသေ ၶႃသွင်ၵေႃႉဢဝ်ယႃႈမိူဝ်ႇ လဵင်ႉလုၵ်ႈ 4 ၵေႃႉသေ ၸႂ်ႉၶဝ်ႈၵႂႃႇၼွၼ်းယဝ်ႉၼၼ်ႉ ၶႃသွင်ၵေႃႉၽူဝ်မေး လႆႈၵိၼ်ၼမ်ႉယႃႈမိူဝ်ႇၵမ်းလိုၼ်း တႃႇႁႂ်ႈမီးလွင်ႈမၼ်ႈၸႂ်ဝႃႈ လႆႈၵိၼ်ၼမ်ႉယႃႈမိူဝ်ႇ ၵၼ်တင်းႁိူၼ်း ၼႆယဝ်ႉ။ ဝၢႆးၼၼ်ႉၵႅပ်ႉၼိုင်ႈ ယွၼ်ႉယႃႈမိူဝ်ႇၶိုၼ်ႈၵွင်ႉၼႂ်းတွင်ႉသေ ၵေႃႉပဵၼ် မၼေႃႇမိ လႄႈ မွင်ႇသီႇလႃႉ လႆႈလုၵ်ႉႁၢၵ်ႈၵမ်းၼိုင်ႈယဝ်ႉ ၸင်ႇၼွၼ်းၶိုၼ်း ဝႃႈၼႆ ၊ ထိုင်ဝၼ်းထီႉ 13 ယၢမ်းၵၢင်ၼႂ်မွၵ်ႈ 07:00 မူင်း သွင်ပီႈၼွင်ႉ တိုၼ်ႇၶိုၼ်ႈမႃး လႆႈႁၼ်ၵူၼ်းၼႂ်းႁိူၼ်းတၢႆယဝ်ႉ လႄႈ လႆႈၵႂႃႇမွၵ်ႈလၢတ်ႈ ၵူၼ်းႁိမ်းႁွမ်း ႁိူၼ်းၶဝ် ယူႇယဝ်ႉ။ ၸွမ်းၼင်ႇ မၼေႃႇမိ လၢတ်ႈဝႃႈ ၵမ်းၵမ်းလႆႈငိၼ်းတီႈ ပေႃႈမႄႈၶၢင်းဝႃႈ လွင်ႈယူႇသၢင်ႈၵိၼ်သဝ်း ၸိူဝ်းၼႆႉ ဢမ်ႇၶႅမ်ႉလႅပ်ႈ ဝႃႈၼင်ႇၼႆ ၊ မၼေႃႇမိ လႄႈ မွင်သီႇလႃႉ သွင်ၵေႃႉပီႈၼွင်ႉၼႆႉ ဢမ်ႇလႆႈမီးလွင်ႈ မႆႈၸႂ်ၸွမ်းသင် လႄႈ ပဵၼ်ဢၼ်ယူႇလီဝႆႉယူႇၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ ၶေႃႈမုၼ်း – Tachileik News Agencyတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-13T14:28:05

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89%e1%80%9e%e1%80%90%e1%80%ad/

ဢိၼ်းတီးယႃး ပၼ်ၾၢင်ႉသတိ လွင်ႈၸုမ်း AA တေၸႂ်ႉၶိူင်ႈၶိုတ်းၵၢပ်ႈသေ တိုၵ်းတပ်ႉသိုၵ်းမၢၼ်ႈ

သိုဝ်ႇၶၢဝ်ႇ DNA ဢၼ်မီးတီႈ ဝဵင်းမုၼ်ႇပၢႆး မိူင်းဢိၼ်းတီးယႃး တႅမ်ႈဢွၵ်ႇၵႂႃႇဝႃႈ ၸုမ်း AA တေၸႂ်ႉၶိူင်ႈၶိုတ်းၵၢပ်ႈ Wi-Fi လႄႈ Blyetooth သေ ႁဵတ်းသၢင်ႈ တႃႇပွႆႇမၢၵ်ႇယဵပ်ႇတိုၵ်း တပ်ႉသိုၵ်းမၢၼ်ႈ ဝႃႈၼႆ။ ၸုမ်း AA ၼႆႉ ပၵ်းသဝ်းတပ်ႉၶဝ်တီႈ ၸႄႈတွၼ်ႈ Lwang Tala ၸႄႈမိူင်း မီႇၸူဝ်ႇရမ်းသေ ၸၢင်ႈပဵၼ်ၽေးၶဵၼ်တေႃႇ ၽႅၼ်ၵၢၼ်ႈ ၵႃႇလႃးတၼ်ႇ ဝႃႈၼႆ ၊ ၽႅၼ်ၵၢၼ်ၵႃႇလႃးတၼ်ႇ တႃႇတေႁဵတ်းသၢင်ႈ လွင်ႈတေႃႉသူင်ႇၵႂႃႇမႃး ၵူႈၽၢႆႇၽၢႆႇၼႆႉ ပဵၼ်ၽႅၼ်ၵၢၼ် လွင်ႈႁဵတ်းသၢင်ႈတၢင်းဢွၵ်ႇ မိူင်းဢိၼ်းတီးယႃး တႃႇၵပ်းသိုပ်ႇ ပိုၼ်ႉတီႈၸဵင်ႇ ၸၢၼ်းဝၼ်းဢွၵ်ႇၵုၼ်ဢႃႇသျႃႉ ၼႆယဝ်ႉ။ ယွၼ်ႉၼႆႉလႄႈ လွင်ႈႁဵတ်းသၢင်ႈ ၸုမ်း AA ၶဝ် တေၸႂ်ႉၶိူင်ႈၶိုတ်းၵၢပ်ႈၸိူင်ႉၼႆသေ တိုၵ်းၼႆ ၸုမ်းၽူႈသွပ်ႇဢိၼ်းတီးယႃး ဝႆႉပဵၼ်လွင်ႈယႂ်ႇသေ ၵူတ်ႇထတ်းသွပ်ႇသွၵ်ႈ ဝႃႈၼႆ ၊ ႁွင်ႈၵၢၼ်သိုဝ်ႇၶၢဝ်ႇ Zee မိူင်းဢိၼ်းတီးယႃး လၢတ်ႈဝႆႉဝႃႈ တႃႇၵႅတ်ႇၶႄႁႄႉၵင်ႈလႆႈ ၽေးၶဵၼ် မၢၵ်ႇယဵပ်ႇၼႆႉ ၽၢႆႇတပ်ႉသိုၵ်းမၢၼ်ႈၵေႃႈ ၸႂ်ႉၶိူင်ႈၶိုတ်းၵၢပ်ႈသေ ႁဵတ်းသၢင်ႈယူႇ ၼႆယဝ်ႉ။ တင်ႈတႄႇမိူဝ်ႈလိူၼ် February 2019 ၸမ်သဵင်ႈ ယူႇတီႈတပ်ႉသိုၵ်း ဢိၼ်းတီးယႃး ပိုတ်ႇၼႃႈသိုၵ်း ၽဵဝ်ႈပႅတ်ႈ တပ်ႉ ၸုမ်းယိပ်းၵွင်ႈၵၢင်ႇ 12 ဢၼ် ၸွမ်းလႅၼ်လိၼ် မိူင်းဢိၼ်းတီးယႃး လႄႈ မိူင်းရၶႅင်ႇ သေတႃႉ ဢူၽုင်းၶဝ်တႄႉ တိုၵ်ႉသိုပ်ႇ ႁူမ်ႇငမ်းဝႆႉ ၼိူဝ်ၽႅၼ်ၵၢၼ်ၵလႃးတၼ်ႇယူႇ ၼႆယဝ်ႉ။ သိုဝ်ႇၶဝ်ႇဢိၼ်းတီးယႃး တႅမ်ႈဝႆႉဝႃႈ ၸုမ်း AA ယႃႉလႅဝ်ပႅတ်ႈ ႁိူဝ်းသၢင်းၽေႃးလမ်းၼိုင်ႈ ဢၼ်တၢင်ႇၶိူင်ႈလဵၵ်း တႃႇတေၵေႃႇသၢင်ႈ ၶူဝ်ပလတ်ႉဝၼၼ်ႉသေ တိၺွပ်း ၵူၼ်းႁေႃႈႁိူဝ်းသၢင်းၽေႃးၵႂႃႇသေတႃႉ ဝၢႆးလင်မႃး ၶိုၼ်းပွႆႇပၼ်ယူႇ ဝႃႈၼႆ။ ၶေႃႈမုၼ်း-VOAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2019-09-13T13:52:29

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%99%e1%80%b1%e1%82%83%e1%80%9a%e1%82%83%e1%80%91%e1%80%b0%e1%80%84%e1%80%ba%e1%80%95%e1%80%ad%e1%80%b0%e1%80%9d%e1%80%ba%e1%82%89-%e1%81%b6%e1%80%bd/

ၸုမ်းမေႃယႃထူင်ပိူဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး လႄႈ MSI ႁူပ်ႉထူပ်းၵူၼ်းပိုၼ်ႉတီႈ ၶွတ်ႇၽွတ်ႈ ၵေႃႇမတီႇ ၽၢႆႇယူႇလီ ႁူမ်ႈၵူၼ်းပိုၼ်ႉတီႈ

မိူဝ်ႈဝၼ်းထီႉ 12 September 2019 ၸုမ်းမေႃယႃထူင်ပူင်ပိူဝ်ႉ (Back pack) ၶွင်ႇသီႇဢဝ်ၶိုၼ်းၸိုင်ႈတႆး ႁူမ်ႈၵၼ်တင်းၸုမ်း Marie Stopes International (MSI) ၸတ်းႁဵတ်းပၢင်ႁူပ်ႉထူပ်းၵူၼ်းပိုၼ်ႉတီႈသေ ၶွတ်ႇၽွတ်ႈ ၵေႃႇမတီႇ ၽၢႆႇယူႇလီ တီႈဝၢၼ်ႈၵုၼ်ၵျွင်း၊ ဢိူင်ႇၵဵင်းၶမ်း၊ ၸႄႈဝဵင်းၵုၼ်ႁဵင် ၸိုင်ႈတႆးပွတ်းၸၢၼ်း ဝႃႈၼႆ။ ဢၼ်လႆႈၶွတ်ႇၽွတ်ႈ ၵေႃႇမတီႇၽၢႆႇယူႇလီၼႆႉ မီးၵွၼ်းဢိူင်ႇ၊ ပူႇႁဵင်၊ ပူႇၵၢင်ႉ၊ ႁူဝ်ၸုမ်း၊ ႁူဝ်ၼႃႈၸၢႆး/ယိင်း ၶဝ်ႈႁူမ်ႈ တင်းၼမ်လႄႈ ၶွတ်ႇၽွတ်ႈလႆႈ ၽူႈၶဝ်ႈၵေႃႇမတီႇ မီး 47 ၵေႃႉ ပိူဝ်ႈတႃႇ ႁႂ်ႈလႆႈႁူမ်ႈမိုဝ်းၵၼ် လုမ်းလႃးတူၺ်းထိုင် ၽၢႆႇယူႇလီ ၵူၼ်းၼႂ်းပိုၼ်ႉတီႈ တႄႇၸဵမ်လူင်းသမ်းယႃႈယႃႁႄႉၵင်ႈ ၸိူဝ်ႉမႅင်း (ၵႃႇၵွႆႇသေး) လႄႈ ဢိၵ်ႇလွင်ႈယူႇလီ လၢႆလၢႆလွင်ႈ ဝႃႈၼႆယဝ်ႉ။ ပၢင်ႁူပ်ႉထူပ်းၼႆႉ လႆႈတႄႇၶၢဝ်းယၢမ်း 09:00 မူင်းၵၢင်ၼႂ် ထိုင်ဝၢႆးဝၼ်း 13:30 မူင်းသေ ဝၢႆးၶွတ်ႇၽွတ်ႈ ၵေႃႇမတီႇ ၽၢႆႇယူႇလီ ယဝ်ႉတူဝ်ႈၵႂႃႇၼၼ်ႉ ယူႇတီႈၽၢႆႇ မေႃယႃထူင်ပိူဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး လႄႈ ၽူႈၼင်ႈလုမ်း Marie Stopes International (MSI) ဝဵင်းၵုၼ်ႁဵင် တွၵ်ႇတိူဝ်ႇ မျၢၼ်ႇမႃႇႁဵင်းၵျေႃႇ ဢိၵ်ႇတင်း ၵူၼ်းပိုၼ်ႉတီႈ ႁႂ်ႈလႆႈႁူမ်ႈၵၼ်ႁဵတ်ႈသၢင်ႈ ၽၢႆႇယူႇလီၵႂႃႇ ဝႃႈၼႆ။ မိူဝ်ႈဝၼ်းထီႉ 4 September 2019 ပူၼ်ႉမႃးၼႆႉၵေႃႈ ၸုမ်းမေႃယႃထူင်ပိူဝ်ႉ (Back pack) ၶွင်ႇသီႇဢဝ်ၶိုၼ်း ၸိုင်ႈတႆး ဢၼ်ၸၢႆးလၢဝ်ဢွၼ်ႁူဝ် လႄႈ ၸုမ်း (RELIEF) လႆႈဢွၼ်ၸတ်းႁဵတ်း ပၢင်ႁူပ်ႉထူပ်းၵူၼ်းမိူင်း ၼႂ်းပိုၼ်ႉတီႈသေ ၶွတ်ႇၽွတ်ႈ ၵေႃႇမတီႇ လွင်ႈပၢႆးယူႇလီ တီႈဢိူင်ႇမိူင်းယွၼ်း ၸႄႈဝဵင်းမိူင်းၵိုင် ပိူဝ်ႈတႃႇႁူမ်ႈမိုဝ်းၵၼ် လုမ်းလႃးတူၺ်းထိုင် လွင်ႈယူႇလီ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ လႄႈ မီးပူႇႁဵင်၊ ပူႇၵၢင်ႉ၊ ႁူဝ်ၼႃႈၸၢႆး/ယိင်း ၶဝ်ႈႁူမ်ႈ 16 ဝၢၼ်ႈ ဝႃႈၼႆ။ ပၢင်ႁူပ်ႉထူပ်း လႆႈတႄႇၶၢဝ်းယၢမ်း ၵၢင်ၼႂ် 09:00 မူင်း တေႃႇထိုင် ယၢမ်းဝၢႆးဝၼ်း 13:00 မူင်းသေ ၶွတ်ႇၽွတ်ႈ ၽူႈၶဝ်ႈၸုမ်း ၵေႃႇမတီႇ ၽၢႆႇပၢႆးယူႇလီ ၼိုင်ႈဝၢၼ်ႈလႂ် 2 – 3 ၵေႃႉ ႁူမ်ႈတင်းမူတ်း မီး 44 ၵေႃႉ ၼႆယဝ်ႉ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-09-12T15:23:32

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%ad%e1%80%84%e1%80%ba%e1%82%87%e1%81%ba%e1%82%83%e1%82%87%e1%80%95%e1%81%a2%e1%82%86%e1%80%b8%e1%80%9e%e1%81%a2%e1%82%86%e1%82%88/

ၽူႈမီးပိင်ႇၺႃႇပၢႆးသၢႆႈၶဝ် ၶူၼ်ႉၶႂႃႉသွၵ်ႈႁႃႁၼ်ၼမ်ႉ ၼႂ်းၶူင်းၵၢင်(သၵျႃႇဝလႃႇ) ထႅင်ႈလၢဝ်ၼိုင်ႈလုၵ်ႈ

မိူဝ်ႈဝၼ်းထီႉ 11 September 2019 ၽူႈမီးပိင်ႇၺႃႇပၢႆးသၢႆႈ ပိတိသျႃႉၶဝ် မွၵ်ႇလၢတ်ႈဝႃႈ တီႈၼႂ်းၶူင်းၵၢင်(သၵျႃႇဝလႃႇ) လၢဝ်(ၿဂိဳဟ္)ၼိုင်ႈလုၵ်ႈၼၼ်ႉ မီးၼမ်ႉၼႆ ပဵၼ်ပွၵ်ႈဢွၼ်တၢင်းသုတ်း ဢၼ်ၶူၼ်ႉၶႂႃႉႁႃႁၼ် ဝႃႈၼႆ ၊ ၽူႈမီးပိင်ႇၺႃႇ ၽၢႆႇၶူၼ်ႉၶႂႃႉ University College London လၢတ်ႈဝႃႈ လၢဝ်လုၵ်ႈၼႆႉ မီးတီႈ တၢင်းသၢႆလႅင်း 110 ယၢၼ်ၵႆၵၼ်တင်း လုမ်ႈၾႃႉသေ မီးထၢတ်ႈမႆႈ ၊ ထၢတ်ႈၼမ်ႉ ဢၼ်တူဝ်မီးၸႂ်ၶဝ် ယူႇသဝ်းလႆႈ ၼႆယဝ်ႉ။ ၽူႈမီးပိင်ႇၺႃႇပၢႆးသၢႆႈၶဝ် သိုပ်ႇလၢတ်ႈထႅင်ႈဝႃႈ တေႃႇထိုင်ယၢမ်းၽွင်းတေႃႈလဵဝ် ၶူၼ်ႉၶႂႃႉႁႃႁၼ် လၢဝ် 4000 ပၢႆ ဢၼ်မီးၶူင်းၵၢင်လူင်ၼႆႉယဝ်ႉသေတႃႉ တီႈလၢဝ်လုၵ်ႈၼႆႉၵူၺ်း မီးမၢၵ်ႇႁိၼ်မၢၵ်ႇၽႃ ဢၼ်ၵႅၼ်ႇၶႅင် လႄႈ ထၢတ်ႈမႆႈ ဢိၵ်ႇတင်း ထၢတ်ႈၼမ်ႉ ဢၼ်တူဝ်မီးၸႂ်ၶဝ် လူဝ်ႇၼၼ်ႉ ၼႆယဝ်ႉ။ လၢဝ်လုၵ်ႈၼႆႉ ယႂ်ႇလိူဝ်သေ လုမ်ႈၾႃႉ သွင်ပုၼ်ႈသေ တီႈၼိူဝ်လၢဝ်ၼၼ်ႉ ၸွင်ႇမီးၼမ်ႉလိူဝ် 8 ပုၼ်ႈႁိုဝ် ဢၼ်ဝႃႈ ၼၼ်ႉ ဢမ်ႇပႆႇႁူႉၼႆယဝ်ႉ ၊ ၵူၺ်းၵႃႈ လၢဝ် ဢၼ်ႁွင်ႉဝႃႈ Super Earth ၼၼ်ႉ လႄႈ တၢင်းယၢၼ်ၵႆ ၼႂ်းၵႄႈ တီႈဢၼ်မီးလၢဝ်ဢၼ်သွၵ်ႈႁႃႁၼ် ဢိၵ်ႇတင်း လုၵ်ႈလႅတ်ႇၼႆႉ ပဵၼ်တၢင်းယၢၼ်ၵႆ ဢၼ်တူဝ်မီးၸႂ် မီးဢႃႈ သၢၵ်ႈယူႇသဝ်းလႆႈ ၼႆယဝ်ႉ။ လၢဝ်လုၵ်ႈၼႆႉ ပၼ်ၸိုဝ်ႈဝႆႉဝႃႈ K2-18b သေ ၸုမ်းၽၢႆႇဢုပ်ႉပိူင်ႇ တင်းၵၢင်ႁၢဝ် လႄႈ သၢႆၵၢၼ်မိၼ် ၸိူဝ်ႉၸၢတ်ႈ ဢမေႇရီႇၵၢၼ်ႇ ၶူၼ်ႉၶႂႃႉသွၵ်ႈႁႃႁၼ် မိူဝ်ႈပီႊ 2015 ၼႆယဝ်ႉ။ ၽူႈမီးပိင်ႇၺႃႇ ပၢႆးသၢႆႈၶဝ် မုင်ႈမွင်းဝႆႉဝႃႈ ၼႂ်းၶၢဝ်းတၢင်းသိပ်းပီႊ ဢၼ်တေမႃးၼႆႉ တေပွႆႇၶိူင်ႈမိၼ် ၽၢႆႇလဵပ်ႈႁဵၼ်း တင်းၵၢင်ႁၢဝ် ၵႂႃႇတီႈ ဢၼ်မီးလၢဝ်ၼပ်ႉႁူဝ်ပၢၵ်ႇ ၸိူဝ်းၼၼ်ႉ ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-09-12T14:17:38

https://taifreedom.com/%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88-%e1%81%b8%e1%80%af/

ၼၢင်းယိင်းၵေႃႉၼိုင်ႈ ၸုတ်ႇၾႆးၽဝ်တူဝ် ယွၼ်ႉထုၵ်ႇႁႄႉႁၢမ်ႈ ဢမ်ႇပၼ်ၶဝ်ႈတူၺ်း ပၢင်ပိတ်ႉမၢၵ်ႇၼင်

မိူဝ်ႈဝၼ်းထီႉ 10 September 2019 သိုဝ်ႇၶၢဝ်ႇ CNN ဢွၵ်ႇၼႄဝႆႉဝႃႈ မီးၼၢင်းယိင်းသၢဝ် ၵေႃႉၼိုင်ႈ လႆႈၸုတ်ႇၾႆးၽဝ် တူဝ်ၸဝ်ႈၵဝ်ႇၶိုၼ်း ပိူဝ်ႈတႃႇႁႂ်ႈပဵၼ် လွင်ႈၼႄၵၢင်ၸႂ် တေႃႇႁွင်ႈၵၢၼ်ၽၢႆႇလဵၼ်ႈႁႅင်း ပိတ်ႉမၢၵ်ႇၼင် ၼႂ်းမိူင်း ဢီႇရၢၼ်ႉ (Iran) ယွၼ်ႉၼၢင်းယိင်းထုၵ်ႇႁႄႉႁၢမ်ႈ ဢမ်ႇပၼ်ၶဝ်ႈ ၼႂ်းဝၢင်းပိတ်ႉမၢၵ်ႇၼင် ဝႃႈၼႆ။ Amnesty International သပ်းၸႅင်ႈၶၢဝ်ႇဝႃႇ ၼၢင်းသၢဝ် သႃႁႃး ၶူဝ်တေးယႃးရိ (Sahar Khodayari) ဢႃႉယု 29 ပီ၊ ၼုင်ႈၶူဝ်းႁၢင်ႈၶိူင်ႈ ႁႂ်ႈမိူၼ်ၵူၼ်းၸၢႆးသေ ၶဝ်ႈၵႂႃႇၼႂ်းဝၢင်းပိတ်ႉမၢၵ်ႇၼင် ပိူဝ်ႈတႃႇပၼ်ႁႅင်းၸႂ် ထိမ်းပိတ်ႉမၢၵ်ႇၼင် ဢၼ်သႃႁႃး လႆႈၸႂ် ၵူၺ်းၵႃႈ ယွၼ်ႉမၼ်းၼၢင်း ပဵၼ်ၽူႈယိင်းလႄႈ လႆႈထုၵ်ႇၸဝ်ႈၼႃႈတီႈ ၽၢႆႇႁူမ်ႇလူမ်ႈၶဝ် ႁႄႉႁၢမ်ႈဝႆႉ ဢမ်ႇပၼ်ၶဝ်ႈၵႂႃႇတူၺ်း ၼႂ်းပၢင်ပိတ်ႉမၢၵ်ႇၼင် ၼႆယဝ်ႉ။ ယွၼ်ႉလွင်ႈၼႆႉသေ မိူဝ်ႈဝူင်ႈပူၼ်ႉမႃးၼၼ်ႉ ၼၢင်းသႃႁႃး လႆႈၵႂႃႇၶိုၼ်ႈလုမ်းတႅပ်းတတ်းတြႃး ၵူၺ်းၵႃႈ သမ်ႉလႆႈလိူၼ်ႈၶၢႆႉ ဝၼ်းၶိုၼ်ႈလုမ်းတႅပ်းတတ်းတြႃးထႅင်ႈလႄႈ မိူဝ်ႈဝၼ်းထီႉ 9 September 2019 ၼၢင်းသႃႁႃး ၸင်ႇဢဝ်ၼမ်ႉမၼ်း ႁူတ်းတူဝ်မၼ်းၼၢင်းသေ ၸုတ်ႇၾႆးၽဝ်တူဝ်ၵဝ်ႇတၢႆ ဝႃႈၼႆ။ မိူင်းဢီႇရၢၼ်ႇၼႆႉ လႆႈဢွၵ်ႇပၵ်းပိူင်ႁႄႉႁၢမ်ႈ ဢမ်ႇပၼ်ၼၢင်းယိင်း ၶဝ်ႈတူၺ်းပၢင်ၶႄႉၶဵင်ႇ ပိတ်ႉမၢၵ်ႇၼင် တႄႇၸဵမ်မိူဝ်ႈ ပီ 1979 တေႃႇထိုင်ႁၢၼ်ႉၼႆႉ ၼႆယူႇ။ ယူႇတီႈၸုမ်း Amnesty International လႄႈ ၸုမ်းတူၺ်းထိုင် သုၼ်ႇလႆႈသုၼ်ႇပဵၼ်ၵူၼ်း ၶဝ်ၵေႃႈ လႆႈယိုၼ်ႈၽိုၼ်လိၵ်ႈ ထိုင်တီႈၸုမ်းပွင်ၵၢၼ် ပိတ်ႉမၢၵ်ႇၼင် ၵူႈမိူင်းမိူင်း (FIFA) ၼၼ်ႉဝႃႈ ႁႂ်ႈၵိုတ်းယိုတ်းပႅတ်ႈ ပၵ်းပိူင်ဢၼ်ႁႄႉႁၢမ်ႈ ဢမ်ႇပၼ်ၼၢင်းယိင်းၶဝ်ႈတူၺ်း ပၢင်ၶႄႉၶဵင်ႇ ပိတ်ႉမၢၵ်ႇၼင် ၶၼ်ဝႆး ဝႃႈၼႆ။ ၵဵဝ်ႇလူၺ်ႈ လွင်ႈၼၢင်းသႃႁႃး လႆႈၼႄၵၢင်ၸႂ်လူၺ်ႈ ဢဝ်ၾႆးၽဝ် တူဝ်ၸဝ်ႈၵဝ်ႇတၢႆၼႆႉသေ (FIFA) ၵေႃႈလႆႈဢွၵ်ႇ မႃး မွင်ၸႂ်ၸွမ်းမၼ်းၼၢင်းလႄႈ တုၵ်းယွၼ်းႁႂ်ႈ မိူင်းဢီႇရၢၼ်ႇ ၵိုတ်းယိုတ်းပႅတ်ႈပၵ်းပိူင်ၼႆႉလႄႈ ႁႂ်ႈပၼ်သုၼ်ႇလႆႈ ၼၢင်းယိင်းၶဝ်ႈတူၺ်း ၼႂ်းပၢင်ၶႄႉၶႅင်ႇ ပိတ်ႉမၢၵ်ႇၼင်လႆႈ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-12T10:18:45

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b5%e1%80%b1%e1%82%83%e1%81%b5%e1%80%95%e1%80%ba%e1%80%b8%e1%80%9e/

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းမိူင်းတႆး

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ ၼႂ်းမိူင်းတႆး

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-09-11T15:47:47

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-%e1%81%bc%e1%81%a2%e1%80%84/

ပလိၵ်ႈမၢၼ်ႈ တီႉၺွပ်း ၼၢင်းယိင်း ၵေႃႉဢွၼ်ႁူဝ်ၸတ်းႁဵတ်း ဝၼ်းၽူႈႁတ်းႁၢၼ်ယၢင်း ၶွပ်ႈၶူပ်ႇ 69 ပီႊ

ႁူဝ်ပဝ်ႈ ၸုမ်းၽွမ်ႉႁူမ်ႈၼၢင်းယိင်းယၢင်း KWU ဢွၼ်ႁူဝ်ၸတ်းႁဵတ်း ဝၼ်းၽူႈႁတ်းႁၢၼ်ယၢင်းသေ ထုၵ်ႇပလိၵ်ႈမၢၼ်ႈ ဝဵင်းၵျွၵ်ႉတတႃး တီႉၺွပ်းဢဝ်တူဝ်မၼ်းၼၢင်း ၽွင်းတိုၵ်ႉတေၸွႆႈထႅမ် ၼၢင်းယိင်း (ၵေႃႉဢၢင်ႈၵႃႇတူဝ်ၶိင်းဢမ်ႇတဵမ်ထူၼ်ႈ) ၵေႃႉထုၵ်ႇၺႃးပိူၼ်ႈၵၼ်ႉၸၼ် လူလၢႆၼၼ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ မိူဝ်ႈဝၼ်းထီႉ 12 August 2019 တေႃႇၼေႃႇဢူင်းလႃႉ ႁူဝ်ပဝ်ႈ KWU ဢွၼ်ႁူဝ် ၵူၼ်းမိူင်းၸၢဝ်းယၢင်း ၸတ်းႁဵတ်း ဝၼ်းၽူႈႁတ်းႁၢၼ်ယၢင်း ၶွပ်ႈၶူပ်ႇ 69 ပီႊ ဢွင်ႈတီႈ ၼႂ်းဝဵင်းတႃႈၵုင်ႈသေ ထုၵ်ႇပလိၵ်ႈမၢၼ်ႈ ဝဵင်းၵျွၵ်ႉတတႃး ပိုၼ်ၽၢဝ်ႇဝႃႈ သင်ႁၼ် တေႃႇၼေႃႇဢူင်းလႃႉ ဢိၵ်ႇတင်း ၵူၼ်းၼုမ်ႇၸၢဝ်းယၢင်း သတဵင်းသေႃႇမိၼ်း လႄႈ ၸေႃႇလပွႆႇၶျူဝ်ႇ ၸိုင် တီႉၺွပ်းလႆႈ ၵူႈဢွင်ႈတီႈ (ႁၼ်တီႈလႂ်ၺွပ်းလႆႈတီႈၼၼ်ႉ) ဝႃႈၼႆ ၊ ထိုင်ဝၼ်းထီႉ 09 September 2019 ၽွင်းတေႃႇၼေႃႇဢူင်းလႃႉ လႄႈ ၽူႈယိင်းၵေႃႉထုၵ်ႇၵၼ်ႉၸၼ် တိုၵ်ႉပႃးၵၼ်ၵႂႃႇ ဢွင်ႈတီႈႁူင်းပလိၵ်ႈမၢၼ်ႈ ၸႄႈဝဵင်းဢလူင်ႇ ပိူဝ်ႈတႃႇၸွႆႈထႅမ် ၽူႈယိင်း ၵေႃႉထုၵ်ႇၵၼ်ႉၸၼ်ၼၼ်ႉ ထုၵ်ႇပလိၵ်ႈမၢၼ်ႈ ဝဵင်းၵျွၵ်းတတႃး ၵႂႃႇတီႉၺွပ်း ၼႆယဝ်ႉ။ ဝၼ်းထီႉ 12 ပဵၼ် ဝၼ်းၽူႈႁတ်းႁၢၼ်ယၢင်း သေတႃႉ ယူႇတီႈ လူင်ပွင်ၸိုင်ႈ ၽၢႆႇတိူင်း လႆႈဢွၵ်ႇလိၵ်ႈ ႁႄႉႁၢမ်ႈဝႆႉ ဢမ်ႇပၼ်ၸႂ်ႉၸိုဝ်ႈဢၼ်ဝႃႈ ဝၼ်းၽူႈႁတ်းႁၢၼ်ယၢင်း ၼႆယဝ်ႉ ၊ ၵူၼ်းမိူင်းၸၢဝ်းယၢင်း ဢမ်ႇယွမ်းလႅၵ်ႈၸႂ်ႉၸိုဝ်ႈတၢင်ႇဢၼ်သေ လႆႈဢဝ်ၸိုဝ်ႈ ဝၼ်းၽူႈႁတ်းႁၢၼ်ယၢင်း ၸတ်းႁဵတ်းၵႂႃႇ ယူႇယဝ်ႉ။ ယူႇတီႈၸုမ်း KNU Conecerned Group လႆႈဢွၵ်ႇလိၵ်ႈပိုၼ်ၽၢဝ်ႇသၢၼ်ၶတ်း ပလိၵ်ႈမၢၼ်ႈဝႃႈ ၵူၼ်းမိူင်းၸၢဝ်းယၢင်း ၸတ်းႁဵတ်း ဝၼ်းၽူႈႁတ်းႁၢၼ်ယၢင်း သေ ထုၵ်ႇတီႉၺွပ်းဢဝ်တၢင်းၽိတ်းၼႆႉ မၼ်းပူၼ်ႉပႅၼ်လူလၢႆၼိူဝ် ၵူၼ်းမိူင်းၸၢဝ်းယၢင်းတင်းသဵင်ႈ ၊ ၵူၼ်းမိူင်းၸၢဝ်းယၢင်းတင်းသဵင်ႈ ဢၼ်မီးၼႂ်းမိူင်းၼွၵ်ႈမိူင်း ႁႂ်ႈဢွၼ်ၵၼ်သၢၼ်ၶတ်း လွင်ႈတီႉၺွပ်းဢမ်ႇၸွမ်းတြႃး လႄႈ လွင်ႈပူၼ်ႉပႅၼ် လူလၢႆၼိူဝ် ၵူၼ်းမိူင်းၸၢဝ်းယၢင်း တင်းသဵင်ႈၼႆႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-09-11T15:22:04

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%b0%e1%82%88%e1%80%90%e1%81%a2%e1%80%84%e1%80%ba%e1%80%90%e1%80%b0%e1%80%9d%e1%80%ba-%e1%80%9c%e1%80%b0%e1%80%84%e1%80%ba%e1%80%95%e1%80%bd/

ၸုမ်းၽူႈတၢင်တူဝ် လူင်ပွင်ၸိုင်ႈ လႄႈ ၸုမ်းဢုပ်ႇဢူဝ်းငူပ်ႉငီႉ NCA-S EAO ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈဝၼ်းထီႉ 10 September 2019 ယၢမ်းၵၢင်ၼႂ် 10 : 00 မူင်း ၸုမ်းဢုပ်ႇဢူဝ်းငူပ်ႉငီႉ NCA-S EAO လႄႈ ၸုမ်းၽူႈတၢင်တူဝ် လူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်းၵၼ် တီႈႁူင်းႁေႃး NRPC ဝဵင်းတႃႈၵုင်ႈ ၼႆယဝ်ႉ။ ၼႂ်းပၢင်ၵုမ်ၼႆႉ ၸုမ်းဢုပ်ႇဢူဝ်းငူပ်ႉငီႉ ၵဵဝ်ႇၵပ်းၵၢၼ်မိူင်း လႄႈ ၸုမ်းဢုပ်ႇဢူဝ်းငူပ်ႉငီႉ ၵဵဝ်ႇၵပ်းလွင်ႈ ၵၢၼ်ၵိုတ်းတိုၵ်းၵၢၼ်သိုၵ်း ဢၼ်ၸုမ်း PPST ၶွတ်ႇၽွတ်ႈဝႆႉၼၼ်ႉ ၽူႈတၢင်တူဝ် 15 ၵေႃႉ ၶဝ်ႈႁူမ်ႈဢုပ်ႇဢူဝ်း ဝႃႈၼႆ။ ၸုမ်းဢုပ်ႇဢူဝ်းငူပ်ႉငီႉ ၵဵဝ်ႇၵပ်းၵၢၼ်မိူင်းၼၼ်ႉ ၸဝ်ႈသိုၵ်းလူင် ၸၢႆးငိုၼ်း RCSS ဢွၼ်ႁူဝ်သေ ၸုမ်းဢုပ်ႇဢူဝ်း ငူပ်ႉငီႉ ၵဵဝ်ႇၵပ်းလွင်ႈ ၵၢၼ်ၵိုတ်းတိုၵ်းၵၢၼ်သိုၵ်းသမ်ႉ ပတူဝ်သေႃးသႄးၵႄ (KNU) ဢွၼ်ႁူဝ်ဢုပ်ႇဢူဝ်းၵႂႃႇ ၼႆယဝ်ႉ။ၽၢႆႇလူင်ပွင်ၸိုင်ႈသမ်ႉ ၽူႈၶၢၼ်ပၢၵ်ႇ လုမ်းၸွမ်ၸိုင်ႈ ဢူးထုၼ်းထုၼ်းဢူး ဢွၼ်ႁူဝ်သေ ၸွမ်သိုၵ်း ယႃႇပျေႉ ၊ ၸွမ်သိုၵ်း မိၼ်းၼွင်ႇ ၊ ၸွမ်ႁၢၼ်ၸူဝ်းၼၢႆႇဢူး ၊ ၸွမ်သိုၵ်းၵဝ်ႇ ၶိၼ်ႇၸေႃႇဢူး ၊ ဢူးၼေႇလိၼ်း ၊ ဢူးမူဝ်းၸေႃႇ ဢူး ၊ ဢူးပျူင်းၶျူဝ်ႇ ၊ ဢူးလႃႉမွင်ႇသူၺ်ႇ ၊ ဢူးၸေႃႇထေး ၽူႈတၢင်တူဝ် 10 ၵေႃႉ ၶဝ်ႈႁူမ်ႈဢုပ်ႇဢူဝ်းၵႂႃႇ ၼႆယဝ်ႉ။ ဢွၼ်တၢင်းသုတ်း ၽူႈဢွၼ်ႁူဝ် ၽၢႆႇလူင်ပွင်ၸိုင်ႈ ဢူးထုၼ်းထုၼ်းဢူး လႄႈ ၽူႈဢွၼ်ႁူဝ် ၸုမ်းဢုပ်ႇဢူဝ်းငူပ်ႉငီႉ NCA-S EAO ၸဝ်ႈသိုၵ်းလူင် ၸၢႆးငိုၼ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇ ၼႆယဝ်ႉ။ ပၢင်ၵုမ်ပွၵ်ႈၼႆႉ ပိူင်လူင်မၼ်းတႄႉၵေႃႈ လႆႈဢုပ်ႇဢူဝ်းၵႂႃႇ 2 လွင်ႈ ၊ (1) တၢင်းႁၼ်ထိုင် လူင်ပွင်ၸိုင်ႈ ၵဵဝ်ႇလူၺ်ႈ ၶၵ်ႉၵၢၼ်ငမ်းယဵၼ် သိုပ်ႇၵႂႃႇတၢင်းၼႃႈ ၊ (2) တၢင်းႁၼ်ထိုင် EAO တႃႇၽေႃႇၼမ်ႉၽေႃႇတူဝ် NCA ဢၼ်မီးသွင် တွၼ်ႈၵၢၼ်မိူင်း ဢိၵ်ႇတင်း ၵၢၼ်ၵိုတ်းတိုၵ်း ၵၢၼ်သိုၵ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-09-11T14:11:27

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%99%e1%82%82%e1%80%ba%e1%82%87-701-rcss-ssa-%e1%80%9c/

ၸုမ်းႁႅင်းၼုမ်ႇမႂ်ႇ (701) RCSS/SSA လႄႈ ၵေႃၵပ်းသၢၼ် ၵူၼ်းၼုမ်ႇတႆး ႁူမ်ႈၵၼ်ၸတ်းႁဵတ်း ပၢင်ပိတ်ႉမၢၵ်ႇၼင်

မိူဝ်ႈဝၼ်းထီႉ 9 September 2019 ၵေႃၵပ်းသၢၼ် ၵူၼ်းၼုမ်ႇတႆး ႁူမ်ႈၵၼ်တင်း ၵူၼ်းၼုမ်ႇ ထုင်ႉလွႆႁူဝ်သိူဝ် လေႈ ၸုမ်းႁႅင်းၼုမ်ႇမႂ်ႇ (701) RCSS/SSA လႆႈၸတ်းႁဵတ်းပၢင်ပိတ်ႉမၢၵ်ႇၼင်ၵၼ် ပိူဝ်ႈတႃႇ ႁႂ်ႈပဵၼ် လွင်ႈမိုတ်ႈၵိုဝ်းၸမ်ၸႂ်ၵၼ် ၼႂ်းၸုမ်းၵူၼ်းၼုမ်ႇတႆး လၢႆဝၢၼ်ႈ လၢႆဢိူင်ႇ ဝႃႈၼႆ။ ပၢင်ပိတ်ႉမၢၵ်ႇၼင် ပွၵ်ႈၵမ်ႈၼႆႉ လႆႈၸတ်းႁဵတ်းၵႂႃႇ တီႈဝၢၼ်ႈၶေးၶုၼ်ႇ ဢိူင်ႇႁၢတ်ႇႁိၼ် ၸႄႈဝဵင်းၼမ်ႉၶမ်း တႄႇၶၢဝ်းယၢမ်း 14:00 မူင်း ထိုင် 17:30 မူင်း၊ ဝၢႆးသေပၢင်ပိတ်ႉမၢၵ်ႇၼင်ယဝ်ႉတူဝ်ႈၵႂႃႇၼၼ်ႉ လႆႈမီးပၢင်ၵိၼ် ၶဝ်ႈႁူမ်ႈမူႇၵၼ် တီႈႁူင်းလဵင်ႉလူၶဝ်ႈ ဝၢၼ်ႈၶေးၶုၼ်ႇ ဝဵင်းၼမ်ႉၶမ်း ဝႃႈၼႆ။ ၼႂ်းပၢင်ၵိၼ်ၶဝ်ႈႁူမ်ႈမူႇၵၼ်ၼႆႉ မီးၸဝ်ႈၼႃႈတီႈ (701) RCSS/SSA ၵႅမ်ႈၽူႈၸတ်းၵၢၼ် (1) ၽၢႆႇဢုပ်ႉပိူင်ႇ ၸဝ်ႈႁၢၼ်ၵမ်ႉၶိူဝ်း မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်ၵူၼ်းၼုမ်ႇ လႄႈ ၵူၼ်းၼုမ်ႇၵူႈတီႈ ႁႂ်ႈမေႃႁၵ်ႉႁွမ်ၵၼ်၊ ႁႂ်ႈမေႃၶဝ်ႈဢွၵ်ႇႁႃၵၼ်၊ ႁႂ်ႈမေႃၸွႆႈထႅမ်ၵၼ်ၼႆယဝ်ႉ။ လုင်းၵွၼ်းၶိူဝ်း ၽူႈယႂ်ႇၵူၼ်းလူင် (701) ၵေႃႉၼိုင်ႈၵေႃႈ လႆႈမွၵ်ႇလၢတ်ႈၶေႃႈၵႂၢမ်း တိုၵ်းသူၼ်း ပၼ်ႁႅင်းၸႂ်ၵူၼ်းၼုမ်ႇၵႂႃႇ ဝႃႈၼႆ။ ယူႇတီႈၵေႃၵပ်းသၢၼ် ၵူၼ်းၼုမ်ႇတႆး လေႈ ၸုမ်းႁႅင်းၼုမ်ႇမႂ်ႇၵေႃႈ လႆႈတၢင်တူဝ် ၸုမ်းၽႂ်မၼ်း ၼိုင်ႈၸုမ်းလႂ် ၼိုင်ႈၵေႃႉသေ မွၵ်ႇလၢတ်ႈၶေႃႈၵႂၢမ်း ငိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈယႂ်ႇၵူၼ်းလူင်လႄႈ ပၢင်ၵိၼ်ၶဝ်ႈႁူမ်ႈမူႇ ယဝ်ႉတူဝ်ႈၵႂႃႇ ၼႆယဝ်ႉ။ ၼင်ႇႁိုဝ်ၵူၼ်းၼုမ်ႇတႆး ၵူႈတီႈတီႈ ပေႃးတေၶဝ်ႈဢွၵ်ႇႁႃၵၼ် မိုတ်ႈၵိုဝ်းၸမ်ၸႂ်ၵၼ်ၼၼ်ႉ မိူဝ်ႈဝၼ်းထီႉ 5 September 2019 ၼၼ်ႉၵေႃႈ ၸုမ်းပိတ်ႉမၢၵ်ႇၼင် ဝၢၼ်ႈၼမ်ႉမႃႉ လႄႈ ၸုမ်းၼုမ်ႇၸႂ်သိူဝ်း ဢိၵ်ႇတင်း ၸုမ်းႁႅင်းၼုမ်ႇမႂ်ႇ (701) RCSS/SSA လႆႈၸတ်းႁဵတ်း ပၢင်ပိတ်ႉမၢၵ်ႇၼင်ၵၼ် တီႈဝၢၼ်ႈႁၢတ်ႇႁိၼ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-11T12:23:52

https://taifreedom.com/%e1%81%bd%e1%80%b0%e1%82%88%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba-%e1%80%95%e1%81%a2%e1%82%86%e1%80%b8%e1%80%99%e1%81%a2%e1%81%b5%e1%80%ba%e1%82%88%e1%80%99/

ၽူႈႁဵတ်းၵၢၼ် ပၢႆးမၢၵ်ႈမီး ၸိုဝ်ႈလိုဝ်းလင် ၵိုတ်းလိုဝ်ႈၵၢၼ် ၼႂ်းၶွမ်ႇပၼီႇ ဢႃႇလီႇပႃႇပႃႇ (Alibaba) ပိူဝ်ႈတႃႇ ႁဵတ်းၵၢၼ်ၵုသူဝ်ႇလႄႈ ၵၢၼ်လဵပ်ႈႁဵၼ်း

ၵျႅၵ်ႉမႃႇ (Jack Ma) ၽူႈႁဵတ်းၵၢၼ် ပၢႆးမၢၵ်ႈမီး ထီႉ 1 ၼႂ်းၸိုင်ႈမိူင်းၶႄႇ ၵိုတ်းလိုဝ်ႈၵၢၼ်ပဵၼ် ၽူႈၸတ်းၵၢၼ် ၶွမ်ႇပၼီႇ ဢႃႇလီႇပႃႇပႃႇ (Alibaba) မိူဝ်ႈဝၼ်းဢႃႇယု ၶွပ်ႈထူၼ်ႈ 55 ပီ လႄႈ လႆႈမွပ်ႈဢၢပ်ႈပုၼ်ႈၽွၼ်းပၼ် တႃႇၼႄႇၸၢင် (Daniel Zhang) ၶိုၼ်ႈပဵၼ်ၽူႈၸတ်းၵၢၼ် ၶွမ်ႇပၼီႇ ဢႃႇလီႇပႃႇပႃႇ (Alibaba) မိူဝ်ႈဝၼ်းထီႉ 10 September 2019 သိုဝ်ႇၶၢဝ်ႇ BBC လၢတ်ႈဝႃႈ ၵျႅၵ်ႉမႃႇ (Jack Ma) ဢႃႇယုႇ 55 ပီ ပဵၼ်ၵူၼ်း ႁဵတ်းၵၢၼ် ပၢႆးမၢၵ်ႈမီး၊ ပဵၼ်ၽူႈၵေႃႇတင်ႈ ၶွမ်ႇပၼီႇ ဢႃႇလီႇပႃႇပႃႇ (Alibaba) လႄႈ ပဵၼ်တင်းၽူႈၸတ်းၵၢၼ် ၼႂ်းၶွမ်ႇပၼီႇၼႆႉ၊ မိူဝ်ႈဝၼ်းထီႉ 10 September 2019 ပဵၼ်ဝၼ်းဢၼ်ဢႃႇယု ၵျႅၵ်ႉမႃႇ ၶွပ်ႈတဵမ် 55 ပီ ၼႆလႄႈ ၵျႅၵ်ႉမႃႇ ယွၼ်းၵိုတ်းလိုဝ်ႈပုၼ်ႈၽွၼ်း ဢၼ်ပဵၼ်ၽူႈၸတ်းၵၢၼ် ဢႃႇလီႇပႃႇပႃႇ ၼၼ်ႉယဝ်ႉ ဝႃႈၼႆ။ ၵျႅၵ်ႉမႃႇ (Jack Ma) ၵေႃႇတင်ႈၶွမ်ႇပၼီႇ ဢႃႇလီပႃႇပႃႇ လႄႈ ၶိုၼ်ႈပဵၼ်ၽူႈၸတ်းၵၢၼ် မိူဝ်ႈပီ 1999 ပဵၼ်ၶွမ်ႇၼီႇ ဢၼ်ၵႃႉၶၢႆၼိူဝ်ဢွၼ်ႇလၢႆး (Online) ယႂ်ႇသေပိူၼ်ႈ ၼႂ်းၵမ်ႇၽႃႇလႄႈ ပဵၼ်ၽူႈမၢၵ်ႈမီး ထီႉ 1 ၼႂ်းၸိုင်ႈမိူင်းၶႄႇ၊ ယူႇတီႈၽၢႆႇလူလွမ် ၵဵဝ်ႇၵပ်းလူၺ်ႈ ငိုၼ်းၽူႈႁဵတ်းၵၢၼ်ပၢႆးမၢၵ်ႈမီးၶဝ် လၢမ်းၶၢတ်ႈဝႃႈ ၵျႅၵ်ႉမႃႇ မီးငိုၼ်းလႄႈ ၶူဝ်းၶွင် မီးၵႃႈၶၼ် ဢမ်ႇယွမ်း မွၵ်ႈ 38,600 လၢၼ်ႉ တေႃႇလႃႇ ၼႆယဝ်ႉ။ BBC လၢတ်ႈဝႃႈ ၵျႅၵ်ႉမႃႇ (Jack Ma) ၵိူတ်ႇတီႈၼႂ်းၸႄႈမိူင်း ႁၢင်ၸူဝ် (Hangzhou) ၸိုင်ႈမိူင်းၶႄႇသေ ၼႃႈႁိူၼ်းၵေႃႈ ဢမ်ႇလႆႈမၢၵ်ႈမီးသင်၊ ၵျႅၵ်ႉမႃႇ ႁဵတ်းၼႃႈၵၢၼ် ပဵၼ်ၶူးသွၼ်လႄႈ သိုဝ်ႉလႆႈၶွမ်ႇပိဝ်ႇတိူဝ်ႇ လုၵ်ႈဢွၼ်တၢင်းသုတ်း မိူဝ်ႈဢႃႇယု 33 ပီ ဝႃႈၼႆ၊ ၵဵဝ်ႇလူၺ်ႈလွင်ႈ ၵျႅၵ်ႉမႃႇ ၵိုတ်းလိုဝ်ႈပုၼ်ႈၽွၼ်း ဢၼ်ပဵၼ် ၽူႈၸတ်းၵၢၼ် ၶွမ်ႇပၼီႇဢႃႇလီပႃႇပႃႇၼႆႉ ယိူင်းဢၢၼ်း ပိူဝ်ႈတႃႇတေႁဵတ်းၵၢၼ်ၵုသူဝ်ႇလေႈ ၵၢၼ်လဵပ်ႈႁဵၼ်း ၼႆယဝ်ႉ။ ၶေႃႈမုၼ်း -Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-11T11:51:24

https://taifreedom.com/%e1%81%b5%e1%80%b1%e1%82%83%e1%82%87%e1%80%99%e1%80%9e%e1%80%bb%e1%80%ad%e1%81%bc%e1%80%ba%e1%82%87-%e1%80%9c%e1%80%bd%e1%80%84%e1%80%ba%e1%82%88%e1%80%84%e1%80%99%e1%80%ba%e1%80%b8%e1%80%9a%e1%80%b5/

ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း တေႁူပ်ႉထူပ်း ၵၼ်ထႅင်ႈ တီႈၵဵင်းတုင်

ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ လႄႈ ၸုမ်း KIO/KIA , PSLF/TNLA , MNTJP/MNDAA , ULA,AA ဢၼ်ပဵၼ် လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ တေႁူပ်ႉထူပ်းဢုပ်ႇဢူဝ်းၵၼ်ထႅင်ႈ တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ၼႂ်းၵၢင်လိူၼ် September ၼႆႉ။ မိူဝ်ႈဝၼ်းထီႉ 31 August 2019 တူဝ်တႅၼ်းသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ် တီႈၵဵင်းတုင် သေ ၼႂ်းၼၼ်ႉ လႆႈၶေႃႈတူၵ်းလူင်းပႃးဝႃ ပေႃးထိုင်ဝၼ်းထီႉ 16-17 September 2019 ႁႂ်ႈတူဝ်တႅၼ်းတင်းသွင်ၽၢႆႇ လႆႈႁူပ်ႉထူပ်း ဢုပ်ႇဢူဝ်းၵၼ်ထႅင်ႈ ဝႃႈၼႆ ၊ ၼႂ်းၶေႃႈပိုၼ်ၶၢဝ်ႇ လုၵ်ႈၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်းၼၼ်ႉၵေႃႈ ပႃးဝႆႉဝႃႈ ဝၢႆးသေ လူင်းလၢႆးမိုဝ်း Bilateral Ceasefire Agreement ယဝ်ႉ သွင်ၽၢႆႇ တူၵ်းလူင်းလႆႈၸႂ် တေသိုပ်ႇ ဢုပ်ႇဢူဝ်းငူပ်ႉငိ ၵဵဝ်ႇလူၺ်ႈလွင်ႈ လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ်ၵိုတ်းယိုဝ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (Nationwide Ceasefire Agreement-NCA) ၼႆယဝ်ႉ။ မိူဝ်ႈၽွင်း ၵေႃႇမသျိၼ်ႇ လွင်ႈငမ်းယဵၼ်မၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း တိုၵ်ႉဢုပ်ႇဢူဝ်းၵၼ် တီႈၵဵင်းတုင်ယူႇၼၼ်ႉ ၸုမ်းသိုၵ်း MNDAA , AA , TNLA လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈၼႂ်းဝဵင်းၵူတ်ႉၶၢႆ သေ ႁဵတ်းႁႂ်ႈၸၢၵ်ႇမၢၵ်ႇလူင် တူၵ်းတိူဝ်ႉၸပ်းၺႃး ၵူၼ်းမိူင်းၼႂ်းပိုၼ်ႉတီႈ တၢႆၵႂႃႇ 5 ၵေႃႉ (ပႃးလုၵ်ႈဢွၼ်ႇ) ၊ ဝၢတ်ႇၸဵပ်း 1 ၵေႃႉ လႆႈႁူႉၸွမ်း မီးၼင်ႇၼႆ။ “ၶႅပ်းႁၢင်ႈပၢင်ၵုမ် မိူဝ်ႈပူၼ်ႉမႃး”တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-10T15:13:24

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-%e1%80%9e%e1%80%ad%e1%80%af%e1%81%b5-2/

လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ပိုၼ်ၽၢဝ်ႇ ၵိုတ်းတိုၵ်းၽၢႆႇလဵဝ် ၶၢဝ်းတၢင်းၼိုင်ႈလိူၼ်

မိူဝ်ႈဝၼ်းထီႉ 9 September 2019 လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ပိုၼ်ၽၢဝ်ႇၵႂႃႇဝႃႈ တေၵိုတ်းတိုၵ်းၽၢႆႇလဵဝ် ၼႂ်းၶၢဝ်းတၢင်းၼိုင်ႈလိူၼ် ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ တေၵိုတ်းယင်ႉပၢင်တိုၵ်းၼႂ်းမိူင်းသေ ၼင်ႇႁိုဝ်တေလႆႈႁဵတ်းသၢင်ႈလွင်ႈ ႁူပ်ႉထူပ်းဢုပ်ႇဢူဝ်းငူပ်ႉငီႉၵၼ်ၼၼ်ႉ တေၵိုတ်းတိုၵ်းၽၢႆႇလဵဝ် ၼႂ်းၶၢဝ်းတၢင်းၼိုင်ႈလိူၼ် တင်ႈတႄႇ ဝၼ်းထီႉ 9 September 2019 တေႃႇပေႃးထိုင် ဝၼ်းထီႉ 8 October 2019 ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ၼႂ်းၶၢဝ်းတၢင်းၵိုတ်းတိုၵ်း ၼိုင်ႈလိူၼ်ၼႆႉ ယူႇတီႈၽၢႆႇၶဝ် တေဢမ်ႇႁၢင်ႈႁႅၼ်းသိုၵ်းၵႂႃႇတိုၵ်း တပ်ႉသိုၵ်းမၢၼ်ႈဢွၼ်တၢင်း သေတႃႉ သင်ၸိူဝ်ႉဝႃႈ ၽၢႆႇတပ်ႉသိုၵ်းမၢၼ်ႈ တေပူၼ်ႉပႅၼ် ၶဝ်ႈၵႂႃႇတူင်ႉၼိုင် ၼႂ်းပိုၼ်ႉတီႈ ၼႃႈလိၼ်လႂ် ၊ ၵႂႃႇႁၢင်ႈသိုၵ်းလႂ် ၊ ဢဝ်ၶိူင်ႈလူင်(ဢမျွၵ်ႈ) ၵႂႃႇလေႃႇတိုၵ်းလႂ် ၊ တေဢဝ်ႁိူဝ်းမိၼ်တိုၵ်းသိုၵ်း ဢမ်ႇၼၼ် ဢဝ်ႁိူဝ်းမိၼ် မႅင်းမီႈၵႂႃႇတိုၵ်းၼႆၸိုင် ယူႇတီႈၽၢႆႇၶဝ် တေဢမ်ႇလိူၵ်ႈတီႈ ၊ တေဢမ်ႇလိူၵ်ႈၶၢဝ်းယၢမ်း တၵ်းတေတုမ်ႉတွပ်ႇ ႁႄႉၵင်ႈတူဝ်ၵဝ်ႇၵႂႃႇ ၼႆယဝ်ႉ။ တင်ႈတႄႇမိူဝ်ႈဝၼ်းထီႉ 15 August 2019 ယၢမ်းၵၢင်ၼႂ် မွၵ်ႈ 05 : 00 မူင်း ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ႁူမ်ႈၵၼ် ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ (Defence Services Technological Academy – DSTA) ဝဵင်းပၢင်ႇဢူး ဢိၵ်ႇတင်း တပ်ႉပလိၵ်ႈမၢၼ်ႈ တီႈလၢၼ်ႇ(ၵိၵ်ႉ)ၶူဝ်ၵိုတ်ႈ (ၵူၵ်ႉထဵၵ်ႉ) – ၼွင်ၶဵဝ် 5 ဢွင်ႈတီႈ ၶၢဝ်းယၢမ်းမိူဝ်ႈလဵဝ်ၵၼ်ယဝ်ႉ တပ်ႉသိုၵ်းမၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း လႆႈသိုပ်ႇပဵၼ်ပၢင်တိုၵ်းၵၼ်ႁၢဝ်ႈႁႅင်း ၼိူဝ်သဵၼ်ႈတၢင်းလူင် မိူင်းႁူမ်ႈတုမ် ဝဵင်းပၢင်ႇဢူး-ဝဵင်းလႃႈသဵဝ်ႈ-ဝဵင်းမူႇၸႄႊ ၸိုင်ႈတႆးပွတ်းႁွင်ႇ ၼႆယဝ်ႉ။ ယွၼ်ႉပၢင်တိုၵ်း တပ်ႉသိုၵ်းမၢၼ်ႈ ဢိၵ်ႇတင်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း လႄႈ ၶူဝ်ဢၼ်မီးၼိူဝ်သဵၼ်ႈတၢင်းလူင် မိူင်းႁူမ်ႈတုမ် ဝဵင်းၼွင်ၶဵဝ်-ဝဵင်းလႃႈသဵဝ်ႈ-ဝဵင်းမူႇၸေႊ လႆႈလုၵွႆ ၊ လွင်ႈၵႂႃႇမႃး ၸွမ်းသဵၼ်ႈတႃႈသၢႆတၢင်း ဢမ်ႇမီးလွင်ႈႁူမ်ႇလူမ်ႈ သေဢမ်ႇၵႃး လူတ်ႉၵႃးၵူၼ်းမိူင်းၵေႃႈ ထုၵ်ႇၾႆးၽဝ် ၼႆယဝ်ႉ။ မိူဝ်ႈဝၼ်းထီႉ 4 September 2019 ၸၢတ်ႈၸိုင်ႈလုမ်ႈၾႃႉ ၸူဝ်ႈၶၢဝ်းၵဵဝ်ႇၵပ်းမိူင်းမၢၼ်ႈ(UN) ပိုၼ်ၽၢဝ်ႇၵႂႃႇဝႃႈ ယွၼ်ႉပၢင်တိုၵ်းလႄႈ ၊ ၵူၼ်းမိူင်းလႆႈလုတၢႆဢမ်ႇယွမ်း 17 ၵေႃႉ ၊ မၢတ်ႇၸဵပ်း 27 ၵေႃႉ ၊ ႁူမ်ႈၵူၼ်းမိူင်း 7500 ၵွတ်းၽၢၼ် ဢမ်ႇမီးတီႈယူႇႁိူၼ်းယေး ၊ ၵူၼ်းပၢႆႈၽေး 3500 ၵေႃႉ တေႃႇထိုင်ယၢမ်းတေႃႈလဵဝ် လႆႈယူႇသွၼ်ႈ သဝ်းဝႆႉ တီႈၶႅမ်ႉပၢႆႈၽေး ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-09-10T14:44:13

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba-2/

ၵူဝ်းရီးယႃးႁွင်ႇ ယိုဝ်းမၢၵ်ႇလူင်ထႅင်ႈ

မိူဝ်ႈၼႆႉ ဝၼ်းထီႉ 10 September 2019 ၵူဝ်းရီးယႃးႁွင်ႇ ယိုဝ်းမၢၵ်ႇလူင်ထႅင်ႈ သွင်လုၵ်ႈ ဝႃႈၼႆ ၊ ဝၢႆးသေ လူင်ပွင်ၸိုင်ႈ ၵူဝ်းရီးယႃးႁွင်ႇ လၢတ်ႈဝႃႈ ၼင်ႇႁိုဝ်ၼိဝ်းၵလီးယႃး ပေႃးတေဢမ်ႇမီးၼၼ်ႉ ၶႂ်ႈႁူပ်ႉထူပ်း ဢုပ်ႇဢူဝ်းၵၼ် တင်း ၸိုင်ႈမိူင်းဢမေႇရီႇၵၢၼ်ႇဝႃႈၼႆယဝ်ႉ ႁိုင်မွၵ်ႈၸူဝ်ႈမူင်း ၸင်ႇပိုတ်းယိုဝ်းမၢၵ်ႇလူင် ၼႆယဝ်ႉ။ ၼႂ်းၶေႃႈပိုၼ်ၽၢဝ်ႇ ၸုမ်းသိုၵ်းႁူမ်ႈႁွမ်း ၵူဝ်းရီးယႃးၸၢၼ်းၼၼ်ႉ လၢတ်ႈဝႆႉဝႃႈ မၢၵ်ႇလူင်ၼႆႉ လုၵ်ႈတီႈ ၸႄႈမိူင်း Pyongan ၵူဝ်းရီးယႃးႁွင်ႇပွတ်းၸၢၼ်းသေ ပိုတ်းယိုဝ်းၵႂႃႇ ၼႂ်းပၢင်ႇလၢႆႇ ၽၢႆႇဢွၵ်ႇ ၵူဝ်းရီးယႃးႁွင်ႇ ဝႃႈၼႆ ၊ ၵဵဝ်ႇၵပ်းလွင်ႈ ၵူဝ်းရီးယႃးႁွင်ႇ ပိုတ်းယိုဝ်းမၢၵ်ႇလူင်ၼႆႉသေ ယွၼ်ႉသင်လႄႈ ပိုတ်းယိုဝ်း ဢၼ်ဝႃႈၼၼ်ႉတႄႉ ဢမ်ႇပႆႇႁူႉၸွမ်း ႁူဝ်ယွႆႈမၼ်း ၊ တင်ႈတႄႇႁူဝ်လိူၼ် May 2019 ပူၼ်ႉမႃးၼၼ်ႉသေ ၽၢႆႇၵူဝ်းရီးယႃးႁွင်ႇ ပိုတ်းယိုဝ်း မၢၵ်ႇလူင်ၼႆႉ ပဵၼ်ပွၵ်ႈၵမ်း 10 ယဝ်ႉ ဝႃႈၼႆ။ မိူဝ်ႈဝၼ်းထီႉ 9 September 2019 ၵႅမ်ၽွင်းလူင် ၽၢႆႇၼွၵ်ႈမိူင်း ၸိုင်ႈမိူင်းၵူဝ်းရီးယႃးႁွင်ႇ Choe Son Hui လၢတ်ႈဝႃႈ ၽၢႆႇၵူဝ်းရီးယႃးႁွင်ႇ ၶႂ်ႈႁူပ်ႉထူပ်းဢုပ်ႇဢူဝ်းၵၼ်တင်း ၸိုင်ႈမိူင်းဢမေႇရီႇၵၢၼ်ႇ ဝႃႈၼႆ ၊ ၵူၺ်းၵႃႈ ၵူဝ်းရီးယႃးႁွင်ႇ ပၼ်ၶေႃႈၽၢင်ႉဝႃႈ ၽၢႆႇဢမေႇရီႇၵၢၼ်ႇ လူဝ်ႇမီးပၢႆးဝူၼ်ႉဢၼ်မႂ်ႇယဝ်ႉ သင်ႇဢမ်ႇၸႂ်ႈၸိူင်ႉၼၼ် တႄႉ တေမီးလွင်ႈ ပၼ်ႁႃ လွင်ႈတႃႇတေႁူပ်ႉထူပ်းဢုပ်ႇဢူဝ်းၵၼ် ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-09-10T13:50:08

https://taifreedom.com/%e1%80%9c%e1%80%af%e1%80%99%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%81%b5%e1%80%b0/

လုမ်းၽၢႆႇဢုပ်ႉပိူင်ႇၵူႈလွင်ႈလွင်ႈ ဝဵင်းလၢဝ်ႉၵၢႆႇ ဢွၵ်ႇလိၵ်ႈပိုၼ်ၽၢဝ်ႇထိုင်ၵူၼ်းမိူင်း ၼႂ်းပိုၼ်ႉတီႈ ယႃႇႁႂ်ႈမီးလွင်ႈ ၸူႉတုမ်ၵၼ် ၵူၼ်း 5 ၵေႃႉၶိုၼ်ႈၼိူဝ်

ၵႅမ်ၽူႈၵုမ်းသင်ႇ ၼႂ်းလုမ်းၽၢႆႇဢုပ်ႉပိူင်ႇၵူႈလွင်ႈလွင်ႈ ဝဵင်းလၢဝ်ႉၵၢႆႇ ဢွၵ်ႇလိၵ်ႈထိုင်ၵူၼ်းမိူင်း ၼႂ်းပိုၼ်ႉတီႈ ဝဵင်းလၢဝ်ႉၵႆႇ လႄႈ ဝဵင်းၵုင်းၵႅင်း ႁႂ်ႈလႆႈႁဵတ်းသၢင်ႈၸွမ်းၼင်ႇ မတ်ႉတႃး 144 သေ သင်ဝႃႈ ၽူႈလႂ်ပူၼ်ႉပႅၼ် ၸွမ်းၼင်ႇမတ်ႉတႃး 144 ၼႆ တေမီးတၢမ်ႇၼၵ်းႁၢဝ်ႈႁႅင်း။ မိူဝ်ႈဝၼ်းထီႉ 09 September 2019 ထုၼ်းၵျေႃႇၵျေႃႇ ၵေႃႉပဵၼ် ၵႅမ်ၽူႈၵုမ်းသင်ႇ ၼႂ်းလုမ်း ၽၢႆႇဢုပ်ႉပိူင်ႇ ၵူႈလွင်ႈလွင်ႈ ဝဵင်းလၢဝ်ႉၵႆႇ တႅမ်ႈလိၵ်ႈ လူင်းလၢႆးမိုဝ်း ပိုၼ်ၽၢဝ်ႇထိုင်ၵူၼ်းမိူင်း ၼႂ်းပိုၼ်ႉတီႈဝႃႈ တွၼ်ႈတႃႇ လွင်ႈႁူမ်ႇလူမ်ႈ ဝဵင်းလၢဝ်ႉၵၢႆႇ လႄႈ ဝဵင်းၵုင်းၵႅင်း ဢိၵ်ႇတင်း လွင်ႈၶိုၼ်ႈယႂ်ႇၵတ်းယဵၼ် ၸွမ်းပွၵ်ႉ/ဝၢၼ်ႈ လႄႈ ၼင်ႇႁိုဝ် တေပွင်သၢင်ႈႁဵတ်းလႆႈၸွမ်းၼင်ႇ မၢႆမီႈပၵ်းပိူင်ဢုပ်ႉပိူင်ႇၽွင်းငမ်းမီး ၊ ၼင်ႇႁိုဝ် ၵူၼ်းမိူင်း ၼႂ်းပိုၼ်ႉတီႈ ပေႃးတေႁဵတ်းသၢင်ႈၸွမ်းလႆႈၼၼ်ႉ လႆႈဢဝ်မတ်ႉတႃး 144 ပိုၼ်ၽၢဝ်ႇမႃးၼင်ႇၼႆ။ ၼႂ်းလိၵ်ႈၼၼ်ႉတႅမ်ႈဝႆႉဝႃႈ ပေႃးၵၢင်ၶိုၼ်း 21:00 ထိုင် ၵၢင်ၼႂ် 05:00 မူင်း ၼၼ်ႉ ၽႂ်သေဢမ်ႇဝႃႈ သင်ဢမ်ႇမီးၶေႃႈသင်ႇ သေၸိူဝ်ႉသေပိူင်ၼႆ ၽႂ်တေ ဢမ်ႇလႆႈၵႂႃႇမႃး ၼိူဝ်သဵၼ်ႈတၢင်းလူင် ၊ ၸွမ်းၵဵဝ်ႇ ၊ ၸွမ်းတႃႈသၢႆတၢင်း လိူဝ်သေ ၽူႈမီးပုၼ်ႈၽွၼ်းၽၢႆႇႁူမ်ႇလူမ်ႈ ၊ မီးတၢင်းယိူင်းဢၢၼ်းၵေႃႈယဝ်ႉ တေဢမ်ႇလႆႈ သဵင်ဢူၼ်ဢၢၼ်မေႃးမႄး ၸွမ်းႁိူၼ်း လႄႈ ႁူင်းလႅမ်း ဢၼ်ၵဵဝ်ႇၶွင်ႈ ၵူၼ်းမိူင်း ၊ မီးတၢင်းယိူင်းဢၢၼ်း ၵေႃႈယဝ်ႉ တေဢမ်ႇလႆႈႁဵတ်းလွင်ႈပိူၼ်ႉပႅၼ်သေလွင်ႈလွင်ႈ ၊ ၵူၼ်း 5 ၵေႃႉ လႄႈ 5 ၵေႃႉ ၶိုၼ်ႈၼိူဝ် တေဢမ်ႇလႆႈၸူႉတုမ်ပၢင်လဵဝ်ၵၼ် ၊ တေဢမ်ႇလႆႈႁွင်ႉပၢဝ်ႇ ၊ တေဢမ်ႇလႆႈ ႁဵတ်းလွင်ႈသုၵ်ႉယုင်ႈ ဢူၼ်ဢၢၼ် လႄႈ သင်ဝႃႈ ၽႂ်လႂ်ပူၼ်ႉပႅၼ် ၸွမ်းၼင်ႇၼႂ်း မတ်ႉတႃး 144 ၼႆႉၸိုင် တေမီးတၢမ်ႇၼၵ်းႁၢဝ်ႈႁႅင်း ယူႇယဝ်ႉ။ ဝဵင်းလၢဝ်ႉၵႆႇ လႄႈ ဝဵင်းၵုင်းၵႅင်း ၼႆႉ မီးၼႂ်းၸႄႈတွၼ်ႈ လၢဝ်ႉၵႆႇ ၸိုင်ႈတႆးပွတ်းႁွင်ႇသေ လူင်ပွင်ၸိုင်ႈမၢၼ်ႈ မၵ်းမၼ်ႈႁႂ်ႈပဵၼ် ၼႃႈလိၼ်ၽွင်းငမ်းတူဝ်ၵဝ်ႇ ၵူဝ်းၵၢင်ႉဝႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-10T12:56:45

https://taifreedom.com/%e1%81%b8%e1%80%bd%e1%80%99%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc/

ၸွမ်ပွင်ၸိုင်ႈ ဢမေႇရိၵၢၼ်ႇ တူဝ်ႇၼႄႇထမ်ႉ ၵိုတ်းယိုတ်းပႅတ်ႈ ပၢင်ၵုမ်ဢုပ်ႇဢူဝ်းငူပ်ႉငိ ၸုမ်းယိပ်းၵွင်ႈၵၢင်ႇ တႃႇလီပၼ်ႇ (Taliban)

မိူဝ်ႈဝၼ်းထီႉ 8 September 2019 သိုဝ်ႇၶၢဝ်ႇ BBC လၢတ်ႈဝႃႈ ၸွမ်ပွင်ၸိုင်ႈ ဢမေႇရိၵၢၼ် တူဝ်ႇၼႄႇထမ်ႉ ၵိုင်ႉၵၢင်ႉ ပိုၼ်ၽၢဝ်ႇၵိုတ်းယိုတ်းပႅတ်ႈ ၸွမ်းငဝ်းလၢႆးၶိုၵ်ႉၶၢၵ်ႉ လွင်ႈတႃႇတေၶဝ်ႈႁူမ်ႈ ပၢင်ၵုမ်ဢုပ်ႇဢူဝ်းငူပ်ႉငိ ၸွမ်းၵၼ်တင်း ၸုမ်းယိပ်းၵွင်ႈၵၢင်ႇ တႃႇလီႇပၼ်ႇ (Taliban) ဢၼ်လူင်ပွင်ၸိုင်ႈ မိူင်းဢႃႇၽၵၢၼ်ႇ ၼိတ်ႈသတၢၼ်ႇ (Afghanistan) ႁၢင်ႈႁႅၼ်းဝႆႉၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈ ၵၢၼ်ၵိုတ်းယိုတ်းပႅတ်ႈပၢင်ၵုမ် ဢၼ်ၽူႈၼမ်း မိူင်းဢႃႇၽၵၢၼ်ႇ ၼိတ်ႈသတၢၼ်ႇ လႄႈၸုမ်းယိပ်း ၵွင်ႈၵၢင်ႇ တႃႇလီပၼ်ႇ ပွၵ်ႈၵမ်းၼႆႉ ယွၼ်ႉဝႃႈ ၸုမ်းတႃႇလီပၼ်ႇ ဢွၵ်ႇမႃးပိုၼ်ၽၢဝ်ႇ ယွမ်းႁပ်ႉ ၵဵဝ်ႇလူၺ်ႈလွင်ႈၵေႃႇၵၢၼ်ႁၢႆႉ မိူဝ်ႈဝၼ်းထီႉ 5 September 2019 တီႈဝဵင်းလူင်ၵပူး (Kabul) ႁဵတ်းႁႂ်ႈမီးၵူၼ်းတၢႆ 12 ၵေႃႉ ၼႂ်းၼၼ်ႉ ပႃးၵူၼ်းသိုၵ်းဢမေႇရိလႆႈတၢႆ 1 ၵေႃႉ၊ ၵူၼ်းသိုၵ်း ရူဝ်းမေးၼီးယႃး 1 ၵေႃႉလႄႈ ၸွမ်ၸိုင်ႈ ဢမေႇရိၵၢၼ်ႇ လႆႈသင်ႇၵိုတ်းယိုတ်းပႅတ်ႈပၢင်ၵုမ် ဝႃႈၼႆ။ တႃႇဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈၵေႃႇၵၢၼ်ႁၢႆႉ ၼႂ်းမိူင်းဢႃႇၽၵၢၼ်ႇၼိတ်ႈသတၢၼ်ႇၼႆႉ မၼ်းမီးလွင်ႈ ယၢပ်ႇၽိုတ်ႇ လွင်ႈလွတ်ႈၽေး တင်းၼမ်လႄႈ ယူႇတီႈလူင်ပွင်ၸိုင်ႈ လႆႈႁဵတ်း ပဵၼ်မႃးယဝ်ႉ 9 ပွၵ်ႈ ၼႆသေတႃႉ ထိုင်ပွၵ်ႈၵမ်းၼႆႉ ၸွမ်ၸိုင်ႈ တူဝ်ႇၼႄႇထမ်ႉ လႆႈသင်ႇၵိုတ်းယိုတ်းပႅတ်ႈ ဝႃႈၼႆ။ ယၢမ်းလဵဝ် တပ်ႉသိုၵ်းမိူင်းဢမေႇရိ ဢၼ်ဢဝ်ႁူမ်ႇလူမ်ႈဝႆႉ ၼႂ်းမိူင်းဢႃႇၽၵၢၼ်ႇၼိတ်ႈသတၢၼ်ႇ မီး 14,000 ၵေႃႉလႄႈ မိူဝ်ႈၽွင်း ႁႃသဵင်ပၢင်လိူၵ်ႈတင်ႈ ၸွမ်ၸိုင်ႈမိူင်းဢမေႇရိၵၢၼ်ႇၼၼ်ႉ တူဝ်ႇၼႄထမ်ႉ ယၢမ်ႈလၢတ်ႈ ဝႆႉဝႃႈ ပေႃးၸုမ်းယိပ်းၵွင်ႈၵၢင်ႇ တႃႇလီပၼ်ႇ ဢမ်ႇဢဝ်မိူင်း ဢႃႇၽၵၢၼ်ႇ ၼိတ်ႈသတၢၼ်ႇ ပဵၼ်ပဝ်ႉမၢႆ တီႈၵေႃႇၵၢၼ်ႁၢႆႉယဝ်ႉၼႆၸိုင် တေသင်ႇထွၼ်တပ်ႉသိုၵ်း ဢမေရိၵၢၼ်ႇ ဢၼ်ပၵ်းသဝ်းဝႆႉ ၼႂ်းမိူင်း ဢႃႇၽၵၢၼ်ႇၼိတ်ႈသတၢၼ်ႇ 5,400 ၵေႃႉ ၼႂ်းၶၢဝ်းတၢင်း 5 လိူၼ် ၼႆသေ ၵူၺ်းၵႃႈ တေႃႇထိုင်ဝၼ်းမိူဝ်ႈၼႆႉ ၸုမ်းတႃႇလီပၼ်ႇ တိုၵ်ႉဢွၵ်ႇမႃး ယွမ်းႁပ်ႉဝႃႈ ပဵၼ်ၵူၼ်းယူႇၽၢႆႇလင် ၵဵဝ်ႇလူၺ်ႈ လွင်ႈ ၵေႃႇၵၢၼ်ႁၢႆႉယူႇလႄႈ ဢမ်ႇပႆႇၸၢင်ႈထွၼ်တပ်ႉသိုၵ်းဢွၵ်ႇ ၼႆယဝ်ႉ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-09-09T15:20:19

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%80%84%e1%80%ad%e1%80%af/

ပလိၵ်ႈထႆး တိၺွပ်းလႆႈ ငိုၼ်းတေႃႇလႃႇပွမ် ဝႂ်ၼိုင်ႈပၢၵ်ႇ ႁူမ်ႈသၢင်ႉငိုၼ်းထႆး 16 လၢၼ်ႉ

မိူဝ်ႈဝၼ်းထီႉ 6 September 2019 ပလိၵ်ႈထႆး တိၺွပ်းလႆႈ ငိုၼ်းတေႃႇလႃႇပွမ် ဝႂ်ၼိုင်ႈပၢၵ်ႇ ႁူမ်ႈသၢင်ႉငိုၼ်းထႆး 16 လၢၼ်ႉ တီႈၼႂ်းႁိူၼ်းၽူႈယိင်း ၸိုဝ်ႈႁွင်ႉ ၼၢင်းသၢဝ်ရတ်း ၼိတိသၵ်ႇယူဝ်းထိၼ်း ၼႂ်းၸႄႈဝဵင်း ရိမ်းၵူၵ်း ၸႄႈတွၼ်ႈ ၵဵင်းႁၢႆး ၸိုင်ႈထႆး။ ၸွမ်းၼင်ႇလႆႈငိၼ်းသၢႆၶၢဝ်ႇဝႃႈ တီႈပွၵ်ႉရိမ်းၵူၵ်း မီးလွင်ႈၶၢႆငိုၼ်းဢမေႇရီႇၵၢၼ်ႇ တေႃႇလႃႇပွမ်ၼႆလႄႈ ပလိၵ်ႈၸင်ႇလႆႈၵႂႃႇၵူတ်ႇထတ်း တိၺွပ်းဝႃႈၼႆ ၊ သိုဝ်ႇၶၢဝ်ႇထႆး တႅမ်ႈဢွၵ်ႇၵႂႃႇဝႃႈ မိူဝ်ႈၵႂႃႇတိၺွပ်းၼၼ်ႉ ၽူႈၵုမ်းပလိၵ်ႈ မၢႆ 32 သီႈလႃႉပယႃႈၼွႆႉ ပွမ်တူဝ်ႁဵတ်းမိူၼ်ၼင်ႇၵႂႃႇသိုဝ်ႉ ငိုၼ်းဢမေႇရီႇၵၢၼ်ႇတေႃႇလႃႇပွမ် သေ ၸင်ႇၵပ်းသိုပ်ႇ ၸုမ်းပလိၵ်ႈၶဝ် တိၺွပ်း ၼႆယဝ်ႉ။ ၼၢင်းသၢဝ်ရတ်း ၼိတိသၵ်ႇယူဝ်းထိၼ်း ၼႆႉ မၼ်းၼၢင်းႁွင်ႉထူပ်း ၵူၼ်းဢၼ်တေသိုဝ်ႉ ငိုၼ်းတေႃႇလႃႇပွမ်တီႈႁိမ်း လၢၼ်ႉၶၢႆၼမ်ႉမၼ်းတီႈၼိုင်ႈသေ ၸင်ႇႁွင်ႉၵႂႃႇတီႈႁိူၼ်း မၼ်းၼၢင်း ၼႆယဝ်ႉ။ ဝၢႆးသေၼၼ်ႉ တွၼ်ႈတႃႇလႆႈၶႅပ်းဝႂ်သွၵ်ႈ တီႈၼႂ်းႁိူၼ်း ၼၢင်းသၢဝ်ရတ်း ၽူႈၵုမ်းပလိၵ်ႈ သီႈလႃႉပယႃႈၼွႆႉ ပၼ်ၶေႃႈသင်ႇ ပလိၵ်ႈပႂ်ႉ လႅၼ်လိၼ်ယဝ်ႉ ၸင်ႇလၢတ်ႈဢွၵ်ႇဝႃႈ မၼ်းပဵၼ်ပလိၵ်ႈ ၼႆယဝ်ႉ။ Facebook Page ၶွင်ၸုမ်းပလိၵ်ႈတႅမ်ႈဝႆႉဝႃႈ ပလိၵ်ႈၵူတ်ႇထတ်းသွၵ်ႈႁႃႁၼ် တိူၵ်ႈသွင်လုၵ်ႈ ဢၼ်သႂ်ႇဝႆႉ ငိုၼ်းတေႃႇလႃႇပွမ် တီႈၼႂ်းႁိူၼ်း ၼၢင်းသၢဝ်ရတ်း ၸၼ်ႉသွင် ဝႃႈၼႆ ၊ ၼႂ်းတိူၵ်ႈဢွၼ်တၢင်းသုတ်းၼၼ်ႉ မီးငိုၼ်းဢမေႇရီႇၵၢၼ်ႇတေႃႇလႃႇပွမ် 4949 ဝႂ်သေ ႁူမ်ႈသၢင်ႉငိုၼ်းထႆး 15 လၢၼ်ႉ ၊ ၼႂ်းတိူၵ်ႈမၢႆသွင်သမ်ႉ မီးငိုၼ်းတေႃႇလႃပွမ် 524 ဝႂ် ႁူမ်ႈသၢင်ႉငိုၼ်းထႆး 1.6 လၢၼ်ႉ ၼႆယဝ်ႉ။ ၼွၵ်ႈလိူဝ်သေၼၼ်ႉ ၸုမ်းပလိၵ်ႈ ၵူတ်ႇထတ်းတိၺွပ်းလႆႈ ငိုၼ်းတေႃႇလႃႇပွမ် ဝႂ်ၼိုင်ႈပၢၵ်ႇ လႄႈ ၸေႈပဝ်ႇ သႅၼ်းမိူၼ်ငိုၼ်းတေႃႇလႃႇပွမ်ၼၼ်ႉ တင်းၼမ်သေ ၸေႈပဝ်ႇၸိူဝ်းၼႆႉ ယုမ်ႇယမ်ဝႃႈ တေပဵၼ်ၸေႈဢၼ်သုၵ်ႈလၢင်ႉ ၶိူင်ႈသၢၼ်မီး လွင်ႈတႃႇတေႁဵတ်း ငိုၼ်းတေႃႇလႃႇပွမ် ၼႆယဝ်ႉ။ ယၢမ်းၽွင်းတေႃႈလဵဝ် ၽူႈယိင်းၸိုဝ်ႈႁွင်ႉ ၼၢင်းသၢဝ်ရတ်းၼႆႉ ၽူႈမီးပုၼ်ႈၽွၼ်းၶဝ် သူင်ႇပၼ်ႁူင်းပလိၵ်ႈ ၸႄႈဝဵင်း သေ ပိုတ်ႇလိူင်ႈဢဝ်တၢင်းၽိတ်းဝႆႉ လွင်ႈပဵၼ်ၸဝ်ႈၶွင် ငိုၼ်းပွမ် ၼႆယဝ်ႉ။ ၶေႃႈမုၼ်း-Irrawaddyတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-09T14:44:01

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad/

ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ပေႃႈမႄႈၵူၼ်းမိူင်း ၼႂ်းၸႄႈဝဵင်းၵေးသီး

ၸွမ်းၼင်ႇတၢင်းယိူင်းဢၢၼ်း ၸဝ်ႈၼၢႆးၸၢမ်ၶမ်း လႄႈ လုၵ်ႈလၢၼ်တင်းသဵင်ႈ မီးၼၼ်ႉသေ ၼင်ႇႁိုဝ်ပေႃးတေပဵၼ်ႁႅင်းၵမ်ႉၸွႆႈထႅမ် တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆသေ ၸင်ႇလႆႈဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ ဢိၵ်ႇတင်း ငိုၼ်းတွင်း ၵႂႃႇၸွႆႈထႅမ်ထိုင် ၼႂ်းၼႃႈတီႈတူင်ႉၼိုင် ၸိုင်ႈတႆးပွတ်းႁွင်ႇတီႈၼိုင်ႈ ဝႃႈၼႆ။ မိူဝ်ႈဝၼ်းထီႉ 6 September 2019 ၸဝ်ႈၼၢႆးၸၢမ်ၶမ်း လႄႈ လုၵ်ႈလၢၼ်တင်းသဵင်ႈ ဢၼ်ယူႇသဝ်းၼႂ်း ၸႄႈဝဵင်း ၵေးသီး ၸိုင်ႈတႆးပွတ်းၸၢၼ်း မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ မိူၼ်ၼင်ႇ (1) မၢၵ်ႇၶိူဝ်သူမ်ႈ 1 ထူင် ၊ (2) ၵိူဝ် 12 ထူင် ၊ (3) ၽွင်ဝၢၼ် 2 ထူင်လူင် ၊ (4) ၶႆႇၵႆႇ 100 လုၵ်ႈ ၊ (5) ၼမ်ႉမၼ်းၵႃး သၢင်ႉငိုၼ်း 20,000 ပျႃး ၊ (6) မူဝ်းၵႃႇလူင် 7 ၽိုၼ် ၊ (7) ၼမ်ႉသူမ်ႈ 5 ၽႃႇ ၊ (8) ထူဝ်ႇၼဝ်ႈ 3 ၸွႆႉ ၊ (9) ပႃႁႅင်ႈ 3 ၸွႆႉ ၊ (10) ၼမ်ႉမၼ်းၵိၼ် 1 ၽႃႇ ၊ (11) ထူဝ်ႇလိူင် 1 ထူင် ၊ (12) ၶဝ်ႈမုၼ်း 1 ပုင်း ၊ (13) မၢၵ်ႇဢူမ် 2 ထူင် ၊ (14) ၼဵင်ႈယမ်း 2 ထူင်လူင် ဢိၵ်တင်း ငိုၼ်းသၢမ်မိုၼ်ႇ (30,000) ပျႃး ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇႁႂ်ႈပဵၼ် ႁႅင်းၵမ်ႉၸွႆႈထႅမ် တီႈၵေႃႉသိုၵ်း ၵေႃႉႁၢၼ် ၼႆယဝ်ႉ။ ၸဝ်ႈပႃႈၸၢမ်ၶမ်း လႄႈ လုၵ်ႈလၢၼ်တင်းသဵင်ႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆးၼႆႉ ပဵၼ်ပွၵ်ႈထီႉသွင်ယဝ်ႉသေ မိူဝ်ႈပွၵ်ႈၵမ်းထီႉၼိုင်ႈၼၼ်ႉၵေႃႈ ဢဝ်ငိုၼ်း ၼိုင်ႈပၢၵ်ႇသႅၼ် (10,000,000) ပျႃး ၸွႆႈထႅမ်ပၼ် ၵေႃႉသိုၵ်း တပ်ႉ သိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-09T13:33:58

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%9c%e1%82%84%e1%82%88-%e1%80%9e%e1%80%ad%e1%80%af%e1%81%b5%e1%80%ba/

လူင်ပွင်ၸိုင်ႈ လႄႈ သိုၵ်းမၢၼ်ႈ ဢမ်ႇၵိုတ်းလႆႈလွင်ႈပၢင်တိုၵ်း KNU လၢတ်ႈ

ႁူမ်တုမ်ၸိူဝ်ႉၸၢတ်ႈယၢင်း Karen National Union – KNU လၢတ်ႈဝႃႈ တႃႇၵိုတ်းလွင်ႈပၢင်တိုၵ်း ၼႂ်းပိုၼ်ႉတီႈ ၸၢဝ်းၶိူဝ်းၼၼ်ႉ လူင်ပွင်ၸိုင်ႈမၢၼ်ႈ လႄႈ သိုၵ်းမၢၼ်ႈ ဢမ်ႇပႆႇႁဵတ်းသၢင်ႈလႆႈ ဝႃႈၼႆ။ မိူဝ်ႈဝၼ်းထီႉ 07 September 2019 ႁူမ်တုမ်ၸိူဝ်ႉၸၢတ်ႈယၢင်း Karen National Union – KNU ပတူဝ်ႇသေႃႇၵွႆႇထူးဝိၼ်း ဢွၼ်ႁူဝ်လုၵ်ႈၸုမ်း ၊ ၽၢႆႇသုၼ်ၵၢင်လွင်ႈငမ်းယဵၼ် လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ National Reconciliation and Peace Centre -NRPC ဢူးၵျေႃႇထေး ဢွၼ်ႁူဝ်သေ ဢုပ်ႇဢူဝ်းငူပ်ႉငီႉ ဢမ်ႇၶဝ်ႈတၢင်းၵၢၼ် ဢွင်ႈတီႈ လုမ်း NRPC ဝဵင်းတႃႈၵုင်ႈ ၼႆယဝ်ႉ။ ၵႅမ်ႁူဝ်ပဝ်ႈ KNU ပတူဝ်ႇသေႃႇၵွႆႇထူးဝိၼ်း လၢတ်ႈဝႃႈ သင်ဝႃႈတေႁဵတ်းသၢင်ႈ ၵိုတ်းလွင်ႈပၢင်တိုၵ်းၼႆၸိုင် တေလႆႈႁဵတ်းၸွမ်းၼင်ႇ ၼႂ်းလိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ Nationwide Ceasefire Agreement-NCA သေတႃႉ ယၢမ်းလဵဝ် ဢမ်ႇပႆႇႁၼ် လူင်ပွင်ၸိုင်ႈမၢၼ်ႈ လႄႈ သိုၵ်းမၢၼ်ႈ ၵိုတ်းလႆႈလွင်ႈပၢင်တိုၵ်း ၼႂ်းပိုၼ်ႉတီႈၸၢဝ်းၶိူဝ်း ၊ ၼင်ႇႁိုဝ်တေလႆႈ လွင်ႈငမ်းယဵၼ် ၵႅၼ်ႇၶႅင်ၼၼ်ႉ ၽၢႆႇၼိုင်ႈလႄႈၽၢႆႇၼိုင်ႈ လူဝ်ႇမီးလွင်ႈယုမ်ႇယမ်ၼိူဝ်ၵၼ် ၼႂ်းၵၢၼ်တူဝ် ထူပ်းသမ်ႉ မီးလွင်ႈႁဵတ်းသၢင်ႈၵမ်ႈၽွင်ႈ ဢၼ်ႁဵတ်းႁႂ်ႈတိူဝ်ႉၶိူၵ်ႈ လွင်ႈယုမ်ႇယမ် ဝႃႈၼႆ။ ဢူးထုၼ်းထုၼ်းဢူး ၵႅမ်ႁူဝ်ပဝ်ႈ NRPC ၽၢႆႇလူင်ပွင်ၸိုင်ႈလၢတ်ႈဝႃႈ ယႃႇပေဢွၵ်ႇၵႂႃႇ ၼွၵ်ႈသဵၼ်ႈတၢင်း NCA လႄႈ သင်ဝႃႈဢွၵ်ႇ ၼိူဝ်သဵၼ်ႈတၢင်း NCA သေ ႁႃတၢင်းမႂ်ႇထႅင်ႈႁင်းၶေႃၼႆ မိူၼ်တင်း ၸဝ်ႈၵဝ်ႇမွတ်ႇ ႁၢႆပႅတ်ႈ ဢၼ်လႆႈႁဵတ်းသၢင်ႈမႃးၸိူဝ်းၼၼ်ႉ ၼႆယဝ်ႉ။ မိူဝ်ႈၼႂ်းႁၢင်လိူၼ် August 2019 ႁူမ်တုမ်ၸိူဝ်ႉၸၢတ်ႈယၢင်း KNU လႄႈ ၵေႃႇမသျိၼ်ႇ လွင်ႈငမ်းယဵၼ် မၢၼ်ႈ PC ႁူပ်ႉထူပ်းဢုပ်ႇဢူဝ်းၵၼ် တီႈၵဵင်းမႆႇ ၸိုင်ႈထႆး။ ၶေႃႈမုၼ်း – RFA တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-07T17:28:51

https://taifreedom.com/%e1%81%b5%e1%82%85%e1%80%99%e1%80%ba%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%81%bd%e1%81%a2%e1%82%86%e1%82%87%e1%80%9c%e1%80%b0%e1%80%90%e1%80%ba%e1%82%89/

ၵႅမ်ၽွင်းလူင် ၽၢႆႇလူတ်ႉၾႆးမိူင်းမၢၼ်ႈ လူင်းႁူပ်ႉထူပ်းၵူၼ်းမိူင်း တီႈႁူင်းႁေႃး ၵၢင်ဝဵင်းၵျွၵ်းမႄး

မိူဝ်ႈဝၼ်းထီႉ 6 September 2019 ယၢမ်းဝၢႆးဝၼ်း 01:00 မူင်း တေႃႇထိုင် 03:30 မဵတ်ႉၼၼ်ႉ ၸဝ်ႈၼႃႈတီႈ ၽၢႆႇဢုပ်ႉပိူင်ႇၵူႈလွင်ႈလွင်ႈ တူင်ႇဝဵင်းၵျွၵ်းမႄး ၽိတ်ႈမွၵ်ႇဢဝ် ပူႇႁဵင် ၊ ပူႇၵႄႇ ၊ ပူႇၵၢင်ႉ ၼႂ်းမူႇဝၢၼ်ႈ ဢၼ်တၢင်းလူတ်ႉၾႆး တေလတ်းၽၢၼ်ႇၵႂႃႇၼၼ်ႉ ႁူပ်ႉထူပ်းၵၼ် တင်းၵႅမ်ၽွင်းလူင် ၽၢႆႇလူတ်ႉၾႆး မိူင်းမၢၼ်ႈလႄႈ ၽၢႆႇလူလွမ်ထတ်းထွင်သၽႃႇဝ ၾိင်ႈတိုၼ်းပဵၼ် EIA ယွၼ်းတၢင်းႁၼ်တီႈၵူၼ်းမိူင်း။ ၼႂ်းၼၼ်ႉ လုင်းၸၢႆးၶိၼ်ႇမွင်ႇၺုၼ်ႉ ဝၢၼ်ႈပူးၶႃး တွင်ႈထၢမ်ဝႃႈ (1) ပေႃးတေႁဵတ်းသဵၼ်ႈတၢင်း လူတ်ႉၾႆး တႄႇဝဵင်းမူႇၸေႊ ထိုင်ဝဵင်းတႃႈလိူဝ်ႇၼႆႉ တေလတ်းႁူၺ်ႈလွႆ လႄႈ ႁႆႈၼႃးႁဝ်း တေလူႉသုမ်း လွင်ႈလူႉသုမ်းႁဝ်းၸိူဝ်းၼႆႉ တေႁဵတ်းႁိုဝ်ၵႄႈၶႆပၼ် ၊ (2) ၶူၺ်လိၼ် ဢၼ်ဢွၵ်ႇမႃးယွၼ်ႉႁဵတ်း တၢင်းလူတ်ႉၾႆးၼၼ်ႉ ပေႃးၶၢဝ်းၽူၼ်ၼႆ ၸၢင်ႈၵူၼ်ႇပင်း လႆသႂ်ႇႁႆႈၼႃးႁိူၼ်းယေးႁဝ်းလႄႈ ၽႂ်သမ်ႉတေဢဝ်ပုၼ်ႈ ၽွၼ်းပၼ် ၊ (3) လူတ်ႉၵႃး ဢၼ်တၢင်ႇၶီႈလိၼ် လႄႈ တၢင်ႇၶိူင်ႈၸႂ်ႉသွႆ တၢင်းလူတ်ႉၾႆးၼၼ်ႉ တေမႃးတႆႇ ၸွမ်းတၢင်း ၼႂ်းမူႇဝၢၼ်ႈႁဝ်း လႄႈ ပေႃးၶၢဝ်းၽူၼ်တေဢုင် ပေႃးၶၢဝ်းႁႅင်ႈပဵၼ်ၶီႈၽုၼ်ႇမုၵ်ႉၸိူဝ်းၼႆႉ လႆႈမႆႈၸႂ်ဝႆႉ ၊ (4) မိူဝ်ႈတေႃႈၵႅတ်ႉၼၼ်ႉၵေႃႈ ႁဝ်းလႆႈသုမ်းႁႆႈၼႃးႁဝ်းယဝ်ႉပွၵ်ႈၼိုင်ႈ ၵမ်းၼႆႉ သမ်ႉတေၶိုၼ်းႁဵတ်းသဵၼ်ႈတၢင်းလူတ်ႉၾႆးထႅင်ႈၼႆတႄႉ လႆႈမႆႈၸႂ်မိူဝ်းၼႃႈ ၵူဝ်ၶႄႇမႃး ဢူမ်ဢိုၼ်ဢဝ်မိူင်းႁဝ်းၵႂႃႇ ၵူၺ်းယဝ်ႉ ၵၢင်ၸႂ်ၶႃႈတႄႉဢမ်ႇလႆႈၸႂ် ၼႆယဝ်ႉ။ လုင်းဢွင်ႇမိၼ်ႉ ဝၢၼ်ႈၶၢႆးတူၼ်ႈႁုင်း တွၼ်ႈထၢမ်ဝႃႈ (1) သဵၼ်ႈတၢင်းလူတ်ႉၾႆးၼႆႉ တေႁဵတ်းမိူဝ်ႈလႂ် တေဢဝ်တၢင်းၵႂၢင်ႈလိၼ်ၼမ်ၵႃႈႁိုဝ် ၊ (2) ပေႃးႁဵတ်းယဝ်ႉ တႂ်ႈသဝ်တၢင်းလူတ်ႉၾႆးၼၼ်ႉ ၸွင်ႇႁဝ်းတေလႆႈၶိုၼ်း ၽုၵ်ႇသွမ်ႈၵိၼ်ၼႂ်းမၼ်း လႆႈႁိုဝ် ၼႆယဝ်ႉ။ ၵႅမ်ၽွင်းလူင် ၽၢႆႇလူတ်ႉၾႆးမိူင်းမၢၼ်ႈ ဢူးထေးလႅင်ႇ လႄႈ ဢူးၵျေႃႇၸႂႃႇတိၼ်ႇ (ၽႆၢႇလူလွမ်ထတ်းထွင်သၽႃႇဝ ၾိင်ႈတိုၼ်းပဵၼ် EIA ၶိုၼ်းတွပ်ႇဝႃႈၶေႃႈထၢမ် ပီႈၼွင်ႉႁဝ်းၶဝ်ၼႆႉ လီၶဝ်ႈၸႂ်တႄႉတႄႉ တေဢဝ်ၶေႃႈထၢမ်ၸိူဝ်းၼႆႉသေ တေတၢင်ႇထိုင် ၽွင်းလူင်ႁဝ်းယူႇ ယၢမ်းလဵဝ်တႄႉ ၶႃႈႁဝ်း ဢမ်ႇၸၢင်ႈတွပ်ႇပၼ်လႆႈလၢတ်ႈၵႂႃႇၼင်ႇၼႆယဝ်ႉ သိမ်းပၢင်ႁူပ်ႉထူပ်းၵႂႃႇ။ ၼႂ်းပၢင်ႁူပ်ႉထူပ်းၼၼ်ႉ မီးၵူၼ်းၶိုၼ်ႈႁွတ်ႈဢမ်ႇယွမ်း သွင်ပၢၵ်ႇၼႆယဝ်ႉ ၊ တၢင်းလူတ်ႉၾႆးၼႆႉ ၶွမ်ႇပၼီႇ CREEC လႄႈ လူင်ပွင်ၸိုင်ႈမိူင်းမၢၼ်ႈ လႆႈလူင်းလၢႆးမိုဝ်းၵၼ် မိူဝ်ႈ 22 October 2018 ၼၼ်ႉသေ တေတႄႇဝဵင်းတႃႈလိူဝ်ႇ လတ်းဝဵင်းပၢင်ႇဢူႈ ၊ ဝဵင်းၼွင်ၶဵဝ် ၊ ဝဵင်းၵျွၵ်းမႄး ၊ ဝဵင်းသီႇပေႃႉ ၊ ဝဵင်းလႃႈသဵဝ်ႈ ၊ ဝဵင်းသႅၼ်ဝီ ၊ ဝဵင်းၵူတ်ႉၶၢႆ ၊ ဝဵင်းမူႇၸေႊ တေႃႇပေႃးထိုင် ၼႂ်းမိူင်းၶႄႇ Kunming ၶုၺ်းမိင် ၼႆယဝ်ႉ။ တႄႇလူင်းတႅၵ်ႈသဵၼ်ႈတၢင်းလႄႈ ၶုတ်းဢဝ်တီႈလိၼ် ဢၼ်သဵၼ်ႈတၢင်းလူတ်ႉၾႆး တေလတ်းၽၢတ်ႇၼၼ်ႉ လႄႈ လူင်းထူပ်းၵူၼ်းမိူင်းၼႂ်းပိုၼ်ႉတီႈသေ ဢၼ်လႆႈႁွင်ႉႁူပ်ႉထူပ်းၵူၼ်းၼႂ်း မူႇဝၢၼ်ႈၵျွၵ်းမႄးတႄႉ ပွၵ်ႈၼႆႉပဵၼ်ပွၵ်ႈသွင်ယဝ်ႉၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-07T16:04:17

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%80%b8-%e1%80%a2%e1%82%83%e1%82%87%e1%80%9a%e1%80%af%e1%80%9c%e1%82%86%e1%82%88-73-%e1%80%95%e1%80%ae%e1%82%8a/

ၵူၼ်းယိင်း ဢႃႇယုလႆႈ 73 ပီႊ ၵိူတ်ႇလုၵ်ႈဢွၼ်ႇယိင်း ၽႃၽႄ

ၵူၼ်းယိင်း ၸိုဝ်ႈႁွင်ႉ မၼ်ၵႃႇယႃႇမႃႇ ယႃႇယႃႇမႃႇတီႇ ဢႃႇယု 73 ပီႊ ၵေႃႉၼိုင်ႈ တီႈၸႄႈမိူင်း ဢၼ်ႇတယႃႇ ပရႃႇတႅၵ်ႉ မိူင်းဢိၼ်းတီးယိူဝ်း ပွတ်းၸၢၼ်း ၵိူတ်ႇလုၵ်ႈဢွၼ်ႇယိင်း ၽႃၽႄ ၼႆယဝ်ႉ။ လုၵ်ႈဢွၼ်ႇၽႃၽႄၼႆႉ ၽူႈမီးပိင်ႇၺႃႇပၢႆးသၢႆႈ မေႃယႃၶဝ် လႆႈၸႂ်ႉလၢႆး ဢဝ်ၼမ်ႉၸိူဝ်ႉၶွင် ၽူႈၸၢႆး လႄႈ ၽူႈယိင်း လႆႈၶိုင်ႁဵတ်းသၢင်ႈလုၵ်ႈဢွၼ်ႇ ၼႂ်းလွတ်ႇၵႅဝ်ႈမႃးသေ ၸင်ႇႁဵတ်းႁႂ်ႈၸပ်းတွင်ႉသေၵိူတ်ႇ မိူဝ်ႈဝၼ်းထီႉ 5 September 2019 ၼႆယဝ်ႉ။ တွၵ်ႇတိူဝ်ႇ ဢႃႇမႃႇသၼ်ႇၵႃႇၵ မေႃယႃၵေႃႉဢၼ်ၵိူတ်ႇလုၵ်ႈပၼ် မၼ်းၼၢင်းၼၼ်ႉလၢတ်ႈဝႃႈ ပၢႆးယူႇလီ မႄႈတင်းလုၵ်ႈဢွၼ်ႇၵေႃႈ ပဵၼ်ဢၼ်ၶႅမ်ႉလႅပ်ႈလီယူႇ ဝႃႈၼႆ။ မၼ်ၵႃႇယႃႇမႃႇ ယႃႇယႃႇမႃႇတီႇ လႄႈ တင်းၽူဝ်မၼ်းၼၢင်း သီႇတႃႇယႃႇမ ယႃႇၵျႃႇယွင်း ဢႃႇယု 82 ပီႊ ၼႆႉ ၶဝ်ၶႂ်ႈလႆႈလုၵ်ႈဢွၼ်ႇမႃး ၵူႈၶၢဝ်းယၢမ်းသေတႃႉ ဢမ်ႇလႆႈလုၵ်ႈဢွၼ်ႇသေ တိုၵ်ႉႁႃလႆႈလုၵ်ႈဢွၼ်ႇၽႃၽႄ ယၢမ်းမိူဝ်ႈလဵဝ် ၼႆယဝ်ႉ။ ဢႃႇယု ယႃႇယႃႇမႃႇတီႇ လႆႈ 73 ပီႊ ဢၼ်ဝႃႈၼႆႉ သင်ဝႃႈ မၵ်းမၼ်ႈလႆႈပေႃးဝႃႈၼႆၸိုင် မၼ်းတေပဵၼ်မႄႈ လုၵ်ႈဢွၼ်ႇ ဢၼ်ဢႃႇယု ယႂ်ႇသေပိူၼ်ႈသေ တေၶဝ်ႈၼႂ်းသဵၼ်ႈမၢႆလုမ်ႈၾႃႉ ၼႆယဝ်ႉ။ လႆႈလုၵ်ႈဢွၼ်ႇယိင်း ၽႃၽႄၸိူင်ႉၼႆ သီႇတႃႇယႃႇမ ယႃႇၵျႃႇယွင်း ၵေႃႉပဵၼ်ၽူဝ်မၼ်းၼၢင်းၵေႃႈ မီးတၢင်းၸူမ်းသိူဝ်း တႄႉတႄႉ ဝႃႈၼႆ ၊ လွင်ႈၼႆႉ ဝၢႆးသေၵိူတ်ႇလုၵ်ႈဢွၼ်ႇယဝ်ႉ လႆႈၸူဝ်ႈမူင်းၼိုင်ႈ လၢတ်ႈၼႄ လွင်ႈၶဝ်မီးတၢင်းသိူဝ်း ၼႆယဝ်ႉ။ ၵူၺ်းၵႃႈ ဝၢႆးသေ ၵိူတ်ႇလုၵ်ႈဢွၼ်ႇယဝ်ႉ 1 ဝၼ်း မိတ်ႉသတႃႇ ယႃႇၵျႃႇယွင်းၼႆႉ ၵိုင်ႉၵၢင်ႉ ပဵၼ်တၢႆၽၢၵ်ႇလႄႈ မိူဝ်ႈလဵဝ်လႆႈယူတ်းယႃတူဝ်ဝႆႉ တီႈႁူင်းယႃ ၼႆယဝ်ႉ။ ၶဝ်သွင်ၵေႃႉၽူဝ်မေးၼႆႉ ဢႃႇယုယႂ်ႇတင်းသွင်ၵေႃႉ လႄႈ ၽွင်းၵိူတ်ႇလုၵ်ႈဢွၼ်ႇယိင်းၽႃၽေ ၼၼ်ႉ မီးၵူၼ်းထၢမ်ဝႃႈ သင်ဝႃႈသူသွင်ၵေႃႉၽူဝ်မေး ပဵၼ်ၵႂႃႇသေၸိူဝ်ႉသေလွင်ႈပေႃးၼႆၸိုင် ၽႂ်တေတူၺ်းထိုင်လုမ်းလႃး လုၵ်ႈဢွၼ်ႇ ဝႃႈၼႆ ၊ မိတ်ႉသတႃႇယႃႇၵျႃႇယွင်း ၶိုၼ်းတွပ်ႇဝႃႈ ႁဝ်းၶႃႈၸၢင်ႈတေႁဵတ်းႁိုဝ် လွင်ႈထုၵ်ႇလီပဵၼ်ၵေႃႈ မၼ်းတေပဵၼ်ၵႂႃႇယူႇ ၊ တင်းသဵင်ႈတင်းမူတ်းၼႆႉ မီးတီႈၼႂ်းမိုဝ်း ၽြႃးပဵၼ်ၸဝ်ႈၵူၺ်း ၼႆယဝ်ႉ။ တႃႇတေမီးလုၵ်ႈလၢင်းၼႆႉ ပဵၼ်ဢၼ်လွင်ႈယႂ်ႇ တွၼ်ႈတႃႇၶဝ်သွင်ၵေႃႉၽူဝ်မေးတႄႉတႄႉ ဝႃႈၼႆ ၊ ၶဝ်ၽူဝ်မေးလၢတ်ႈဝႃႈ ယွၼ်ႉၶဝ်ဢမ်ႇမီးလုၵ်ႈလႄႈ တီႈဝၢၼ်ႈၶဝ်ၼၼ်ႉ လႆႈၼႃႈလဵၵ်ႉမႃးယူႇတႃႇသေႇ ၼႆယဝ်ႉ။ မိတ်ႉယႃႇယႃႇမႃႇတီ မႄႈလုၵ်ႈဢွၼ်ႇယိင်းၽႃၽႄၼၼ်ႉ လၢတ်ႈဝႃႈ မၢင်ပွၵ်ႈမၢင်လႂ် ၶႃႈထုၵ်ႇပိူၼ်ႈႁွင်ႉဝႃႈပဵၼ်ၽူႈယိင်းဢမ်ႇမီးလုၵ်ႈ ၼႆယဝ်ႉ။ ၶဝ်သွင်ၵေႃႉၽူဝ်မေးလၢတ်ႈဝႃႈ ၼင်ႇႁိုဝ်တေမီးလုၵ်ႈဢွၼ်ႇၼၼ်ႉ ႁဝ်းၶႃႈ လႆႈၶတ်းၸႂ်မႃး ၵူႈလၢႆး ၊ ၵႂႃႇၼႄမေႃယႃၶဝ်ၵေႃႈ လၢႆးမၼ်းၶႂ်ႈၸေးယဝ်ႉ ၊ မိူဝ်ႈဝၼ်းဢၼ်ၵိူတ်ႇလုၵ်ႈဢွၼ်ႇမႃးၼၼ်ႉ ၼႂ်းၽဝႁဝ်းၶႃႈ ပဵၼ်ဢၼ်မီးတၢင်းသိူဝ်း တႄႉတႄႉ ၼႆယဝ်ႉ။ လုၵ်ႈဢွၼ်ႇယိင်းၽႃၽႄ ၼႆႉတႄႉ လႆႈၽႃႇတွင်ႉသေ ၵိူတ်ႇ၊ လႆႈၸႂ်ႉလၢႆး ၸိူဝ်ႉၽၼ်းၵူၼ်းၸၢႆး လႄႈ ၵူၼ်းယိင်း ႁူမ်ႈၵၼ်သေ (သၢင်ႈပဵၼ်လုၵ်ႈဢွၼ်ႇၼႂ်းလွတ်ႇၵႅဝ်ႇ) ၸင်ႇႁဵတ်းႁႂ်ႈၸပ်းတွင်ႉသေၵိူတ်ႇၼႆႉ ပေႃးဢႃႇယုမႄႈလုၵ်ႈ ဢွၼ်ႇယႂ်ႇ ၵွၼ်ႇ ၸင်ႇၸႂ်ႉလၢႆးၼႆႉ ၵမ်ႉၼမ် ၼႆယဝ်ႉ။ မိူဝ်ႈပီႊ 2016 ၼၼ်ႉၵေႃႈ တႃႇၸိၼ်ႇတႃႇၵေႃး ၵူၼ်းယိင်းဢႃႇယု 70 ပီႊ ၵေႃႉၼိုင်ႈ တီႈမိူင်းဢိၼ်းတီးယိူဝ်း ၵိူတ်ႇလုၵ်ႈၸၢႆးဢွၼ်ႇ 1 ၵေႃႉ ၊ မိတ်ႉသတႃႇ ယႃႇမႃႇတီႇသမ်ႉ ဢႃႇယုလႆႈ 73 ပီႊယဝ်ႉ ၸင်ႇၵိူတ်ႇလုၵ်ႈဢွၼ်ႇယိင်းၽႃၽႄ လႄႈ ၸင်ႇ ပဵၼ်မႃးမႄႈလုၵ်ႈဢွၼ်ႇ ဢႃႇယုယႂ်ႇသေပိူၼ်ႈ ၼႆယဝ်ႉ။ ၶေႃႈမုၼ်း-BBCတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-07T15:47:33

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%99%e1%82%82%e1%80%ba%e1%82%87-%e1%81%8a-%e1%81%b8%e1%80%af/

ၸုမ်းႁႅင်းၼုမ်ႇမႂ်ႇ ၊ ၸုမ်းၼုမ်ႇၸႂ်သိူဝ်း လႄႈ ၸုမ်းၼမ်ႉမႃႉ ဢွၼ်ၵၼ်ၸတ်းႁဵတ်း ပၢင်လဵၼ်ႈမၢၵ်ႇၼင်

ၼင်ႇႁိုဝ်ၵူၼ်းၼုမ်ႇတႆးၵူႈတီႈတီႈ ပေႃးတေမိုတ်ႈၵိုဝ်း ၸမ်ၸႂ်ၶဝ်ႈဢွၵ်ႇၵၼ်ၼၼ်ႉ ၸုမ်းလဵၼ်ႈမၢၵ်ႇၼင်ႇ ဝၢၼ်ႈ ၼမ်ႉမႃႉ ဢိူင်ႇႁူဝ်ပုင်ႇ ၸႄႈဝဵင်းၼမ်ႉၶမ်း ဢိၵ်ႇတင်း ၸုမ်းလဵၼ်ႈမၢၵ်ႇၼင် ၼုမ်ႇၸႂ်သိူဝ်း ဝၢၼ်ႈတိုၼ်းၶႃး ဢိူင်ႇၼွင်ၽၢႆ ၸႄႈဝဵင်းမၢၼ်ႈႁဵဝ်း ၸႄႈတွၼ်ႈမူႇၸေႊ ၵႂႃႇလဵၼ်ႈၶႄႉၶဵင်ႇၵၼ် တင်း ၸုမ်းႁႅင်းၼုမ်ႇမႂ်ႇ (701) RCSS တီႈပၢင်မၢၵ်ႇၼင် ဝၢၼ်ႈႁၢတ်ႇႁိၼ် ၼႆယဝ်ႉ။ ပၢင်လဵၼ်ႈမၢၵ်ႇၼင်ၼႆႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 5 September 2019 ယၢမ်းဝၢႆးဝၼ်း 14 : 00 မူင်း တေႃႇပေႃးထိုင် 17 : 30 မူင်း ဝႃႈၼႆ ၊ ဝၢႆးသေ လိုဝ်ႈပၢင်လဵၼ်ႈမၢၵ်ႇၼင်ယဝ်ႉ ယူႇတီႈၸဝ်ႈၼႃႈတီႈ (701) RCSS/SSA လႆႈႁဵတ်းၸဝ်ႈတႃႇၼ ၵိၼ်ၶဝ်ႈႁူမ်ႈမူႇ မိုတ်ႈၵိုဝ်းၸမ်ၸႂ်ၵၼ်ၵႂႃႇ တီႈႁူင်းလဵင်ႉၶဝ်ႈ ဝတ်ႉႁၢတ်ႇႁိၼ် ၼႆယဝ်ႉ။ ၼႂ်းပၢင်ၵိၼ်ၶဝ်ႈႁူမ်ႈမူႇၼႆႉ ၸဝ်ႈမၢဝ်းသႂ် မွၵ်ႇလၢတ်ႈၶေႃႈၵႂၢမ်းၶွပ်ႈၸႂ် လႄႈ ပၼ်ႁႅင်း တိုၵ်းသူၼ်းၵဵဝ်ႇၵပ်းလွင်ႈ ၵူၼ်းၼုမ်ႇ ႁႂ်ႈမေႃၵပ်းသၢၼ်ၶဝ်ႈဢွၵ်ႇၵၼ် ၊ ဝၢႆးသေၼၼ်ႉ ပူႇၵႄႇဝၢၼ်ႈႁၢတ်ႇႁိၼ် ၊ ပူႇၵႄႇဝၢၼ်ႈၼမ်ႉမႃႉ ၊ ၸုမ်းၼုမ်ႇၸႂ်သိူဝ်း ဢိၵ်ႇတင်း ၸုမ်းႁႅင်းၼုမ်ႇမႂ်ႇ တၢင်တူဝ်ၸုမ်းၽႂ်မၼ်းသေ တူင်ႉတၵ်ႉမိုတ်ႈၵိုဝ်းၸမ်ၸႂ်ၵၼ် လႄႈ ႁူမ်ၸူမ်းၵၼ်ၵႂႃႇ ယူႇယဝ်ႉ။ ၼႂ်းပၢင်လဵၼ်ႈမၢၵ်ႇၼင်ၼႆႉ ၸုမ်းႁႅင်းၼုမ်ႇမႂ်ႇ ပိတ်ႉၶဝ်ႈၵူဝ်း ၸုမ်းၼုမ်ႇၸႂ်သိူဝ်း (8) လုၵ်ႈ လႄႈ ပိတ်ႉၶဝ်ႈၵူဝ်း ၸုမ်းလဵၼ်ႈမၢၵ်ႇၼင် ၼမ်ႉမႃႉ (3) လုၵ်ႈ ၊ ၸုမ်းလဵၼ်ႈမၢၵ်ႇၼင် ၼမ်ႉမႃႉသမ်ႉ ပိတ်ႉၶဝ်ႈၵူဝ်းၽၢႆႇႁႅင်းၼုမ်ႇမႂ်ႇ (1) လုၵ်ႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-06T18:24:02

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%a2%e1%80%9d%e1%80%ba%e1%81%b6/

ပေႃႈမႄႈၵူၼ်းမိူင်း ဢဝ်ၶဝ်ႈသၢၼ် လႄႈ ငိုၼ်း ၸွႆႈထႅမ်ပၼ် ၵေႃႉသိုၵ်း RCSS/SSA

ပေႃႈမႄႈၵူၼ်းမိူင်း ၸႄႈဝဵင်းၼမ်ႉၶမ်း မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်တင်းၼမ်သေ ၸူႉတုမ်ၶဝ်ႈသၢၼ် လႄႈ ငိုၼ်းတွင်း ၸွမ်းၼင်ႇပွင်ပဵၼ်လႆႈသေယဝ်ႉ ဢဝ်ၸွႆႈထႅမ်ပၼ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉတီႈ ထုင်ႉမၢဝ်း။ မိူဝ်ႈဝၼ်းထီႉ 05 September 2019 ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဝဵင်းၼမ်ႉၶမ်း 15 ၵေႃႉ ၸူႉတုမ်ၶဝ်ႈသၢၼ် 350 ပေႇသေ ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း RCSS/SSA ထုင်ႉမၢဝ်း လႄႈ ႁႂ်ႈလႆႈပဵၼ်ႁႅင်းၸႂ် တီႈၵေႃႉသိုၵ်း ဝႃႈၼႆ ၊ ၼႂ်းဝၼ်းလဵဝ်ၵူၺ်းၼင်ႇၵဝ်ႇ ပေႃႈမႄႈၵူၼ်းမိူင်း ၼႂ်းၸႄႈဝဵင်းၼမ်ႉၶမ်း 4 ၵေႃႉ ဢဝ်ငိုၼ်းမၢၼ်ႈ 207,000 ပျႃး ၸွႆႈထႅမ်ပၼ် ၸုမ်းပွင်ၵၢၼ်ပၢႆးပၺ်ႇၺႃႇ RCSS တႃႇႁႂ်ႈပဵၼ်ႁႅင်းၸႂ် လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၼႆယဝ်ႉ။ မိူဝ်ႈဝၼ်းထီႉ 03 September 2019 ၸုမ်းႁႅင်းႁုၼ်ႈမႂ်ႇ ၸႄႈဝဵင်းၼမ်ႉၶမ်း လႆႈဢဝ်ၶဝ်ႈသၢၼ် 140 ပေႇ ၊ ထူဝ်ႇၼဝ်ႈၶႅပ်း 20 ၸွႆႉ ၊ သူမ်ႈထၢင်ႈ 6 ၸွႆႉ ၊ ငိုၼ်းမၢၼ်ႈ 64,000 ပျႃး ၊ ငိုၼ်းၶႄႇ 450 ယွၼ်ႇ သေ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း တီႈထုင်ႉမၢဝ်းမိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-06T14:19:41

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%82%81%e1%82%82%e1%80%ba%e1%82%88%e1%80%90%e1%80%95%e1%80%ba/

တပ်ႉသိုၵ်းမၢၼ်ႈ ႁႂ်ႈတပ်ႉသိုၵ်းရၶႅင်ႇ AA ပၵ်းတပ်ႉယူႇသဝ်းၼႂ်းမိူင်းတႆး

ၽိုၼ်လိၵ်ႈလၢႆးငၢၼ်း ဢုပ်ႇဢူဝ်းၵၢၼ်ၵိုတ်းတိုၵ်း ပွၵ်ႈႁႅၵ်ႈ ဢၼ်တပ်ႉသိုၵ်းမၢၼ်ႈ ယိုၼ်ႈၸူးလုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ် MNDAA ၊ TNLA ၊ AA ၊ KIA မိူဝ်ႈႁူပ်ႉထူပ်းဢုပ်ႇဢူဝ်းၵၼ် တီႈပၢင်ပွႆး ဢဝ်ငမ်းယဵၼ် ၶွပ်ႈတဵမ် 30 ပီႊ ၼႃႈလိၼ်ၶိုၵ်ႉတွၼ်း မၢႆ (4) မိူင်းလႃး ၸိုင်ႈတႆးပွတ်းဢွၵ်ႇ ၼၼ်ႉ ပႃးဝႆႉဝႃႈ ႁႂ်ႈတပ်ႉသိုၵ်း ရၶႅင်ႇ AA ၼႆႉ ပၵ်းတပ်ႉယူႇသဝ်းၼႂ်းမိူင်းတႆး ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၵႅမ်ၽူႈၵွၼ်းသိုၵ်း AA တွၵ်ႇတိူဝ်ႇ ၺူဝ်ႇထုၼ်းဢွင်ႇတႄႉလၢတ်ႈဝႃႈ သၢၼ်ၶတ်းဢမ်ႇၽွမ်ႉ လႆႈ ၊ ၸုမ်းသိုၵ်း AA ၸုမ်းလဵဝ်ၵူၺ်းဢမ်ႇၵႃး တၢင်ႇမူႇတၢင်ႇၸုမ်းၵေႃႈ ဢမ်ႇၽွမ်ႉလႆႈလႄႈ မိူဝ်ႈႁူပ်ႉထူပ်းၵၼ် တီႈဝဵင်းၵဵင်းတုင်ၼၼ်ႉ လွင်ႈတမ်းဝၢင်းတပ်ႉသိုၵ်း AA ၼႆႉ ၶိုၼ်းဢုပ်ႇဢူဝ်းၵၼ်သေ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ၸင်ႇၶိုၼ်းယိုၼ်ႈၽိုၼ်လိၵ်ႈလၢႆးငၢၼ်း ဢၼ်ၶဝ် 4 ၸုမ်း လႆႈၸႂ်ၼၼ်ႉၵႂႃႇတီႈ တပ်ႉသိုၵ်းမၢၼ်ႈ ၼႆယဝ်ႉ။ ၼင်ႇႁိုဝ် ပၢင်တိုၵ်းတေလူတ်းယွမ်းၼၼ်ႉ မိူဝ်ႈဝၼ်းထီႉ 31 August 2019 ၵေႃႇမသျိၼ်ႇငမ်းယဵၼ် လူင်ပွင်ၸိုင်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇသေ ပေႃးထိုင်မႃး ဝၼ်းထီႉ 16-17 September 2019 တေၶိုၼ်းႁူပ်ႉထူပ်းဢုပ်ႇဢူဝ်းၵၼ်ထႅင်ႈ ၼႆယဝ်ႉ။ ဝၢႆးသေ ၵေႃႇမသျိၼ်ႇငမ်းယဵၼ် လူင်ပွင်ၸိုင်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင်ယဝ်ႉ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ပိုၼ်ၽၢဝ်ႇဝႃႈ တေၵိုတ်းလွင်ႈပိုတ်ႇၼႃႈသိုၵ်းသေ တေၵႅတ်ႇၶႄတူဝ်ႁႄႉၵင်ႈၵႂႃႇၵူၺ်း ၼႆသေတႃႉ လူတ်ႉၵႃး ၵူၼ်းမိူင်း ဢၼ်ၵႂႃႇမႃး ၼိူဝ်သဵၼ်ႈတၢင်း မိူင်းႁူမ်ႈတုမ် မူႇၸေႊ-လႃႈသဵဝ်ႈ-ဝဵင်းလိူဝ်ႇ ၸိုင်ႈတႆးပွတ်းႁွင်ႇ တိုၵ်ႉသိုပ်ႇ ထုၵ်ႇ ၾႆးၽဝ်ယူႇ တိၵ်းတိၵ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-05T17:16:28

https://taifreedom.com/%e1%81%b8%e1%80%af%e1%81%bc%e1%80%ba%e1%82%87%e1%81%b5%e1%81%bc%e1%80%b0%e1%82%87%e1%81%b5%e1%80%ae%e1%82%87-%e1%81%bd%e1%80%b0%e1%82%88%e1%80%84%e1%80%b0%e1%80%95%e1%80%ba%e1%82%89%e1%80%84%e1%80%ae/

ၸုၼ်ႇၵၼူႇၵီႇ ၽူႈငူပ်ႉငီႉၽၢႆႇတူၺ်းထိုင်လူလွမ်ၵူၼ်းၼင်ႇၵၼ် လႄႈ ၽူႈတၢင်တူဝ် ၸၢတ်ႈၸိုင်ႈလုမ်ႈၾႃႉ ၸူဝ်ႈၶၢဝ်းၵဵဝ်ႇၵပ်းမိူင်းမၢၼ်ႈ (UN) ဢွၵ်ႇလိၵ်ႈပိုၼ်ၽၢဝ်ႇ ၵဵဝ်ႇၵပ်းလွင်ႈ ပၢင်တိုၵ်းဢၼ်ပဵၼ်ယူႇယၢမ်းလဵဝ်ႁၢဝ်ႈႁႅင်း ၼႂ်းၸိုင်ႈတႆးပွတ်းႁွင်ႇ

မိူဝ်ႈဝၼ်းထီႉ 4 September 2019 ၸုၼ်ႇၵၼူႇၵီႇ ၽူႈငူပ်ႉငီႉၽၢႆႇတူၺ်းထိုင်လူလွမ်ၵူၼ်းၼင်ႇၵၼ် လႄႈ ၽူႈတၢင်တူဝ်ၸၢတ်ႈၸိုင်ႈလုမ်ႈၾႃႉ ၸူဝ်ႈၶၢဝ်းၵဵဝ်ႇၵပ်းမိူင်းမၢၼ်ႈ (UN) ပိုၼ်ၽၢဝ်ႇၵႂႃႇဝႃႈ တင်ႈတႄႇၵၢင်လိူၼ် August 2019 သေ ယွၼ်ႉပၢင်တိုၵ်း လႆႈသိုပ်ႇပဵၼ်ၵႂႃႇႁၢဝ်ႈႁႅင်း ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ လႄႈ ၵူၼ်းမိူင်း လႆႈလုတၢႆ 17 ၵေႃႉ လႆႈမၢတ်ႇၸဵပ်း ဢမ်ႇယွမ်း 27 ၵေႃႉ ၊ ၼႂ်းၼၼ်ႉ လႆႈႁူႉဝႃႈ ၵမ်ႉၼမ် ပဵၼ်လုၵ်ႈဢွၼ်ႇ ဢိၵ်ႇတင်း ၵူၼ်းယိင်း လႄႈ ၵဝ်ၶႃႈမႆႈၸႂ်ၸွမ်းတႄႉတႄႉ ၊ ၼႂ်းပိုၼ်ႉတီႈ ဢၼ်ပဵၼ်ပၢင်တိုၵ်းၼၼ်ႉ သဵၼ်ႈတႃႈသၢႆတၢင်း ဢမ်ႇမီးလွင်ႈႁူမ်ႇလူမ်ႈသေ ၶူဝ်ဢၼ်မီးၼိူဝ်သဵၼ်ႈတၢင်းၵေႃႈ လႆႈထုၵ်ႇယႃႉၵွႆ ၊ ယွၼ်ႉပဵၼ်ပၢင်တိုၵ်းႁၢဝ်ႈႁႅင်း ၸွမ်းႁိမ်းဝၢၼ်ႈၵူၼ်းမိူင်းယူႇသဝ်း လႄႈ ၵူၼ်းမိူင်းၼႂ်းပိုၼ်ႉတီႈ ၵမ်ႉၼမ် လုၵ်ႉဢွင်ႈတီႈဝၢၼ်ႈ ဢၼ်ၶဝ်ယူႇသဝ်းၼၼ်ႉသေ ဢမ်ႇႁတ်းၵႂႃႇတၢင်ႇတီႈ လႆႈထုၵ်ႇၶမ်ဝႆႉၼႂ်းဝၢၼ်ႈ ဢၼ်ပဵၼ် ပၢင်တိုၵ်းၼၼ်ႉ ၼႆယဝ်ႉ။ မိူဝ်ႈဝၼ်းထီႉ 31 August 2019 မၢၵ်ႇလူင်တူၵ်းသႂ်ႇ ၼႂ်းဝၢၼ်ႈ ၸႄႈဝဵင်းၵူတ်ႉၶၢႆလႄႈ ၵူၼ်းမိူင်းလႆႈလုတၢႆ 5 ၵေႃႉ ၊ ၼႂ်းၵူၼ်းဢၼ်လႆႈလုတၢႆၼၼ်ႉ 3 ၵေႃႉ ပဵၼ်လုၵ်ႈဢွၼ်ႇ ၊ ပၼ်ႁႃယိပ်းၵွင်ႈၵၢင်ႇၼႆႉ တိုၵ်ႉသိုပ်ႇပဵၼ်လွင်ႈ တိူဝ်ႉၶိူၵ်ႈလုသုမ်းယႂ်ႇလူင် ၊ ယွၼ်ႉပၼ်ႁႃလႄႈ ၵူၼ်းႁိူၼ်းဢၼ်ႁဝ်းၶႃႈႁၵ်ႉ လႆႈလုသုမ်းၵႂႃႇၼၼ်ႉ ၵဝ်ၶႃႈမွင်ၸႂ်ၸွမ်း တႄႉတႄႉ ၼႆယဝ်ႉ။ ၼင်ႇႁိုဝ်ၵူၼ်းမိူင်း ပေႃးတေဢမ်ႇသိုပ်ႇ တူၵ်းတၢင်းယၢပ်ႇၽိုတ်ႇၼၼ်ႉ ၵဝ်ၶႃႈၶႂ်ႈတိုၵ်းသူၼ်း ၸုမ်းဢၼ်ၶဝ်ႈပႃးၼႂ်း လွင်ႈသုၵ်ႉယုင်ႈတင်းသဵင်ႈ ဝႆႉၼမ်ႉၼၵ်းၼိူဝ် လွင်ႈႁူမ်ႇလူမ်ႈလွတ်ႈၽေး ၵူၼ်းမိူင်းသေ ႁႂ်ႈၵႅတ်ႇၶႄပၼ် ၼႆယဝ်ႉ ၊ ၸုမ်းဢၼ်ၶဝ်ႈပႃးၼႂ်း လွင်ႈသုၵ်ႉယုင်ႈၼၼ်ႉ တေလႆႈၵႅတ်ႇၶႄပၼ် ၵူၼ်းမိူင်းသေဢမ်ႇၵႃး သင်ဝႃႈ ၸုမ်းတူၺ်းထိုင်လူလွမ် ၵူၼ်းၼင်ႇၵၼ် မီးလွင်ႈယႂ်ႇ တႃႇတေၵႂႃႇၸွႆႈထႅမ် ၼမ်ႉ ဢိၵ်ႇတင်း ၶွင်ၵိၼ်ယႅမ်ႉ တီႈၵူၼ်းထူပ်းၽေး ဢၼ်လူဝ်ႇတၢင်းၸွႆႈထႅမ်ၼၼ်ႉ ပေႃးၼႆၸိုင် လူဝ်ႇလႆႈၶႂၢင်းပၼ် ၼႆယဝ်ႉ။ ၼႂ်းၶၢဝ်းတၢင်းၵိုတ်းတိုၵ်းၼႆႉ ၵမ်းၵမ်းမီးလွင်ႈပူၼ်ႉပႅၼ် လိၵ်ႈႁူမ်ႈမၢႆၶေႃႈလႆႈၸႂ် ၵိုတ်းတိုၵ်းသေ ပၢင်တိုၵ်းတိုၵ်ႉ သိုပ်ႇပဵၼ်ယူႇ ၊ လွင်ႈဢၼ်ၽၢႆႇတပ်ႉသိုၵ်းမၢၼ်ႈ သိုပ်ႇၵိုတ်းတိုၵ်းၽၢႆႇလဵဝ်ထႅင်ႈ တေႃႇပေႃးထိုင် ဝၼ်းထီႉ 21 September 2019 ၼၼ်ႉ ယူႇတီႈၸၢတ်ႈၸိုင်ႈလုမ်ႈၾႃႉ ငိၼ်းလီႁပ်ႉတွၼ်ႈသေဢမ်ႇၵႃး မုင်ႈမွင်းဝႃႈ လွင်ႈၵိုတ်းတိုၵ်းၼႆႉ တေပဵၼ်ၽွၼ်းလီ တေႃႇပၢင်တိုၵ်းပေႃးတေၵိုတ်းၵႂႃႇ ၼႆယဝ်ႉ ၊ ၸၢတ်ႈၸိုင်ႈလုမ်ႈၾႃႉ တိုၵ်းသူၼ်း ၸုမ်းဢၼ်ၶဝ်ႈပႃးၼႂ်းလွင်ႈသုၵ်ႉယုင်ႈ တင်းသဵင်ႈ ႁႂ်ႈၶတ်းၸႂ်သႂ်ႇႁႅင်း ၼိူဝ်ၵၢၼ်ငမ်းယဵၼ် သေ တႃႇႁႃၶေႃႈတွပ်ႇ လွင်ႈသုၵ်ႉယုင်ႈ ၵတ်းၵတ်းယဵၼ်ယဵၼ်ၼၼ်ႉ ယူႇတီႈၸၢတ်ႈၸိုင်ႈလုမ်ႈၾႃႉ တေႁဵတ်းသၢင်ႈ ၵမ်ႉထႅမ်ၵႂႃႇ တဵမ်တဵမ်ထူၼ်ႈထူၼ်ႈ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-09-05T15:36:31

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ae/

ၵူၼ်းၼုမ်ႇ မိူင်းဢမေႇရီႇၵၢၼ်ႇ ဢႃႇယု 10 ပီႊပၢႆ ဢဝ်ၵွင်ႈယိုဝ်း ၵူၼ်းႁိူၼ်းမၼ်းၸၢႆးၶိုၼ်း တၢႆ 5 ၵေႃႉ

မိူဝ်ႈဝၼ်းထီႉ 2 September 2019 ၵူၼ်းၼုမ်ႇ မိူင်းဢမေႇရီႇၵၢၼ်ႇ ဢဝ်ၵွင်ႈပွတ်းပိုတ်းယိုဝ်း ၵူၼ်းၼႂ်းႁိူၼ်းမၼ်ၸၢႆး တၢႆ 5 ၵေႃႉ တီႈၸႄႈမိူင်း ဢလႃႇပႃးမႃး ၸိုင်ႈမိူင်းဢမေႇရီႇၵၢၼ်ႇ။ ၵူၼ်းၼုမ်ႇဢႃႇယု မွၵ်ႈ 14 ပီႊ ၵေႃႉၼိုင်ႈ ဢၼ်ယူႇသဝ်းတီႈ ဝဵင်းဢႄးမုၼ်ႉ ဢဝ်ၵွင်ႈပွတ်းပိုတ်းယိုဝ်းၶႃႈႁႅမ်တၢႆ ၵူၼ်းၼႂ်းႁိူၼ်းမၼ်းၸၢႆးယဝ်ႉ ဢဝ်ၵွင်ႈဝိုတ်ႉပႅတ်ႈသေ ပွင်ႇၶၢဝ်ႇၵႂႃႇတီႈပလိၵ်ႈ ဝႃႈၼႆ။ ၽူႈမီးပုၼ်ႈၽွၼ်း ပလိၵ်ႈလၢတ်ႈဝႃႈ ၵူၼ်းဢၼ်ထုၵ်ႇပိုတ်းယိုဝ်း ၶႃႈႁႅမ်တၢႆၵႂႃႇၼၼ်ႉ ပဵၼ်ပေႃႈ ၊ မႄႈသိုပ်ႇ ၊ ၼွင်ႉၸၢႆး ၊ ၼွင်ႉယိင်း ဢိၵ်ႇတင်း ၼွင်ႉၸၢႆးဢွၼ်ႇ ဢႃႇယုမွၵ်ႈ 6 လိူၼ် ၼႆယဝ်။ ၽူႈမီးပုၼ်ႈၽွၼ်းပလိၵ်ႈ သိုပ်ႇလၢတ်ႈထႅင်ႈဝႃႈ ၵူၼ်းၼုမ်ႇၵေႃႉဢၼ်ဢဝ်ၵွင်ႈပိုတ်းယိုဝ်းၶႃႈႁႅမ်တၢႆ ၵူၼ်းႁိူၼ်းမၼ်းၶိုၼ်းၼၼ်ႉ ပိုတ်ႇလိူင်ႈဢဝ်တၢင်းၽိတ်းဝႆႉ လိူင်ႈလုၵ်ႈဢွၼ်ႇ ၶႃႈႁႅမ်တၢႆၵူၼ်း 5 လိူင်ႈ သေ ၵုမ်းၶင်ဝႆႉတီႈ လုမ်းၵုမ်းၶင်ၵူၼ်းၼုမ်ႇ ဝႃႈၼႆ ၊ ၵူၺ်းၵႃႈ ၵူၼ်းၼုမ်ႇၵေႃႉၼႆႉ လႆႈတေႃႇသူႈ လိူင်ႈၶႃႈႁႅမ်တၢႆၵူၼ်းတင်းၼမ် ဢိၵ်ႇတင်း လိူင်ႈၶႃႈႁႅမ်တၢႆၵူၼ်း ထိုင်ၸၼ်ႉပၼ်တၢမ်ႇတၢႆ ၼႆယဝ်ႉ။ ၵွင်ႈဢၼ်ၵူၼ်းၼုမ်ႇ ပိုတ်းယိုဝ်းၶႃႈႁႅမ်တၢႆ ၵူၼ်းၼႂ်းႁိူၼ်းမၼ်းၼႆႉ ဢဝ်မႃးတီႈလႂ်ဢၼ်ဝႃႈၼၼ်ႉ ဢမ်ႇပႆႇလႆႈ ႁူႉၸွမ်းလီလီ ၊ မိူဝ်ႈဝူင်ႈပူၼ်ႉမႃးၼၼ်ႉၵေႃႈ မီးလွင်ႈပိုတ်းယိုဝ်း ၼႂ်းၸႄႈမိူင်း တတ်ႉသႅတ်ႉလႄႈ ၵူၼ်းလႆႈလုတၢႆ 7 ၵေႃႉသေ ပႃးၸဵမ်လုၵ်ႈဢွၼ်ႇလဵၵ်ႉ တိုၵ်ႉမေႃပႆ လႆႈမၢတ်ႇၸဵပ်း 22 ၵေႃႉ ၼႆယဝ်ႉ။ ၸွမ်ၸိုင်ႈ ဢမေႇရီႇၵၢၼ်ႇ တူဝ်ႇၼႄႇထလွမ်ႉလၢတ်ႈဝႃႈ ၵဵဝ်ႇၵပ်းလွင်ႈယိပ်းၵွင်ႈၵၢင်ႇၼႆႉသေ ၼႂ်းၸိုင်ႈမိူင်းဢမေႇရီႇၵၢၼ်ႇပတ်ႉပိုၼ်ႉ ၽွင်းတိုၵ်ႉပဵၼ်လွင်ႈ ဢုပ်ႇဢူဝ်းထဵင်ၵၼ်ယူႇၼႆႉ လွင်ႈၵူတ်ႇထတ်းပိုၼ်းလင် ၵူၼ်းဢၼ်သိုဝ်ႉၵွင်ႈၵၢင်ႇၼၼ်ႉ တေဢမ်ႇႁႄႉႁၢမ်ႈလႆႈ ၵူၼ်းယိပ်းၵွင်ႈၵၢင်ႇ ၵေႃႇၵၢၼ်ႁၢႆႉၶဝ် ၼႆယဝ်ႉ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-05T14:56:21

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-%e1%81%b5%e1%80%b5%e1%80%95%e1%80%ba%e1%80%b8%e1%81%b6%e1%80%bd%e1%81%bc%e1%80%ba%e1%82%87%e1%81%b5/

သိုၵ်းၶၢင် KIA ၵဵပ်းၶွၼ်ႇၵူၼ်းမိူင်းမူႇၸေႊ ၸမ် 300 သႅၼ်ပျႃး

သိုၵ်းၶၢင် KIA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ တႅမ်ႈလိၵ်ႈသူင်ႇထိုင် ပေႃႈမႄႈၵူၼ်းမိူင်း ဢၼ်ပဵၼ် ၸဝ်ႈၶွင် ၶွမ်ႇမၼီႇယထၢႆႉ သူၺ်ႇတမိၼ်ႇ ၵၢဝ်ႉၵလၢတ်ႉ ဝဵင်းမူႇၸေႊ ႁႂ်ႈသၢင်းပၼ်ၶွၼ်ႇ ၼပ်ႉႁူဝ်သႅၼ်ပျႃး ၼႆယဝ်ႉ။ မိူဝ်ႈဝၼ်းထီႉ 21 August 2019 ၽူႈၵုမ်းၽၢႆႇၵဵပ်းၶွၼ်ႇ ၼႂ်းတပ်ႉၸုမ်း မၢႆ 4 သိုၵ်းၶၢင် KIA တႅမ်ႈလိၵ်ႈလူင်းလၢႆးမိုဝ်း သူင်ႇထိုင် ၸဝ်ႈၶွင် ၶွမ်ႇမၼီႇယထၢႆႉ သူၺ်ႇတမိၼ်ႇ ၵၢဝ်ႉၵလၢတ်ႉ ဝဵင်းမူႇၸေႊ ႁႂ်ႈၵပ်းသိုပ်ႇၵၼ်တင်း မၢႆၾူင်း ၸွမ်းၼင်ႇၵိုၵ်းၼႂ်းၽိုၼ်လိၵ်ႈ (မၢႆၾူင်း – 0,947,129,104 / 09,776,286,935) သေ သၢင်းပၼ်ၶွၼ်ႇ တႃႇသၢင်ႉငိုၼ်းမၢၼ်ႈ 26,000,000 ပျႃး လႄႈ ပေႃးဝၼ်းထီႉ 30 August ၼႆႉ ႁႂ်ႈပဵၼ်ဝၼ်းလိုၼ်းသုတ်း သင်ဝႃႈ လုတ်ႈႁၢမ်းၵၢၼ်သၢင်းၶွၼ်ႇ ၸွမ်းၼင်ႇ ဢၼ်လၢတ်ႈဝႆႉ ၼၼ်ႉၼႆၸိုင် တေဢဝ်တၢင်းၽိတ်းထိုင်တီႈ ၼႆယဝ်ႉ။ ၼႂ်းဝၼ်းထီႉ 26 August 2019 သိုၵ်းၶၢင် KIA ႁွင်ႉၵူၼ်းဝၢၼ်ႈ လႄႈ ၽူႈယႂ်ႇၵူၼ်းလူင်ဝၢၼ်ႈတီးမ ၸႄႈဝဵင်းမူႇၸေႊ သေ တဵၵ်းသိုဝ်ႉတီႈလိၼ် ၵူၼ်းဝၢၼ်ႈ ဢၼ်မီးၽၢႆႇၸၢၼ်းဝၢၼ်ႈတီးမ လႄႈ ၵူၼ်းဝၢၼ်ႈဢမ်ႇႁၼ်လီ ဢမ်ႇလႆႈၶၢႆပၼ် ဝႃႈၼႆ ၊ မိူဝ်ႈဝၼ်းထီႉ 09 December 2015 ႁွင်ႈၵၢၼ်ၽၢႆႇၶၢဝ်ႇၶၢင် KIA ပိုၼ်ၽၢဝ်ႇၵႂႃႇဝႃႈ မိူင်းတႆးပွတ်းႁွင်ႇ ယၢမ်းလဵဝ်ၼႆႉ ပဵၼ်ၵိင်ၽႄ မိူင်းၶၢင် ဝႃႈၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-09-04T19:17:20

https://taifreedom.com/%e1%80%90%e1%82%85%e1%81%bc%e1%80%ba%e1%80%b8%e1%81%bd%e1%80%bd%e1%80%84%e1%80%ba%e1%80%b8-3-%e1%81%b5%e1%80%b1%e1%82%83%e1%82%89-%e1%80%91%e1%80%bd%e1%81%bc%e1%80%ba%e1%80%90%e1%80%b0%e1%80%9d/

တႅၼ်းၽွင်း 3 ၵေႃႉ ထွၼ်တူဝ်ဢွၵ်ႇ ၼႂ်းၵေႃႇမတီႇ 45 ၵေႃႉ ဢၼ်ၶဵၼ်တႅမ်ႈပိူင်ၵျၢမ်းတႃႇ မူၼ်ႉမႄး ပိူင်ငဝ်ႈပိုင်းမိူင်း 2008

ဢၼ်ပႃႇတီႇၵၢၼ်မိူင်းၶဝ် လႆႈတၢင်ႇထိုင် ၶေႃႈဢၼ်လူဝ်ႇမူၼ်ႉမႄးထႅမ်ထွၼ် 3756 ၶေႃႈ ၵဵဝ်ႇလွင်ႈ မၢႆမီႈပိူင်ငဝ်ႈပိုင်းမိူင်း 2008 ၼၼ်ႉ ယူႇတီႇသၽႃးမိူင်းႁူမ်ႈတုမ် မၵ်းမၼ်ႈပၼ်ယဝ်ႉသေ ၽွင်းၵေႃႇမတီႇ 45 ၵေႃႉ ၶဝ်တိုၵ်ႉ ႁၢင်ႈႁႅၼ်းႁဵတ်းသၢင်ႈ တႃႇတေမႄးၶဵၼ်ႇတႅမ်ႈၶိုၼ်း ပိူင်ၵျၢမ်း မၢႆမီႈယူႇၼၼ်ႉ မီးတႅၼ်းၽွင်း 3 ၵေႃႉ ၼႂ်းၵေႃႇမတီႇ 45 ၵေႃႉၼၼ်ႉ ထွၼ်တူဝ်ဢွၵ်ႇဝႃႈၼႆ။ မိူဝ်းဝႃးဝၼ်းထီႉ 03 September 2019 ၼႆႉ တႅၼ်းၽွင်း 2 ၵေႃႉ ဢူးဢွင်ႇၵျေႃႇသၼ်ႇ လႄႈ ဢူးမိၼ်ႉၼႅင်ႇ ဢၼ်တၢင်တူဝ် ပႃႇတီႇၸိူဝ်ႉၸၢတ်ႈရၶႅင်ႇ (ANP) လႆႈတၢင်ႇလိၵ်ႈထွၼ်တူဝ်ဢွၵ်ႇ ၼႂ်းၵေႃႇမတီႇ 45 ၵေႃႉ ဢၼ်ၶဵၼ်တႅမ်ႈပိူင်ၵျၢမ်းတႃႇ မူၼ်ႉမႄး ပိူင်ငဝ်ႈပိုင်းမိူင်း 2008 ၼၼ်ႉ ယွၼ်ႉမိူဝ်ႈၽွင်း ဢုပ်ႇဢူဝ်းၵၼ် တီႈၼႂ်းၵေႃႇမတီႇၼၼ်ႉ လႆႈႁၼ်ဝႃႈ ပႃႇတီႇဢၼ်ဢဵၼ်ႁႅင်းယႂ်ႇသေ ဢွင်ႇပေႉပၢင်လိူၵ်ႈတၢင်ႈ ၼၼ်ႉ မီးလွင်ႈႁူမ်ႇငမ်းႁႅင်း လႄႈ မိူၼ်ၼင်ႇ ၶဝ်ယူႇတႂ်ႈ လွင်ႈၵုမ်းထိင်း တီႈငဝ်ႈငုၼ်းၶဝ်သေ ႁဵတ်းသၢင်ႈယဝ်ႉ မိူၼ်ၶဝ် ယိူင်းဢၢၼ်းႁႂ်ႈ ပႃႇတီႇၶဝ်ဢၼ်ဢွင်ႇပေႉ ယၢမ်းလဵဝ်ၼႆႉ မၼ်ႈၵိုမ်းၵူၺ်း လႄႈ လႆႈထွၼ်တူဝ်ဢွၵ်ႇ ဝႃႈၼႆ။ မိူဝ်ႈဝၼ်းထီႉ 02 September 2019 ၼၼ်ႉၵေႃႈ ဢူးၸိင်ႇဝုၼ်း ၵေႃႇဢၼ်ပဵၼ်ၽူႈၵေႃႇတင်ႈပႃႇတီႇ ပႃႇတီႇတီမူဝ်ၶရႅတ်ႉတိတ် ၸိူဝ်ႉၸၢတ်ႈၽွမ်ႉသဵင်ပဵင်းပၢၵ်ႇ ပဵၼ်ၽူႈၶဝ်ႈပႃးၼႂ်း ၵေႃႇမတီႇ 45 ၵေႃႉၼႆႉၵေႃႈ လၢတ်ႈဝႃႈ ယွၼ်ႉၼႂ်းၵေႃႇမတီႇ 45 ၵေႃႉ ၼၼ်ႉ မီးတၢင်းႁၼ်ထိုင် ဢမ်ႇမိူၼ်ၵၼ် လႄႈ ၸင်ႇလႆႈ ထွၼ်တူဝ်ဢွၵ်ႇ ၼႂ်းၵေႃႇမတီႇၼႆႉ ဝႃႈၼႆ။ ဢူးၸိင်ႇဝုၼ်းၼႆႉ မိူဝ်ႈပၢင်လိူၵ်ႈတၢင်ႈ ပီႊ 2012 လႄႈ 2015 ၼၼ်ႉ ယၢမ်ႈပဵၼ် တႅၼ်းၽွင်း ပႃႇတီႇၼုၵ်ႉယုင်းသေ သွင်ပီႊပူၼ်ႉမႃးၼႆႉ ဢွၵ်ႇၼႂ်းပႃႇတီႇၼုၵ်ႉယုင်းသေ ၶိုၼ်းမႃးတၢင်ႈပႃႇတီႇ ႁၢင်းၵူၺ် ဢၼ်မီးၸိုဝ်ႈဝႃႈ ပႃႇတီႇတီမူဝ်ၶရႅတ်ႉတိတ် ၸိူဝ်ႉၸၢတ်ႈၽွမ်ႉသဵင်ပဵင်းပၢၵ်ႇ (အမျိုးသားညီညွတ်သော ဒီမိုကရက်တစ်ပါတီ) ၼႆႉဝႃႈၼႆ။ ၵဵဝ်ႇလူၺ်ႈလွင်ႈထွၼ်တူဝ်ဢွၵ်ႇၼႆႉသေ ဢူးၸိင်ႇဝုၼ်းလႆႈလၢတ်ႈၼႄတီႈ ၽူႈသိုဝ်ႇၶၢဝ်ႇ မႅၼ်ႇမႃႇၼွင်း Myanmar now ဝႃႈ ပဵၼ်လွင်ႈ တႃႇတေလႆႈမႃး မူပိူင်ၵျၢမ်းမၢႆမီႈ ၼိုင်ႈဢၼ် မိူဝ်ႈဢဝ်သဵင် ၵၢင်ၸႂ် ၼၼ်ႉ ယွၼ်ႉဢမ်ႇၸႂ်ႉလွၵ်းလၢႆး ပၼ်ၶႅပ်းၵၢင်ၸႂ်သေ ဢဝ်သဵင်ၵၢင်ၸႂ်လႄႈ ဝႃႈၼႆ။ “ၶႃႈလႆႈတၢင်ႇလၢတ်ႈၼႂ်းၵေႃႇမတီႇ ဝႃႈ မိူဝ်ႈၽွင်းဢဝ်သဵင်ၵၢင်ၸႂ်ၼၼ်ႉ ယႃႇၸႂ်ႉလွၵ်းလၢႆးယုၵ်းမိုဝ်းသေ ပၼ်သဵင်ၵၢင်ၸႂ် ဢွၼ်ၸႂ်ႉလွၵ်းလၢႆးပၼ်ၶႅပ်းၵၢင်ၸႂ်သေပၼ်ဢဝ်ၶႃႈလႄႈ ပေႃးႁဵတ်းၸိူင်ႉၼႆႉၵွၼ်ႇ ၽူႈၶဝ်ႈၵေႃႇမတီႇ 45 ၵေႃႉ တၢင်းသဵင်ႈ ၸၢင်ႈတေပၼ်လႆႈၶႅပ်းၵၢင်ၸႂ် ၸွမ်းၼင်ႇၵၢင်ၸႂ်ၶဝ် မီးၼၼ်ႉသေ ၶဝ်ဢမ်ႇလူဝ်ႇတူၺ်းၼႃႈၽႂ်ယဝ်ႉ တႃႇၸိုင်ႈမိူင်းၼၼ်ႉၵေႃႈ ၶဝ်တေ ၸၢင်ႈႁဵတ်းလႆႈလီ လိူဝ်ပိူၼ်ႈဢိူဝ်ႈၼႆ ၶႃႈလႆႈတၢင်ႇထိုင်သေ တႃႇတေႇႁဵတ်းၸိူင်ႉၼႆၼႆႉ ၶႃႈလႆႈတုၵ်ႉယွၼ်း ထိုင် 2 ၵမ်း ယူႇတီႈတႅၼ်းၽွင်း ပႃႇတီႇၸၢဝ်းၶိူဝ်းတၢင်ႇၸုမ်း ၵေႃႈမီး သွင်သၢမ်ၵေႃႉၵေႃႈႁၼ်လီၵမ်ႉထႅမ်ၸွမ်းယူႇ ၵူၺ်းၼႃႇ ၶဝ်ဢဝ်လွင်ႈတၢင်း ၵူႊလွင်ႈလွင်ႈၼႄၼႃႈသေ ပၢၵ်ႇထဵင်ပႅတ်ႈ ယွၼ်ႉၼၼ်ႉ ၶႃႈဢမ်ႇထုၵ်ႇၸႂ်ၶေႃႈၼႆႉ” ဝႃႈၼႆ။ ၵေႃႇမတီႇႁူမ်ႈတႃႇမူၼ်ႉမႄး ပိူင်ငဝ်ႈပိုင်းမိူင်း 2008 (အခြေခံဥပဒေပြင်ဆင်ရေး ပူးပေါင်းကော်မတီ) ဢၼ်မီး တႅၼ်းၽွင်း 45 ၵေႃႉသေ ၶွတ်ႇၽွတ်ႈဝႆႉၼၼ်ႉ သုၼ်ႇတႅၼ်းၽွင်း ဢၼ်တၢင်တူဝ် ပႃႇတီႇၼူၵ်ႉယုင်း (ပႃႇတီႇဢၼ်ပေႉပၢင်လိူၵ်ႈတင်ႈသေလၢႆႈဢႃႇၼႃႇဝႆႉယၢမ်းလဵဝ်) မီး 18 ၵေႃႉ ၊ ၽၢႆႇတပ်ႉသိုၵ်းမၢၼ်ႈ မီး 8 ၵေႃႉသေ ၶဝ်ႈသွင်ၸုမ်းၼႆႉ ပဵၼ်ၽူႈၶဝ်ႈပႃးၼႂ်းၵေႃႇမတီႇ ၼမ်သေပိူၼ်ႈ လႄႈ သုၼ်တႅၼ်းၽွင်းၸိူဝ်း တၢင်ႇတူဝ် ပႃႇတီႇၸၢဝ်းၶိူဝ်း ၊ ပႃႇတီႇသၢင်ႇသီႈ လႄႈ ပုၵ်ႉၵူဝ်ႇသုၼ်ႇတူဝ် ၶဝ်ႈပႃးၼၼ်ႉသမ်ႉ ၼိုင်ႈၸုမ်းလႂ်ႇဢမ်ႇလိူဝ် 2 ၵေႃႉသေ ၶဝ်ႈပႃးဝႆႉၵူၺ်း ဝႃႈၼႆ။ ဢူးၸိင်ႇဝုၼ်း တႅၼ်းၽွင်း ပႃႇတီႇတီမူဝ်ၶရႅတ်ႉတိတ် ၸိူဝ်ႉၸၢတ်ႈၽွမ်ႉသဵင်ပဵင်းပၢၵ်ႇ (အမျိုးသားညီညွတ်သောဒီမိုကရက်တစ်ပါတီ) တႄႉ လႆႈၶႂၢင်ႉထွၼ်တူဝ်ဢွၵ်ႇယဝ်ႉသေ တႅၼ်းၽွင်း ပႃႇတီႇၸိူဝ်ႉၸၢတ်ႈရၶႅင်ႇ သွင်ၵေႃႉၼၼ်ႉၵေႃႈ တိုၵ်ႉတၢင်ႇလိၵ်ႈယွၼ်းထွၼ်တူဝ်ဢွၵ်ႇဝႆႉ ၼႂ်းၵေႃႇမတီႇ 45 ၵေႃႉ ဢၼ်ၶဵၼ်တႅမ်ႈပိူင်ၵျၢမ်းတႃႇ မူၼ်ႉမႄးပိူင်ငဝ်ႈပိုင်းမိူင်း 2008 ၼႆႉယူႇဝႃႈၼႆ။ ဢင်ႈဢိင် − Myanmar Nowတႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-09-04T15:25:13

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%91%e1%80%af%e1%81%b5%e1%80%ba%e1%82%87%e1%81%b6%e1%82%83%e1%82%88%e1%80%90%e1%81%a2%e1%82%86-8/

လုၵ်ႈဢွၼ်ႇထုၵ်ႇၶႃႈတၢႆ 8 ၵေႃႉ ဝၼ်းႁႅၵ်ႈပိုတ်ႇႁူင်းႁဵၼ်း တီႈမိူင်းၶႄႇ

မိူဝ်ႈဝၼ်းထီႉ 3 September 2019 သိုဝ်ႇၶၢဝ်ႇ CNN လၢတ်ႈဝႃႈ မီးၵူၼ်းႁၢႆႉၵေႃႉၼိုင်ႈ ပႃးမိတ်ႈၶဝ်ႈ တီႈၼႂ်းႁူင်းႁဵၼ်းသေ လမ်းတႅင်းလုၵ်ႈဢွၼ်ႇၼႂ်းႁူင်းႁဵၼ်း လူၺ်ႈဢမ်ႇမီးတၢင်းၽိတ်းသင် ႁဵတ်းႁႂ်ႈ လုၵ်ႈဢွၼ်ႇၼႂ်း ႁူင်းႁဵၼ်း လႆႈတၢႆၵႂႃႇ 8 ၵေႃႉ မၢတ်ႇၸဵပ်း 2 ၵေႃႉ ဝႃႈၼႆ။ မိူဝ်ႈဝၼ်းထီႉ 2 September 2019 ယွၼ်ႉပဵၼ်ဝၼ်း ပိုတ်ႇႁူင်းႁဵၼ်း ဝၼ်းႁႅၵ်ႈဢွၼ်တၢင်းသုတ်းလႄႈ မိူဝ်ႈၶၢဝ်းယၢမ်း 08:00 ၵၢင်ၼႂ်ၼၼ်ႉ ၵူၼ်းႁၢႆႉ ပႃးမိတ်ႈၶဝ်ႈၵႂႃႇ ၼႂ်းႁူင်းႁဵၼ်း တီႈဝၢၼ်ႈ ၸၢဝ်ႉယၢင်ၾူဝ် ၸႄႈမိူင်းဢိူၼ်သိုဝ် ၸိုင်ႈမိူင်းၶႄႇၼၼ်ႉသေ တင်ႈၸႂ်ၶႃႈႁႅမ်တၢႆ လုၵ်ႈဢွၼ်ႇ ဢႃႇယု မွၵ်ႈ 6 – 13 ၶူပ်ႇ ဝႃႈၼႆ။ ဝၢႆးသေၸဝ်ႈၼႃႈတီႈ တိၺွပ်းလႆႈတူဝ်ၵူၼ်းႁၢႆႉယဝ်ႉၼၼ်ႉ လႆႈႁူႉဝႃႈ ၵူၼ်းႁၢႆႉၸိုဝ်ႈ ၸၢႆးသႄႉယူဝ် ဢႃႇယု 40 ပီ ဝႃႈၼႆ၊ ၵဵဝ်ႇလူၺ်ႈလွင်ႈ ၵၢၼ်ၶႃႈႁႅမ်တၢႆ ဢၼ်ၸၢႆးသႄႉယူဝ် ဢဝ်လုၵ်ႈဢွၼ်ႇႁူင်းႁဵၼ်း ဢႃႇယု 6 – 13 ၶူပ်ႇ ပဵၼ်ပဝ်ႉမၢႆၼၼ်ႉတႄႉ ၸဝ်ႈၼႃႈတီႈပလိၵ်ႈၶဝ် ပႆႇသပ်းၸႅင်ႈ ၶၢဝ်ႇသင် ၼႆယဝ်ႉ။ မိူဝ်ႈပူၼ်ႉမႃး 2 – 3 ပီ ၼၼ်ႉၵေႃႈ ၵူၼ်းႁၢႆႉ ယၢမ်ႈဢဝ်လုၵ်ႈဢွၼ်ႇႁူင်းႁဵၼ်း ႁဵတ်းပဝ်ႉမၢႆ (ပဵၼ်တူဝ်ယိူဝ်ႇ) မႃးယဝ်ႉ လၢႆပွၵ်ႈလၢႆၵမ်းၼင်ႇၵဝ်ႇ ဝႃႈၼႆ၊ ၸဝ်ႈၼႃႈတီႈပလိၵ်ႈ ၽၢႆႇႁူမ်ႇလူမ်ႈ လႆႈၽိူမ်ႉႁႅင်း တႃႇတေ တူၺ်းထိုင် လုၵ်ႈဢွၼ်ႇႁူင်းႁဵၼ်း တင်းၼမ်သေတႃႉ တိုၵ်ႉသိုပ်ႇပဵၼ်ၽေး ၶႃႈႁႅမ်တၢႆ လုၵ်ႈဢွၼ်ႇႁူင်းႁဵၼ်း ဢမ်ႇယဝ်ႉ ဢမ်ႇဝၢႆး ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-04T14:22:51

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-%e1%80%9e%e1%80%ad%e1%80%af%e1%81%b5%e1%80%ba/

လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ဢဝ်ၾႆးၽဝ်ၵႃးၵူၼ်းမိူင်း 7 လမ်း ႁိမ်းဝၢၼ်ႈၼမ်ႉၵူတ်ႉ ယၢၼ်ၵႆၵၼ်တင်း ဝဵင်းၵူတ်ႉၶၢႆ 7 လၵ်း

မိူဝ်ႈဝၼ်းထီႉ 3 September 2019 ယၢမ်းၵၢင်ၶမ်ႈ 08 : 00 မူင်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ဢဝ်ၾႆးၽဝ်ၵႃးၵူၼ်းမိူင်း ၵႃးတၢင်ႇၵူၼ်း လႄႈ ၵႃးတၢင်ႇၵုၼ်ႇ ႁူမ်ႈတင်းမူတ်း 7 လမ်း တီႈႁိမ်းဝၢၼ်ႈၼမ်ႉၵူတ်ႉ ယၢၼ်ၵႆၵၼ်တင်း ဝဵင်းၵူတ်ႉၶၢႆ 7 လၵ်း ၼိူဝ်သဵၼ်ႈတၢင်းလူင် မိူင်းႁူမ်ႈတုမ် လႃႈသဵဝ်ႈ-မူႇၸေႊ ၸိုင်ႈတႆးပွတ်းႁွင်ႇ ၼႆယဝ်ႉ။ လႆႈႁူႉတီႈ ၵူၼ်းႁူႉႁၼ်ၸွမ်းၼၼ်ႉဝႃႈ ၵႃးဢၼ်ထုၵ်ႇၾႆးၽဝ်ၵႂႃႇၼၼ်ႉ ပဵၼ်ၵႃးတၢင်ႇၵူၼ်း 3 လမ်း ၊ ၵႃးတၢင်ႇ ၵုၼ်ႇ 4 လမ်း ၼႆယဝ်ႉ။ ၵူဝ်ႇမဵဝ်း ၸုမ်းၸွႆႈထႅမ်တူင်ႇဝူင်းၵူၼ်း (ပရႁိတ) ဢၼ်ၵႂႃႇၸွႆႈထႅမ်ႁွင်ႉ ၵူၼ်းႁေႃႈၵႃး ဢိၵ်ႇတင်း ၵူၼ်းဢၼ်ၶီၸွမ်းၵႃး ဢၼ်ထုၵ်ႇၾႆးၽဝ်ၼၼ်ႉ လၢတ်ႈဝႃႈ ႁဝ်းၶႃႈလႆႈၵႂႃႇႁွင်ႉ ၵူၼ်းႁေႃႈၵႃး ဢိၵ်ႇတင်း ၵူၼ်းၶီႇၸွမ်းၵႃး ဢၼ်ထုၵ်ႇၾႆးၽဝ် တီႈဝၢၼ်ႈၼမ်ႉၵူတ်ႉ မိူဝ်ႈၵၢင်ၼႂ်ၼႆႉၵူၺ်း ၊ ႁဝ်းၶႃႈလႆႈႁၼ် ၵႃးလူင် 4 လမ်း ၊ ၵႃးဢွၼ်ႇ 3 လမ်း ထုၵ်ႇၾႆးၽဝ် ၊ ယၢမ်းၽွင်းတေႃႈလဵဝ် ၵူၼ်းႁေႃႈၵႃး ဢိၵ်ႇတင်း ၵူၼ်းဢၼ်ၶီႇၸွမ်းၵႃး ဢၼ်ထုၵ်ႇၾႆးၽဝ်ၼၼ်ႉ ႁဝ်းၶႃႈ ၵႂႃႇႁွင်ႉမႃးထိုင်တီႈ ဝဵင်းၵူတ်ႉၶၢႆယဝ်ႉ ၊ ပေႃးထႅင်ႈၵမ်ႉၼိုင်ႈ တေသူင်ႇၶဝ်ၵႂႃႇတီႈ ႁူင်းႁေႃ (ခန်းမ) ၊ လုၵ်ႈတီႈၼၼ်ႈသေ ႁဝ်းၶႃႈတေသူင်ႇပၼ် ဢွင်ႈတီႈဢၼ်ၶဝ်ၶႂ်ႈၵႂႃႇၼၼ်ႉ ဝႃႈၼႆ။ တႃႇတေၵႂႃႇ ဢွင်ႈတီႈၵႃးထုၵ်ႇၾႆးၽဝ်ၼၼ်ႉ ပဵၼ်ၽွင်းယၢမ်းၵၢင်ၶမ်ႈ မီးလွင်ႈယၢပ်ႇၽိုတ်ႇ တႃႇတေၵႂႃႇႁွတ်ႈၽႅဝ် လႄႈ ထိုင်ၵၢင်ၼႂ် မိူင်းလႅင်းမႃးၵွၼ်ႇ ၸင်ႇတေၵႂႃႇႁွင်ႉ ၵူၼ်းႁေႃႈၵႃး လႄႈ ၵူၼ်းၶီႇၸွမ်းၵႃး ဢၼ်ႇထုၵ်ႇၾႆးၽဝ် ၼၼ်ႉ ၼႆယဝ်ႉ။ ၼႂ်းၶၢဝ်းယၢမ်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ၸႂ်ႉၵႃးတၢင်ႇၵုၼ်ႇ ဢိၵ်ႇတင်း ၵႃးဢွၼ်ႇၵိုတ်းသေ ၾႆးၽဝ်ၼၼ်ႉ ၵႃးတၢင်ႇၵုၼ်ႇလမ်းၼိုင်ႈ တိတ်းၸပ်းတင်းၾႆးသေ ႁေႃႈလႅၼ်ႈပၢႆႈၵႂႃႇ ၽိူဝ်ႇထိုင် ၼႂ်းဝၢၼ်ႈၼမ်ႉၵူတ်ႉယဝ်ႉ ၸင်ႇတေမွတ်ႇၾႆး ဢၼ်တိတ်းၸပ်းၵႃးမၼ်း ၼႆယဝ်ႉ။ ၶႅပ်းႁၢင်ႈဢဝ်မႃးၼႂ်း-Facebookၶေႃႈမုၼ်း-ELEVENတႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-09-04T13:11:38

https://taifreedom.com/cid-%e1%80%9c%e1%82%84%e1%82%88-%e1%81%b8%e1%81%b8%e1%81%b8-%e1%80%85%e1%80%85%e1%80%85-%e1%80%99%e1%81%a2%e1%81%bc%e1%80%ba%e1%82%88-%e1%81%b6%e1%80%9d%e1%80%ba%e1%82%88%e1%81%b8%e1%82%85%e1%80%90/

CID လႄႈ ၸၸၸ (စစစ) မၢၼ်ႈ ၶဝ်ႈၸႅတ်ႈထၢမ် ၵူၼ်းႁဵတ်းၵၢၼ် ပႃႇတီႇၵၢၼ်မိူင်း ၼႂ်းဝဵင်းၵဵင်းတုင်

ၵႅမ်ၽၢႆႇဢုပ်ႉပိူင်ႇ ၵူႈလွင်ႈလွင်ႈ ၸႄႈမိူင်းတႆး ၸီႉသင်ႇႁႂ်ႈ ၸုမ်းၽၢႆႇတိတ်းတၢမ်းၶတီး (ပြစ်မှုဆိုင်ရာ စုံစမ်းစစ်ဆေးရေး – CID) လႄႈ ၽၢႆႇၵူတ်ႇထတ်းၶိုၵ်ႉတွၼ်း (အထူးစုံစမ်းစစ်ဆေးရေး – စစစ) မၢၼ်ႈ ၶဝ်ႈၸႅတ်ႈထၢမ် ၵူၼ်းႁဵတ်းၵၢၼ် ပႃႇတီႇၵၢၼ်မိူင်း ထိုင်တီႈၼႂ်းႁိူၼ်း ဢၼ်ပဵၼ်ပႃႇတီႇၸၢဝ်းၶိူဝ်း ၼႂ်းဝဵင်းၵဵင်းတုင် ၵဵဝ်ႇလူၺ်ႈလွင်ႈ ၸွင်ႇမီး ၵၢၼ်ၵဵဝ်ႇၶွင်ႈ ၵၼ်တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၼႂ်းမိူင်းတႆး ဝႃႈၼႆ။ ၼႂ်းလိူၼ် September 2019 ၼႆႉ ၸုမ်း CID လႄႈ ၸၸၸ (စစစ) မၢၼ်ႈ ၶဝ်ႈၵူတ်ႇထတ်းၸႅတ်ႈထၢမ် ထိုင်တီႈၼႂ်းႁိူၼ်း ၵူၼ်းႁဵတ်းၵၢၼ် ပႃႇတီႇၵၢၼ်မိူင်း လႄႈ ၸႅတ်ႈတူၺ်းပႃးပိုၼ်းတူဝ် ၵူၼ်းႁဵတ်းၵၢၼ် ပႃႇတီႇၵၢၼ်မိူင်း ၵႂႃႇ 31 ၵေႃႉ ၼႆယဝ်ႉ ၊ ဢူးယႄးၼၢႆႇ ၵေႃႉပဵၼ် ၵႅမ်ၽၢႆႇဢုပ်ႉပိူင်ႇ ၵူႈလွင်ႈလွင်ႈ ၸႄႈမိူင်းတႆး လၢတ်ႈတီႈၵူၼ်းႁဵတ်းၵၢၼ် ပႃႇတီႇၵၢၼ်မိူင်းဝႃႈ သင်လႆႈၶၢဝ်ႇငၢဝ်း ၸုမ်းယိပ်း ၵွင်ႈၵၢင်ႇ ၸၢဝ်းၶိူဝ်း ၼႆၸိုင် ႁႂ်ႈပွင်ႇလႅင်းပၼ်တီႈ ၽူႈမီးပုၼ်ႈၽွၼ်းမၢၼ်ႈ ၶိုတ်းၶိုတ်းၸမ်ၸမ် ဝႃႈၼင်ႇၼႆ။ လႆႈႁူႉၸွမ်းထႅင်ႈဝႃႈ ဢူးယေးၼၢႆႇ ၵႅမ်ၽၢႆႇဢုပ်ႉပိူင်ႇ ၵူႈလွင်ႈလွင်ႈ ၸႄႈမိူင်းတႆး လႆႈၸီႉသင်ႇ ၸုမ်းၽၢႆႇတိတ်းတၢမ်းၶတီး (ပြစ်မှုဆိုင်ရာ စုံစမ်းစစ်ဆေးရေး – CID) လႄႈ ၽၢႆႇၵူတ်ႇထတ်းၶိုၵ်ႉတွၼ်း (အထူးစုံစမ်းစစ်ဆေးရေး – ၸၸၸ) ၊ ၸုမ်း ၽၢႆႇႁူမ်ႇလူမ်ႈသိုၵ်း (ၸယၽ – SP) သၢမ်ၸုမ်းၼႆႉ ႁႂ်ႈၶဝ်ႈၵူတ်ႇထတ်းၸႅတ်ႈထၢမ်တီႈ ၵူၼ်းႁဵတ်းၵၢၼ် ပႃႇတီႇၵၢၼ်မိူင်း ၼႂ်းဝဵင်းၵဵင်းတုင် လႄႈ ဢၼ်ၵႂႃႇၵူတ်ႇထတ်း ၸႅတ်ႈထၢမ် ၸိူဝ်းၼႆႉ ဢမ်ႇပႆႇႁၼ်ပႃး ၸုမ်း SP ၶဝ်ႈၵူတ်ႇထတ်းၸွမ်း။ ႁၢင်ႈ – ၼွင်တုင် လႄႈ ထၢတ်ႈၸွမ်တွင်း/ၸွမ်ၶမ်းတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-04T10:52:32

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86-2/

ပေႃႈမႄႈၵူၼ်းမိူင်း ၸွႆႈထႅမ်ၶိူင်ႈၵိၼ်ယႅမ်ႉ ဢိၵ်ႇတူဝ်ငိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး လၢႆဢွင်ႈတီႈ

မိူဝ်ႈဝၼ်းထီႉ 3 September 2019 ၸွမ်းၼင်ႇ တၢင်းယိူင်းဢၢၼ်း ပေႃႈမႄႈၵူၼ်းမိူင်း တီႈယူႇဝဵင်းၵေးသီး မီးၼၼ်ႉသေ ဢဝ်ၶူဝ်းၶွင်ၵိၼ်ယႅမ်ႉ ၵႂႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းငဝ်ႈတပ်ႉဝႆႉ တီႈလွႆၵွင်းမုင်ႈမိူင်း တင်းၼမ် ဝႃႈၼႆ။ ၼင်ႇႁိုဝ် ပေႃးတေပဵၼ်ႁႅင်းၵမ်ႉၸွႆႈ ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ၼႆလႄႈ ဢၼ်ပွင် ပဵၼ်လႆႈၼၼ်ႉ ယူႇတီႈႁႅင်းၽႂ် မႃႇမၼ်းၵမ်ႉထိုင်လႆႈသေ ၽူႈမီးၼမ်ႉၸႂ် ၸေႇတၼႃႇ ဢဝ်ၶႆႇၵႆႇ တင်းၼမ် (200) ၽႅင် သၢင်ႉငိုၼ်းထႆး 20,000 ဝၢတ်ႇ ၵႂႃႇၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး ပဵၼ်ဢၼ်ငိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် ဢၼ်လႆႈၵမ်ႉထႅမ်ၶိူင်ႈၵိၼ်ယႅမ်ႉ ဢိၵ်ႇတင်းငိုၼ်းတွင်း ၸိူဝ်းၼႆႉလႄႈ ၸင်ႇလႆႈႁဵတ်း ဝႂ်ယုၵ်ႉယွင်ႈ ဢဝ်ၵုင်ႇမုၼ် မွပ်ႈဢၢပ်ႈပၼ်တီႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ၵႂႃႇ ဝႃႈၼႆ။ ၼႂ်းဝၼ်းထီႉ 3 September 2019 ၼႆႉၵူၺ်းၼင်ႇၵဝ်ႇ သြႃႇတၵႃႇ လႄႈ ၸုမ်းၵူၼ်းၼုမ်ႇတႆး ႁႅင်းၵၢၼ်ယၢၼ်မိူင်း မွၵ်ႇပဝ်းႁွမ် (မိူင်းၶွၼ်) ဢဝ်ငိုၼ်းၶႄႇ 7,010 ယွၼ်ႇ ၵႂႃႇဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ဝဵင်းမူႇၸေႊသေ တႃႇႁႂ်ႈပဵၼ်ငိုၼ်းၵမ်ႉၸွႆႈ ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်တူင်ႉၼိုင်ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 29/30 August 2019 ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်းလႄႈ ပေႃႈမႄႈၵူၼ်းမိူင်း ၸႄႈဝဵင်း သီႇပေႃႉ ဢဝ်ၶူဝ်းၶွင်ၸႂ်ႉသွႆလႄႈ ၶိူင်ႈၵိၼ်ယႅမ်ႉ တင်းၼမ် ၵႂႃႇၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၸိုင်ႈတႆး ပွတ်းႁွင်ႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-03T21:00:16

https://taifreedom.com/%e1%81%bd%e1%81%a2%e1%82%86%e1%82%87%e1%80%9c%e1%80%b0%e1%80%9c%e1%80%bd%e1%80%99%e1%80%ba%e1%81%be%e1%80%ad%e1%80%84%e1%80%ba%e1%82%88%e1%81%be%e1%82%83%e1%82%89%e1%80%9b%e1%82%83%e1%82%87%e1%80%9e/

ၽၢႆႇလူလွမ်ၾိင်ႈၾႃႉရႃႇသီႇ မိူင်းထႆး ဢွၵ်ႇလိၵ်ႈပိုၼ်ၽၢဝ်ႇဝႃႈ လူမ်းလႅင်ႉ ၶႃးၸိၵိ တေၽတ်ႉႁၢဝ်ႈႁႅင်း

မိူဝ်ႈၼႆႉ ဝၼ်းထီႉ 3 September 2019 လူင်ပွင်ၸိုင်ႈ ၽၢႆႇလူလွမ်ၾိင်ႈၾႃႉရႃႇသီႇ မိူင်းထႆး ဢွၵ်ႇလိၵ်ႈပိုၼ်ၽၢဝ်ႇ ႁႂ်ႈၵူၼ်းမိူင်းၾၢင်ႉတူဝ် ယွၼ်ႉလူမ်းလႅင်ႉ ၶႃးၸိၵိ တေၽတ်ႉၶဝ်ႈထိုင်မိူင်းထႆးၼႆလႄႈ တေႁဵတ်းႁႂ်ႈ ၾူၼ်တူၵ်းႁၢဝ်ႈႁႅင်း ၸင်ႈပဵၼ်ၽေးၵိုင်ႉၵၢင်ႉ ၼမ်ႉထူမ်ႈလႆႈ ၼႆယဝ်ႉ။ လူမ်းလႅင်ႉ ၶႃးၸိၵိၼႆႉ မိူဝ်ႈၶၢဝ်းယၢမ်း 01:00 မူင်းၵၢင်ၶိုၼ်းၼၼ်ႉ ၶဝ်ႈၽတ်ႉတီးၵုၼ် ႁၢႆလၢမ် မိူင်းၶႄႇသေ ထိုင်မႃး ၶၢဝ်းယၢမ်း 04:00 မူင်း ၵၢင်ၼႂ်ၸဝ်ႉၼၼ်ႉ ၽတ်ႉၶဝ်ႈမႃးထိုင် တီႈၽင်ႇပၢင်ႇလၢႆႇ တွၼ်ႈၵၢင် မိူင်းဝႅတ်ႉၼၢမ်းလႄႈ တေၽတ်ႉၶဝ်ႈ ၸဵင်ႇၸၢၼ်းဝၼ်းဢွၵ်ႇ မိူင်းထႆးဝၼ်းမိူဝ်ႈၼႆႉ ဝႃႈၼႆ။ ၼင်ႇႁိုဝ်ၵူၼ်းမိူင်း ပေႃးတေလွတ်ႈၽေးၼၼ်ႉ ယူႇတီႈၽူႈၵွၼ်းၸႄႈဝဵင်း လူင်ပွင်ၸိုင်ႈလႄႈ ထႅင်ႈလၢႆလၢႆၽၢႆႇ လႆႈသင်ႇၽူႈမီးပုၼ်ႈၽွၼ်း ႁၢင်ႈႁႅၼ်းၸုမ်းၶိုၵ်ႉတွၼ်း တႃႇၸွႆႈထႅမ်ၵူၼ်းမိူင်း ၸိူဝ်းဢၼ်တေ ၸၢင်ႈထူပ်းၽေးၼမ်ႉထူမ်ႈလႄႈ လႆႈႁဵတ်းတီႈယူႇသဝ်းၸူဝ်ႈၶၢဝ်း ၸတ်းတမ်းဝႆႉ ပၼ်ယဝ်ႉ ဝႃႈၼႆ။ ပွတ်းတွၼ်ႈၸဵင်ႇၸၢၼ်းဝၼ်းဢွၵ်ႇ လႄႈ တွၼ်ႈၼိူဝ် မိူင်းထႆးၼႆႉ မီးၾူၼ်တူၵ်းႁၢဝ်ႈႁႅင်း ၸဵမ်မိူဝ်ႈ ၼႂ်းပၢႆလိူၼ် August 2019 ၶၢဝ်းတၢင်းဝူင်ႈပၢႆယဝ်ႉသေ ႁဵတ်းႁႂ်ႈၼမ်ႉထူမ်ႈ တၢင်းသုင် 2-3 မဵတ်ႉလႄႈ သဵၼ်ႈတႃႈသၢႆတၢင်းၵေႃႈ ၼမ်ႉလေႃႈထိပ်ႇတတ်းၶၢတ်ႇပႅတ်ႈလၢႆလၢႆသဵၼ်ႈ ႁူင်းႁႅၼ်းၵေႃႈလႆႈဢိုတ်းဝႆႉ ၸူဝ်ႈၶၢဝ်း ၼႆယဝ်ႉ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-09-03T17:35:38

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af/

မိူဝ်ႈၼႆႉ တပ်ႉသိုၵ်းၸိုင်ႈတႆး RCSS/SSA ၶဝ်ႈတီႉၺွပ်း ၵူၼ်းၵႃႉၶၢႆသူသမ်းၵိၼ် ယႃႈမဝ်းၵမ် တႃႇ 4 ဢိူင်ႇ လႄႈ သိမ်းလႆႈပႃးၶိူင်ႈၵွင်ႈၵၢင်ႇ

ၸွမ်းၼင်ႇ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ယွၼ်းတၢင်းႁူမ်ႈမိုဝ်း ပွင်ႇလႅင်းထိုင်တီႈ တပ်ႉသိုၵ်းၸိုင်ႈတႆး RCSS/SSA ႁႂ်ႈလႆႈၶဝ်ႈၵႂႃႇ ၵူတ်ႇထတ်းတီႉၺွပ်းပၼ် ၵူၼ်းၵႃႉၶၢႆ သူႇသမ်း ၵိၼ်ယႃႈမဝ်းၵမ် တီႈၼႂ်းဢိူင်ႇမိူင်းၵၢဝ် ဢိူင်ႇၼွင်သွမ်း ဢိူင်ႇႁူဝ်ပုင်ႇ ဢိူင်ႇမိူင်းၼၢင်း ၸႄႈဝဵင်းၵေးသီး ၼႆသေ ၽူႈမီးပုၼ်ႈၽွၼ်း RCSS/SSA လႆႈၶဝ်ႈၵူတ်ႇထတ်းတီႉၺွပ်း ၵူၼ်းၵဵဝ်ႇၶွင်ႈ ယႃႈမဝ်းၵမ် ယူႇယဝ်ႉ။ မိူဝ်ႈၼႆႉဝၼ်းထီႉ 03 September 2019 ယၢမ်းၵၢင်ၼႂ် 04:00 မူင်းထိုင် 11:00 မူင်းၵၢင်ဝၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၶဝ်ႈၵႂႃႇၵူတ်ထတ်း ၵူၼ်းၵႃႉၶၢႆသူႇသမ်းၵိၼ် ယႃႈမဝ်းၵမ် ၸွမ်းၼင်ႇ လႆႈႁပ်ႉ လွင်ႈပွင်ႇလႅင်းတီႈ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ၼၼ်ႉသေ ၵူတ်ႇထတ်းတီႉၺွပ်းလႆႈ ၵူၼ်းၵဵဝ်ႇၶွင်ႈ ယႃႈမဝ်းၵမ် ၸၢႆး 22 ၵေႃႉ ယိင်း 13 ၵေႃႉ (ႁူမ်ႈ 35 ၵေႃႉ) ၊ ယႃႈမ မိၵ်ႈ WY 1,404 မဵတ်ႉ ၊ ယႃႈလမ် 2 ၸွႆႉ 5 ၵျၢပ်ႈပၢႆ 9 မူး ၊ ယႃႈၼမ်ၶႅင် ၶိုင်ႈတဝ်ႈဢွၼ်ႇ ၊ ယႃႈမၽွင် ၶိုင်ႈဢႅပ်ႇ (ဢႅပ်ႇသပ်ႉပျႃႇ) ၊ ၵွင်ႈပွတ်း (မၢၵ်ႇၽူႈ) 1 လဝ်း မၢၵ်ႇၵွင်ႈ 3 လုၵ်ႈ ၊ ၵွင်ႈလူမ်း 1 လဝ်း ၊ မၢၵ်ႇၵွင်ႈ .22 သွင်ဢႅပ်ႇပၢႆ 100 လုၵ်ႈ ၊ မၢၵ်ႇၵွင်ႈပွတ်း 170 လုၵ်ႈ ၊ မႅၵ်ႉၵွင်ႈပွတ်း 9.MM ၼိုင်ႈ မႅၵ်ႉ ၊ ၵွင်ႈယၢမ်း 1 လဝ်း။ ၼွၵ်ႈသေၼၼ်ႉ လႆႈႁူႉၸွမ်းထႅင်ႈဝႃႈ ၵူၼ်းၵဵဝ်ႇၶွင်ႈ ယႃႈမဝ်းၵမ်ၸိူဝ်းၼႆႉ လႆႈလၢတ်ႈၼႄပၼ်တီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ၵဵဝ်ႇလူၺ်ႈလွင်ႈ တီႈဢၼ်လႆႈၵႂႃႇ ဢဝ်ယႃႈမဝ်းၵမ် တၢင်ႇတီႈသေ ၶိုၼ်းမႃးသိုပ်ႇၶၢႆပၼ် ၵူၼ်းၼုမ်ႇ ၼႂ်းပိုၼ်ႉတီႈ ယူႇဝႃႈၼႆ။ မိူဝ်ႈဝၼ်းထီႉ 27-28 August 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ပေႃႈမႄႈ ပီႈၼွင်ႉၵူၼ်းမိူင်း ၼႂ်းပိုၼ်ႉတီႈ လႆႈႁူမ်ႈမိုဝ်းၵၼ် ၶဝ်ႈတီႉၺွပ်း ၵူၼ်းၵႃႉၶၢႆသူႇသမ်းၵိၼ် ယႃႈမဝ်းၵမ် တီႈၼႂ်းဝဵင်းၵဵင်းတွင်း သေ တီႉၺွပ်းလႆႈ ၵူၼ်းၵဵဝ်ႇၶွင်ႈယႃႈတင်းၼမ်လႄႈ သိမ်းလႆႈပႃး ယႃႈမဝ်းၵမ်တင်းၼမ်။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-09-03T17:30:03

https://taifreedom.com/%e1%80%99%e1%80%b1%e1%82%83%e1%80%9a%e1%82%83-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90/

မေႃယႃ တပ်ႉသိုၵ်းၸိုင်ႈတႆး RCSS/SSA လုမ်းလႃးတူၺ်းထိုင် ပၢႆးယူႇလီ ပေႃႈမႄႈၵူၼ်းမိူင်း ပွတ်းတွၼ်ႈ ၸႄႈဝဵင်းၵျွၵ်းမႄး

ယူႇတီႈ ၽၢႆႇယူႇလီ မေႃယႃ တပ်ႉသိုၵ်းၸိုင်ႈတႆး RCSS/SSA လႆႈလုမ်းလႃးယူတ်းယႃ တူၺ်းထိုင်ပၼ် ပၢႆးယူႇလီ ၸဝ်ႈသၢင်ႇ လႄႈ ပေႃႈမႄႈၵူၼ်းမိူင်း (ၸၢဝ်းလွႆ) တီႈၼႂ်းဢိူင်ႇၼႃးပဵင်း ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ။ မိူဝ်ႈၼႆႉဝၼ်းထီႉ 03 September 2019 ၽၢႆႇယူႇလီ မေႃယႃ တပ်ႉသိုၵ်းၸိုင်ႈတႆး RCSS/SSA လႆႈၸႅတ်ႈတူၺ်းတၢင်းပဵၼ်တီႈတူဝ် ၸဝ်ႈသၢင်ႇ လႄႈ ပေႃႈမႄႈၵူၼ်းမိူင်း ၸၢဝ်းလွႆ ႁူမ်ႈ 58 ၵေႃႉသေ မေႃယႃ လႆႈသမ်းၶဵမ်ပၼ် လႄႈ ပၼ်ယႃႈယႃၵိၼ် ဢၼ်ၵိုင်ႇငမ်ႇၵၼ်တင်း တၢင်းပဵၼ် ၸဝ်ႈသၢင်ႇ လႄႈ ပေႃႈမႄႈၵူၼ်းမိူင်း မီးၼၼ်ႉ ၼႆယဝ်ႉ။ မိူဝ်ႈဝႃးဝၼ်းထီႉ 02 September 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၸွႆႈထႅမ် ပေႃႈမႄႈၵူၼးမိူင်း မၢႆၶဝ်ႈႁႆႈ ၼႂ်းၸႄႈဝဵင်းၵျွၵ်းမႄး ၊ ၸွႆႈႁဵတ်းလိူမ်ႈလႆႇ လွင်ႈမူတ်းသႂ် တီႈဝၢင်း ၵွင်းမူးၵဝ်ႇၵႄႇ ၸႄႈဝဵင်းလၢင်းၶိူဝ်း ၊ ၸွႆႈမတ်ႉတူၼ်ႈငႃး ပေႃႈမႄႈၵူၼ်းမိူင်း တီႈၼႂ်းၸႄႈဝဵင်းမိူင်းပၼ်ႇ ၼႆယဝ်ႉ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-09-03T14:09:17

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%81%a2%e1%82%86%e1%80%b8%e1%80%9a%e1%80%b0%e1%82%87%e1%80%9c%e1%80%ae-%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%80%ad%e1%80%af/

ၸုမ်းပၢႆးယူႇလီ လူင်းပိုၼ်ႉတီႈ သမ်းယႃႁႄႉၵင်ႈ တၢင်းပဵၼ် ပူဝ်ႇလီႇဢူဝ်ႇ (Poliomyelitis) ၸႄႈဝဵင်းမိူင်းၵိုင်

မိူဝ်ႈဝၼ်းထီႉ 02 September 2019 ၸုမ်းပၢႆးယူႇလီ လၢႆလၢႆၸုမ်း ၸႅၵ်ႇၽႄပုၼ်ႈၽွၼ်းၵၼ်သေ လူင်းပိုၼ်ႉတီႈ လၢႆဢိူင်ႇ လၢႆဝၢၼ်ႈ သမ်းပၼ်ယႃႈယႃ ႁႄႉၵင်ႈ တၢင်းပဵၼ်ၸိူဝ်ႉမႅင်း ပူဝ်ႇလီဢူဝ်ႇ (Poliomyelitis) ၼႂ်းၸႄႈဝဵင်းမိူင်းၵိုင် ဝႃႈၼႆ။ ယူႇတီႈၸုမ်းမေႃယႃထူင်ပိူဝ်ႉ လႆႈႁပ်ႉပုၼ်ႈၽွၼ်း လူင်းပိုၼ်ႉတီႈ သမ်းယႃႇႁႄႉၵင်ႈ (ၵႃႇၵွႆႇသေး) ၼႂ်းဢိူင်ႇမိူင်းယွၼ်း တႄႇၶၢဝ်းယၢမ်း 09:00 – 15:00 မူင်းသေ မီးလုၵ်ႈဢွၼ်ႇလဵၵ်ႉလႄႈ မႄႈလုၵ်ႈဢွၼ်ႇလဵၵ်ႉ မႄႈၸပ်းတွင်ႉ ဢိၵ်ႇတင်း ၵူၼ်းဝၢၼ်ႈၵူၼ်းသူၼ် ၶိုၼ်ႈႁွတ်ႈ 224 ၵေႃႉ ၼႆယဝ်ႉ။ ၸၢႆးလၢဝ် ဢၼ်ပဵၼ်ႁူဝ်ၼႃႈ ၽၢႆႇပၢႆးယူႇလီ ၸုမ်းမေႃယႃထူင်ပိူဝ်ႉလၢတ်ႈဝႃႈ ဢၼ်လူင်းပိုၼ်ႉတီႈပွၵ်ႈၵမ်းၼႆႉ ဢမ်ႇၵွမ်ႉ သမ်းယႃႁႄႉၵင်ႈ တၢင်းပဵၼ်ၸိူဝ်ႉမႅင်း (Poliomyelitis) ပူဝ်ႇလီႇဢူဝ်ႇ မဵဝ်းလဵဝ်ၵူၺ်း လႆႈၵူတ်ႇထတ်းတၢင်းပဵၼ် ၵူႈလွင်ႈလွင်ႈလႄႈ ၸင်ႈၼမ်ႉၼၵ်းလုၵ်ႈဢွၼ်ႇ လဵင်ႉပၼ်ယႃႈယႃ ဢၼ်တေပၼ်ၽွၼ်းလီ ၸဵမ်လုၵ်ႈဢွၼ်ႇလဵၵ်ႉ မႄႈၸပ်းတွင်ႉၶဝ်ပႃး ဢိၵ်ႇတင်း ၵူၼ်းဝၢၼ်ႈ ၸိူဝ်းၶႂ်ႈၵူတ်ႇထတ်းပၢႆးယူႇလီၸိူဝ်းၼႆႉ ၼႆယဝ်ႉ။ ၵဵဝ်ႇလူၺ်ႈလွင်ႈ ယႃႈယႃႁႄႉၵင်ႈ တၢင်းပဵၼ် (Poliomyelitis) ပူဝ်ႇလီႇဢူဝ်ႇ ၼႆႉသေ မေႃယႃလူင် ၸႄႈဝဵင်း မိူင်းၵိုင် တွၵ်ႇတိူဝ်ႇ ၸၢႆးထုၼ်းလႅင်း လၢတ်ႈဝႃႈ လီမႆႈၸႂ် တွၼ်ႈတႃႇ ၵူၼ်းမိူင်းႁဝ်းတႄႉတႄႉ ၵူၼ်းမိူင်းၵမ်ႈၼမ် သမ်ႉထၢင်ႇဝႃႈယႃႈယႃ ဢၼ်မေႃယႃၶဝ် လူင်းသမ်းယႃႁႄႉၵင်ႈပၼ်ၼၼ်ႉ ပဵၼ်ယႃႈယႃမိူင်းမၢၼ်ႈ ႁဵတ်းဢွၵ်ႇႁင်းၵူၺ်း ၼႆယဝ်ႉ။ မေႃယႃလူင် လၢတ်ႈဝႃႈ တႃႇတေလႆႈ ယႃႈယႃဢၼ်ၼႆႉ မႃးထိုင်မိူင်းႁဝ်း မၼ်းဢမ်ႇငၢႆႈငၢႆႈ မၼ်းပဵၼ်ၸုမ်း တူၺ်းထိုင် ပၢႆးယူႇလီ (တင်းလုမ်းၾႃႉ) ၼွၵ်ႈမိူင်း (world health organization) WHO ၶဝ်ၵူတ်းထတ်း ယဝ်ႉသေ ၸင်ႇၵွႆႈသူင်ႇ ထိုင်မိူင်းမၢၼ်ႈ လႄႈ ၼွၵ်ႈမိူင်းၵူႈမိူင်းမိူင်းၵေႃႈ သမ်းယႃႈယႃႁႄႉၵင်ႈ တၢင်းပဵၼ်ဢၼ်ၼႆႉ မိူၼ်ၵၼ်၊ မၼ်းႁေႉၵင်ႈလႆႈ တၢင်းပဵၼ် 11 မဵဝ်းလႄႈ တႃႇတေ တိူဝ်ႉၶိူၵ်ႈပၢႆးယူႇလီ လုၵ်ႈဢွၼ်ႇတႄႉ ဢမ်ႇမီး ဝႃႈၼႆ။ တၢင်းပဵၼ်ပူဝ်ႇလီႇဢူဝ်ႇၼႆႉ ၽွၼ်းႁၢႆႉၸႃႉမၼ်း ႁဵတ်းႁႂ်ႈလုၵ်ႈဢွၼ်ႇ ဢမ်ႇမီးဢဵၼ်ႁႅင်း၊ ဢမ်ႇၵႅၼ်ႇၶႅင်၊ ဢမ်ႇပႄႉယၢင်ႈပႆႁင်းၵူၺ်း တေႃႇပေႃး ၵေႃႉယႂ်ႇလႂ် ၸိူဝ်းၼႆႉလႄႈ ယူႇတီႈႁူင်းယႃလူင်ၵူၼ်းမိူင်း ၸႄႈဝဵင်းမိူင်းၵိုင် ႁူမ်ႈတင်းလၢႆလၢႆၸုမ်း မိူၼ်ၼင်ႇ ၸုမ်းမေႃယႃထူင်ပိူဝ်ႉ (BP)၊ ၵွင်တိုၼ်းပူၵ်းပွင်ၸိုင်ႈတႆး Shan State Development Foundation (SSDF)၊ လႄႈ ဢၼ်ပဵၼ်ၸုမ်းမေႃယႃ ၽၢႆႇလူလွမ်တူၺ်းထိုင် လုၵ်ႈဢွၼ်ႇလဵၵ်ႉ လႄႈ မႄႈလုၵ်ႈဢွၼ်ႇ ၼႂ်းပိုၼ်ႉတီႈ RI လႆႈၸတ်းႁဵတ်းပၢင်သွၼ် တႃႇလူင်းပိုၼ်ႉတီႈ မိူဝ်ႈဝၼ်းထီႉ 32-24 August 2019 တီႈႁူင်းယႃလူင် ၸႄႈဝဵင်းမိူင်းၵိုင် ၼႆယဝ်ႉ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-09-03T13:39:40

https://taifreedom.com/%e1%81%b6%e1%80%b0%e1%80%b8%e1%80%9e%e1%80%bd%e1%81%bc%e1%80%ba-%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc%e1%80%ba%e1%80%b8%e1%80%95%e1%80%9b%e1%82%81%e1%80%ad%e1%80%90/

ၶူးသွၼ် ႁူင်းႁဵၼ်းပရႁိတတႆး 2 ၵေႃႉ လႆႈၶေႃႈႁပ်ႉၶၢမ်ႇသေ လွတ်ႈဢွၵ်ႇမႃးသေတႃႉ တိုၵ်ႉတေလႆႈသိုပ်ႇတေႃႇသူႈလိူင်ႈ (အမှု)

ၵဵဝ်ႇၵပ်းလွင်ႈပိုတ်းယိုဝ်း တီႈဝဵင်းပၢင်ႇဢူးသေ သိုၵ်းမၢၼ်ႈ တိၺွပ်း ၶူးသွၼ် ႁူင်းႁဵၼ်းပရႁိတတႆး ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈၵႂႃႇ ၸႅတ်ႈထၢမ် ၵုမ်းၶင်ၼၼ်ႉ မိူဝ်ႈဝႃးဝၼ်းထီႉ 2 September 2019 ယၢမ်းႁူဝ်ၶမ်ႈ လႆႈၶေႃႈႁပ်ႉၶၢမ်ႇ(အာမခံ)သေ လွတ်ႈဢွၵ်ႇမႃးယဝ်ႉ ဝႃႈၼႆ။ ၸၢႆးဢွင်ႇၶမ်း ၵေႃႉဢၼ်ၸွမ်းၸွႆႈထႅမ်ပၼ်လွင်ႈ ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈလၢတ်ႈဝႃႈ ပလိၵ်ႈမၢၼ်ႈပွႆႇပၼ်ယဝ်ႉ လႆႈၶေႃႈႁပ်ႉၶၢမ်ႇလႄႈ ပွႆႇပၼ် ၊ တၢင်းၽိတ်းတႄႉၵေႃႈ ပိုတ်ႇလိူင်ႈဝႆႉ 2 ဢၼ် ၊ တၢင်းၽိတ်း လွင်ႈပဵၼ်ၵူၼ်း ၵေႃႇၵၢၼ်ႁၢႆႉၼၼ်ႉတႄႉ ပၢၵ်ႈပႅတ်ႈယဝ်ႉဝႃႈၼႆ ၊ ၵဵဝ်ႇၵပ်းလွင်ႈ (ဝေႃး)ၸၢၵ်ႈလၢတ်ႈ ၼၼ်ႉတႄႉ မၢႆမီႈလွင်ႈၵပ်းသိုပ်ႇၼႆသေ တိုၵ်ႉထုၵ်ႇဢဝ်တၢင်းၽိတ်းဝႆႉယူႇ ၼႆယဝ်ႉ။ ၸၢႆးဢွင်ႇၶမ်းသိုပ်ႇလၢတ်ႈထႅင်ႈဝႃႈ ပလိၵ်ႈမၢၼ်ႈ ဢမ်ႇပၼ်ႁဝ်းၶႃႈ လၢတ်ႈၽႃႇသႃႇၵႂၢမ်းတႆး ၊ ႁႂ်ႈႁဝ်းၶႃႈ လၢတ်ႈၵႂၢမ်းမၢၼ်ႈၵူၺ်း ၊ ႁဝ်းၶႃႈသမ်ႉဢမ်ႇပေႃးလႅၼ်ႇ ၵႂၢမ်းမၢၼ်ႈလီလီ လႄႈ ပဵၼ်လွင်ႈၸႂ်ဢမ်ႇလီသေဢိတ်း ဝႃႈၼႆ ၊ လႆႈၶေႃႈႁပ်ႉၶၢမ်ႇသေ လွတ်ႈဢွၵ်ႇမႃးသေတႃႉ လႆႈႁူႉဝႃႈ တိုၵ်ႉတေလႆႈတေႃႇသူႈလိူင်ႈ(အမှု) ၽၢႆႇၼွၵ်ႈ ၊ ယၢမ်းၽွင်း တေႃႈလဵဝ်ၵေႃႈ ၸၢႆးလႅင်းၸိုၼ်ႈ ပၢႆးယူႇလီ ဢမ်ႇၶႅမ်ႉလႅပ်ႈ ၼႆယဝ်ႉ။ မိူဝ်ႈဝၼ်းထီႉ 15 August 2019 ဝႆၢးသေ ပဵၼ်လွင်ႈပိုတ်းယိုဝ်း တီႈဝဵင်းပၢင်ႇဢူးယဝ်ႉ မိူဝ်ႈဝၼ်းထီႉ 19 August 2019 ယၢမ်းႁူဝ်ၶမ်ႈ ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈ သွင်ၵေႃႉပီႈၼွင်ႉ ဢၼ်ယူႇသဝ်းတီႈ ပွၵ်ႈၽွင်ႇတေႃႇ ဝဵင်းပၢင်ဢူး ထုၵ်ႇၽၢႆႇႁူမ်ႇလူမ်ႈသိုၵ်းမၢၼ်ႈ တိၺွပ်းႁွင်ႉဢဝ်တူဝ်ၵႂႃႇ ၸႅတ်ႈထၢမ်ၵုမ်းၶင်ဝႆႉတီႉ ႁူင်းပလိၵ်ႈ ဝဵင်းပၢင်ဢူး။ ၼႂ်းဝၼ်းထီႉ 26 August 2019 ၸုမ်းၵူၼ်းၼုမ်ႇတႆး မိူင်းႁူမ်ႈတုမ်ပတ်ႉပိုၼ်ႉ ဢွၵ်ႇလိၵ်ႈပိုၼ်ၽၢဝ်ႇ ႁႂ်ႈပွႆႇပၼ် ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈ ယႃႇႁႂ်ႈမီးလွင်ႈၶွင်ႉၶမ်သင် ၼႆယဝ်ႉ။ မိူဝ်ႈဝၼ်းထီႉ 15 August 2019 ယၢမ်းၵၢင်ၼႂ် မွၵ်ႈ 05 : 00 မူင်း ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ႁူမ်ႈၵၼ် ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ (Defence Services Technological Academy – DSTA) ဝဵင်းပၢင်ႇဢူး ဢိၵ်ႇတင်း တပ်ႉပလိၵ်ႈမၢၼ်ႈ တီႈလၢၼ်ႇၶူဝ်ၵိုတ်ႈ (ၵူၵ်ႉထဵၵ်ႉ) – ၼွင်ၶဵဝ် 5 ဢွင်ႈတီႈ ၶၢဝ်းယၢမ်းမိူဝ်ႈလဵဝ်ၵၼ် လႄႈ မီးပလိၵ်ႈမၢၼ်ႈ၊ သိုၵ်းမၼ်ႈ၊ ၵူၼ်းမိူင်း ႁူမ်ႈတင်းမူတ်း လႆႈလူႉတၢႆ 15 ၵေႃႉ ၼႆယဝ်ႉ။ တေႃႇထိုင်ယၢမ်းလဵဝ်ၵေႃႈ ၸွမ်းသဵၼ်ႈတၢင်းလူင် မိူင်းႁူမ်ႈတုမ် ဝဵင်းလိူဝ်ႇ – မူႇၸေႊ ပိုၼ်ႉတီႈ ၸိုင်ႈတႆးပွတ်းႁွင်ႇ တပ်ႉသိုၵ်းမၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ တိုၵ်ႉပဵၼ်ပၢင်တိုၵ်းၵၼ်သေ မိူဝ်ႈဝၼ်းထီႉ 31 August 2019 ၼၼ်ႉ မၢၵ်ႇလူင်တူၵ်းသႂ်ႇ ၵူၼ်းဝၢၼ်ႈမေႃႇႁိတ်ႈ ပွၵ်ႉၶႃၼၼ် ၼႂ်းၸႄႈဝဵင်းၵူတ်ႉၶၢႆ လႆႈလုတၢႆ 5 ၵေႃႉ မၢတ်ႇၸဵပ်း 3 ၵေႃႉ ၼႆယဝ်ႉ။ ၶႅပ်းႁၢင်ႈဢဝ်မႃးၼႂ်း-Facebookၶေႃႈမုၼ်း-Mizzimaတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-09-02T11:32:06

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%80%b8%e1%80%95%e1%80%ad/

ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း လႄႈ ပေႃႈမႄႈၵူၼ်းမိူင်းဝဵင်းသီႇပေႃႉ ၸွႆႈထႅမ်ၶူဝ်းၶွင်ၵိၼ်ယႅမ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး RCSS

မိူဝ်ႈဝၼ်းထီႉ 29 August 2019 ပူၼ်ႉမႃး ၸုမ်းႁႅင်းလႅင်းပိူင်း တုင်းလူႇၶၢမ်ႇငိုၼ်းတွင်း တီႈၸဝ်ႈၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ်သေ သိုဝ်ႉၶူဝ်းၶွင်ၸႂ်ႉသွႆ ၶိူင်ႈၵိၼ်ယႅမ်ႉ ထႅင်ႈလၢႆလၢႆလွင်ႈ ၸွႆႈထႅမ်ၵေႃႉသိုၵ်း တပ်ႉသိုၵ်း ၸိုင်ႈတႆး ဢၼ်မီးၼႂ်းၼႃႈတီႈတူင်ႉၼိုင် ၸိုင်ႈတႆးပွတ်းႁွင်ႇ ဝႃႈၼႆ။ ၸွမ်းၼင်ႇတၢင်းယိူင်းဢၢၼ်း ၸုမ်းႁႅင်းလႅင်းပိူင်း မီးၼၼ်ႉသေ ၼင်ႇႁိုဝ်ပေႃးတေပဵၼ်ႁႅင်းၵမ်ႉၸွႆႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼၼ်ႉ ၸင်ႇလႆႈသိုဝ်ႉ သွၵ်းတိၼ် (100) ၵူႈ လႄႈ ပႃဢႅပ်ႇ (12) တိူၵ်ႈ ၵႂႃႇၸွႆႈထိုင် ၼႂ်းၼႃႈတီႈတူင်ႉၼိုင် ၸိုင်ႈတႆးပွတ်းႁွင်ႇတီႈၼိုင်ႈ ဝႃႈၼႆ။ ၼႂ်းဝၼ်းထီႉ 30 August 2019 ၼၼ်ႉၵေႃႈ ပေႃႈမႄႈၵူၼ်းမိူင်း ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ ၸႄႈဝဵင်းသီႇပေႃႉ ဢဝ်ၶူဝ်းၶွင်ၵိၼ်ယႅမ်ႉ ၵႂႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ယူႇတီႈၽူႈမီးပုၼ်ႈၽွၼ်း ၼႂ်းၼႃႈတီးတူင်ႉၼိုင် ပဵၼ်ဢၼ်ယိၼ်းၸူမ်း ဢဝ်ၵုင်ႇမုၼ်ထိုင် ၽူႈမီးၼမ်ႉၸႂ်ႁဝ်းၶႃႈ ဢၼ်ၵမ်ႉၸွႆႈထႅမ်မႃး ယႂ်ႇယႂ်ႇၼမ်ၼမ် ၼႆယဝ်ႉ။ ၸုမ်းႁႅင်းလႅင်းပိူင်း ၸွႆႈထႅမ်ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ်ပွၵ်ႈၵမ်း (13) ယဝ်ႉလႄႈ ယင်းၵၢဝ်ႇၵႂၢမ်းယွၼ်းသူး ၾၢၵ်ႇထိုင်ပၼ် ၽူႈဢွၼ်ႁူဝ်လႄႈ ၵေႃႉသိုၵ်းၵေႃႉႁၢၼ်တင်းသဵင်ႈ ႁႂ်ႈၵၢင်းလွတ်ႈၽေးၶဵၼ်၊ ႁႂ်ႈၵၢင်းလွတ်ႈ တၢင်းၶႆႈတၢင်းပဵၼ် လႄႈ ႁႂ်ႈၸဵဝ်းလိုပ်ႈတိုၵ်းဢွင်ႇပေႉ ၽူႈၶဵၼ်မိူၵ်ႈမႂ်ႈ တေႃႇပေႃႈမႄႈၵူၼ်းမိူင်းတႆးႁဝ်း ၵူႈပၢင်တိုၵ်းသေၵမ်း ၼႆယဝ်ႉ။ မိူဝ်ႈဝၼ်းထီႉ 3 August 2019 ပူၼ်ႉမႃးၼႆႉၵေႃႈ ၸုမ်းႁႅင်းလႅင်းပိူင်း ထုင်ႉမၢဝ်း ဢဝ်ငိုၼ်း 400,000 ပျႃး ၵႂႃႇဢၢပ်ႈဝႆႉတီႈၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ဝဵင်းမူႇၸေႈသေ တႃႇႁႂ်ႈပဵၼ် ငိုၼ်းၵမ်ႉၸွႆႈ သိုဝ်ႉၶူဝ်းၶွင်ၸႂ်ႉသွႆ ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းတူင်ႉၼိုင်ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ']

2019-08-31T19:43:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b5%e1%80%ad%e1%80%af%e1%80%90-2/

သိုၵ်းမၢၼ်ႈ သိုပ်ႇၵိုတ်းလိုဝ်ႈ လွင်ႈတူင်ႉၼိုင်သိုၵ်းၽၢႆႇလဵဝ် ၼႂ်းမိူင်းတႆး လႄႈ မိူင်းၶၢင် တႃႇ 21 ဝၼ်း

မိူဝ်ႈၼႆႉဝၼ်းထီႉ 31 August 2019 သိုၵ်းမၢၼ်ႈ သိုပ်ႇၵိုတ်းလိုဝ်ႈထႅင်ႈ လွင်ႈတူင်ႉၼိုင်သိုၵ်းၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း သေ တေလႆႈဝႃႈ သိုၵ်းမၢၼ်ႈ ၵိုတ်းတိုၵ်းၽၢႆႇလဵဝ် မီးထပ်းၵၼ်ၵႂႃႇ 4 ပွၵ်ႈ ၼႆယဝ်ႉ။ ၵႅမ်ၸွမ်ႁၢၼ် သေႃႇမိၼ်းထုၼ်း ၽူႈၶၢၼ်ပၢၵ်ႇ တပ်ႉသိုၵ်းမၢၼ်ႈလၢတ်ႈဝႃႈ မိူဝ်ႈၼႆႉ ပဵၼ်ဝၼ်းမူတ်းဢႃႇယု ၼႂ်းၶၢဝ်းတၢင်း ၵိုတ်းလိုဝ်ႈၽၢႆႇလဵဝ် ၶွင်သိုၵ်းမၢၼ်ႈ သေ ယူႇတီႈ သိုၵ်းမၢၼ်ႈ လႆႈသိုပ်ႇၵိုတ်းလိုဝ်ႈ လွင်ႈတူင်ႉၼိုင်သိုၵ်း ၽၢႆႇလဵဝ်ထႅင်ႈ တေႃႇထိုင်ၼႂ်းဝၼ်းထီႉ 21 September 2019 လိူၼ်ၼႃႈၼႆႉ ဝႃႈၼင်ႇၼႆ။ ၼႂ်းၶၢဝ်းတၢင်းၵိုတ်းလိုဝ်ႈၽၢႆႇလဵဝ် ၶွင်သိုၵ်းမၢၼ်ႈၼႆႉၵူၺ်း ၽၢႆႇသိုၵ်းမၢၼ်ႈ မီးလွင်ႈႁၢင်ႈႁႅၼ်းသိုၵ်း ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး SSPP/SSA လႄႈ လုၵ်ႈၸုမ်းဢူၺ်းလီသိုၵ်းပွတ်းႁွင်ႇ ယူႇၶိူဝ်းၶိူဝ်းယႂ်းယႂ်း တီႈၼႂ်းၸိုင်ႈတႆး ယူႇယဝ်ႉ။ သိုၵ်းမၢၼ်ႈၵိုတ်းလိုဝ်ႈ လွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တီႈၼၼ်ႉ ၼႂ်းမိူင်းတႆးပဵၼ် တိူင်းသိုၵ်း ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၊ တိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၊ တိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ ၊ တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီး ၊ ၼႂ်းမိူင်းၶၢင် သမ်ႉပဵၼ် တိူင်းသိုၵ်းပွတ်းႁွင်ႇ (မပၶ) ဢၼ်ပၵ်းသဝ်းဝႆႉတီႈ ဝဵင်းမိတ်ႉၸီးၼႃး ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-31T12:19:25

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%81%b5%e1%80%b1%e1%82%83%e1%82%87%e1%80%99%e1%80%9e%e1%80%bb%e1%80%ad%e1%81%bc%e1%80%ba%e1%82%87%e1%80%9c%e1%80%bd/

မိူဝ်ႈၼႆႉ ၵေႃႇမသျိၼ်ႇလွင်ႈငမ်းယဵၼ်မၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူပ်ႉထူပ်းဢုပ်ႇဢူဝ်း ၵၼ်တီႈၵဵင်းတုင်

မိူဝ်ႈၼႆႉဝၼ်းထီႉ 31 August 2019 ယၢမ်းၵၢင်ၼႂ် ၵေႃႇမသျိၼ်ႇလွင်ႈငမ်းယဵၼ်မၢၼ်ႈ (PC) လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ႁူပ်းထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ တီႈၼႂ်းဢွင်ႈတီႈ ပၢင်ၵုမ်ၼၼ်ႉ ၽၢႆႇၵေႃႇမသျိၼ်ႇလွင်ႈငမ်းယဵၼ် (PC) တေပဵၼ် ဢူးတဵင်းသေႃႇ ၵႅမ်ႁူဝ်ပဝ်ႈ PC ဢွၼ်ႁူဝ် ၸွမ်သိုၵ်းၵဝ်ႇ ၶိၼ်ႇသေႃႇဢူး ၊ ၸဝ်ႈသိုၵ်းလူင် လႃႉဢူး ၊ ဢူးမူဝ်းသေႃႇဢူး ၊ ဢူးသေႃႇထေး ၊ ဢူးသူဝ်းသူဝ်းသေႃႇ ၸိူဝ်းၼႆႉ လႄႈ ၽၢႆႇ သိုၵ်းၶၢင် KIO/KIA ပဵၼ် ထိၼ်ႇၼၢင် ၽူႈၼမ်းၼႂ်းငဝ်ႈငုၼ်း ဢွၼ်ႁူဝ် သေႃႇသေႃႉ ၊ ၶူမ်ႇလုၼ်ႇ ၊ သေႃႇတုၼ်း ၊ ၽၢႆႇ PLSF/TNLA ပဵၼ် တႃႉၶလၢၼ်း ၵႅမ်ႁူဝ်ပဝ်ႈ 2 ဢွၼ်ႁူဝ် တႃႉဢၢႆႈထုၼ်ႇ ၊ Mai Sol Myiam ၊ ၽၢႆႇ ULA/AA ပဵၼ် ၺူဝ်ႇထုၼ်းဢွင်ႇ ၵႅမ်ၽူႈၵွၼ်းသိုၵ်း ဢွၼ်ႁူဝ် ဢူးၵျေႃႇႁၢၼ်ႉ ၊ ထူင်ႇသျၢႆး ၊ ၶိၼ်ႇလိၼ်းသူၺ်ႇ ၊ ဢူးဝိၼ်းလၢႆႇ ၊ ၽၢႆႇ MNTJP/MNDDA သမ်ႉ ပဵၼ် ဢူးယၢၼ်ႇဝိၼ်ႇၸူင်း ၵႅမ်ၽူႈၵွၼ်းသိုၵ်း ဢွၼ်ႁူဝ် ၽူင်ႉဝိၼ်ႇၼၢႆႇ ၊ လီၵျႃးၶွမ်း ၊ ယၢၼ်ႇၼၢႆႇ ၊ ၸူးၵျႃးလႄႉ လီႈၵျႃးၽေး ၊ ယၢၼ်ႇၸိၼ်ႉႁူင်ႇ ၊ ၵျေႃႇမျႃႉ ၊ ဢႃးမိၼ်း သေ ဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈလွင်ႈငမ်းယဵၼ် ၼႆယဝ်ႉ။ တင်ႈတႄႇဝၼ်းထီႉ 15 August 2019 ထိုင် 30 August 2019 လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း (TNLA ၊ AA ၊ MNDAA) လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းမိူင်းတႆးပွတ်းႁွင်ႇသေ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ ၸိူဝ်းဢမ်ႇမီးတၢင်းၽိတ်းသင်ၼၼ်ႉ လႆႈဝၢတ်ႇၸဵပ်း လူႉတၢႆၸွမ်း ၼႂ်းၵႄႈပၢင်တိုၵ်းသွင်ၽၢႆႇ သေဢမ်ႇၵႃး ၽၢႆႇ TNLA ၊ AA ၊ MNDAA မီးလွင်ႈၸုတ်ႇၽဝ်ပႅတ်ႈပႃးလူတ်ႉၵႃး ၶွင်ပေႃႈမႄႈၵူၼ်းမိူင်း ဢိၵ်ႇတင်း ဢဝ်မၢၵ်ႇပွႆႇ ယႃႉလႅဝ်ပႅတ်ႈၶူဝ် ဢၼ်ၵူၼ်းတင်းၼမ် ပိုင်ဢိင်တႂ်ႈၶၢမ်ႈၵႂႃႇမႃးၸိူဝ်းၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-30T22:32:36

https://taifreedom.com/%e1%80%9a%e1%80%bd%e1%81%bc%e1%80%ba%e1%80%b8%e1%80%95%e1%80%b0%e1%81%b5%e1%80%ba%e1%80%b8%e1%80%90%e1%80%ad%e1%80%af%e1%81%bc%e1%80%ba%e1%82%87/

ယွၼ်းပူၵ်းတိုၼ်ႇ

ယွၼ်းပူၵ်းတိုၼ်ႇ

['မႃႊထီႊမီႊတီႊယိူဝ်ႊ', 'ဝွၵ်း']

2019-08-30T18:54:48

https://taifreedom.com/%e1%80%9a%e1%80%bd%e1%81%bc%e1%80%ba%e1%80%b8%e1%80%84%e1%80%ad%e1%80%af%e1%81%bc%e1%80%ba%e1%80%b8%e1%81%b5%e1%82%83%e1%82%88%e1%80%9c%e1%80%9d%e1%80%ba%e1%82%88-%e1%80%a2%e1%80%99%e1%80%ba%e1%82%87/

ယွၼ်းငိုၼ်းၵႃႈလဝ်ႈ ဢမ်ႇပၼ်လႄႈ ဢဝ်တႃမႅတ်း ပေႃႉထုပ်ႉၵွၵ်းႁူဝ် မႄႈၸဝ်ႈၵဝ်ႇ တၢႆၶိုၼ်း

မိူဝ်ႈၼႆႉ ဝၼ်းထီႉ 30 August 2019 သိုဝ်ႇၶၢဝ်ႇ ဝဵပ်ႉသၢႆႉ Dailymail လၢတ်ႈဝႃႈ မိူဝ်ႈဝၼ်းထီႉ 27 August 2019 ပူၼ်ႉမႃး ၸၢႆးသီတႃရၢမ်း ဢီရဢွၼ်း (Sitaram Iraon) ဢႃႇယု 32 ပီ ဢဝ်တႃမႅတ်း (တႃမၢတ်ႇ) ပေႃႉထုပ်ႉၵွၵ်းႁူဝ် မႄႈမၼ်းၸၢႆး ဢၼ်ၸိုဝ်ႈ ၼၢင်းၽူးပၢႆ (Phoolbai) ဢႃႇယု 50 ပီၼၼ်ႉ တၢႆၶိုၼ်း တီႈၼႂ်းၸႄႈမိူင်း ၶျၢတ်ႇတိသၵွၼ်း (Chhattisgarh) မိူင်းဢိၼ်းတီးယႃး ဝႃႈၼႆ။ ၵဵဝ်ႇလူၺ်ႈလွင်ႈ ၸၢႆးသီတႃရၢမ်း ဢီရဢွၼ်း ဢဝ်တႃမႅတ်း ပေႃႉထုပ်ႉႁူဝ်မႄႈမၼ်းၸၢႆး တၢႆၶိုၼ်းၼႆႉ ယွၼ်ႉမၼ်းၸၢႆး ယွၼ်းငိုၼ်းတႃႇ သိုဝ်ႉၵိၼ်လဝ်ႈသေ ၵေႃႉပဵၼ်မႄႈသမ်ႉ ဢမ်ႇမီးငိုၼ်းပၼ်ၼႆလႄႈ ႁဵတ်းႁႂ်ႈ မၼ်းၸၢႆး ဢမ်ႇပေႃးၸႂ်သေ ၸင်ႇလႆႈဢဝ်တႃႇမႅတ်း ပေႃႉထုပ်ႉတီႈ ၵွၵ်းႁူဝ် မႄႈမၼ်းၸၢႆး တေႃႇပေႃးတၢႆ ၼႆယဝ်ႉ။ ဝၢႆးသေမၼ်းၸၢႆး ဢဝ်မႄႈမၼ်းတၢႆယဝ်ႉ သမ်ႉမႅၼ်ႈမိူဝ်ႈ ၼွင်ႉပႂ်ႉမႃးတီႈႁိူၼ်းလႄႈ လႆႈႁၼ် ၸၢႆးသီတႃရၢမ်း ဢီရဢွၼ်း တိုၵ်ႉတင်ႈမေႃႈသေ ၶူဝ်ႈယူႇၼၼ်ႉ ၽိူဝ်ႇထတ်းတူၺ်း လႆႈႁူႉဝႃႈပဵၼ်ဢွၵ်းဢေႃ မႄႈမၼ်းၸၢႆးၶိုၼ်း ဢၼ်တေဢၢၼ်းၵိၼ်ၼႆယဝ်ႉ၊ ယွၼ်ႉၵိုင်ႉၵၢင်ႉ လႆႈႁၼ် ၼွင်ႉပႂ်ႉ မႃးထိုင်လႄႈ လႆႈတူၵ်းၸႂ်သေလႅၼ်ႈပၢႆႈ၊ ၵူၺ်းၵႃႈ ၼွင်ႉပႂ်ႉလႆႈထူဝ်းႁွင်ႉ ၸဝ်ႈၼႃႈတီႈပလိၵ်ႈ ၶိုတ်းတၼ်းသေ တိၺွပ်းလႆႈ တူဝ်မၼ်းၸၢႆးၶိုၼ်း ဝႃႈၼႆ။ မိူဝ်ႈတိၺွပ်းၸၢႆးသီတႃႇရၢမ်း လႆႈယဝ်ႉၼၼ်ႉ ၸဝ်ႈၼႃႈတီႈပလိၵ်ႈၶဝ် ၸႅတ်ႈထၢမ်သေ မၼ်းၸၢႆးယွမ်းႁပ်ႉဝႃႈ လႆႈဢဝ်တႃမႅတ်း (တႃမၢတ်ႇ) ပေႃႉထုပ်ႉၵွၵ်းႁူဝ် မႄႈမၼ်းၸၢႆး တၢႆၶိုၼ်းတႄႉယူႇၼႆလႄႈ၊ လႆႈႁူႉဝႃႈ ၸၢႆးသီတႃရၢမ်းၼႆႉ ပဵၼ်ၵူၼ်း တိတ်းၸပ်းလဝ်ႈႁၢဝ်ႈႁႅင်း၊ ၼွင်ႉၸၢႆးမၼ်း ၸႂ်ႉႁႂ်ႈတိုတ်းလဝ်ႈ လၢႆပွၵ်ႈလၢႆၵမ်း ယဝ်ႉ ၼႆသေတႃႉ ၵူၺ်းပႆႇတိုတ်းၶၢတ်ႇလႆႈ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-30T16:59:02

https://taifreedom.com/%e1%81%b5%e1%80%b1%e1%82%83%e1%82%87%e1%80%99%e1%80%9e%e1%80%bb%e1%80%ad%e1%81%bc%e1%80%ba%e1%82%87%e1%80%84%e1%80%99%e1%80%ba%e1%80%b8%e1%80%9a%e1%80%b5%e1%81%bc%e1%80%ba-%e1%80%9c%e1%80%b0%e1%80%84/

ၵေႃႇမသျိၼ်ႇငမ်းယဵၼ် လူင်ပွင်ၸိုင်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ တေႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင်

ပေႃးထိုင်မႃး ဝၼ်းထီႉ 31 August 2019 ၵေႃႇမသျိၼ်ႇငမ်းယဵၼ် လူင်ပွင်ၸိုင်ႈ လႄႈ ဢၼ်ပဵၼ်လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ KIA၊ TNLA၊ MNDAA၊ AA တေႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ ဝၼ်းထီႉ 31 August 2019 ၼႆႉ ပဵၼ်ဝၼ်းၵမ်းလိုၼ်းသုတ်း ၶၢဝ်းတၢင်းဢၼ်တပ်ႉသိုၵ်းမၢၼ်ႈ ပိုၼ်ၽၢဝ်ႇၵိုတ်းတိုၵ်းဝႆႉ ၽၢႆႇလဵဝ် ၼႂ်းတိူင်းသိုၵ်း 5 တိူင်း ၼႂ်းမိူင်းတႆး လႄႈ ၸႄႈမိူင်းၶၢင် တေမူတ်းသဵင်ႈ ၼႆယဝ်ႉ။ ယၢမ်းၽွင်းတေႃႈလဵဝ် တပ်ႉသိုၵ်းမၢၼ်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ် ႁၢဝ်ႈႁႅင်း ၼႂ်းပိုၼ်ႉတီႈ မိူင်းတႆးပွတ်းႁွင်ႇ လႄႈ မိူင်းရၶႅင်ႇ၊ ၼႂ်းပၢင်တိုၵ်းပွၵ်ႈၼႆႉ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ဢၼ်ပဵၼ် ၸုမ်း KIA တႄႉ ဢမ်ႇၶဝ်ႈပႃး ၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 30 April 2019 ၽူႈတၢင်တူဝ်လူင်ပွင်ၸိုင်ႈ လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ် KIA၊ TNLA၊ MNDAA၊ AA ႁူပ်ႉထူပ်းၵၼ် တီႈဝဵင်းမူႇၸေႊ ၸိုင်ႈတႆးပွတ်းႁွင်ႇသေ တႃႇလိၵ်ႈႁူမ်ႈမၢႆၵိုတ်းတိုၵ်း ပွၵ်ႈၵမ်းႁႅၵ်ႈ ဢၼ်ႁွင်ႉ Bilateral ၼၼ်ႉ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ၸုမ်းလႂ်ၸုမ်းၼၼ်ႉ ပၼ်ၽိုၼ်လိၵ်ႈလၢႆးငၢၼ်းၵႂႃႇ တီႈလူင်ပွင်ၸိုင်ႈယူႇ ဝႃႈၼႆ၊ မိူဝ်ႈႁူပ်ႉထူပ်းၵၼ်ထႅင်ႈပွၵ်ႈၵမ်းသွင် တီႈပၢင်ပွႆး ဢဝ်ငမ်းယဵၼ် ၶွပ်ႈတဵမ် 30 ပီႊ ၼႃႈလိၼ်ၶိုၵ်ႉတွၼ်း မၢႆ 4 မိူင်းလႃးၼၼ်ႉၵေႃႈ Bilateral ဢၼ်ၽၢႆႇလူင် ပွင်ၸိုင်ႈၶႂ်ႈပဵၼ်ၼၼ်ႉ ပၼ်ၵႂႃႇတီႈလုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ၼႆယဝ်ႉ။ Bilateral ၼႂ်းၽိုၼ်လိၵ်ႈလၢႆးငၢၼ်း လူင်ပွင်ၸိုင်ႈၼၼ်ႉ ၵဵဝ်ႇၵပ်းလွင်ႈဢွင်ႈတီႈ တေတမ်းဝၢင်းတပ်ႉသိုၵ်းသေ ဢၼ်ၽူႈဢွၼ်ႁူဝ် လုၵ်ႈၸုမ်းဢူၺ်းလီ သိုၵ်းပွတ်းႁွင်ႇၶဝ် ဢမ်ႇလႆႈၸႂ်ၼၼ်ႉ ၶဝ်ႈပႃးဝႆႉဝႃႈၼႆ၊ ၶေႃႈဢၼ်ဝႃႈ ႁႂ်ႈၸုမ်း AA တူင်ႉၼိုင်တီႈလၢႆႇသႃႇ ၸႄႈမိူင်းၶၢင်ၵူၺ်း ဢမ်ႇပၼ်ႁႂ်ႈၸုမ်း AA တူင်ႉၼိုင်ၼႂ်းမိူင်းရၶႅင်ႇ ဢၼ်ဝႃႈၼၼ်ႉ ပဵၼ်လွင်ႈထဵင်ၵၼ်ယူႇ။ ၽၢႆႇတပ်ႉသိုၵ်းမၢၼ်ႈၵေႃႈ တင်ႈတႄႇမိူဝ်ႈလိူၼ် December ပူၼ်ႉမႃးၼၼ်ႉ ပိုၼ်ၽၢဝ်ႇၵိုတ်းတိုၵ်းဝႆႉၽၢႆႇလဵဝ်ၼႂ်းတိူင်းသိုၵ်း 5 တိူင်း ၼႂ်းမိူင်းတႆး လႄႈ ၸႄႈမိူင်းၶၢင်၊ တႃႇဢုပ်ႇဢူဝ်းလွင်ႈငမ်းယဵၼ်ၼႆသေ လႆၵိုတ်းတိုၵ်းဝႆႉ ၶၢဝ်းတၢင်း 8 လိူၼ်သေတႃႉ ၶၢဝ်းတၢင်းၵိုတ်းတိုၵ်း ဢမ်ႇပႆႇမူတ်းသဵင်ႈ လႆႈပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ၼႆယဝ်ႉ။ ၽူႈတၢင်လၢတ်ႈ AA ၶႅင်ႇသုၶ လၢတ်ႈဝႃႈ မိူဝ်ႈလဵဝ် ယွၼ်ႉပဵၼ်ပၢင်တိုၵ်းၵၼ်လႄႈ သွင်ၽၢႆႇလူတ်းယွမ်းလွင်ႈယုမ်ႇယမ်ၵၼ်ယူႇၼႆႉ တႃႇလွင်ႈလွတ်ႈၽေးၼၼ်ႉ ၽၢႆႇမိူင်းၶႄႇ ပၼ်လွင်ႈႁပ်ႉႁွင်း ၼႂ်းၵႄႈၵၢင် လႄႈ ယူႇတီႈလုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ၸင်ႇလႆႈႁၢင်ႈႁႅၼ်းတေႁူပ်ႉထူပ်း ဝႃႈၼႆ။ မိူဝ်ႈဝၼ်းထီႉ 15 August 2019 ဝၢႆးလုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူမ်ႈၵၼ်ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ လႄႈ လၢၼ်ႇတပ်ႉၼွင်ၶဵဝ် 5 ဢွင်ႈတီႈယဝ်ႉ ပၢင်တိုၵ်းလႆႈသိုပ်ႇပဵၼ်ၵႂႃႇၶိူဝ်းယႂ်း ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ၼႆယဝ်ႉ။ ပၢင်တိုၵ်းၼႆႉ ဢမ်ႇပႆႇလၢမ်းႁွတ်ႈၵႂႃႇထိုင် လႅၼ်လိၼ်မိူင်းၶႄႇသေတႃႉ ၽူႈတၢင်တူဝ် ၽၢႆႇၼွၵ်ႈမိူင်း ၸိုင်ႈမိူင်းၶႄႇ မိတ်ႉသတႃႇ သူင်ႇၵေႃႉသိၼ်ႇ ႁွင်ႉၽူႈဢွၼ်ႁူဝ် လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ပၼ်ၾၢင်ႉလႄႈ ၼႂ်းၶၢဝ်းတၢင်း ဢမ်ႁိုင်သင် ၸင်ႇပဵၼ်မႃး လွင်ႈတေႁူပ်ႉထူပ်းဢုပ်ႇဢူဝ်းၵၼ် တီႈၵဵင်းတုင် ၸိုင်ႈတႆးပွတ်းဢွၵ်ႇ ၼႆယဝ်ႉ။ ၶေႃႈမုၼ်း-RFAတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-08-30T16:22:58

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-kia-%e1%80%90%e1%80%b5%e1%81%b5%e1%80%ba%e1%80%b8%e1%80%90%e1%80%b5%e1%80%84%e1%80%ba%e1%80%91%e1%81%a2%e1%80%99%e1%80%ba%e1%80%9e%e1%80%ad/

သိုၵ်း KIA တဵၵ်းတဵင်ထၢမ်သိုဝ်ႉ တီႈလိၼ်ၵူၼ်းမိူင်း ၼႂ်းၸႄႈဝဵင်းမူႇၸေႊ

မိူဝ်ႈဝၼ်းထီႉ 9 August 2019 ၶၢဝ်းယၢမ်းၵၢင်ဝၼ်း 11 : 00 မူင်း သိုၵ်း KIA ၽူႈၵွၼ်းတပ်ႉၸုမ်း (မၢႆ 9) တူးဝႃးဢၢႆႈပူး တဵၵ်းတဵင်ႁွင်ႉ ပူႇၵေႇၼႂ်းဢိူင်ႇတီးမႃႉ လႄႈ ၵူၼ်းဝၢၼ်ႈတီးမႃႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ႁဵတ်းပၢင်ၵုမ်တီႈဝၢၼ်ႈတီးမႃႉသေ လၢတ်ႈဝႃႈ တေသိုဝ်ႉဢဝ် တီႈလိၼ်သူၼ် ၽၢႆႇၸၢၼ်းဝၢၼ်ႈတီးမႃႉ တေတႄႇဝၢၼ်ႈမႂ်ႇ တႃႇလင်ႁိူၼ်း မွၵ်ႈ 45 လင် ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ယွၼ်ႉပဵၼ်တီႈလိၼ်သူၼ် ပူႇမွၼ်ၼၢႆးယႃႈ ႁဵတ်းဝႆႉပၼ် လႄႈ ၵူၼ်းဝၢၼ်ႈတီးမႃႉ ဢမ်ႇၽွမ်ႉတႃႇတေၶၢႆပၼ်လႃးလႃး၊ သိုၵ်း KIA တူးဝႃးဢၢႆႈပူးလၢတ်ႈဝႃႈ ၽွမ်ႉၵေႃႈ တေဢဝ် ဢမ်ႇၽွမ်ႉၵေႃႈ တေဢဝ် ပၼ်ၶၢဝ်းယၢမ်း တေႃႇပေႃးထိုင်ဝၼ်းထီႉ 13 August 2019 တေႁွင်ႉ ပၢင်ၵုမ်ထႅင်ႈၵမ်းၼိုင်ႈ ႁႂ်ႈၵူၼ်းဝၢၼ်ႈၶဝ် တွပ်ႇပၼ်ၶိုၼ်း ဝႃႈၼႆ၊ ထိုင်မႃးၼႂ်းဝၼ်းထီႉ 13 August 2019 ၼၼ်ႉ ယွၼ်ႉပွတ်းတွၼ်ႈ ဝၢၼ်ႈၼမ်ႉဢုမ် တီးမႃႉ မီးလွင်ႈသုၵ်ႉယုင်ႈ ပၢင်တိုၵ်း တပ်ႉသိုၵ်းမၢၼ်ႈ ဢိၵ်ႇတင်း လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA၊ TNLA၊ AA လႄႈ ဢမ်ႇပဵၼ်ႁွင်ႉပၢင်ၵုမ်ၶိုၼ်း ၼႆယဝ်ႉ။ ထိုင်မႃးၼႂ်းဝၼ်းထီႉ 26 August 2019 ယၢမ်းၵၢင်ၼႂ် 09 : 00 မူင်း သိုၵ်း KIA တူးဝႃးဢၢႆႈပူး လႄႈ လုၵ်ႈၼွင်ႉ ႁူမ်ႈ 3 ၵေႃႉ ႁွင်ႉပူႇၵေႇ၊ ထဝ်ႈဝၢၼ်ႈ/ထဝ်ႈၼႃး ဝၢၼ်ႈတီးမႃႉ ႁဵတ်းပၢင်ၵုမ်ထႅင်ႈ သေ ဢုပ်ႇဢူဝ်းလွင်ႈ တေသိုဝ်ႉတီႈလိၼ် ၽၢႆႇၸၢၼ်းဝၢၼ်ႈတီးမႃႉ ၵူၺ်းၵႃႈ ၵူၼ်းဝၢၼ်ႈဢမ်ႇၽွမ်ႉ တႃႇတေၶၢႆပၼ်လႆႈၼႆ လႄႈ တူးဝႃးဢၢႆႈပူး ၸင်ႇလၢတ်ႈဝႃႈ တေႁႃတီႈလိၼ်သေတီႈတီႈ မႃးလႅၵ်ႈဢဝ် ၼႆယဝ်ႉ။ ပူႇၵေႇ၊ ထဝ်ႈဝၢၼ်ႈ/ထဝ်ႈၼႃး ဢိၵ်ႇတင်း ၵူၼ်းဝၢၼ်ႈတီးမႃႉတႄႉလၢတ်ႈဝႃႈ တီႈလိၼ်ဢၼ် သိုၵ်း KIA တေမႃး လႅၵ်ႈဢဝ်ၼႆႉ ပေႃးၵျိူၵ်ႈ ၸင်ႇတေၽွမ်ႉလႅၵ်ႈ ပေႃးဢမ်ႇၵျိူၵ်ႈၵေႃႈ ဢမ်ႇၽွမ်ႉလႅၵ်ႈ ဝႃႈၼႆ၊ တူးဝႃးဢၢႆႈပူး လၢတ်ႈဝႃႈ ပေႃးႁႃလႆႈတီႈလိၼ်ယဝ်ႉ ၸင်ႇၶိုၼ်းႁွင်ႉ ပၢင်ၵုမ်ထႅင်ႈ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-08-30T14:51:41

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%80%bd%e1%82%86%e1%82%88%e1%82%81%e1%82%85%e1%80%84%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8-%e1%80%a2%e1%81%bc/

ၸုမ်းၸွႆႈႁႅင်းၶိူဝ်း ဢၼ်မီးၼႂ်းၸိုင်ႈထႆး လူႇၶၢမ်ႇငိုၼ်း တႃႇၸွႆႈထႅမ် ၵူၼ်းပၢႆႈၽေးပၢင်တိုၵ်း ၸိုင်ႈတႆးပွတ်းႁွင်ႇ

မိူဝ်ႈဝၼ်းထီႉ 29 August 2019 ၸုမ်းၸွႆႈႁႅင်းၶိူဝ်း တီႈယူႇ ဝဵင်းသမုတ်ႇသႃၶွၼ်း ၼႂ်းၸိုင်ႈထႆး လူႇၶၢမ်ႇငိုၼ်း ပီႈၼွင်ႉတႆး ႁႅင်းၵၢၼ်ယၢၼ်မိူင်း ဢၼ်မီးၼႂ်းၸိုင်ႈထႆးသေ ၸွႆႈထႅမ်ၵူၼ်းပၢႆႈၽေးပၢင်တိုၵ်း ၼႂ်းၸိုင်ႈတႆး ပွတ်းႁွင်ႇ ဝႃႈၼႆ။ ၸုမ်းၸွႆႈႁႅင်းၶိူဝ်း တင်ႈၸုမ်းဝႆႉ ၼိူဝ် Online သေ လူႇၶၢမ်ႇငိုၼ်းတီႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်ႇသႂ် ၼမ်ဢေႇဢမ်ႇဝႃႈ ဢဝ်ၸေႇတၼႃႇ ၶႂ်ႈလူႇတၢၼ်းသေ မိူဝ်ႈၽွင်းယၢမ်း ပေႃႈမႄႈၵူၼ်းမိူင်းတႆး လႆႈတူၵ်း တၢင်းယၢပ်ႇၽိုတ်ႇ ပၢႆႈၽေးပၢင်တိုၵ်း ၼႂ်းၸိုင်ႈတႆးပွတ်းႁွင်ႇၼၼ်ႉ ၸင်ႇလႆႈ လူင်းလူႇၶၢမ်ႇ ႁူင်းႁဵတ်းၵၢၼ် တီႈဢၼ်ပီႈၼွင်ႉ ႁႅင်းၵၢၼ်ယၢၼ်မိူင်း ယူႇဝႆႉၵမ်ႈၼမ်ၼၼ်ႉ ဝႃႈၼႆ။ ယူႇတီႈ ၸုမ်းၸွႆႈႁႅင်းၶိူဝ်း လႆႈလူႇၶၢမ်ႇငိုၼ်း တီႈပီႈၼွင်ႉႁႅင်းၵၢၼ်ယၢၼ်မိူင်းသေ ငိုၼ်းလူႇၶၢမ်ႇတင်းသဵင်ႈ လႆႈ ငိုၼ်းထႆး 16,310 ဝၢတ်ႇလႄႈ လႆႈလွႆးသူင်ႇမိူဝ်းပၼ် တီးၸုမ်းၸွႆႈထႅမ် တူင်ႇဝူင်းၵူၼ်း မိူင်းတႆးပွတ်းႁွင်ႇ လုင်းၵျေႃႇၽေႇ ၸႄႈဝဵင်းသီႇပေႃႉ တႃႇႁႂ်ႈဢဝ်ၵႂႃႇၸွႆႈထႅမ် ၵူၼ်းပၢႆႈၽေး ပၢင်တိုၵ်း ၼႆယဝ်ႉ။ ၸုမ်းၸွႆးႁႅင်းၶိူဝ်းၼႆႉ မီးၸၢႆးသႅင် ဢွၼ်ႁူဝ်တူင်ႉၼိုင်သေ လူႇၶၢမ်ႇတီႈၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွမ်းၼင်ႇပွင်ပဵၼ်လႆႈ တီႈပီႈၼွင်ႉတႆး ႁႅင်းၵၢၼ်ယၢၼ်မိူင်း မိူင်းထႆး ၵူႈတီႈတီႈသေ ၸွႆႈထႅမ် ၵူၼ်းထူပ်းၽေး ၵိုင်ႉၵၢင်ႉ ၵူၼ်းပၢႆႈၽေးပၢင်တိုၵ်း ၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-30T14:05:19

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b5%e1%81%bc%e1%80%ba%e1%82%81%e1%82%85%e1%80%84%e1%80%ba%e1%80%b8%e1%80%9e%e1%82%83%e1%82%87%e1%80%99%e1%80%ad%e1%80%b0%e1%80%84%e1%80%ba/

ၸုမ်းဢဵၼ်ႁႅင်းသႃႇမိူင်းဝၼ်း လႄႈ ပေႃႈမႄႈၵူၼ်းမိူင်း ဝဵင်းၼမ်ႉၶမ်း ၸွႆႈထႅမ်ၶူဝ်းၶွင် ၵေႃႉသိုၵ်း တပ်ႉသိုၵ်း ၸိုင်ႈတႆး RCSS

မိူဝ်ႈဝၼ်းထီႉ 27 August 2019 ၶၢဝ်းယၢမ်း 16:00 မူင်း ၸုမ်းဢဵၼ်ႁႅင်းသႃႇ မိူင်းဝၼ်း ဢဝ်ၶူဝ်းၶွင်ၸႂ်ႉသွႆ ၶိူင်ႈၵိၼ်ယႅမ်ႉ လၢႆလၢႆလွင်ႈ ဢိၵ်ႇတင်းတူဝ်ငိုၼ်း ၵႂႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈ RCSS/SSA ၼႃႈတီႈ ဢုပ်ႉပိူင်ႇ (701) ဢၼ်တူင်ႉၼိုင်ဝႆႉ ၼႂ်းၸိုင်ႈတႆးပွတ်းႁွင်ႇ ဝႃႈၼႆ။ ၶူဝ်းၶွင် ဢၼ်ၸုမ်းဢဵၼ်ႁႅင်းသႃႇ မိူင်းဝၼ်း ၸွႆႈထႅမ်ပွၵ်ႈၵမ်းၼႆႉ ပဵၼ်ၽႃႈႁူမ်ႇၶူဝ်းၼွၼ်း၊ ၶိူင်ႈၵိၼ်ယႅမ်ႉ၊ ၽွင်သၵ်ႉၽႃႈ၊ ယႃႈယႃလႄႈ ၶူဝ်းၶွင်ထႅင်ႈလၢႆလၢႆလွင်ႈ ဢိၵ်ႇတင်း ငိုၼ်းၶႄႇ 3,000 ယွၼ်ႇ၊ ငိုၼ်းမၢၼ်ႈ 105,100 ပျႃး ၼႆယဝ်ႉ။ မိူဝ်ႈဝၼ်းထီႉ 28 August 2019 ၶၢဝ်းယၢမ်း 16:00 မူင်း ပေႃႈမႄႈၵူၼ်းမိူင်း ဝဵင်းၼမ်ႉၶမ်း ဢဝ်ၶူဝ်းၶွင်ၵိၼ်ယႅမ်ႉ ၵႂႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ၼႃႈတီႈဢုပ်ႉပိူင်ႇ (701) ထႅင်ႈဝႃႈၼႆ၊ ၶိူင်ၵိၼ်ယႅမ်ႉ ဢၼ်ပေႃႈမႄႈၵူၼ်းမိူင်း ၸွႆႈထႅမ် ပဵၼ်ၶဝ်ႈသွႆး MaMa 3 တိူၵ်ႈလူင်၊ 1 တိူၵ်ႈလူင်မီး 6 ၽႃႇ ဝႃႈၼႆ။ ၵဵဝ်ႇလူၺ်ႈလွင်ႈ ပေႃႈမႄႈၵူၼ်းမိူင်း လၢႆပိုၼ်ႉတီႈ လၢႆၸႄႈဝဵင်း ၸွႆႈထႅမ်ၶူဝ်းၶွင် ဢိၵ်ႇတင်းငိုၼ်းတွင်း တီႈၵေႃႉ သိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉသေ ယူႇတီႈ ၸဝ်ႈၼႃႈတီႈတူင်ႉၼိုင်ၼႃႈသိုၵ်း ၸိုင်ႈတႆးပွတ်းႁွင်ႇ ၸင်ႇလႆႈမွပ်ႈဢၢပ်ႈဝႂ်ယုၵ်ႉယွင်ႈ တီႈၽူႈမီးၼမ်ႉၸႂ် ႁႂ်ႈပဵၼ်တီႈမၢႆတွင်းၵိုၵ်းပိုၼ်း လွင်ႈၵမ်ႉထႅမ် ၸွႆႈၸိူဝ်ႉၸၢတ်ႈၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-30T10:38:31

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b6%e1%80%9c%e1%80%9a-68-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99/

သိုၵ်းမၢၼ်ႈ ၶလယ 68 ယိုဝ်းမၢၵ်ႇလူင်ၼႂ်းၵျွင်း ၊ တူၵ်းသႂ်ႇၵူၼ်းဝၢၼ်ႈ ဢၼ်မီးဢႃႇယု 52 ပီႊ တၢႆၵေႃႉၼိုင်ႈ တီႈလႃႈသဵဝ်ႈ

သိုၵ်းမၢၼ်ႈ ၶလယ 68 ယိုဝ်းမၢၵ်ႇလူင်ၼႂ်းၵျွင်း ၊ တူၵ်းသႂ်ႇၵူၼ်းဝၢၼ်ႈ ဢၼ်မီးဢႃႇယု 52 ပီႊ တၢႆၵေႃႉၼိုင်ႈ တီႈလႃႈသဵဝ်ႈ

['ၶေႃႈပိုၼ်ၽၢဝ်ႇတၢင်ႇၸုမ်း', 'လိၵ်ႈပိုၼ်ၽၢဝ်ႇ']

2019-08-29T20:10:58

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-%e1%80%90%e1%80%b0%e1%80%84%e1%80%ba%e1%82%87%e1%80%9d%e1%80%b0%e1%80%84%e1%80%ba/

ၸုမ်းၸွႆႈထႅမ် တူင်ႇဝူင်းၵူၼ်း ဝဵင်းတႃႈၶီႈလဵၵ်း လႄႈ မိူင်းလႃး ၸွႆႈထႅမ်ၵူၼ်းပၢႆႈၽေးပၢင်တိုၵ်း ၸႄႈဝဵင်းၵူတ်ႉၶၢႆ

မိူဝ်ႈဝၼ်းထီႉ 28 August 2019 ၸုမ်းၸွႆႈထႅမ် တူင်ႇဝူင်းၵူၼ်း ဢၼ်ယူႇတီႈမိူင်းလႃး လႄႈ ဝဵင်းတႃႈၶီႈလဵၵ်း မိူင်းတႆးပွတ်းဢွၵ်ႇၶူင်းၼၼ်ႉ ႁူမ်ႈၵၼ် ဢဝ်ၶဝ်ႈသၢၼ်ၵႂႃႇၸွႆႈထႅမ် ၵူၼ်းပၢႆႈၽေးပၢင်တိုၵ်း လၢႆဢွင်ႈတီႈ ၼႂ်းၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ ဝႃႈၼႆ။ ၼႂ်းၸႄႈဝဵင်းၵူတ်ႉၶၢႆၼႆႉ ယွၼ်ႉၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း လႄႈ တင်းသိုၵ်းမၢၼ်ႈ တိုၵ်ႉသိုပ်ႇပဵၼ် ပၢင်တိုၵ်းၵၼ်ယူႇ ၶိူဝ်းယႂ်းလႄႈ ႁဵတ်းႁႂ်ႈၵူၼ်းမိူင်း ၸိူဝ်းလႆႈပၢႆႈၽေးပၢင်တိုၵ်း ၵိုင်ႉၵၢင်ႉၼမ်ၶိုၼ်ႈသေ ယၢမ်းလဵဝ် ၵူၼ်းပၢႆႈၽေး မီးၵႂႃႇ 7 ဢွင်ႈတီႈယဝ်ႉ ဝႃႈၼႆ။ သၢႆမၢႆၵူၼ်းပၢႆႈၽေးပၢင်တိုၵ်း ဢၼ်သေႃႉလိုဝ်ႈဝႆႉ တီႈၵျွင်းၶူဝ်လူင် ၸၢႆးမီး 172 ၵေႃႉ၊ ယိင်းမီး 307 ၵေႃႉ ႁူမ်ႈ 479 ၵေႃႉ၊ (တောင်တန်းသာသနာပြု ဘုန်းကြီးကျောင်း) ၸၢႆးမီး 54 ၵေႃႉ၊ ယိင်းမီး 126 ၵေႃႉ ႁူမ်ႈ 180 ၵေႃႉ၊ ႁူင်းႁေႃး ၵေႃၾိင်ႈငႄႈ တဢၢင်း ၸၢႆးမီး 102 ၵေႃႉ၊ ယိင်းမီး 203 ၵေႃႉ ႁူမ်ႈ 305 ၵေႃႉ၊ ႁူင်းႁဵၼ်းလုၵ်ႈဢွၼ်ႇ ၽၢၼ်ပေႃႈမႄႈ ၸၢႆးမီး 44 ၵေႃႉ၊ ယိင်းမီး 59 ႁူမ်ႈ 103 ၵေႃႉ၊ (ခါနန်နေ့ကလေးထိန်းကျောင်း) ႁူင်းႁဵၼ်းႁပ်ႉသွၼ် လုၵ်ႈဢွၼ်ႇလဵၵ်ႉ ၸၢႆးမီး 36 ၵေႃႉ၊ ယိင်းမီး 37 ၵေႃႉ ႁူမ်ႈ 73 ၵေႃႉ၊ (‌‌‌‌ဂေဟာ) လုင်းဢၢႆႈမူၼ်း ၸၢႆးမီး 38 ၵေႃႉ၊ ယိင်းမီး 42 ၵေႃႉ ႁူမ်ႈ 80 ၵေႃႉ၊ (မဟာစည်သာသနာရိပ်သာ) ၸၢႆးမီး 31 ၵေႃႉ၊ ယိင်းမီး 13 ၵေႃႉ ႁူမ်ႈ 44 ၵေႃႉ ၵူၼ်းပၢႆႈ ၽေးပၢင်တိုၵ်း ၼႂ်းၸႄႈဝဵင်းၵူတ်ႉၶၢႆ ႁူမ်ႈတင်းမူတ်း မီး (1,264) ၵေႃႉ ဝႃႈၼႆ။ ယူႇတီႈၸုမ်းၸွႆႈထႅမ် တူင်ႇဝူင်းၵူၼ်း မိူင်းလႃး လႄႈ ဝဵင်းတႃႈၶီႈလဵၵ်း ဢဝ်ၶဝ်ႈသၢၼ်ၵႂႃႇၸွႆႈထႅမ် ၵူၼ်းပၢႆႈၽေး ပၢင်တိုၵ်း ၼႂ်းၸႄႈဝဵင်းၵူတ်ႉၶၢႆ တႃႇ 50 ထူင်ၼႆႉ လႆႈၸႅၵ်ႇၽႄၸွႆႈထႅမ် တင်း 7 ဢွင်ႈတီႈ ၸွမ်းၼင်ႇ ၵူၼ်းပၢႆၽေးပၢင်တိုၵ်း ယူႇဝႆႉၼမ်ဢေႇၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-28T17:22:38

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%9c%e1%82%84/

တပ်ႉသိုၵ်းၸိုင်ႈတႆး RCSS/SSA လႄႈ ပေႃႈမႄႈၵူၼ်းမိူင်း ႁူမ်ႈၵၼ်ၶဝ်ႈတီႉၺွပ်း ယႃႈမဝ်းၵမ် ၼႂ်းဝဵင်းၵဵင်းတွင်း

ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ လႄႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ႁူမ်ႈမိုဝ်းၵၼ် ၶဝ်ႈၵူတ်ႇထတ်း တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်းဝဵင်းၵဵင်းတွင်း သေ ၵူတ်ႇထတ်း သိမ်းလႆႈပႃး ယႃႈမဝ်းၵမ် တင်းၼမ်တင်းလၢႆ ဢၼ်ပဵၼ်ၽေးၶဵၼ်လူင်တေႃႇ ၸိူဝ်ႉၸၢတ်ႈၼၼ်ႉ ၼႆယဝ်ႉ။ မိူဝ်ႈဝႃးဝၼ်းထီႉ 27 August 2019 ယၢမ်းၵၢင်ၶမ်ႈ 20:00 မူင်း ထိုင်မိူဝ်ႈၼႆႉဝၼ်းထီႉ 28 August 2019 ယၢမ်းၵၢင်ၼႂ် 07:00 မူင်းၼၼ်ႉ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ လႄႈ တပ်ႉသိုၵ်းၸိုင်ႈတႆး RCSS/SSA လႆႈႁူမ်ႈမိုဝ်းၵၼ် ၶဝ်ႈၵူတ်ႇထတ်း ဢွင်ႈတီႈဢၼ် ပေႃႈမႄႈပီႈၼွင်ႉၵူၼ်းမိူင်း မီးလွင်ႈထၢင်ႇထိူမ်ဝႆႉၼၼ်ႉသေ ၵူတ်ႇထတ်း တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် 6 ၵေႃႉ ၵူၼ်းသူႇသမ်းၵိၼ် 25 ၵေႃႉ ႁူမ်ႈ 31 ၵေႃႉ လႄႈ ၵူတ်ႇထတ်းသိမ်းလႆႈပႃး ယႃႈမ ႁူမ်ႈ 680 မဵတ်ႉ ၊ ယႃႈလမ် 2 ၵျၢပ်ႈ ဢိၵ်ႇတင်း ၶိူင်ႈသူႇသမ်းၵိၼ် ယႃႈမဝ်းၵမ် ထႅင်ႈတင်းၼမ်ၼႆယဝ်ႉ။ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ဝဵင်းၵဵင်းတွင်း လႆႈဢဝ်ၵူၼ်းၵႃႉၶၢႆသူႇသမ်းၵိၼ် ယႃႈမဝ်းၵမ် 31 ၵေႃႉ လႄႈ ယႃႈမဝ်းၵမ် ဢၼ်ၵူတ်ႇထတ်းသိမ်းလႆႈၸိူဝ်းၼၼ်ႉ ဢၢပ်ႈပၼ်တီႈ ၽူႈမီးပုၼ်ႈၽွၼ်း တပ်ႉသိုၵ်း ၸိုင်ႈတႆး RCSS/SSA သေ တႃႇႁႂ်ႈမူၼ်ႉမႄးတူဝ်ၸႂ် ဢၵျၢင်ႉတၢင်းယၢမ်ႈ ဢၼ်ဢမ်ႇလီၼၼ်ႉ ဝႃႈၼႆ။ မိူဝ်ႈဝၼ်းထီႉ 25-26 August 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် တီႈၶၢမ်းတိၼ်လွႆၸွၵ်း လႄႈ ၽၢႆႇဢွၵ်ႇဝၢၼ်ႈမူးသိူဝ်း ဢိူင်ႇၼွင်လႅင် ၸႄႈဝဵင်းလွႆလႅမ်။ ၵဵဝ်ႇလူၺ်ႈလွင်ႈ လႆႈၶဝ်ႈတီႉၺွပ်းၵူၼ်းသူႇသမ်းၵိၼ် ယႃႈမဝ်းၵမ် တီႈၼႂ်းဝဵင်းၵဵင်းတွင်းၼႆႉ ယွၼ်ႉလႆႈ တၢင်းႁူမ်ႈမိုဝ်း ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈသေ ၸင်ႇလႆႈႁူမ်ႈၵၼ် ၶဝ်ႈတီႉၺွပ်း ယူႇယဝ်ႉ ၊ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ပဵၼ်ဢၼ်ယိၼ်းလီႁူမ်ၸူမ်း ၶွပ်ႈၸႂ်ယႂ်ႇ ၼမ်ထိုင် တီႈပေႃႈမႄႈၵူၼ်းမိူင်းႁဝ်း တႄႉတႄႉဝႃႈဝႃႈ တီႈဢၼ်လႆႈႁူမ်ႈမိုဝ်းၵၼ်သေ ၽဵဝ်ႈမူၺ်ႉ ယႃႈမဝ်းၵမ် ၼႆႉ ယူႇၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-08-28T14:29:57

https://taifreedom.com/%e1%81%b5%e1%80%b1%e1%82%83%e1%82%81%e1%80%b0%e1%80%99%e1%80%ba%e1%82%88%e1%80%9e%e1%81%a2%e1%80%84%e1%80%ba%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba/

ၵေႃႁူမ်ႈသၢင်ႈ ၵူၼ်းၼုမ်ႇတႆး ၸတ်းႁဵတ်းပၢင်ပၼ်ပိုၼ်ႉႁူႉ ၵဵဝ်ႇလူၺ်ႈလၢႆးတမ်းဝၢင်းၽႅၼ်ၵၢၼ် တႃႇၵႅတ်ႇၶႄ ၽေးၶိုၵ်ႉၶၢၵ်ႉ

မိူဝ်ႈဝၼ်းထီႉ 27 August 2019 ၵေႃႁူမ်ႈသၢင်ႈ ၵူၼ်းၼုမ်ႇတႆး (Tai Youth Network) ဢွၼ်ၸတ်းႁဵတ်း ဝၼ်းလိုဝ်ႈ ပၢင်ပၼ်ပိုၼ်ႉႁူႉ ၵဵဝ်ႇလူၺ်ႈ လၢႆးတမ်းဝၢင်းၽႅၼ်ၵၢၼ် တႃႇၵႅတ်ႇၶႄၽေးၵိုင်ႉၵၢင်ႉ တီၵျွင်း ၼႃးမၢၵ်ႇၶေႃ၊ ဢိူင်ႇၼႃးမၢၵ်ႇၶေႃ၊ ၸႄႈဝဵင်းသီႇပေႃႉ ဝႃႈၼႆ။ ပၢင်ပၼ်ပိုၼ်ႉႁူႉၼႆႉ လႆႈတေႇ မိူဝ်ႈဝၼ်းထီႉ 25 – 27 August 2019 ၶၢဝ်းတၢင်း 3 ဝၼ်း မီး ၶူးသွၼ် ၼႂ်းၸုမ်း ၵေႃႁူမ်ႈသၢင်ႈ ၵူၼ်းၼုမ်ႇတႆး 5 ၵေႃႉ မႃးပူင်သွၼ်ပၼ်လႄႈ ၽူႈၶိုၼ်ႈလဵပ်ႈႁဵၼ်း မီး 55 ၵေႃႉ ပဵၼ်ၵူၼ်း ၼႂ်းဢိူင်ႇၼႃးမၢၵ်ႇၶေႃ တင်းမူတ်း 14 မူႇဝၢၼ်ႈ ၼႆယဝ်ႉ။ ၽႃႇသႃႇၵၢၼ်သွၼ် ဢၼ်လႆႈပၼ်ိပုၼ်ႉႁူႉၵႂႃႇၼႂ်းၶၢဝ်းတၢင်း 3 ဝၼ်း၊ 1 လၢႆးလုမ်းလႃးႁူဝ်တီး (ပိုၼ်ႉထၢၼ် လၢႆးယူတ်းယႃ) ၊ 2 ပိုၼ်ႉႁူႉ ၵဵဝ်ႇလူၺ်ႈလွင်ႈမၢၵ်ႇမႅင်း (မၢၵ်ႇတႅၵ်ႇ)၊ 3 သုၼ်ႇလႆႈသုၼ်ႇပဵၼ်ၵူၼ်း၊ 4 ပိုၼ်ႉႁူႉ လွင်ႈဢၢႆႇထီႇ (IT) ၸဵမ်ၸိူဝ်းၼႆႉ လႄႈ ၶူးသွၼ် ဢၼ်မႃးပူင်သွၼ် ပၼ်ပိုၼ်ႉႁူႉ 1 ၼၢင်းဢေမူၺ်း ထုင်ႉႁူဝ်ၵဵဝ်၊ 2 ၸၢႆးဢွင်ႇၶျုၼ်ႇ ဝဵင်းပၢင်လူင်၊ 3 ၸၢႆးလၢဝ်၊ 4 ၸၢႆးၼေႃႇဢွၼ်ႇ ၼမ်ႉလၼ်ႈ၊ 5 ၸၢႆးဝၼ်းႁိူင်း ၼႃးမၢၵ်ႇၶေႃ တင်းမူတ်း 5 ၵေႃႉ ဝႃႈၼႆ။ ဝၢႆးသေပၢင်သွၼ်ယဝ်ႉတူဝ်ႈ မိူဝ်ႈဝၼ်းထီႉ 27 August 2019 ယၢမ်းဝၢႆးဝၼ်း ၸုမ်းၵေႃႁူမ်ႈသၢင်ႈ ၵူၼ်းၼုမ်ႇတႆး လႄႈ ၽူႈၶိုၼ်ႈလဵပ်ႈႁဵၼ်း လႆႈဢွၼ်ႁူမ်ႈၵၼ် ၵႂႃႇၽုၵ်ႇတူၼ်ႈမႆႉ ႁႂ်ႈပဵၼ်တီႈမၢႆတွင်း တီႈၵွင်းမူးလွႆဝဵင်း ဝၢၼ်ႈၼႃးမၢၵ်ႇၶေႃ ပဵၼ်တူၼ်ႈမႆႉၶၢဝ်းယၢဝ်း မိူၼ်ၼင်ႇ တူၼ်ႈမၢၵ်ႇလၢင်း၊ တူၼ်ႈမၢၵ်ႇၶႆၼိူၺ်း၊ မွၵ်ႇမႆႉတီးတွၵ်ႈ ၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-28T14:20:14

https://taifreedom.com/%e1%81%b8%e1%80%af%e1%80%99%e1%80%ba%e1%80%b8-aa-%e1%81%bd%e1%80%bd%e1%80%99%e1%80%ba%e1%82%89%e1%80%90%e1%82%83%e1%82%87%e1%80%90%e1%80%b1%e1%80%a2%e1%80%af%e1%80%95%e1%80%ba%e1%82%87%e1%80%a2/

ၸုမ်း AA ၽွမ်ႉတႃႇတေဢုပ်ႇဢူဝ်း လွင်ႈလိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ တီႈမိူင်းလႃး

ၽူႈတၢင်လၢတ်ႈ AA ၶႅင်ႇသုၶ လၢတ်ႈဝႃႈ လွင်ႈတႃႇတေဢုပ်ႇဢူဝ်း လိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ တင်း ၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ် MNDAA၊ TNLA၊ KIA၊ AA ၼၼ်ႉ သင်ဝႃႈႁူပ်ႉထူပ်း ဢုပ်ႇဢူဝ်းၵၼ် တီႈၼႃႈလိၼ်ၶိုၵ်ႉတွၼ်းမၢႆႇ 4 မိူင်းလႃး ၸိုင်ႈတႆးပွတ်းဢွၵ်ႇပေႃးၼႆၸိုင် ၽွမ်ႉလႆႈယူႇ ဝႃႈၼႆ။ လွင်ႈတႃႇတေ ႁူပ်ႉထူပ်းဢုပ်ႇဢူဝ်းၵၼ်တင်း လူင်ပွင်ၸိုင်ႈၼၼ်ႉ ယူႇတီႈၸုမ်းဢူၺ်းလီ သိုၵ်းပွတ်းႁွင်ႇ ၶႂ်ႈႁူပ်ႉထူပ်းဢုပ်ႇဢူဝ်းၵၼ် တီႈပၢင်သၢင်း၊ မိူင်းလႃး လႄႈ ၵူႇမိၼ်း မိူင်းၶႄႇ၊ ၽၢႆႇ KIA တႄႉၵေႃႈ ဢွင်ႈတီႈလႂ်သေဢမ်ႇဝႃႈ ႁူပ်ႉထူပ်းဢုပ်ႇဢူဝ်းၵၼ်လႆႈယူႇ ဝႃႈၼႆ၊ ၽၢႆႇ TNLA သမ်ႉ ဢွင်ႈတီႈတေႁူပ်ႉထူပ်းၵၼ်ၼၼ်ႉ ၽူႈဢွၼ်ႁူဝ်ၶဝ် တိုၵ်ႉဢုပ်ႇဢူဝ်းၵၼ်လႄႈ လွင်ႈတေႁူပ်ႉထူပ်းဢုပ်ႇဢူဝ်းၵၼ် တီႈမိူင်းလႃး ၸိုင်ႈတႆးပွတ်းဢွၵ်ႇၼၼ်ႉ တေၽွမ်ႉဢမ်ႇၽွမ်ႉ ဢမ်ႇပႆႇႁူႉ ၼႆယဝ်ႉ။ မိူဝ်ႈဝၼ်းထီႉ 20 August 2019 ၽၢႆႇၸီႉသင်ႇၵုမ်းၵမ် ၼႂ်းလုမ်းၸွမ်ၸိုင်ႈ ဢူးသေႃႇထေးလၢတ်ႈၵႂႃႇတီႈ ၵဵင်းမႆႇ ၸိုင်ႈထႆး ဝႃႈ လွင်ႈလၢႆးငၢၼ်းတႃႇတေ ႁူပ်ႉထူပ်းၵၼ် တီႈမိူင်းလႃးၼၼ်ႉ ၽၢႆႇ KIA ၽွမ်ႉယူႇသေတႃႉ 3 ၸုမ်း ဢၼ်ၵိုတ်းလိူဝ် ၼၼ်ႉတႄႉ ဢမ်ႇပႆႇၶိုၼ်းလၢတ်ႈပွင်ႇလႅင်းမႃး ၼႆယဝ်ႉ။ လွင်ႈတႃႇတေႁူပ်ႉထူပ်း ဢုပ်ႇဢူဝ်းၵၼ် ၼႂ်းၵႄႈ လူင်ပွင်ၸိုင်ႈ လႄႈ ၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ၼႆႉ ဢမ်ႇပႆႇငူပ်ႉငီႉလႆႈ ဢွင်ႈတီႈတေႁူပ်ႉထူပ်းၵၼ် လႄႈ တေႃႇထိုင်ယၢမ်းလဵဝ် ဢမ်ႇပႆႇႁူပ်ႉထူပ်းဢုပ်ႇဢူဝ်းၵၼ်လႆႈ ၼႆယဝ်ႉ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-08-28T14:18:46

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-10/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS လႆႈႁပ်ႉငိုၼ်းၸွႆႈထႅမ် တီႈပေႃႈမႄႈၵူၼ်းမိူင်း ၼႂ်းပိုၼ်ႉတီႈ

မိူဝ်ႈဝၼ်းထီႉ 27 August 2019 ၸဝ်ႈပႃႈၸၢမ်ၶမ်း ၸႄႈဝဵင်းၵေးသီး လႄႈ လုၵ်ႈလၢၼ်တင်းသဵင်ႈ ဢဝ်ငိုၼ်း ၼိုင်ႈပၢၵ်ႇသႅၼ် (10,000,000) ပျႃး ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်ယူႇဝႆႉၼႂ်းၼႃႈတီႈတူင်ႉၼိုင် ပိူဝ်ႈတႃႇႁႂ်ႈပဵၼ် ႁႅင်းၵမ်ႉၸွႆႈ ၵေႃႉသိုၵ်း ၸိူဝ်းႁၢပ်ႇၵၢၼ်ၸိူဝ်ႉၸၢတ်ႈ ဝႃႈၼႆ။ ငိုၼ်းဢၼ် ၸဝ်ႈပႃႈၸၢမ်ၶမ်းလႄႈ လုၵ်ႈလၢၼ်တင်းသဵင်ႈ ၸွႆႈထႅမ်ပွၵ်ႈၵမ်းၼႆႉ လႆႈၽႄၵမ်ႉထႅမ်ၵႂႃႇ ၼႂ်းၼႃႈတီႈတူင်ႉၼိုင် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လၢႆဢွင်ႈတီႈသေ ယိူင်းၸူးလူႇတၢၼ်းပၼ် (ၸဝ်ႈၶုၼ်လူး (ႁွင်ႉ) ၸဝ်ႈလုင်းၶိၼ်ႇမွင်ႇဝုၼ်း) ၵေႃႉသဵင်ႈၵႂႃႇ ၼႆယဝ်ႉ။ ၼင်ႇႁိုဝ်ပေႃးတေပဵၼ်ႁႅင်းၵမ်ႉၸွႆႈ တွၼ်ႈတႃႇ သိုဝ်ႉၶူဝ်းၶွင်ၸႂ်ႉသွႆ၊ ၵႃႈၶဝ်ႈၽၵ်း၊ ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းယူႇၼႃႈသိုၵ်း ၼႂ်းမိူင်းတႆးပွတ်းႁွင်ႇလႄႈ ၼႂ်းၼႃႈတီႈတူင်ႉၼိုင် ၵူႈတီႈတီႈသေ ၸဝ်ႈပႃႈၸၢမ်ၶမ်းလႄႈ လုၵ်ႈလၢၼ်တင်းသဵင်ႈ ၸင်ႇလႆႈယိူင်းၸူး လူႇငိုၼ်းၵမ်ႉထႅမ် တႃႇၸိူဝ်ႉၸၢတ်ႈ ဝၢၼ်ႈမိူင်း ဝႃႈၼႆ။ မိူဝ်ႈဝၼ်းထီႉ 24 August 2019 ပူၼ်ႉမႃးၼႆႉၵေႃႈ ၸုမ်းတႆးၽွမ်ႉၵၼ် ဢၼ်မီးဝႆႉတီႈထုင်ႉမၢဝ်းၼၼ်ႉ ဢဝ်ငိုၼ်း 1,000,000 ပျႃး ၵႂႃႇဢၢပ်ႈပၼ် ၸဝ်ႈၼႃႈတီႈ ၽၢႆႇဢုပ်ႉပိူင်ႇ (701) တီးထုင်ႉမၢဝ်းသေ၊ ပိူဝ်ႈတႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈငဝ်ႈၸိုင်ႈ လွႆတႆးလႅင်း ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-27T16:38:56

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad/

ၸွမ်ၸိုင်ႈ မိူင်းဢမေႇရိၵၢၼ်ႇ တူဝ်ႇၼႄႇထမ်ႉ တေၽိတ်ႈမွၵ်ႇ မိူင်းရၢတ်ႉသျႃး ၶဝ်ႈၼႂ်း G8

မိူဝ်ႈဝၼ်းထီႉ 26 August 2019 ဝဵပ်ႉသၢႆႉ (RadioFfeeEurope) လၢတ်ႈဝႃႈ တီႈၼႂ်းပၢင်ၵုမ်လူင် 7 ၸိုင်ႈမိူင်း ဢမ်ႇၼၼ် G7 မိူဝ်ႈဝၼ်းထီႉ 24-26 August 2019 ဢၼ်ၸတ်းႁဵတ်းတီႈဝဵင်း ပိယိူဝ်းရိသ်ႉ (Biarritz) တီႈမိူင်းၾရင်ႇသဵတ်ႉၼၼ်ႉ ၸွမ်ၸိုင်ႈမိူင်း ဢမေႇရိၵၢၼ်ႇ တူဝ်ႇၼႄႇထမ်ႉ လႆႈတၵ်ႉတူၵ်ႇထိုင် မိူင်းရၢတ်ႉသျႃး ႁႂ်ႈၶဝ်ႈပဵၼ် G8 ၶိုၼ်း ဝႃႈၼႆ။ တူဝ်ႇၼႄႇထမ်ႉ လၢတ်ႈဝႃႈ တေၽိတ်ႈမွၵ်ႇ ၸွမ်ၸိုင်ႈမိူင်းရၢတ်ႉသျႃး ဝႃးလႃးတိမေး ပူးတိၼ်း (Mr Vladimir Putin) ၶဝ်ႈႁူမ်ႈပၢင်ၵုမ် ၼႂ်းပီ 2020 ပီၼႃႈ ဢၼ်တေၸတ်းႁဵတ်း တီႈမိူင်းဢမေႇရိၵၢၼ်ႇဝႃႈၼႆ၊ မိူဝ်ႈၼႂ်းပီ 2014 ၼၼ်ႉ ရၢတ်ႉသျႃးထုၵ်ႇပၢၵ်ႈဢွၵ်ႇပႅတ်ႈ ၼႂ်းၸုမ်း 8 ၸိုင်ႈမိူင်း G8 ၼႆသေတႃႉ ယူႇတီႈ တူဝ်ႇၼႄႇထမ်ႉ တေၽိတ်ႈမွၵ်ႇ ၸွမ်ၸိုင်ႈရၢတ်ႉသျႃးၶိုၼ်းသေ လွင်ႈတေမႃးၶဝ်ႈႁူမ်ႈ ႁိုဝ် ဢမ်ႇမႃးၼၼ်ႉတႄႉ တႅပ်းတတ်း ယၢပ်ႇယူႇ ဝႃႈၼႆ။ ၼႂ်း 7 ၸိုင်ႈမိူင်း ဢမ်ႇၼၼ် G7 ဢၼ်မီးဝႆႉ ယူႇယၢမ်းလဵဝ် 1 မိူင်းဢင်းၵိတ်း၊ 2 မိူင်းၶၼႄႇတႃႇ၊ 3 မိူင်းဢမေႇရိၵၢၼ်ႇ ၊ 4 မိူင်းဢီႇတလီႇ၊ 5 မိူင်းၵျႃႇပၢၼ်ႇ၊ 6 မိူင်းၾရင်ႇသဵတ်ႉ၊ 7 မိူင်းၵျႃႇမၼီႇ ၸိူဝ်းၼႆႉ ၼႆယဝ်ႉ။ ၵဵဝ်ႇလူၺ်ႈလွင်ႈ 7 ၸိုင်ႈမိူင်း ဢၼ်လႆႈၶွတ်ႇၽွတ်ႈဝႆႉၼၼ်ႉ ယွၼ်ႉပဵၼ်မိူင်း ဢၼ်မီးဢမ်းၼၢတ်ႈႁဵတ်းႁႃ ပၢႆးမၢၵ်ႈမီးလႆႈ (65%) ၶွင်ၵမ်ႇၽႃႇလႄႈ ၼင်ႇႁိုင် ၼႃႈၵၢၼ်ပၢႆးမၢၵ်ႈမီး ပေႃးတေတိူဝ်းလီသေၼႆႉ ၸွမ်ၸိုင်ႈ မိူင်းဢမေႇရိၵၢၼ်ႇ ၶႂ်ႈႁႂ်ႈ မိူင်း ရၢတ်ႉသျုး ၶဝ်ႈႁူမ်ႈပဵၼ် G8 ၶိုၼ်း ၼႆယဝ်ႉ။ ၶေႃႈမုၼ်း – khaosodတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-27T14:36:18

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-%e1%81%bd%e1%81%a2%e1%82%86%e1%82%87%e1%81%bd%e1%80%b5/

ၸုမ်းပလိၵ်ႈမၢၼ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် ၶဝ်ၼင်ႇၵၼ် ပိုတ်းယိုဝ်းၵၼ် လႄႈ လႆႈလူႉတၢႆ 2 ၵေႃႉ

မိူဝ်ႈဝၼ်းထီႉ 25 August 2019 ၸုမ်းပလိၵ်ႈမၢၼ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် ၶဝ်ၼင်ႇၵၼ် မီးလွင်ႈပိုတ်းယိုဝ်းၵၼ် တီႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 25 August 2019 ယၢမ်းႁူဝ်ၶမ်ႈ ပႃးၸဵမ် ၽူႈၵုမ်းပလိၵ်ႈ တၼ်ႉသေႃႇမူဝ်း၊ ၵႅမ်ၽူႈၵုမ်းပလိၵ်ႈ ယႅၼ်ႇမဵဝ်းထူၺ်း၊ ႁူဝ်မူႇ(ရဲအရာခံ) ၺဵင်းၶျၢၼ်း ၵိၼ်လဝ်ႈၸွမ်းၵၼ် တီႈႁူင်းပလိၵ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် မၢႆ 24 ဢၼ်မီးၼႂ်းပွၵ်ႉယႂႃႇလေးပိၼ်ႇ ဝဵင်းမိူင်းမိတ်ႈ၊ ဝၢႆးသေ ၵိၼ်လဝ်ႈၸွမ်းၵၼ်ယဝ်ႉ ၵဵဝ်ႇၵပ်းလွင်ႈၵႂႃႇမႃး ၽၢႆႇၼွၵ်ႈတပ်ႉၼႆသေ ၵႅမ်ၽူႈၵုမ်းပလိၵ်ႈ ယႅၼ်ႇမဵဝ်းထူၺ်း ႁွင်ႉ ႁူဝ်မူႇ(ရဲအရာခံ) ၺဵင်းၶျၢၼ်း သင်ႇသွၼ် ၼႆယဝ်ႉ။ ယၢမ်းၼင်ႇၼၼ် လႆႈထဵင်ၽိတ်းမေႃးၵၼ်သေ ၺဵင်းၶျၢၼ်း ဢဝ်ၵွင်ႈပွတ်း မိၵ်ႈ NRC SMM LUGER ပိုတ်းယိုဝ်း တၼ်ႉသေႃႇမူဝ်း လႄႈ ယႅၼ်ႇမဵဝ်းထူၺ်းသေ ၶိုၼ်းဢဝ်ၵွင်ႈပိုတ်းယိုဝ်း ၶႃႈတူဝ်ၵဝ်ႇတၢႆ ၼႆယဝ်ႉ။ တၼ်ႉသေႃႇမူဝ်း မၢၵ်ႇၵွင်ႈတိူဝ်ႉၺႃး ၶႅၼ်ၽၢႆႇသၢႆႉ ပွင်ႇၵႂႃႇ လႄႈ ၵွင်းလင်ၽၢႆႇသၢႆႉ ၊ ၺဵင်းၶျၢၼ်းသမ်ႉ ၶိုၼ်းပိုတ်းယိုဝ်း တူဝ်ၵဝ်ႇၶိုၼ်းလႄႈ မၢၵ်ႇၵွင်ႈတိူဝ်ႉၺႃး ၼႃႈဢူၵ်း ပွင်ႇၵႂႃႇၽၢႆႇလင်သေ လႆႈတၢႆၵႂႃႇထင်တီႈ ၼႆယဝ်ႉ။ယႅၼ်ႇမဵဝ်းထူၺ်း မၢၵ်ႇၵွင်ႈတိူဝ်ႉၺႃး လုပ်ႇၶီႈၶၢင်ႈၽၢႆႇသၢႆႉ ပွင်ႇၵႂႃႇၽၢႆႇၶႂႃသေ လႆႈယူတ်းယႃတူဝ်ၶိုၵ်ႉၶၢၵ်ႉ ဝႆႉယူႇ။ ႁူင်းပလိၵ်ႈမၢၼ်ႈ ဝဵင်းမိူင်းမိတ်ႈ တီႈဢၼ်ပဵၼ်လွင်ႈသုၵ်ႉယုင်ႈၼၼ်ႉ ၽူႈမီးပုၼ်ႈၽွၼ်းၶဝ် ၵူတ်ႇထတ်းသိမ်းလႆႈ ၵွင်ႈပွတ်း 9 x 19 မိၵ်ႈ HHY336 Made in Austria Glock ၼိုင်ႈလဝ်း၊ မႅၵ်ႉၵွင်ႈပွတ်း မိၵ်ႈ 9 mm ၼိုင်ႈဢၼ်၊ မၢၵ်ႇၵွင်ႈပွတ်း မိၵ်ႈ TAAI ARMS 4.8 mm ၼိုင်ႈလုၵ်ႈ၊ မၢၵ်ႇၵွင်ႈပွတ်း မိၵ်ႈ AP – 15 SMM LUGER ၼိုင်ႈလုၵ်ႈ၊ မၢၵ်ႇၵွင်ႈပွတ်း မိၵ်ႈ NRC SMM LUGER သွင်လုၵ်ႈ၊ မၢၵ်ႇၽၢင်းၵွင်ႈပွတ်း မိၵ်ႈ NRC SMM LUGER သၢမ်လုၵ်ႈ ၼႆယဝ်ႉ။ ၺဵင်းၶျၢၼ်း ၵေႃႉဢၼ်ဢဝ်ၵွင်ႈပိုတ်းယိုဝ်း ၶႃႈတူဝ်ၵဝ်ႇတၢႆၼၼ်ႉ ႁူင်းပလိၵ်ႈမၢၼ်ႈ ဝဵင်းမိူင်းမိတ်ႈ ပိုတ်ႇလိူင်ႈ(အမှုဖွင့်) ဢဝ်တၢင်းၽိတ်း ၸွမ်းၼင်ႇမၢႆမီႈ (ပ)၉၃/၁၉၊ရှမ်းလက်နက်-၁၂(က)(ဂ) ဝႆႉၼႆယဝ်ႉ။ ၶေႃႈမုၼ်း – Myanmar.mmtimes.comတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-27T14:09:15

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2-2/

လူင်ပွင်ၸိုင်ႈ မိူင်းဢိၼ်ႇတူဝ်ႇၼီးသျႃး ပိုၼ်ၽၢဝ်ႇ တေၶၢႆႉဝဵင်းလူင်ၵႂႃႇ တီႈၵုၼ် ပေႃးၼဵဝ်း (Borneo)

မိူဝ်ႈဝၼ်းထီႉ 26 August 2019 ၸွမ်ပွင်ၸိုင်ႈ မိူင်းဢိၼ်ႇတူဝ်ႇၼီးသျႃး ၵျူဝ်ႇၵူဝ် ဝိတူဝ်တူဝ် (Joko Widodo) လၢတ်ႈဝႃႈ လူင်ပွင်ၸိုင်ႈ လႆႈလိူၵ်ႈႁႃတီႈလိၼ် တႃႇတေၸတ်းတင်ႈဝဵင်းလူင်တီႈမႂ်ႇ ဢၼ်မီးတၢင်း ၼႃႈဝၼ်းဢွၵ်ႇ ၼိူဝ်ၵုၼ်ပေႃးၼဵဝ်း (Borneo) ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ ဢၼ်တေၸတ်းတင်ႈဝဵင်းလူင် တီႈမႂ်ႇၼႆႉ ပိုၼ်ႉတီႈတၢင်းၵႂၢင်ႈ တီႈလိၼ် တၢင်းၼမ် 1,800 ၵီႇလူဝ်ႇမဵတ်ႉလႄႈ လွင်ႈတႃႇတေပေႃႇပဵၼ် ၽေးသၽႃႇဝ ၽေးၵိုင်ႉၵၢင်ႉၵေႃႈ ဢမ်ႇပေႃးလႆႈမႆႈၸႂ်ၼႆသေ လူင်ပွင်ၸိုင်ႈ တေၸႂ်ႉငိုၼ်း 33,000 လၢၼ်ႉတေႃႇလႃႇ တေၵေႃႇသၢင်ႈ ၼႂ်းပီ 2021 လႄႈ တေတႄႇၶၢႆႉၶဝ်ႈယူႇ ၼႂ်းပီ 2024 ၼႆႉ ဝႃႈၼႆ။ ၸွမ်းၼင်ႇ ဝဵင်းလူင်ၵျႃႇတႃႇ ဢၼ်မီးတီႈၵုၼ် သႃးဝႃး ယၢမ်းလဵဝ် မီးၵူၼ်းမိူင်း ၽိုတ်ႉၵၼ်ယူႇၼႅၼ်ႈၼႃထိုင် 10 လၢၼ်ႉၵေႃႉ ပေႃးႁူမ်ႈၵၼ်တင်း ၵူၼ်းၼႂ်းပိုၼ်ႉတီႈ ၼိူဝ်ၵုၼ်သႃးဝႃး ဢမ်ႇယွမ်း 31 လၢၼ်ႉၵေႃႉ ဝႃႈၼႆ၊ ဢၼ်ၸၢင်ႈပဵၼ်ပၼ်ႁႃယႂ်ႇလူင် ဢမ်ႇၸၢင်ႈဝႄႈလႆႈၼၼ်ႉတႄႉ ၽေးသၽႃႇဝ ၽႅၼ်ႇလိၼ်ဝႆ (ဢိင်ႇသၼ်ႇ) လႄႈ လွႆၾႆးတႅၵ်ႇ ၸိူဝ်းၼႆႉ ၼႆယဝ်ႉ။ ထႅင်ႈလွင်ႈၼိုင်ႈၵေႃႈ လူင်ပွင်ၸိုင်ႈ ၵျူဝ်ႇၵူဝ် ဝိတူဝ်တူဝ် ႁၼ်ထိုင်ဝႃႈ ဢၼ်ပဵၼ်ဝဵင်းလူင်ၵျႃႇတႃႇ ယၢမ်းလဵဝ် ဢမ်ႇပွင်ၵၢၼ် တႃႇမႅၵ်ႇႁပ်ႉလႆႈ ၵၢၼ်ၵႃႉၶၢႆ၊ ၵၢၼ်ငိုၼ်း၊ ပၢႆးမၢၵ်ႈမီး တႃႇမိူဝ်းၼႃႈလႆႈၼႆလႄႈ ၽူႈလူင်ႉလႅၼ်ႇ ၽၢႆႇလူလွမ်တူၺ်းထိုင် ၽေးသၽႃႇဝ ၵေႃႈလၢတ်ႈဝႃႈ ထႅင်ႈ 31 ပီ ဝဵင်းလူင်ၵျႃႇတႃႇ ဢၼ်မီးၵူၼ်းယူႇ 30 လၢၼ်ႉပၢႆၼႆႉ တေၸၢင်ႈပဵၼ်ၽေး ၽႅၼ်ႇလိၼ်ဝႆ (ဢိင်ႇသၼ်ႇ) ႁဵတ်းႁႂ်ႈၼမ်ႉထူမ်ႈဝဵင်းလႆႈ ၼႆယဝ်ႉ။ ၶေႃႈမုၼ်း – Posttodayတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-27T11:51:36

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%90-2/

တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် 2 ဝၼ်းထပ်းၵၼ်

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပႆႉၵူတ်ႇထတ်း ၵူၼ်းၵႃႉၶၢႆ ယႃႈမဝ်းၵမ် ၼႂ်းဢိူင်ႇၼွင်လႅင် ၸႄႈဝဵင်းလွႆလႅမ် 2 ဝၼ်းထပ်းၵၼ်သေ တီႉၺွပ်းလႆႈ ၵူၼ်းၵႃႉၶၢႆယႃႈမဝ်းၵမ် 2 ၵေႃႉ လႄႈ သိမ်းလႆႈယႃႈမဝ်းၵမ် တင်းၼမ်ၼႆယဝ်ႉ။ မိူဝ်ႈဝၼ်းထီႉ 25 August 2019 ယၢမ်းၵၢင်ၶမ်ႈ 20:00 မူင်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပႆႉၵူတ်ႇထတ်း ၵူၼ်းၵႃႉၶၢႆယႃႈမဝ်းၵမ် ဢွင်ႈတီႈ ၶၢမ်းတိၼ်လွႆၸွၵ်း ဢိူင်ႇၼွင်လႅင်သေ လႆႈၵူတ်ႇထတ်း တီႈတူဝ် ၸၢႆးလၢဝ်လႅင်း ဢႃႇယု 32 ပီႊ လႄႈ ၵူတ်ႇထတ်းႁၼ်ၺႃး ယႃႈမဝ်းၵမ် ယႃႈမ မိၵ်ႈ WY 7,990 မဵတ်ႉ ၊ ယႃႈလမ် 3 ၵျၢပ်ႈ 8 ၶၼ် မီးၸပ်းတူဝ်မၼ်းၸၢႆးဝႆႉ ယူႇယဝ်ႉ ၊ ၼႂ်းဝၼ်းထီႉ 26 August 2019 ယၢမ်းၵၢင်ၶမ်ႈ 19:00 မူင်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈပႆႉၵူတ်ႇထတ်းထႅင်ႈတီႈ ၽၢႆႇဢွၵ်ႇဝၢၼ်ႈမူးသိူဝ်း သေ ၵူတ်ႇထတ်းႁၼ်ၺႃး ယႃႈမ မိၵ်ႈ WY 731 မဵတ်ႉ တီႈတူဝ် ၸၢႆးၶမ်း ဢႃႇယု 35 ပီႊ ၼႆယဝ်ႉ။ ၸၢႆးလၢဝ်လႅင်း လၢတ်ႈၼႄတီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ဝႃႈ “ၶႃႈႁဝ်း ၵႃႉယႃႈမဝ်းၵမ် မီးၶၢဝ်းတၢင်း 6 ပီႊ ပေႃးၶႃႈၵႃႉၼိုင်ႈပွၵ်ႈၼႆ ယႃႈမ 50 ထူင် ၊ သမ်ႉၵႂႃႇဢဝ်မႃးတီႈ လုင်းၶမ်း ၵူၼ်းၸႃႇတီႉ ႁူဝ်မိူင်း ဢၼ်ၵႂႃႇႁဵတ်းသူၼ် ၽၢႆႇဢွၵ်ႇဝၢၼ်ႈမူးသိူဝ်း ဢိူင်ႇၼွင်လႅင် သေ ၶႃႈႁဝ်းသိုပ်ႇဢဝ်ၵႂႃႇၶၢႆပၼ်တင်း ထုင်ႉပူင်း” ၼႆ လၢတ်ႈၼႄၼင်ႇၼႆ ၊ ၸၢႆးၶမ်း ၵေႃႈလၢတ်ႈဝႃႈ “ၶႃႈႁဝ်းၵႃႉယႃႈမဝ်းၵမ်ၼႆႉ မီးၶၢဝ်းတၢင်း ပီႊပၢႆ လႄႈ ၵႃႉၼိုင်ႈပွၵ်ႈလႂ် 20 ၵဵၼ် ယႃႈၸိူဝ်းၼႆႉ ၶႃႈလႆႈၵႂႃႇဢဝ်မႃးတီႈ ၸၢႆးဢွင်ႇထုၼ်း မိူင်းသူႈ သေ သိုပ်ႇၶၢႆပၼ် ၵူၼ်းၼႂ်းပိုၼ်ႉတီႈ လႄႈ သူင်ႇၵႂႃႇတၢင်းမိူင်းမၢၼ်ႈ” ၼႆလၢတ်ႈၼႄၼင်ႇၼႆ။ ၵူၼ်းၵႃႉၶၢႆ ယႃႈမဝ်းၵမ် ၸိုဝ်ႈၸၢႆးလၢဝ်လႅင်း ၼႆႉ မီးဢႃႇယု 32 ပီႊ ယူႇဝၢၼ်ႈႁူဝ်ၽၢႆမွၵ်ႇၸၢမ် ဢိူင်ႇမွၵ်ႇၸၢမ် ၸႄႈဝဵင်းမိူင်းပၼ်ႇ ၊ ၸၢႆးၶမ်း သမ်ႉ မီးဢႃႇယု 35 ပီႊ ယူႇပွၵ်ႉ 3 ဝဵင်းတၢင်ႉယၢၼ်း သေ ၵႂႃႇႁဵတ်းၵၢၼ် တီႈဝၢၼ်ႈမူးသိူဝ်း ဢိူင်ႇၼွင်လႅင် ၸႄႈဝဵင်းလွႆလႅမ်ၼႆယဝ်ႉ။ ၵဵဝ်ႇလူၺ်ႈလွင်ႈ ၶႃသွင်ၵေႃႉ ၵႃႉၶၢႆယႃႈမဝ်းၵမ်ၼႆႉ ၽိတ်းပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) သေဢမ်ႇၵႃး ဢဝ်ၽွၼ်းၸႃႉလူင် ၽေးယႃႈမဝ်းၵမ်ၼၼ်ႉ ပိူဝ်ႉသႂ်ႇၼိူဝ် ၵူၼ်းမိူင်းတႆးထႅင်ႈ လႄႈ ယူႇတီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး (RCSS/SSA) လႆႈတီႉၺွပ်း ၵုမ်းၶင်တူဝ် ၶႃသွင်ၵေႃႉဝႆႉ ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-08-27T11:33:10

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8-%e1%81%b6%e1%80%b0%e1%80%b8%e1%80%9e/

သိုၵ်းမၢၼ်ႈ တိၺွပ်း ၶူးသွၼ် ႁူင်းႁဵၼ်းပရႁိတတႆးၵႂႃႇ ၸႅတ်ႈထၢမ် ၵုမ်းၶင်

ၵၢဝ်ႇၼႄးဝႃႈ မီးလွင်ႈၵပ်းၵၢႆႇတင်း လွင်ႈၵၢၼ်ပိုတ်းယိုဝ်း ၸၼ်ႉၸွမ်ၽၢႆႇသိုၵ်းမၢၼ်ႈ တီႈဝဵင်းပၢင်ဢူးၼႆသေ ၸုမ်းသယၽ(ၽၢႆႇႁူမ်ႇလူမ်ႈသိုၵ်းမၢၼ်ႈ) တိၺွပ်းႁွင်ႉဢဝ်တူဝ် ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈၵႂႃႇ ၸႅတ်ႈထၢမ် ၵုမ်းၶင်။ ၵဵဝ်ႇၵပ်းလွင်ႈၼႆႉသေ လုင်းၸၢႆးၸေႃးလႃႉ ၵေႃႉဢၼ်ပဵၼ်ပေႃႈ ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈ လၢတ်ႈဝႃႈ မိူဝ်ႈဝၼ်းထီႉ 17 August 2019 ယၢမ်းႁူဝ်ၶမ်ႈ ၸုမ်းသယၽ (ၽၢႆႇႁူမ်ႇလူမ်ႈသိုၵ်းမၢၼ်ႈ) မီးလွင်ႈလူဝ်ႇသွၵ်ႈႁႃၼႆသေ ယွၼ်းၶႂၢင်ႉၶဝ်ႈသွၵ်ႈႁႃ တီႈၼႂ်းႁိူၼ်းႁဝ်း ၊ ၶဝ်ႈသွၵ်ႈႁႃ ဢီႈသင် ဢၼ်ဝႃႈၼၼ်ႉ ဢမ်ႇပႆႇလႆႈ ႁူႉၸွမ်းလီလီ ၊ ၶဝ်ႈသွၵ်ႈႁႃၼႂ်းႁိူၼ်းၵူႈဢွင်ႈတီႈ ၵူၺ်းဢမ်ႇထူပ်းႁၼ်သင် လႄႈ ၶိုၼ်းႁွင်ႉဢဝ်တူဝ် လုၵ်ႈၸၢႆးၶႃႈ ၸၢႆးၶုၼ်မိူင်းၵႂႃႇ ၸႅတ်ႈထၢမ် ၵုမ်းၶင်ဝႆႉ တီႈႁူင်းပလိၵ်ႈ ဝဵင်းပၢင်ဢူး ၼႆယဝ်ႉ။ ထိုင်မႃးၼႂ်းဝၼ်းထီႉ 19 August 2019 သမ်ႉ သိုၵ်းမၢၼ်ႈ ၵႂႃႇတီႉၺွပ်းဢဝ်တူဝ် ၸၢႆးလႅင်းၸိုၼ်ႈ ဢၼ်ပဵၼ်ၼွင်ႉၸၢႆး ၸၢႆးၶုၼ်မိူင်း ဢွင်ႈတီႈႁိူၼ်းၶဝ်ၵႂႃႇထႅင်ႈ ၼႆယဝ်ႉ။ ၸၢႆးၶုၼ်မိူင်း လႄႈ ၸၢႆးလႅင်းၸိုၼ်ႈ သွင်ပီႈၼွင်ႉၼႆႉ ယူႇသဝ်းတီႈ ပွၵ်ႉၽွင်ႇတေႃႇ ဝဵင်းပၢင်ဢူး ဝႃႈၼႆ၊ ၸၢႆးၶုၼ်မိူင်းၼႆႉ မိူဝ်ႈပူၼ်ႉမႃး ယၢမ်ႈပဵၼ် ၶူးသွၼ် တီႈႁူင်းႁဵၼ်းပရႁိတတႆး ဝဵင်းၵုၼ်ႁဵင်သေ ၸၢႆးလႅင်းၸိုၼ်ႈ သမ်ႉ ယၢမ်းၽွင်း တေႃႈလဵဝ် ပဵၼ်ဝႆႉၶူးသွၼ်တီႈၼၼ်ႈ မိူၼ်ၵၼ်။ လုင်းၸၢႆးၸေႃးလႃႉ လၢတ်ႈဝႃႈ ၵဵဝ်ႇၵပ်းလွင်ႈႁဵတ်းသၢင်ႈ ၵေႃႇၵၢၼ်ႁၢႆႉတီႈၼွင်ၶဵဝ် လႄႈ ဝဵင်းပၢင်ဢူးၼၼ်ႉ ယုမ်ႇယမ်ဝႃႈ ၶႃသွင်ၵေႃႉပီႈၼွင်ႉ ဢမ်ႇမီးလွင်ႈၵပ်းၵၢႆႇၸွမ်း ၼႆယဝ်ႉ။ မိူဝ်ႈဝၼ်းထီႉ 15 August 2019 ယၢမ်းၵၢင်ၼႂ် မွၵ်ႈ 05 : 00 မူင်း ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ႁူမ်ႈၵၼ် ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ (Defence Services Technological Academy – DSTA) ဝဵင်းပၢင်ဢူး ဢိၵ်ႇတင်း တပ်ႉပလိၵ်ႈမၢၼ်ႈ တီႈလၢၼ်ႇၶူဝ်ၵိုတ်ႈ (ၵူၵ်ႉထဵၵ်ႉ) – ၼွင်ၶဵဝ် 5 ဢွင်ႈတီႈ ၶၢဝ်းယၢမ်းမိူဝ်ႈလဵဝ်ၵၼ် လႄႈ မီးပလိၵ်ႈမၢၼ်ႈ၊ သိုၵ်းမၼ်ႈ၊ ၵူၼ်းမိူင်း ႁူမ်ႈတင်းမူတ်း လႆႈလူႉတၢႆ 15 ၵေႃႉ ၼႆယဝ်ႉ။ ၼွၵ်ႈလိူဝ်ၼၼ်ႉ တေႃႇထိုင်ယၢမ်းလဵဝ်ၵေႃႈ ၸွမ်းသဵၼ်ႈတၢင်းလူင် မိူင်းႁူမ်ႈတုမ် ဝဵင်းလိူဝ်ႇ – မူႇၸေႊ ပိုၼ်ႉတီႈ ၸိုင်ႈတႆးပွတ်းႁွင်ႇ တိုၵ်ႉပဵၼ်ပၢင်တိုၵ်းၵၼ်သေ မိူဝ်ႈဝၼ်းထီႉ 24 August 2019 တပ်ႉသိုၵ်းမၢၼ်ႈ လႄႈ ၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ပဵၼ်ပၢင်တိုၵ်းၵၼ်ထႅင်ႈ တီႈၼႂ်းၸႄႈဝဵင်း သႅၼ်ဝီ လႄႈ ၵူတ်ႉၶၢႆ ၸိုင်ႈတႆးပွတ်းႁွင်ႇ ၼႆယဝ်ႉ။ ၶေႃႈမုၼ်း – BBC တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-08-26T15:41:52

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%80%a2%e1%81%bc%e1%80%ba%e1%80%99%e1%80%ae%e1%80%b8/

ၸုမ်းတႆးၽွမ်ႉၵၼ် ဢၼ်မီးတီႈထုင်ႉမၢဝ်း ၸွႆႈထႅမ်ငိုၼ်း တပ်ႉသိုၵ်းၸိုင်ႈတႆး RCSS တီႈငဝ်ႈၸိုင်ႈ လွႆတႆးလႅင်း

မိူဝ်ႈဝၼ်းထီႉ 24 August 2019 ၸၢႆးငိုၼ်းတႆး လႆႈတၢင်တူဝ် ၸုမ်းတႆးၽွမ်ႉၵၼ် ဢၼ်မီးဝႆႉ တၢင်းထုင်ႉမၢဝ်းၼၼ်ႉ သေ ဢဝ်ငိုၼ်း 1,000,000 ပျႃး ၵႂႃႇဢၢပ်ႈပၼ် ၸဝ်ႈၼႃႈတီႈ ၽၢႆႇဢုပ်ႉပိူင်ႇ (701) ထုင်းမၢဝ်း၊ ပိူဝ်ႈတႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈငဝ်ႈၸိုင်ႈ လွႆတႆးလႅင်း၊ ယူႇတီႈၽၢႆႇဢုပ်ႉပိူင်ႇ (701) တေသိုပ်ႇလွႆးဢၢပ်ႈ တီႈငဝ်ႈၸိုင်ႈ ဝႃႈၼႆ။ ယူႇတီႈၸုမ်းတႆးၽွမ်ႉၵၼ် လႆႈဢွၼ်လူႇၶၢမ်ႇငိုၼ်း တီႈၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် ၵူႈတီႈတီႈသေ ၵဵပ်းႁွမ်တွမ်ငိုၼ်း ၸိူဝ်းဢၼ်လူႇၶၢမ်ႇလႆႈမႃး ၶိုၼ်းသိုပ်ႇဢဝ် ၸွႆႈထႅမ်ၵႂႃႇလၢႆလၢႆလွင်ႈ မိူၼ်ၼင်ႇ ၵမ်ႉထႅမ်ၼႂ်းၵၢၼ်သႃႇသၼႃႇ၊ ၼႂ်းတူင်ႇဝူင်းၵူၼ်း၊ ၵူၼ်းထူပ်းၽေးၵိုင်ႉၵၢင်ႉ ဢိၵ်ႈတင်း ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး ၸဵမ်ၸိူဝ်းၼႆႉ ၼႆယဝ်ႉ။ မိူဝ်ႈဝၼ်းထီႉ 22 August 2019 ပူၼ်ႉမႃးၼႆႉ ၸုမ်းတႆးၽွမ်ႉၵၼ် ဢဝ်ငိုၼ်း 1,500,000 ပျႃး ဢၼ်လူႇၶၢမ်ႇလႆႈမႃး တီႈၽူႈမီးၼမ်ႉၸႂ်ၶဝ်သေ ၵႂႃႇၸွႆႈထႅမ် ၵူၼ်းပၢႆႈၽေးပၢင်တိုၵ်း ၼႂ်းၸႄႈဝဵင်းလႃႈသဵဝ်ႈ ဢိၵ်ႇတင်း ၵႂႃႇလူႇတၢၼ်း တီႈၵျွင်းၵၢင်ဝဵင်း ပွၵ်ႉ (4) ဝဵင်းတၢင်ႉယၢၼ်း 1,500,000 ပျႃး ၼႆယဝ်ႉ။ ၸုမ်းတႆးၽွမ်ႉၵၼ် ဢၼ်မီးဝႆႉတီႈထုင်ႉမၢဝ်းၼႆႉ ၸႂ်ႉတိုဝ်း Wechat သေ လူႇၶၢမ်ႇငိုၼ်းတီႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ၶဝ် ၵူႈတီႈတီႈလႄႈ သင်ဝႃႈပီႈၼွင်ႉႁဝ်းၶဝ် ၶႂ်ႈၶဝ်ႈႁူမ်ႈၵမ်ႉၸွႆႈ ၵပ်းသိုပ်ႇလႆႈတီႈ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် မၢႆၽူင်းမိူင်းၶႄႇ ယိင်းဢွၼ်ႇ 13,377,746,884၊ ၸၢႆးႁၵ်ႉၶိူဝ်း 15,911,757,049၊ ၸၢႆးၶိူဝ်းႁၢၼ် ၽူင်းမၢၼ်ႈ 09,960,217,636 လႄႈမၢႆဝီႇၶျႅတ်ႉ Wechat ID – SAIHAN334410 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-26T14:45:55

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba-%e1%81%bc%e1%82%83%e1%82%88%e1%81%b5%e1%81%a2%e1%81%bc%e1%80%ba%e1%80%84%e1%80%99/

ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ၸတ်းႁဵတ်းပၢင်ၵုမ် ၵႂႃႇတီႈ ၸိုင်ႈထႆး

မိူဝ်ႈဝၼ်းထီႉ 21 August 2019 ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA (NCA-S EAO) ၸတ်းႁဵတ်းပၢင်ၵုမ် ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST တီႈႁူင်းလိုဝ်ႈသဝ်း Holiday Inn ဝဵင်းၵဵင်းမႆႇ ၸိုင်ႈထႆး။ ပၢင်ၵုမ်ၼႆႉ လႆႈၸတ်းႁဵတ်းၵႂႃႇ ဝၼ်းထီႉ 21- 25 August 2019 ၶၢဝ်းတၢင်း 5 ဝၼ်းသေ မီးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၵိုတ်းတိုၵ်း ၸိုင်ႈမိူင်းပတ်ႉပိုၼ်ႉ (NCA-S EAO) 10 ၸုမ်း ပႃးၸဵမ် ၸုမ်းႁဵတ်းၵၢၼ်လုမ်း ႁူမ်ႈတင်းသဵင်ႈ မီး 72 ၵေႃႉ ၶိုၼ်ႈႁွတ်ႈ ဝႃႈၼႆ။ ပင်ၵုမ် ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ၼႂ်းၶၢဝ်းတၢင်း 5 ဝၼ်းၼႆႉ ပိူင်လူင်မၼ်းတႄႉ လႆႈဢုပ်ႇဢူဝ်းၵၼ်ၵႂႃႇ သွင်ၶေႃႈ၊ (1) ၶိုၼ်းမႄးထတ်းသၢင်ႈတူၺ်း ပိူင်ၶွတ်ႇၽွတ်ႈ ၸုမ်း PPST တေႁဵတ်းၸိူင်ႉႁိုဝ် ၼင်ႇႁိုဝ်ပေႃးတေၶႅမ်ႉလႅပ်ႈ (2) ၶၵ်ႉၵၢၼ်ငမ်းယဵၼ် ဢၼ်ၶွင်ႉၶမ်ၼၼ်ႉ တေႁဵတ်းၸိူင်ႉႁိုဝ် ႁႂ်ႈပေႃးၶၢမ်ႈပူၼ်ႉလႆႈ ၼႆယဝ်ႉ။ ၼႂ်းပၢင်ၵုမ်ၼႆႉ ပႃႇတီႇမိူင်းမွၼ်း(NMSP) လႄႈ ၸုမ်းႁူမ်ႈတုမ် တီႇမူဝ်ႇၵရႅတ်ႉတိတ်ႉ လႃးႁူႇ (LDU) သွင်ၸုမ်း ၼႆႉ ၶဝ်ႈပဵၼ်လုၵ်ႈၸုမ်း PPST တဵမ်တူဝ်ယဝ်ႉလႄႈ ယၢမ်းလဵဝ် လုၵ်ႈၸုမ်း PPST မီးၵႂႃႇ (10) ၸုမ်းသေ လႆႈၶွတ်ႇၽွတ်ႈ ၸုမ်းဢုပ်ႇဢူဝ်း လူင်ႈပွင်ၸိုင်ႈ တႃႇၽေႃႇၼမ်ႉၽေႃႇတူဝ် လွင်ႈလိၵ်ႈႁူမ်ႈမၢႆ ၵိုတ်းတိုၵ်းၸိုင်ႈမိူင်းပတ်ႉပိုၼ်ႉ ဢိၵ်ႇတင်း ၸုမ်းငူပ်ႉငီႉ ၵဵဝ်ႇၵပ်းလွင်ႈ ၵၢၼ်ၵိုတ်းတိုၵ်း ႁႂ်ႈပေႃးမၼ်ႈၵိုမ်း ဢၼ်ၽူႈတၢင်တူဝ် ၸုမ်း NCA-S EAO ၶဝ်ႈပႃးၼၼ်ႉ ၼႆယဝ်ႉ။ ပၢင်ၵုမ်ဝၼ်းထူၼ်ႈ 5 ဝၼ်းလိုၼ်းသုတ်းၼၼ်ႉ ယူႇတီႈၸုမ်းၼႃႈၵၢၼ်ငမ်းယဵၼ် PPST သေ လႆႈဢွၵ်ႇလိၵ်ႈပိုၼ် ၽၢဝ်ႇၵႂႃႇ၊ ၼႂ်းၼၼ်ႉ တေပႃးၶေႃႈၼိုင်ႈဝႃႈ ပၼ်ႁႃပၢင်တိုၵ်း တပ်ႉသိုၵ်းမၢၼ်ႈ လႄႈ ၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢိၵ်ႇတင်း ပၼ်ႁႃ ပၢင်တိုၵ်းၼႂ်းမိူင်းရၶႅင်ႇ ဢၼ်ပဵၼ်ယူႇမိူဝ်ႈလဵဝ်ၼႆႉၵေႃႈ တိုၵ်းသူၼ်းႁႂ်ႈတင်းသွင်ၽၢႆႇ လူတ်းယွမ်းပၢင်တိုၵ်းသေ ဢဝ်တင်းလၢႆးၵၢၼ်မိူင်း ဢုပ်ႇဢူဝ်းၵၼ်ၵႂႃႇ ၵတ်းၵတ်းယဵၼ်ယဵၼ် ၼႆယဝ်ႉ။ ၼႂ်းပၢင်ၵုမ်ၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ယူႇတီႈပုၼ်ႈၽွၼ်း ပဵၼ်ႁူဝ်ပဝ်ႈ ၸူဝ်ႈၶၢဝ်း PPST သေ မွၵ်ႇလၢတ်ႈၶေႃႈၵႂၢမ်းပိၵ်ႉပၢင်ၵႂႃႇဝႃႈ ဢၼ်ႁဝ်းၶႃႈ လႆႈၸူႉတုမ်ၵၼ် ယူႇတႂ်ႈငဝ်း PPST ၼႆႉ ၵွပ်ႈပိူဝ်ႈႁဝ်းၶႃႈ မီးယိူင်းဢၢၼ်းဢၼ်ဝႃႈ ၼင်ႇႁိုဝ်ၸႄႈမိူင်း တေမီးလွင်ႈသုၼ်ႇလႆႈ တႅပ်းတတ်းႁင်းၶေႃ တဵမ်တဵမ်ထူၼ်ႈထူၼ်ႈ ၊ ၼင်ႇႁိုဝ်တေ ၵေႃႇတင်ႈလႆႈ ၸိုင်ႈမိူင်းၾႅတ်ႇတရႄႇ ၊ ပၼ်ႁႃၵၢၼ်မိူင်း ၶႂ်ႈဢဝ်တင်းလၢႆး ၵၢၼ်မိူင်းသေ ၵႄႈလိတ်ႈ ၊ ၼင်ႇႁိုဝ်ပေႃးတေပဵၼ်ၸိုင်ႈမိူင်း ဢၼ်ၶိုၼ်ႈယႂ်ႇမႂ်ႇသုင် ၶိုတ်းလုမ်ႈၾႃႉ ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-08-26T14:28:23

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%82%87%e1%80%90%e1%82%86%e1%80%b8-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%80%9d/

ၸုမ်းၶၢဝ်ႇတႆး မိူင်းမၢဝ်း ၸွႆႈထႅမ်ငိုၼ်းလႄႈ ၶူဝ်းၶွင် ၵူၼ်းပၢႆႈၽေးပၢင်တိုၵ်း ၼႂ်းၸိုင်ႈတႆးပွတ်းႁွင်ႇ

မိူဝ်ႈဝၼ်းထီႉ 24 August 2019 ၸုမ်းၶၢဝ်ႇတႆး မိူင်းမၢဝ်း လႆႈဢဝ်ၶူဝ်းၶွင် ၼုင်ႈဝႆလႄႈတူဝ်ငိုၼ်း ၵႂႃႇဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ဝဵင်းမူႇၸႄႈ ပိူဝ်ႈတႃႇၸွႆႈထႅမ် ၵူၼ်းပၢႆႈၽေးပၢင်တိုၵ်း ၼႂ်းမိူင်းတႆးပွတ်းႁွင်ႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ဝဵင်းမူႇၸႄႈ လႆႈႁပ်ႉၶူဝ်းၶွင်ဢိၵ်ႇတင်းတူဝ်ငိုၼ်းလႄႈ တေသိုပ်ႇ ဢဝ်သူင်ႇၵႂႃႇၸွႆႈထႅမ် ဢွင်ႈတီႈၵူၼ်းပၢႆႈၽေးပၢင်တိုၵ်း ၼႂ်းမိူင်းတႆးပွတ်းႁွင်ႇ လၢႆလၢႆဢွင်ႈတီႈၼၼ်ႉ ဝႃႈၼႆ။ ၶူဝ်းၶွင် ဢၼ်ၸုမ်းၶၢဝ်ႇတႆး မိူင်းမၢဝ်း လႆႈႁႃလူႇၶၢမ်ႇ တီႈၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ၶဝ် မႃးၸွႆႈထႅမ် ပွၵ်ႈၵမ်းၼႆႉ မီးသိူဝ်ႈၶူဝ်း 3 ထူင်လူင်၊ ၽႃႈ 1 ထူင်လူင်၊ ဢိၵ်ႇတင်း တူဝ်ငိုၼ်း ငိုၼ်းမၢၼ်ႈ 300,000 ပျႃး ၼႆယဝ်ႉ။ ယွၼ်ႉလူၺ်ႈ ၸုမ်းသိုၵ်းဢူၺ်းလီပွတ်းႁွင်ႇ တင်းသိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းလႃႈသဵဝ်ႈ၊ ၵူတ်ႉၶၢႆ၊ ၼမ်ႉၶမ်း၊ လၢႆလၢႆၸႄႈဝဵင်းလႄႈ ႁဵတ်းႁႂ်ႈၵူၼ်းမိူင်း လႆႈပၢႆႈၽေးပၢင်တိုၵ်း ပိုင်ႈယူႇဝႆႉတီႈၵျွင်းမုၼ်ၸဝ်ႈ တင်းၼမ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-26T14:07:17

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%90%e1%80%ae/

တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵေႃႉဢၢင်ႈၸိုဝ်ႈသဵင်ႈ RCSS/SSA ယွၼ်းငိုၼ်း တီႈပေႃႈမႄႈၵူၼ်းမိူင်း

ၸွမ်းၼင်ႇ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ပွင်ႇလႅင်းထိုင် ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA ၵဵဝ်ႇလူၺ်ႈမီးၵူၼ်း ဢၢင်ႈၸိုဝ်ႈသဵင်ႈ မုၵ်ႉၸုမ်း RCSS/SSA သေ ၵဵပ်းယွၼ်းငိုၼ်း တီႈပေႃႈမႄႈၵူၼ်းမိူင်း ၼႆလႄႈ ယူႇတီႈ ၸဝ်ႈၼႃႈတီႈ RCSS/SSA လႆႈၵႂႃႇတီႉၺွပ်းဢဝ်တူဝ် တီႈဝၢၼ်ႈတူင်ႇလၢဝ်း ဢိူင်ႇတူင်ႇလၢဝ်း ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ်။ မိူဝ်ႈဝႃးဝၼ်းထီႉ 25 August 2019 ယၢမ်းဝၢႆးဝၼ်း 14:20 မူင်း ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (Restoration Council of Shan State / Shan State Army – RCSS/SSA) လႆႈ ၵႂႃႇတီႉၺွပ်းဢဝ်တူဝ် မွင်ႇဢွင်ႇၵျေႃႇမူဝ်း ဢႃႇယု 39 ပီႊ ၵေႃႉဢၼ်ဢၢင်ႈၸိုဝ်ႈသဵင် မုၵ်ႉၸုမ်း RCSS/SSA သေ ၵဵပ်းယွၼ်းငိုၼ်း တီႈပေႃႈမႄႈၵူၼ်းမိူင်း ၼႂ်း ဝၢၼ်ႈပၢင်လေႃႉ ၊ ဝၢၼ်ႈၼမ်ႉၵတ်း ၊ ဝၢၼ်ႈၽၵ်းႁီႉ ဢိူင်ႇတူင်ႇလၢဝ်း လႄႈ ၸဝ်ႈၼႃႈတီႈ သိမ်းလႆႈပႃး ၵွင်ႈပွတ်း တီႈတူဝ်မၼ်းၸၢႆး 1 လဝ်း ၼႆယဝ်ႉ။ မွင်ႇဢွင်ႇၵျေႃႇမူဝ်း တႅမ်ႈလိၵ်ႈသီလႅင် ႁင်းၵူၺ်း (ဢမ်ႇမီးၸုမ်ႈသင်) သေ ယွၼ်းငိုၼ်းတီႈ ပေႃႈမႄႈၵူၼ်းမိူင်း (ပူႇၵေႇ) ၼႂ်းဢိူင်ႇတူင်ႇလၢဝ်း ဝႃႈ “ မိူဝ်ႈလဵဝ်ႁဝ်းၶႃႈမီးၼႂ်းထိူၼ်ႇ ဢမ်ႇမီးၵႃႈၽၵ်း လႄႈ ယွၼ်းတၢင်း ၸွႆႈထႅမ်ဢိတ်းၼိုင်ႈၶႃႈ ႁိူၼ်းၵူၼ်း 100 လင် တေဢဝ်ငိုၼ်းတႃႇ 100,000 သႅၼ်ပျႃး သေ ပေႃးထိုင်ဝၼ်းထီႉ 25 ယၢမ်းဝၢႆးဝၼ်း 14:00 ပၢႆ တေၵႂႃႇပႆႉႁပ်ႉဢဝ်ငိုၼ်း တီႈဝၢၼ်ႈတူင်ႇလၢဝ်း” ဝႃႈၼႆ။ ၸဝ်ႈၼႃႈတီႈ RCSS/SSA ၸႅတ်ႈထၢမ် မွင်ႇဢွင်ႇၵျေႃႇမူဝ်း သေ လႆႈႁူႉဝႃႈ မၼ်းၸၢႆးၼႆႉ ယၢမ်ႈဢဝ်ၸိုဝ်ႈသဵင် RCSS/SSA သေ လွၵ်ႇငိူတ်ႈယွၼ်းငိုၼ်း တီႈပေႃႈမႄႈၵူၼ်းမိူင်း လၢႆလၢႆပွၵ်ႈ လႄႈ တီႈၼႂ်းဝဵင်းမိူင်းၵိုင် ၵေႃႈ ယၢမ်ႈၶဝ်ႈၵႂႃႇလွၵ်ႇငိူတ်ႈယွၼ်းငိုၼ်းယူႇ ၼႆယဝ်ႉ ၊ ၵဵဝ်ႇလူၺ်ႈလွင်ႈ မွင်ႇဢွင်ႇၵျေႃႇမူဝ်း တႅမ်ႈလိၵ်ႈပွမ် ဢၼ်ဢမ်ႇၶဝ်ႈတၢင်းၵၢၼ်ၶွင် RCSS/SSA သေ ယွၼ်းငိုၼ်းတီႈ ပေႃႈမႄႈၵူၼ်းမိူင်းၼႆႉ ၽိတ်းပၵ်းပိူင် RCSS/SSA သေဢမ်ႇၵႃး ၊ ၵဝ်းယႃႉႁႂ်ႈၵူၼ်းမိူင်း ႁၼ်ၽိတ်းၼိူဝ် RCSS/SSA လႄႈ ယူႇတီႈ ၸဝ်ႈၼႃႈတီႈ လႆႈတီႉၺွပ်း ၵုမ်းၶင်တူဝ်မၼ်းၸၢႆးဝႆႉ ယူႇယဝ်ႉ။ မိူဝ်ႈၼႂ်းလိူၼ် October 2018 ၼၼ်ႉၵေႃႈ မီးၵူၼ်းဢမ်ႇႁူႉၸိုဝ်ႈ ဢမ်ႇႁူႉၸုမ်း ဢဝ်ၸိုဝ်ႈသဵင် RCSS/SSA လႄႈ ႁဵတ်းလူဝ်ႇၵူဝ်ႇပွမ် သေ ၵႂႃႇယွၼ်းငိုၼ်း တီႈပေႃႈမႄႈၵူၼ်းမိူင်း ဢၼ်ပိုတ်ႇလၢၼ်ႉ Feel (KTV) ၼႂ်းပိုၼ်ႉတီႈ တီႈၼိုင်ႈယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-24T20:04:44

https://taifreedom.com/__trashed/

ၸုမ်းပၢႆးယူႇလီလၢႆလၢႆၸုမ်း ႁူမ်ႈၵၼ်ၸတ်းႁဵတ်းပၢင်သွၼ် တီႈႁူင်းယႃလူင် ဝဵင်းမိူင်းၵိုင် တႃႇတေႁႄႉၵင်ႈ တၢင်းပဵၼ် ပူဝ်ႇလီဢူဝ်ႇ (Poliomyelitis)

မိူဝ်ႈဝၼ်းထီႉ 23-24 August 2019 ၸုမ်းပၢႆးယူႇလီ လၢႆလၢႆၸုမ်း ၸတ်းႁဵတ်းပၢင်သွၼ် တီႈႁူင်းယႃလူင် ဝဵင်းမိူင်းၵိုင် ၶၢဝ်းတၢင်း 2 ဝၼ်း ပိူဝ်ႈတႃႇ ဢုပ်ႇဢူဝ်းၵဵဝ်ႇလူၺ်ႈလွင်ႈ ပၢႆးယူႇလီလုၵ်ႈဢွၼ်ႇလဵၵ်ႉ ႁႂ်ႈလႆႈသမ်း ယႃႁႄႉၵင်ႈ (ၵႃႇၵွႆႇသေး) ပူဝ်ႇလီႇဢူဝ်ႇ (Poliomyelitis) ၼႂ်းၸႄႈဝဵင်း ဝဵင်းမိူင်းၵိုင်ၵႂႃႇ ဝႃႈၼႆ။ ပၢင်သွၼ်ဢၼ်လႆႈၸတ်းႁဵတ်းၵႂႃႇၼႆႉ ယူႇတီႈႁွင်ႈၵၢၼ်လူင် ၽၢႆႇပၢႆးယူႇလီ လူင်ပွင်ၸိုင်ႈ ၸႄႈမိူင်းတႆး ဢိၵ်ႇတင်း ၸုမ်း RI ( Relief International ) ဢၼ်ပဵၼ်ၸုမ်းမေႃယႃ ၽၢႆႇလူလွမ်တူၺ်းထိုင် လုမ်းလႃးလုၵ်ႈဢွၼ်ႇလႄႈ မႄႈလုၵ်ႈဢွၼ်ႇလဵၵ်ႉ ၼႂ်းၸႄႈဝဵင်း မိူင်းၵိုင် ႁူမ်ႈၵၼ် ၸတ်းႁဵတ်း ဝႃႈၼႆ။ ယိူင်းဢၢၼ်းတႄႉ ပိူဝ်ႈတႃႇလုၵ်ႈဢွၼ်ႇ ဢၼ်ယူႇၸွမ်းဝၢၼ်ႈၼွၵ်ႈၼႃးပၢင်ႇ ႁႂ်ႈလႆႈသမ်း ယႃႈယႃႁႄႉၵင်ႈ ၼင်ႇႁိုဝ်တေဢမ်ႇလႆႈၸပ်း တၢင်းပဵၼ် ၸိူဝ်ႉမႅင်း ပူဝ်ႇလီႇဢူဝ်ႇ (Poliomyelitis) ဢၼ်ၸၢင်ႈႁဵတ်းႁႂ်ႈလုၵ်ႈဢွၼ်ႇ ဢမ်ႇမီးႁႅင်း၊ ဢမ်ႇၵႅၼ်ႇၶႅင်၊ ဢမ်ႇပႄႉတူဝ်လႆႈ တေႃႇပေႃးၵေႃႉ ယႂ်ႇၼၼ်ႉ ၼႆလႄႈ၊ ယႃႈယႃၼႆႉၵေႃႈ လႆႈတၢင်ႇ ဢဝ်မႃးတီႈၼွၵ်ႈမိူင်းသေ ယူႇတီႈႁွင်ႈၵၢၼ်လူင်ၽၢႆႇပၢႆးယူႇလီ လူင်ပွင်ၸိုင်ႈမိူင်းမၢၼ်ႈ ၸင်ႇလႆႈၸတ်းလူင်းမႃး တီႈၸၼ်ႉၸႄႈမိူင်း မိူင်းတႆး ၼႆယဝ်ႉ။ ၼႂ်းပၢင်သွၼ် ယင်းမီး ၸုမ်းပၢႆးယူႇလီလၢႆမူႇလၢႆၸုမ်းၶဝ်ႈႁူမ်ႈ မိူၼ်ၼင်ႇ ၽၢႆႇမေႃယႃ ႁူင်းယႃလူင်ပွင်ၸိုင်ႈ ဝဵင်းမိူင်းၵိုင် 36 ၵေႃႉ၊ မေႃယႃထူင်ပိူဝ်ႉ 8 ၵေႃႉ၊ ၵွင်တိုၼ်းပူၵ်းပွင်ၸိုင်ႈတႆး Shan State Development Foundation (SSDF) 8 ၵေႃႉ၊ လႄႈ ဢၼ်ပဵၼ်ၸုမ်းမေႃယႃ ၽၢႆႇလူလွမ်တူၺ်းထိုင် လုၵ်ႈဢွၼ်ႇလဵၵ်ႉလႄႈ မႄႈလုၵ်ႈဢွၼ်ႇ ၼႂ်းပိုၼ်ႉတီႈ RI 4 ၵေႃႉ ၊ ႁူမ်ႈတင်းမေႃယႃလူင် ဝဵင်းမိူင်းၵိုင် တင်းမူတ်း 77ၵေႃႉ ဝႃႈၼႆ။ ယူႇတီႈပၢင်သွၼ် ၽၢႆႇပၢႆးယူႇလီ ၸႄႈဝဵင်းမိူင်းၵိုင်သေ ပေႃးထိုင်မႃးဝၼ်းထီႉ 26-28 August 2019 ၶၢဝ်းတၢင်း 3 ဝၼ်း မေႃယႃၶဝ် တေၽႄႁဵတ်းလၢႆလၢႆၸုမ်း လူင်းပိုၼ်ႉတီႈ သမ်းယႃႁႄႉၵင်ႈ (ၵႃႇၵွႆႇသေး) ပၼ်လုၵ်ႈဢွၼ်ႇ ၼႂ်းၸႄႈဝဵင်းမိူင်းၵိုင်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-08-24T17:10:16

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%81%a2%e1%80%9d%e1%80%ba%e1%82%87%e1%81%bc%e1%82%84/

တပ်ႉသိုၵ်းမၢၼ်ႈၵၢဝ်ႇၼႄး သိုၵ်း TNLA ပဵၼ်ၸုမ်း ၵေႃႇၵၢၼ်ႁၢႆႉ ဢၼ်မိူၵ်ႈမႂ်ႈ

မိူဝ်ႈဝၼ်းထီႉ 23 August 2019 ၽၢႆႇတပ်ႉသိုၵ်းမၢၼ်ႈလၢတ်ႈဝႃႈ လွင်ႈႁဵတ်းသၢင်ႈ သိုၵ်း TNLA ပိုတ်းယိုဝ်း ပႃးၸဵမ်ၸၼ်ႉၸွမ်ၽၢႆႇသိုၵ်းမၢၼ်ႈ ဝဵင်းပၢင်ဢူး လႄႈ ၼွင်ၶဵဝ်(ၶူဝ်ၵိုတ်ႈ) 5 ဢွင်ႈတီႈ ၼႂ်းဝၼ်းထီႉ 15 August 2019 ၼၼ်ႉ ပဵၼ်လွင်ႈႁဵတ်းသၢင်ႈ ၵေႃႇၵၢၼ်ႁၢႆႉ ဢၼ်မိူၵ်ႈမႂ်ႈ ၼႆယဝ်ႉ။ ၵႅမ်ႁူဝ်ပဝ်ႈ ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈ ၸွမ်ႁၢၼ် ထုၼ်းထုၼ်းၺီႇ လၢတ်ႈၵႂႃႇၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်းတီႈ ႁွင်ႈၼႄပိုၼ်း ၼေႇပျီႇတေႃႇ။ ၸွမ်ႁၢၼ် ထုၼ်းထုၼ်းၺီႇလၢတ်ႈဝႃႈ လွင်ႈပိုတ်းယိုဝ်းၵၼ် မိူဝ်ႈဝၼ်းထီႉ 15 August 2019 ၼၼ်ႉ ဢွင်ႈတီႈဢၼ်ၵဵဝ်ႇၵပ်း တပ်ႉသိုၵ်းမၢၼ်ႈ ပဵၼ်တီႈဝဵင်းပၢင်ဢူး တီႈလဵဝ်ၵူၺ်းသေ လွင်ႈပွႆႇမၢၵ်ႇယႃႉၶူဝ်လႅဝ် ၼိူဝ်သဵၼ်ႈတၢင်းလူင် မိူင်းႁူမ်ႈတုမ် ဝဵင်းလိူဝ်ႇ – မူႇၸေႊ ဢၼ်လွင်ႈယႂ်ႇတႃႇ လွင်ႈတေႃႉသူင်ႇၵႃႉၶၢႆ ၸိုင်ႈတႆးပွတ်းႁွင်ႇ ၼၼ်ႉ ပဵၼ်လွင်ႈႁဵတ်းသၢင်ႈ တိူဝ်ႉၶိူၵ်ႈတေႃႇၵူၼ်းမိူင်း သေဢမ်ၵႃး ပဵၼ်လွင်ႈႁဵတ်းႁႂ်ႈ ၵုင်ႇသိၵ်ႈၶႃႇ လူင်ပွင်ၸိုင်ႈ မိူင်းႁူမ်ႈတုမ် တူၵ်းတႅမ်ႇ ၼႆယဝ်ႉ၊ ၼွၵ်ႈလိူဝ်သေၼၼ်ႉ သိုၵ်း TNLA တိၺွပ်း ၵူၼ်းမိူင်းၼိုင်ႈၵေႃႉ လႄႈ ၵူၼ်းသိုၵ်းၼိုင်ႈၵေႃႉ ဢၼ်ပႂ်ႉလၢၼ်ႇၵူတ်ႇထတ်းယႃႈမဝ်းၵမ် တီႈၼွင်ၶဵဝ် သေ ၶႃႈႁႅမ်တၢႆပႅတ်ႈ ၼၼ်ႉ ပဵၼ်လွင်ႈႁဵတ်းသၢင်ႈ ၵေႃႇၵၢၼ်ႁၢႆႉ ဢၼ်မိူၵ်ႈမႂ်ႈ ၼႆယဝ်ႉ။ ႁူဝ်ပဝ်ႈ ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈ ၸွမ်ႁၢၼ် သူဝ်းၼႅင်ႇဢူး လၢတ်ႈဝႃႈ ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ဢၼ်ၸုမ်းဢူၺ်းလီ သိုၵ်းပွတ်းႁွင်ႇ တူင်ႉၼိုင်ႈၼၼ်ႉ ၵွပ်ႈပိူဝ်ႈ ၽၢႆႇတပ်ႉသိုၵ်းမၢၼ်ႈ တိၺွပ်းလႆႈ ယႃႈမဝ်းၵမ် တင်းၼမ်လႄႈ သိုၵ်း TNLA ဢမ်ႇႁၢၼ်ႉၸႂ်သေ ၸင်ႇလႆႈပိုတ်းယိုဝ်း ၼႆယဝ်ႉ။ ၵဵဝ်ႇၵပ်းလွင်ႈ ႁွင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈ လၢတ်ႈၼႆႉသေ ၽူႈတၢင်လၢတ်ႈ သိုၵ်း TNLA မၢႆးဢၢႆႈၵျေႃႇလၢတ်ႈဝႃႈ လွင်ႈၽၢႆႇတပ်ႉသိုၵ်းမၢၼ်ႈ မၢပ်ႇၼႄးၼႆႉ ဢမ်ႇၸႂ်ႈလွင်ႈတႄႉ၊ သိုၵ်း TNLA ဢမ်ႇမီးလွင်ႈၵပ်းၵၢႆႇၸွမ်း ယႃႈမဝ်းၵမ်၊ လွင်ႈလႆႈပိုတ်းယိုဝ်းၵၼ် မိူဝ်ႈဝၼ်းထီႉ 15 August 2019 ၼၼ်ႉ ယွၼ်ႉၽၢႆႇသိုၵ်းမၢၼ်ႈ ပိုတ်ႇၼႃႈသိုၵ်းၸူး ၼႂ်းပိုၼ်ႉတီႈ TNLA တိၵ်းတိၵ်းလႄႈ ၸင်ႇလႆႈတုမ်ႉတွပ်ႇပိုတ်းယိုဝ်း ဝႃႈၼႆ။ ၶေႃႈမုၼ်း – VOAတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-08-24T14:20:32

https://taifreedom.com/%e1%80%99%e1%80%bd%e1%80%84%e1%80%ba%e1%81%b8%e1%82%82%e1%80%ba%e1%81%b8%e1%80%bd%e1%80%99%e1%80%ba%e1%80%b8-%e1%81%b8%e1%80%9d%e1%80%ba%e1%82%88%e1%80%9e%e1%81%a2%e1%80%84%e1%80%ba%e1%82%87-%e1%80%90/

မွင်ၸႂ်ၸွမ်း ၸဝ်ႈသၢင်ႇ တီႈဢမ်ႇမီးဝၼ်းလိုမ်း

မွင်ၸႂ်ၸွမ်း ၸဝ်ႈသၢင်ႇ တီႈဢမ်ႇမီးဝၼ်းလိုမ်း

['ဝွၵ်း', 'မႃႊထီႊမီႊတီႊယိူဝ်ႊ']

2019-08-24T11:46:03

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba-4/

ၶွင်ႇသီႇဢဝ်ၶိုၼ်းၸိုင်ႈတႆး ၸွႆႈထႅမ်ၵူၼ်းပၢႆႈၽေးပၢင်တိုၵ်း ၼႂ်းၸႄႈဝဵင်းလႃႈသဵဝ်ႈ လၢႆလၢႆဢွင်ႈတီႈ

မိူဝ်ႈဝၼ်းထီႉ 23 August 2019 ၼၢင်းမူဝ်း ၽူႈၵွၼ်းလုမ်းၵပ်းသၢၼ် ဝဵင်းၵျွၵ်ႉမႄး တၢင်တူဝ် ၶွင်ႇသီႇဢဝ်ၶိုၼ်းၸိုင်ႈတႆး RCSS သေ ဢဝ်ၶူဝ်းၶွင်ၵိၼ်ယႅမ်ႉ ၵႂႃႇၸွႆႈထႅမ်ၵူၼ်းပၢႆႈၽေး ပၢင်တိုၵ်း ဢၼ်မီးၼႂ်းၸႄႈဝဵင်းလႃႈသဵဝ်ႈ လၢႆလၢႆဢွင်ႈတီႈ ဝႃႈၼႆ။ ၼင်ႇႁိုဝ် ပေႃးတေပဵၼ်ႁႅင်းၵမ်ႉၸွႆႈ တႃႇယူႇၵိၼ်ၵႂႃႇၸူဝ်ႈၶၢဝ်း ၵူၼ်းၸိူဝ်းပၢႆႈၽေးပၢင်တိုၵ်းၼၼ်ႉ၊ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢဝ်ၶူဝ်း ၶဝ်ႈၶွင်ၵိၼ်ယႅမ်ႉ ၵႂႃႇၸွႆႈထႅမ် ၵူၼ်းပၢႆၽေးပၢင်တိုၵ်း ၼႂ်းၸႄႈဝဵင်းလႃႈသဵဝ်ႈ ၶဝ်ႈသၢၼ် 80 ပွတ်း၊ ၽၵ်းမီႇလႅင်၊ ၽၵ်းၵၢတ်ႇလုင်း၊ မၢၵ်ႇၶိူဝ်သူမ်ႈ၊ ၵျႃႇသၢၼ်ႇ၊ ၶႆႇၵႆႇ၊ ၼမ်ႉမၼ်းၵိၼ်ၸိူဝ်းၼႆႉ ၼႆယဝ်ႉ။ ၵူၼ်းပၢႆႈၽေးပၢင်တိုၵ်း ဢၼ်မႃးပိုင်ႈႁူမ်ႈယူႇဝႆႉ တီႈၵျွင်းမုၼ်ၸဝ်ႈ ၼႂ်းၸႄႈဝဵင်းလႃႈသဵဝ်ႈ မီး 4 ဢွင်ႈတီႈ၊ (1) ၵျွင်းမိူင်းတဵမ် ၸၢႆး 196 ၵေႃႉ၊ ယိင်း 256 ၵေႃႉ၊ ႁူမ်ႈတင်းမူတ်း 452 ၵေႃႉ၊ (2) တီႈၵျွင်းတႃႈယၢဝ် ၸၢႆး 374 ၵေႃႉ၊ ယိင်း 320 ၵေႃႉ၊ ႁူမ်းတင်းမူတ်း 694 ၵေႃႉ၊ (3) တီႈၵျွင်းမၢၵ်ႇၶီႈၼူ ၸၢႆး 316 ၵေႃႉ၊ ယိင်း 322 ၵေႃႉ၊ ႁူမ်ႈတင်းမူတ်း 638 ၵေႃႉ၊ (4) တီႈၵျွင်းဝၢၼ်ႈသူႈ ပွၵ်ႉ 12 ႁူမ်ႈၸၢႆးယိင်း 870 ၵေႃႉ ဝႃႈၼႆ။ ဢွင်ႈတီႈ ၵူၼ်းပၢႆႈၽေး ယူႇသဝ်းၼႂ်းၸႄႈဝဵင်းလႃႈသဵဝ်ႈ (4) တီႈၼၼ်ႉ ဢွင်ႈတီႈ ၵျွင်းမိူင်းတဵမ်၊ ၵျွင်းတႃႈယၢဝ်၊ ၵျွင်းမၢၵ်ႇၶီႈၼူ (3) ဢွင်ႈတီႈ ယွၼ်ႉမီးတၢင်းၼွၵ်ႈဝဵင်း မီးၵူၼ်းသေႃႉ ပၢႆႈၽေးၼမ်သေ လွင်ႈလႆႈႁပ်ႉတၢင်းၸွႆႈထႅမ် ဢေႇလႄႈ မီးလွင်ႈယၢပ်ႇၽိုတ်ႇ လွင်ႈၵိၼ်ယႅမ်ႉ ဢမ်ႇၵုမ်ႇထူၼ်ႈ ပဵင်းလီၼႆ လႆႈႁူႉၸွမ်း ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-23T23:09:46

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2%e1%80%9d%e1%80%ba%e1%80%b8-%e1%81%bc/

ပီႈၼွင်ႉတႆးထုင်ႉမၢဝ်း ၼႂ်းမိူင်းၶႄႇ ၸတ်းႁဵတ်းပွႆးလိုဝ်ႈပၢင်သွၼ် ၾိင်ႈငႄႈလိၵ်ႈလၢႆးတႆး ၶၢဝ်းၾူၼ်

မိူဝ်ႈဝၼ်းထီႉ 22 August 2019 ပီႈၼွင်ႉတႆးထုင်ႉမၢဝ်း ဢွၼ်ၸတ်းႁဵတ်းပွႆးလိုဝ်ႈပၢင်သွၼ် ၾိင်ႈငႄႈလိၵ်ႈလၢႆးတႆး ၶၢဝ်းၾူၼ် ပွၵ်ႈၵမ်း (2) တီႈဝၢၼ်ႈၺွင်ႇပၢင်ႇဢွၼ်ႇ၊ ဢိူင်ႇၼွင်တဝ်း၊ ၸိုင်ႈမိူင်းၶႄႇ မီးလုၵ်ႈႁဵၼ်းလႄႈ ပေႃႈမႄႈလုၵ်ႈဢွၼ်ႇ ၽူႈယႂ်ႇၵူၼ်းလူင်မႃးၶဝ်ႈႁူမ်ႈ 120 ၵေႃႉ ဝႃႈၼႆ။ ၸူဝ်ႈၽွင်းယၢမ်း ႁူင်းႁဵၼ်းလူင်ပွင်ၸိုင်ႈမိူင်းၶႄႇ ဢိုတ်းႁဵၼ်းၼၼ်ႉ ၼင်ႇႁိုဝ်လုၵ်ႈဢွၼ်ႇတႆးႁဝ်း ပေႃးတေႁူႉမေႃ ၾိင်ႈငႄႈလိၵ်ႈလၢႆးတႆး ႁဝ်းၼႆလႄႈ ပီႈၼွင်ႉတႆးထုင်ႉမၢဝ်း ၸင်ႇဢွၼ်ၵၼ်ၶတ်းၸႂ် ပိုတ်ႇပၢင်သွၼ်လိၵ်ႈလၢႆးတႆး ၶၢဝ်းၾူၼ် မိူဝ်ႈဝၼ်းထီႉ 22 July 2019 ၶၢဝ်းတၢင်း ၼိုင်ႈလိူၼ်တဵမ် မီးလုၵ်ႈႁဵၼ်း (62) ၵေႃႉ၊ မေႃသွၼ် (1) ၵေႃႉ ဝႃႈၼႆ။ ယူႇတီႈမေႃသွၼ် ၸၢႆးၸၢမ်ႇထုၼ်း လၢတ်ႈဝႃႈ ပၢင်သွၼ်ၾိင်ႈငႄႈလိၵ်ႈလၢႆးတႆး ပွၵ်ႈၵမ်း (1) တႄႇပိုတ်ႇမိူဝ်ႈပီ 2018 သေ၊ ထိုင်မႃး ပွၵ်ႈၵမ်း(2) ၼႂ်းပီ 2019 ၼႆႉ လႆႈႁၼ်ပေႃႈမႄႈလုၵ်ႈဢွၼ်ႇႁဵၼ်း သႂ်ႇၸႂ် ဝႆႉၼမ်ႉၼၵ်း ၼိူဝ်ၾိင်ႈငႄႈလိၵ်ႈလၢႆးတႄႉတႄႉလႄႈ တေလႆႈဝႃႈလုၵ်ႈႁဵၼ်း ၵိုင်ႉၵၢင်ႉတိူဝ်း ၼမ်မႃး ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ၼင်ႇႁိုဝ်လုၵ်ႈဢွၼ်ႇတႆးႁဝ်း ပေႃးတေႁူႉၸၵ်း ၾိင်ႈငႄႈ၊ ၾိင်ႈထုင်း သၢႆႁိူဝ်ႇ ၸိူဝ်ႉငိူၼ်ႈ ပိုၼ်းၶိူဝ်းတႆးႁဝ်းၼၼ်ႉ ပေႃးထိုင်ပီၼႃႈၾႃႉမႂ်ႇမႃး တိုၵ်းသူၼ်း ပေႃႈမႄႈလုၵ်ႈဢွၼ်ႇတႆးႁဝ်း ၸိူဝ်းယူႇ ပွတ်းထုင်ႉမၢဝ်း ၼႂ်းၸိုင်ႈမိူင်းၶႄႇ ႁႂ်ႈပိုတ်ႇပၼ်ပၢင်သွၼ်လိၵ်ႈလၢႆးတႆး ၵူႈတီႈတီႈဝႃႈၼႆ၊ ၼႂ်းပီၼႆႉ ယွၼ်ႉႁႃမေႃသွၼ် ဢမ်ႇၶိုတ်းလႆႈလႄႈ ၸင်ႇလႆႈပိုတ်ႇပၢင်သွၼ် တီႈဝၢၼ်ႈၺွင်ႇပၢင်ႇဢွၼ်ႇ ဢွင်ႈတီႈလဵဝ် ၵူၺ်းၼႆလႄႈ ဝၢႆးပွႆးလိုဝ်ႈပၢင်သွၼ်ယဝ်ႉ မီးပၢင်ၵိၼ်ၶဝ်ႈႁူမ်ႈမူႇၵၼ်သေ ယဝ်ႉတူဝ်ႈၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-23T22:59:13

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%99%e1%80%ba%e1%80%b8%e1%80%95%e1%82%85%e1%80%90%e1%80%ba%e1%82%88%e1%81%b5/

သိုၵ်းမၢၼ်ႈ သိမ်းပႅတ်ႈၵွင်ႈ လႄႈ ႁူင်းႁုင်ယႃႈ ပျီႇတူႉၸိတ်ႉ 758 ဢိၵ်ႇတင်း တီႉၺွပ်းၶႄႇ 10 ၵေႃႉ ဢၼ်မီးလွင်ႈထၢင်ႇထိူမ် ၼႂ်းၵၢၼ်ႁုင်ယႃႈ

သိုၵ်းမၢၼ်ႈ ၶလယ 152 ၵႂႃႇသိမ်းပႅတ်ႈၵွင်ႈ လႄႈ ယႃႈမဝ်းၵမ် ၶွင်ပျီႇတူႉၸိတ်ႉ 758 (ၼႃးပွႆး) ဢၼ်ပၵ်းသဝ်း ဝႆႉတီၼႂ်း ဢိူင်ႇၼႃးပွႆး ၸႄႈဝဵင်းၼမ်ႉၸၢင် ဢိၵ်ႇတင်း သိုၵ်းမၢၼ်ႈ တီႉၺွပ်းလႆႈပႃး ၵူၼ်းၸၢဝ်းၶႄႇ ဢၼ်မီးလွင်ႈထၢင်ႇထိူမ် ၶဝ်ႈၵဵဝ်ႇၶွင်ႈပႃး ၼႂ်းၵၢၼ်ႁုင်ႁဵတ်း ယႃႈမဝ်းၵမ် ပၼ် ၸဝ်ႈၺုၼ်ႉ (ပူဝ်ႇလူင်ၺုၼ်ႉ) ၼႆယဝ်ႉ။ မိူဝ်ႈဝၼ်းထီႉ 22-23 August 2019 သိုၵ်းမၢၼ်ႈ ၶလယ 152 သိမ်းပႅတ်ႈမၢၵ်ႇၵွင်ႈ ပျီႇတူႉၸိတ်ႉ 758 (ၼႃးပွႆး) M 22 (420လုၵ်ႈ) ၊ မၢၵ်ႇပွမ်း (မိူင်းၶႄႇ) 46 လုၵ်ႈ ၊ ၵွင်ႈ .22 (1 လဝ်း) ၊ မႅၵ်ႉၵွင်ႈ M-22 (1 မႅၵ်ႉ) ၊ ဢွမ်ၵႅတ်ႉ သႅၼ်းလဵၵ်ႉ 600 လုၵ်ႈ ၊ ယႃႈမ မိၵ်ႈ (WY) သႆႇထူင်ၸၢၼ်ႈ (ထူင်ၶဝ်ႈသၢၼ်) 27 ထူင် ၊ ပၢၼ်ႉ သတီး 10 ဢၼ် ၊ ၸၢၵ်ႈတွၵ်ႇ ယႃႈမ 4 ၶိူင်ႈ ၊ လူတ်ႉ (Canter) သီၶၢဝ် 1 လမ်း ၊ လူတ်ႉ ပႃႇၵျႃႇလူဝ်ႇ (သီၸိုၼ်း) 1 လမ်း ၊ လူတ်ႉ (ထရီးၵလွင်း) သီႇသွမ်ႇ 2 လမ်း ၊ သုမ်ႉ (မဵဝ်းၸႂ်ႉတိုဝ်း ၸွမ်းၶႅၵ်ႇလီပၢင်ၸႃႉ) တၢင်းသုင် 15 ထတ်း (30×20) 5 သုမ်ႉ ၼႆယဝ်ႉ။ ၸဝ်ႈၺုၼ်ႉ ၵေႃႉဢဝ်ပုၼ်ႈၽွၼ်း ႁူင်းႁဵတ်းယႃႈမဝ်းၵမ်ၼၼ်ႉ ဢွၼ်ႁူဝ်လုၵ်ႈၼွင်ႉ ၵမ်ႈၽွင်ႈသေ ငိူင်ႉၶၢႆႉဝႄႈ ပၢႆႈၶဝ်ႈထိူၼ်ႇဝႆႉ ဝႃႈၼႆ ၊ မိူဝ်ႈၼႆႉဝၼ်းထီႉ 23 ယၢမ်းၵၢင်ၼႂ် 10:00 မူင်း သိုၵ်းမၢၼ်ႈ ဢၼ်ပႆႉတပ်ႉ လႄႈ ပႆႉလၢၼ်ႇၵူတ်ႇထတ်းတီႈ ၶူဝ်မၢၵ်ႇလၢင်း ၽၢႆႇဢွၵ်ႇၼမ်ႉတဵင်း ဝဵင်းလၢႆးၶႃႈ ၵူတ်ႇထတ်းႁၼ်ၺႃး ၵူၼ်းမိူင်း ၸၢဝ်းၶႄႇ 10 ၵေႃႉ (တီႈၼႂ်းၵႃး လႅင်ႇၶလူဝ်ႇသႃႇ 1 လမ်း ၊ ၾွတ်ႇ 1 လမ်း ၊ ဝီႉၵူဝ်ႉ 2 လမ်း) ဢၼ်မီးလွင်ႈထၢင်ႇထိူမ် ၶဝ်ႈပႃးၼႂ်းၵၢၼ်ၵဵဝ်ႇၶွင်ႈ ႁုင်ႁဵတ်းယႃႈမဝ်းၵမ်ပၼ် ၸဝ်ႈၺုၼ်ႉ ပျီႇတူႉၸိတ်ႉ 758 (ၼႃးပွႆး) ၼႆသေ သိုၵ်းမၢၼ်ႈ လႆႈတီႉၺွပ်း ၵႂႃႇၸႅတ်ႈထၢမ်ၶင်တူဝ် ၼႂ်းတပ်ႉၶလယ 64 တီႈၼွင်မိူင်း ဝဵင်းလၢႆးၶႃႈ။ လွင်ႈသိုၵ်းမၢၼ်ႈ ၵူတ်ႇထတ်းသိမ်းလႆႈ ႁူင်းႁဵတ်းယႃႈမဝ်းၵမ်ၼၼ်ႉ ၵမ်းလိုၼ်းလႆႈႁူႉဝႃႈ ပဵၼ်ႁူင်းႁဵတ်းယႃႈမ ၵူၺ်းလႄႈ ဢမ်ႇမီးႁူင်းႁဵတ်း ယႃႈၽိၼ်ႇၽိူၵ်ႇ ဢမ်ႇမီးႁူင်းတူမ်ႈႁုင်ယႃႈလမ် သင်ဝႃႈၼႆ ၊ ပျီႇတူႉၸိတ်ႉ 758 ဢၼ်ယူႇၽၢႆႇတႂ်ႈၵုမ်းၵမ် သိုၵ်းမၢၼ်ႈ တိူင်းသိုၵ်းဝၼ်းဢွၵ်ႇၵၢင် (ယလၶ) ဝဵင်းၶူဝ်လမ်ၼႆႉ ၽႄႁဵတ်းဝႆႉ 2 ငဝ်ႈတပ်ႉ ပဵၼ် တပ်ႉဝၢၼ်ႈပၢင်ႇ ဢိူင်ႇဝၢၼ်ႈႁႅင်ႈ ၸႄႈဝဵင်းလၢႆးၶႃႈ လႄႈ တပ်ႉၼႃးပွႆး ဢိူင်ႇၼႃးပွႆး ၸႄႈဝဵင်းၼမ်ႉၸၢင် သေ ၸဝ်ႈတႃႉ ဢွၼ်ႁူဝ်ၵုမ်းၵမ်ဝႆႉ ယူႇယဝ်ႉ။ ႁူင်းႁဵတ်းယႃႈမ ၸဝ်ႈၺုၼ်ႉၵုမ်းၵမ် ဢၼ်ပဵၼ်လုၵ်ႈၼွင်ႉ ၸဝ်ႈတႃႉ ပျီႇတူႉၸိတ်ႉ 758 (ၼႃးပွႆး) ၼၼ်ႉ မီးၸဵင်ႇႁွင်ႇဝၼ်းတူၵ်း ဝၢၼ်ႈႁၢႆးလၢႆႈ ဢိူင်ႇၼႃးပွႆး ၸႄႈဝဵင်းၼမ်ႉၸၢင် လႆႈႁူႉၸွမ်းၼင်ႇၼႆ ၊ သိုၵ်းမၢၼ်ႈ တပ်ႉၶလယ 152 (တပ်ႉၶိူင်ႈလူင်) ၼႆႉ ငဝ်ႈတပ်ႉပၵ်းဝႆႉ ဝဵင်းၼမ်ႉၸၢင် ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၸိုင်ႈတႆးပွတ်းၸၢၼ်း။ “ႁၢင်ႈတပ်ႉ သိုၵ်းမၢၼ်ႈ တီႈၶူဝ်ၼမ်ႉတဵင်း ဝဵင်းလၢႆးၶႃႈ လႄႈ တၢင်းၵႂႃႇၼႃးပွႆး ၸႄႈဝဵင်းၼမ်ႉၸၢင်”တႆးလွတ်ႈလႅဝ်း

['ၶၢဝ်ႇ']

2019-08-23T16:38:24

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-5/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း ၵူၼ်းပၢႆႈၽေးပၢင်တိုၵ်းလႄႈ လူႇတၢၼ်းငိုၼ်း တီႈၵျွင်းမုၼ်ၸဝ်ႈ

မိူဝ်ႈဝၼ်းထီႉ 22 August 2019 ၸၢႆးသိူဝ်တႆး ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ်ၸုမ်းသေ ဢဝ်ငိုၼ်းၵႂႃႇၸွႆႈထႅမ် ၵူၼ်းပၢႆႈၽေး ပၢင်တိုၵ်း ဢၼ်မီးတီႈၵျွင်းဝၢၼ်ႈသူႈ ပွၵ်ႉ 12 ၼႂ်းၸႄႈဝဵင်းလႃႈသဵဝ်ႈ ၼၼ်ႉၵႂႃႇ 1,500,000 ပျႃး ပိူဝ်ႈတႃႇႁႂ်ႈပဵၼ်ႁႅင်းၵမ်ႉၸွႆႈ ၵႃႈၸႂ်ႉၸၢႆႇလဵင်ႉလူ ၵူၼ်းပၢႆႈၽေးပၢင်တိုၵ်း ဝႃႈၼႆ။ ၼႂ်းဝၼ်းလဵဝ်ၵၼ်ၼႆႉၵူၺ်း ၼၢင်းၶမ်းၽွင် လႆႈတၢင်တူဝ် ၸုမ်းတႆးၽွမ်ႉၵၼ်သေ ဢဝ်ငိုၼ်း 1,500,000 ပျႃး ၵႂႃႇလူႇတၢၼ်း တီႈၸဝ်ႈသြႃႇ ပိင်ႇၺႃႇသႃႇမိ တီႈၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်း ပိူဝ်ႈတႃႇႁႂ်ႈပဵၼ် ငိုၼ်းၵမ်ႉထႅမ် ၸႂ်ႉတိုဝ်းၼႂ်းၵၢၼ်သႃႇသၼႃႇၵႂႃႇ ဝႃႈၼႆ။ ၸုမ်းတႆးၽွမ်ႉၵၼ် လူႇတၢၼ်းငိုၼ်း ၵမ်ႉထႅမ်သႃႇသၼႃႇ တီႈၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်းၼႆႉ ပဵၼ်ပွၵ်ႈၵမ်း 4 ယဝ်ႉ ဝႃႈၼႆ၊ မိူဝ်ႈဝၼ်းထီႉ 7 August 2019 ပူၼ်ႉမႃးၼႆႉၵေႃႈ ၸုမ်းတႆးၽွမ်ႉၵၼ် လႆႈၵႂႃႇလူႇ တၢၼ်းငိုၼ်းၵမ်ႉထႅမ် သႃႇသၼႃႇ ပွၵ်ႈၵမ်း 3 တီႈၵျွင်းၵၢင်ဝဵင်း 2,500,000 ပျႃး ၼႆယဝ်ႉ။ ၸုမ်းတႆးၽွမ်ႉၵၼ်ၼႆႉ မီးဝႆႉတီႈထုင်ႉမၢဝ်း ၸႂ်ႉတိုဝ်း Wechat သေ လူႇၶၢမ်ႇငိုၼ်းတီႈ ၽူႈမီးၼမ်ႉၸႂ်ၶဝ် ဝႃႈၼႆ၊ သင်ဝႃႈပီႈၼွင်ႉႁဝ်းၶဝ် မီးၼမ်ႉၸႂ်ၽိူၵ်ႇၸိုၼ်ႈၶၢဝ်သႂ် ၶႂ်ႈၵမ်ႉၸွႆႈၼႂ်းၵၢၼ်သႃႇသၼႃႇ၊ တူင်ႇဝူင်းၵူၼ်း၊ ၵူၼ်းထူပ်းၽေးၵိုင်ႉၵၢင်ႉ၊ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းၼႆႉ ၵပ်းသိုပ်ႇ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတီႈ မၢႆၽူင်းမိူင်းၶႄႇ ယိင်းဢွၼ်ႇ 13,377,746,884၊ ၸၢႆးႁၵ်ႉၶိူဝ်း 15,911,757,049၊ ၸၢႆးၶိူဝ်းႁၢၼ် ၽူင်းမၢၼ်ႈ 09,960,217,636 လႄႈမၢႆဝီႇၶျႅတ်ႉ Wechat ID – SAIHAN334410 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-23T16:19:36

https://taifreedom.com/%e1%81%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%bd%e1%80%84%e1%80%ba%e1%82%88%e1%80%91%e1%81%a2%e1%80%99%e1%80%ba-%e1%81%b8%e1%81%a2%e1%82%86/

ၵပ်းသိုပ်ႇတွင်ႈထၢမ် ၸၢႆးဢွၼ်ႇၶိူဝ်းလၢဝ် ၵဵဝ်ႇလူၺ်ႈလွင်ႈ တေ ပၼ်ႇလူတ်ႉထိပ်ႇ ၶိုၼ်ႈၼိူဝ်လွႆတႆးလႅင်းသေ ၶဝ်ႈႁူမ်ႈပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ (73) ပီ တီႈငဝ်ႈၸိုင်ႈ လွႆတႆးလႅင်း ပိူဝ်ႈတႃႇပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ်။

ထၢမ် – ဢၼ်တေပၼ်ႇလူတ်ႉထိပ်ႇၶိုၼ်ႈ ၼိူဝ်လွႆတႆးလႅင်းၵမ်းၼႆႉ မီးတၢင်းယိူင်းဢၢၼ်းၸိူင်ႉႁိုဝ်ၽွင်ႈၶႃႈ? တွပ်ႇ – ယိူင်းဢၢၼ်းဢၼ်မီးဝႆႉတႄႉ ႁဝ်းၶႃႈဢုပ်ႇၵၼ်လၢႆၵေႃႉယဝ်ႉ ဝၢၼ်ႈမိူင်းႁဝ်း မၼ်းလႆႈၶၢမ်ႇတၢမ်ႇသိုၵ်း မႃးႁိုင်ၼႃႇလႄႈ ပဵၼ်ဢၼ်ၶုၵ်းၸႂ်လႆႈသေႁဝ်းၵေႃႈ ပၼ်ႇပၼ်ႁႅင်းၸႂ် ၵူၼ်းၸိူဝ်းတိုၵ်ႉယူႇလႄႈသင် ပီႈၼွင်ႉ ၸိူဝ်ႉၶိူဝ်းၸိူဝ်းလႆႈလူႉသဵင်ႈၵႂႃႇ ၸိူဝ်းၼၼ်ႉလႄႈသင် မၼ်းမီးလွင်ႈတုၵ်ႉၶမ်ၼႃႇ ဝၢၼ်ႈမိူင်းႁဝ်း မၼ်းဢမ်ႇမီး လွင်ႈၵတ်းယဵၼ်သေပွၵ်ႈ၊ထႅင်ႈဢၼ်ၼိုင်ႈၵေႃႈ ပၼ်ႇပၼ်ႁႅင်းၸႂ် ၸိူဝ်းဢၼ်ၸုၼ်ႉပုၼ်ႈသုၼ်ႇတူဝ်သေ ႁဵတ်းၵၢၼ်တႃႇဝၢၼ်ႈတႃႇမိူင်း၊ ႁဵတ်းၵၢၼ်တႃႇၸိူဝ်ႉၸၢတ်ႈႁဝ်းၶႃႈၼေႃ ၸဵမ်ၼွင်ႉၼွင်ႉ ၼိူဝ်လွႆတႆးလႅင်း ၸိူဝ်းဢၼ် ၶဝ်ႈမႃးမႂ်ႇဢၼ်ပဵၼ်လုၵ်ႈႁဵၼ်းၶဝ် ၸိူဝ်းၼၼ်ႉၶႃႈ။ ထႅင်ႈဢၼ်ၼိုင်ႈၵေႃႈ ပၼ်ႇတႃႇလွင်ႈငမ်းယဵၼ် ၼၼ်ႉၶႃႈၼႃႇၼေႃႈ မိူင်းႁဝ်းၶႃႈၼႆႉ ပၢၼ်သိုပ်ႇပၢၼ် ႁႂ်ႈပေႃးလႆႈၵတ်းယဵၼ်လီလီၼႆ မၼ်းဢမ်ႇမီး မၼ်းဢမ်ႇလႆႈမိူၼ်ၼင်ႇၸႂ် ၵွပ်ႈၼၼ်လႄႈ ၶႂ်ႈပၼ်ႇႁႂ်ႈပဵၼ်တႃႇ လွင်ႈငမ်းယဵၼ်ၶေႃႈၼိုင်သေ၊ ထႅင်ႈလွင်ႈ ၼိုင်ႈၵေႃႈ ႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈ ၶွပ်ႈၶူပ်ႇ (73) ပီၶႃႈ။ ထၢမ် – ဢိင်ၼိူဝ်တၢင်းႁၼ်ထိုင်ၼိူဝ် Facebook ဢၼ်ပီႈၶဝ်ပိုၼ်ၽၢဝ်ႇဝႆႉၼၼ်ႉ လၢတ်ႈဝႃႈ ၶၢဝ်းတၢင်းမၼ်း ႁိုင်ၼႃႇ မၢင်ၵေႃႉသမ်ႉ တေဢမ်ႇၸၢင်ႈလိုဝ်ႈၵၢၼ်သေ ၵႂႃႇၸွမ်းပီႈၶဝ်လႄႈ ယွၼ်ႉပိူဝ်ႈၸိူင်ႉၼၼ် ၸွင်ႇပီႈ ၶဝ် တေမီးၽႅၼ်ၵၢၼ်လႅၵ်ႈလၢႆႈၶၢဝ်းယၢမ်းမၼ်းထႅင်ႈယူႇၶႃႈႁႃႉ?။ တွပ်ႇ – ၼၼ်ႉတႄႉ ဢမ်ႇလႅၵ်ႈလၢႆႈၶႃႈ ယွၼ်ႉပိူဝ်ႈသင်ၼႆ မၼ်းမီးလၢႆဢၼ်ၼေႃႈ ႁဝ်းတေသပ်းလႅင်းၼႄ ပေႃးႁဝ်းၵႂႃႇတၢင်းႁူဝ်မိူင်းၼႆ ႁဝ်းၶႃႈၵႂႃႇဢမ်ႇလႆႈ ယွၼ်ႉပိူဝ်ႈ ပေႃးပိူၼ်ႈဢမ်ႇၶႂ်ႈပၼ်ႁဝ်းၵႂႃႇၼႆ ၽႅၼ်ၵၢၼ် ႁဝ်းလူႉပႅတ်ႈၶႃႈဢေႃႈ။ ႁဝ်းသမ်ႉတေလႆႈၶဝ်ႈၼႂ်းမိူင်းထႆးသေ တေလႆႈၸႂ်ႉၽၢတ်ႉသပွတ်ႇ လႄႈ ဝီႇသႃႇ ၵွပ်ႈၼၼ်လေႈ ႁဝ်းၵႂႃႇၵေႃႈႁႂ်ႈမၼ်းၵိုင်ႇၵႃႈမၼ်း ႁဝ်းသမ်ႉသဵင်ႈၵႃႈဝီႇသႃႇယဝ်ႉလႄႈ ႁႂ်ႈႁဝ်းၶႃႈၶဝ်ႈၵႂႃႇသေ မႃးဢႅဝ်ႇၼႂ်းမိူင်းထႆး တီႈၵဵင်းမႆႇ လၢႆလၢႆဝၼ်းၸိူင်ႉၼႆလႄႈ မၢင်ၸိူဝ်းပိူၼ်ႈဢမ်ႇမီးၶၢဝ်းယၢမ်းလႆႈၼႆၵေႃႈ ဢမ်ႇပဵၼ်သင် ပေႃးႁဝ်းၶႃႈၵႂႃႇၼိူဝ်လွႆယဝ်ႉၵေႃႈ ပွၵ်ႈလူင်းမႃးၶိုၼ်းၸိူင်ႉၼၼ်ႉၵေႃႈလႆႈ ႁဝ်းဝူၼ်ႉဝႆႉၸိူင်ႉၼၼ် ႁဝ်းတေဢုပ်ႇၵၼ်ထႅင်ႈ လွင်ႈၼၼ်ႉတႄႉ ၵူၺ်းၵႃႈႁဝ်းၶႃႈတေဢမ်ႇမီး လွင်ႈလႅၵ်ႈလၢႆႈၸိူင်ႉႁိုဝ် တႆးၵေႃႉ မၢင်ၵေႃႉ တၢင်းမူႇၸေႈ ၼမ်ႉၶမ်း လၢႆလၢႆတီႈ ပိူၼ်ႈၵေႃႈၶႂ်ႈၵႂႃႇဢႅဝ်ႇတီႈမိူင်းထႆး မိူၼ်ၸိူင်ႉၼင်ႇၵဵင်းမႆႇ လွႆဢိၼ်ထၼုၼ်း၊ လွႆသူးထဵပ်ႈ တီႈမိူင်းထႆး တီႈဢႅဝ်ႇၵေႃႈၼမ်ၼၼ်ႉၼႃႇ လႆႈဝႃႈတီႈၵဵင်းမႆႇဢမ်ႇၵႃး တီႈမိူင်းပၢႆး ယဝ်ႉၵေႃႈ တီႈၵဵင်းႁၢႆး မၼ်းတေမီးယူႇ မွၵ်ႈ 20 ဝၼ်းၼႆႉ တႃႇတေလႅၵ်ႈလၢႆႈ ႁႂ်ႈၶၢဝ်းတၢင်းမၼ်း ပွတ်းၵႂႃႇတႄႉၵေႃႈ ႁူဝ် 100% မၼ်းတေဢေႇ မၢင်ၵေႃႉပေႃးပိူၼ်ႈလႆႈဢွၵ်ႇႁိူၼ်းၵႂႃႇ ပိူၼ်ႈၵေႃႈၶႂ်ႈၵႂႃႇ ႁႂ်ႈမၼ်းၵိုင်ႇၼႃ ပိူၼ်ႈမီးလုၵ်ႈမီးမေးၼႆ ယွၼ်းၵႂႃႇၼိုင်ႈပွၵ်ႈၵေႃႈ ၶႂ်ႈၵႂႃႇႁႂ်ႈမၼ်းတဵမ်တီႈ မိူၼ်ဝႃႈၼၼ်ႉၼႃႇ ယဝ်ႉၵေႃႈ ၵႃႈဝီႇသႃႇ ၽတ်ႉသပွတ်ႇႁဝ်းၵေႃႈ တေလႆႈသဵင်ႈငိုၼ်းၼမ် ယွၼ်ႉပိူဝ်ႈၼႆလႄႈ ႁဝ်းၵေႃႈၵႂႃႇ ႁႂ်ႈမၼ်းၵိုင်ႇ ပိူၼ်ႈပၼ် ဝီႇသႃႇႁဝ်းလႆႈလိူၼ်ၼိုင်ႈ ႁဝ်းၵေႃႈၵႂႃႇႁႄ 20 ဝၼ်း ႁႂ်ႈမၼ်းၵိုင်ႇ ႁဝ်းၵေႃႈဢုပ်ႇၵၼ် ၸိူင်ႉၼၼ်။ ပေႃးတေၵႂႃႇၼိူဝ်လွႆသေ မႃးၶိုၼ်းၼႆ မၼ်းဢမ်ႇမီးသင်ၼင်ႇၵဝ်ႇလူး မၼ်းဢမ်ႇလႆႈဢႅဝ်ႇ ဝၢၼ်ႈပိူၼ်ႈ မိူင်းပိူၼ်ႈ ၼၼ်ႉၼႃႇၼေႃႈ ထၢမ် – ယွၼ်ႉၶၢဝ်းတၢင်းမၼ်းၵေႃႈ သမ်ႉတေၵႆဢိတ်းၼိုင်ႈၼႆၶႃႈၼေႃႈ တႃႇတေပၼ်ႇၵႂႃႇလႆႈ ၶၢဝ်းတၢင်းမွၵ်ႈ ၼၼ်ႉ ၵူၼ်းဢၼ်တေၵႂႃႇၸွမ်း သမ်ႉတေလူဝ်ႇလႆႈႁၢင်ႈႁႅၼ်းဝႆႉ ၸိူင်ႉႁိုဝ်ၽွင်ႈၶႃႈ။ တွပ်ႇ – ဢၼ်လမ်ႇလွင်ႈသုတ်းတႄႉ ၽၢတ်ႉသပွတ်ႇၶႃႈၼေႃႈ တႃႇတေၶဝ်ႈမိူင်းပိူၼ်ႈ တႃႇၵူၼ်းယူႇမိူင်းမၢၼ်ႈ ၼၼ်ႉၼႃႇ ပေႃးပဵၼ်ၵူၼ်းမိူင်းထႆး ဢၼ်ပိူၼ်ႈယူႇၽင်ႇမိူင်းထႆးတႄႉၵေႃႈ ဢမ်ပဵၼ်သင် ၶဝ်တေၸႂ်ႉဝႂ် တႃႇဢွၵ်ႇ တၢင်း တၢင်းမိူင်းထႆးၶႃႈ။ ယဝ်ႉၵေႃႈ တီႈၼွၼ်း တေလႆႈမီးတီႈၼွၼ်း ဢၼ်ပိူၼ်ႈၵင်ႈၼွၼ်းၼၼ်ႉၶႃႈၼႃ ၵွပ်ႈသင်ၼႆ ပေႃႈႁဝ်းၶိုၼ်ႈမိူဝ်းၵႂႃႇ တႃႇၶၢဝ်းတၢင်းၶမ်ႈ တီႈဢေႇသုတ်းမၼ်း ၼိူဝ်လွႆၼၼ်ႉ ႁဝ်းတေလႆႈၼွၼ်း ယူႇယဝ်ႉ မၼ်းပဵၼ်ၶၢဝ်းပွႆးလႄႈ ႁဝ်းၵေႃႈဢမ်ႇၶႂ်ႈသုၵ်ႉသၵ်ႉပိူၼ်ႈ ႁဝ်းမိူဝ်းၼွၼ်းၵူၺ်းႁဝ်းၼႆ ႁဝ်းၵေႃႈ ဢမ်ႇလႆႈယၢပ်ႇၽိုတ်ႇပိူၼ်ႈ ႁဝ်းၵေႃႈဢမ်ႇၸႂ်ႈဝႃႈ ပဵၼ်ၶႅၵ်ႇၶိုၵ်ႉတွၼ်းသင်တႄႉတႄႉလူးၼေႃႈ ႁဝ်းၵေႃႈဢွၵ်ႇ ၶၢဝ်းတၢင်း ဢွၵ်ႇဢႅဝ်ႇလဵၼ်ႈ တႃႇသုၼ်ႇတူဝ်ၼၼ်ႉ ၸဵမ်ငိုၼ်းၵႃႈၸႂ်ႉၸၢႆႇ ၸိူဝ်းၼၼ်ႉၶႃႈၼႃႇၼေႃႈ။ ႁဝ်းၵေႃႈ တေဢမ်ႇမီးငိုၼ်းတႃႇသမၵ်ႇၶဝ်ႈၸုမ်းမဵဝ်းၼၼ်ႉၶႃႈၼႃႈ။ ၵႃႈၸႂ်ႉၸၢႆႇတႄႉ တေႁႂ်ႈဢွၵ်ႇႁင်းၵူၺ်း ၶဝ်ႈၼိုင်ႈတႃႇလႂ်ႁဝ်းဝႆႉ ၼိုင်ႈလွႆႉ တင်းၵႃႈၼမ်ႉၶႃႈၼေႃႈ ၼိုင်ႈဝၼ်း ၼႆႉ သၢမ်တႃႇ တေတူၵ်းယူႇ 300 လွႆႉငိုၼ်းထႆးၶႃႈၼေႃႈ ပေႃး 10 ဝၼ်းၵေႃႈ 3,000 ၽၼ်း ႁဝ်းဝႆႉၶၢဝ်းတၢင်း 20 ဝၼ်းၼႆ မၼ်းၵေႃႈတေတူၵ်းယူႇ မွၵ်ႈ 6,000 ၽၼ်း ၵေႃႈတေတူၵ်းငိုၼ်းမၢၼ်ႈ မွၵ်ႈ 300,000 သႅၼ် ဢၼ်လိူဝ်မၼ်းတႄႉၵေႃႈ ဢၼ်လိူဝ်တႃႇၸႂ်ႉတႃႇၸၢႆႇ ၼွၵ်ႈမၼ်းတႄႉၵေႃႈ ပိူၼ်ႈၵေႃႈတေပႃးၵႂႃႇၽွင်ႈယူႇ လၵ်းလၵ်းမၼ်းတႄႉ တေမႅၼ်ႈငိုၼ်းထႆး 6,000 ၽၼ်း ပေႃးပဵၼ်ငိုၼ်းမၢၼ်ႈၵေႃႈ မွၵ်ႈ 300,000 သႅၼ်ၶႃႈ။ ထၢမ် – မိူၼ်ၸိူင်ႉၼင်ႇပီႈၶဝ်သမ်ႉ မီးတူဝ်ထူပ်းယဝ်ႉၶႃႈၼႃႇၼေႃႈ ပေႃးၸိူင်ႉၼၼ် ၵႂႃႇၶၢဝ်းတၢင်းမွၵ်ႈၼၼ်ႉ သမ်ႉ တေလူဝ်ႇပႃးၶူဝ်းလၢႆၸုမ်ႇ ၸိူဝ်းၼႆႉၶႃႈလူး? တွပ်ႇ – မၼ်းၵေႃႈဢမ်ႇလူဝ်ႇပႃးၶူဝ်းၼမ်ၶႃႈ ၸူဝ်ႈႁဝ်းဢွၵ်ႇၶၢဝ်းတၢင်းၼႆႉ ၵေႃႈဢမ်ႇလူဝ်ႇသႂ်ႇ ၼုင်ႈၶူဝ်း ဢၼ်လီတႄႉတႄႉၶႃႈ။ ပႃးၵႂႃႇၶူဝ်းတႆးၼိုင်ႈၸုမ်ႇ သိူဝ်ႈတႆးၵူၼ်တႆးတႄႉၵေႃႈ ပေႃးဢမ်ႇထိုင်ဝၼ်းပွႆး ပႆႇၸၢင်ႈ ၼုင်ႈၶႃႈၼေႃႈ ယဝ်ႉၵေႃႈ တႃႇႁဝ်းတေၶီႇၵႂႃႇၼိူဝ်လွႆ ႁဝ်းသမ်ႉတေႁဵတ်းဢွၵ်ႇသိူဝ်ႈ ဢၼ်ၼိုင်ႈ ပိူဝ်ႈတႃႇႁႂ်ႈမၼ်း ပဵၼ်တီးမၢႆတွင်း ၼုင်ႈၵႂႃႇႁႂ်ႈမၼ်းမိူၼ်ၵၼ် ၵူၺ်းၵႃႈ တီႈပုၼ်ႉမၼ်းတေၵတ်းၼႆလႄႈ ႁဝ်းၵေႃႈ တေပႃးသိူဝ်ႈၼႃ မၼ်းပဵၼ်ၶၢဝ်းၵတ်းၶႃႈလူးၼေႃ ၶူဝ်းတႄႉ မွၵ်ႈ 2-3 ၸုမ်ႇၵႃႈၼၼ်ႉ မွၵ်ႈဢဝ်ၵႂႃႇငၢႆႈငၢႆႈၼၼ်ႉ ႁဝ်းၵေႃႈ တေဢမ်ႇတၼ်းၼုင်ႈမိူဝ်ႈလႂ်ၼင်ႇၵဝ်ႇၶႃႈ။ ထၢမ် – ၵူၼ်းႁဝ်းမၢင်ၸိူဝ်းၼႆႉ တေဢမ်ႇပေႃးသူင်ၶီႇလူတ်ႉထိပ်ႇၵၼ်ၵႃႈႁိုဝ်ၶႃႈၼေႃႈ သင်တေၶႂ်ႈၵႂႃႇၸွမ်း ပွၵ်ႈၼႆႉ တွၼ်ႈတႃႇတူဝ်ၶိင်းပေႃးတေၵႅၼ်ႇၶႅင်သေ ႁႂ်ႈပေႃးၵႂႃႇလႆႈၶၢဝ်းတၢင်းၵႃႈၼၼ်ႉ သမ်ႉတေလူဝ်ႇႁၢင်ႈ ႁႅၼ်း လူဝ်ႇၽိုၵ်းဝႆႉၸိူင်ႉႁိုဝ်ၽွင်ႈၶႃႈ ? တွပ်ႇ – ဢေႃႈၶႃႈ ၼၼ်ႉတႄႉၵေႃႈ လူဝ်ႇလႆႈၽိုၵ်းဝႆႉၼၼ်ႉၶႃႈၼႃႇၼေႃႈ မွၵ်ႈၼိုင်ႈပၢတ်ႈ ဢွၼ်တၢင်းမိူဝ်ႈႁဝ်း ပႆႇၵႂႃႇ တေႃႈလဵဝ်တိုၵ်ႉမီးၶၢဝ်းယၢမ်းထႅင်ႈ မွၵ်ႈ 5-6 လိူၼ် ဢမ်ႇၼၼ်ၵေႃႈ ပေႃးမီးၶၢဝ်းယၢမ်း ပေႃးႁဝ်း မီးလူတ်ႉထိပ်ႇဝႆႉ ႁဝ်းၵေႃႈၶီႇတူၺ်း ၼိုင်ႈလိူၼ် 2-3 ပွၵ်ႈႁႃႉ ႁဝ်းၵေႃႈၽိုၵ်းပၼ်ဢိတ်းၼိုင်ႈၼၼ်ႉၶႃႈ မၼ်းၵေႃႈ တေႁဵတ်းႁႂ်ႈႁဝ်း ၵႅၼ်ႇၶႅင်လီ မၼ်းၵေႃႈတေလႆႈႁူႉဝႃႈ ပေႃးၶိုၼ်ႈလွႆ ပိူၼ်ႈတေလႆႈၸႂ်ႉၸိူင်ႉႁိုဝ် ယွၼ်ႉပိူဝ်ႈႁဝ်းတေလႆႈၶီႇလူတ်ႉထိပ်ႇ ဢၼ်မီးၵီႇယႃႇ ၼၼ်ႉၶႃႈၼႃႇၼေႃႈ။ ထၢမ် – ဢေႃႈၶႃႈ ပေႃးၸိူင်ႉၼၼ် ၼႂ်းၼိုင်ႈဝၼ်းၼႆႉ သမ်ႉတေပၼ်ႇလူတ်ႉထိပ်ႇ ၶၢဝ်းတၢင်းႁိုင်ၵႃႈႁိုဝ်ၶႃႈ တေပၼ်ႇၵႂႃႇယဝ်ႉၵိုတ်းလိုဝ်ႈသေ ၸင်ႇၵႂႃႇၶိုၼ်း၊ ဢမ်ႇၼၼ်ၵေႃႈ ဢမ်ႇလိုဝ်ႈယဝ်ႉ ပေႃးဝႃႈဢွၵ်ႇယဝ်ႉၼႆၵေႃႈ တေၵႂႃႇၸူးတီႈဢၼ်ယိူင်းဢၢၼ်းဝႆႉဝႃႈ မိူဝ်ႈၼႆႉတေလိုဝ်ႈတီႈၼႆႈ ႁဵတ်းၼၼ်ၵမ်းလဵဝ်ၶႃႈႁႃႉ? တွပ်ႇ – ဢေႃႈၶႃႈ ၼၼ်ႉတႄႉပေႃးႁိူဝ်ႉၵေႃႈ လႆႈယင်ႉပၼ်ၶႃႈဢေႃႈ မွၵ်ႈ 2-3 ၸူဝ်ႈမူင်း ႁဝ်းႁိူဝ်ႉၵေႃႈ ႁဝ်းယင်ႉသေ ႁဵတ်းၼၼ်ၶႃႈဢေႃႈ ၼႂ်းၶပ်ႉမၢႆႁဝ်းတႄႉ ႁဝ်းဝႃႈ ဝၼ်းထီႉ 30 January 2020 ၼႆႉ ႁႂ်ႈၵႂႃႇၸူႉတုမ် ၵၼ် တီႈတႃႈၶီႈလဵၵ်းၼေႃႈ၊ ဝၼ်းထီႉ 31 January 2020 သမ်ႉတေႁဵတ်းပၢင်ၵုမ်ၵၼ် ယွၼ်ႉပိူဝ်ႈၶႂ်ႈႁႂ်ႈႁူႉၸၵ်း ၵၼ်သေ သပ်းလႅင်ႈၼႄ လွင်ႈၶၢဝ်းတၢင်းႁဝ်းသေၶႃႈၼေႃႈ၊ ပေႃးဝၼ်းထီႉ ဝၼ်းထီႉ 1 February 2020 ႁဝ်းၶႃႈတေ ဢွၵ်ႇတီႈ မႄႈသၢႆ ၵႂႃႇ ဝဵင်းပႃႇပဝ်ႉ၊ ဝၼ်းထီႉ 2 Feb ဝဵင်းပႃႇပဝ်ႉ ၵႂႃႇ ၵဵင်းမႆႇ၊ ဝၼ်းထီႉ 3 Feb ၵဵင်းမႆႇ ၵႂႃႇ မိူင်းပၢႆး၊ ဝၼ်းထီႉ 4 Feb မိူင်းပၢႆး ၵႂႃႇ မၢင်မၢၵ်ႇၽႃႈ၊ ဝၼ်းထီႉ 5 Feb ပၢင်မၢၵ်ႇၽႃႈ ၵႂႃႇ လွႆတႆးလႅင်း ယဝ်ႉၵေႃႈ ႁႂ်ႈမၼ်းပဵၼ်လႆႈ ၼႂ်းဝၼ်းထီႉ 5 ၼၼ်ႉ၊ ပေႃးဢမ်ႇပဵၼ်လႆႈၼႆၵေႃႈ ဝၼ်းထီႉ 6 Feb ၸင်ႇၵွႆႈၶိုၼ်ႈ ၼၼ်ႉတႄႉ ယူႇတီႈဝႃႈ ၵူၼ်းၵႂႃႇၸွမ်းႁဝ်း တေၵႅၼ်ႇၶႅင် မွၵ်ႈၵႃႈႁိုဝ်လႄႈ ႁဝ်းတေဢွမ်ႇလွမ်ႈ တူၺ်းထိုင်ၵၼ် ၵႂႃႇၸိူင်ႉႁိုဝ် တေလႆႈပႂ်ႉၵၼ်ၽွင်ႈ ၵူၼ်းသမ်ႉတေလႅပ်ႈ တေမီးလၢႆလၢႆဝဵင်း ၸိူင်ႉၼင်ႇ မူႇၸေႈ၊ ၼမ်ႉၶမ်း၊ လႃႈသဵဝ်ႈ၊ သီႇပေႃႉ၊ ၼမ်ႉၸၢင်၊ မိူင်းၼၢႆး၊ လၢင်းၶိူဝ်း၊ တႃႈၶီႈလဵၵ်း၊ ၵဵင်းတုင်၊ မိူင်းၽျၢတ်ႈ၊ တႃႈလိူဝ်ႇၸိူဝ်းၼႆႉ ႁႅင်းၵူၼ်း တႄႉ ႁဝ်းၵေႃႈပႆႇလၢမ်ႈၶၢတ်ႈလႆႈလီလီ လွင်ႈဢွၵ်ႇၶၢဝ်းတၢင်းတႄႉၵေႃႈ တေလႆႈပႂ်ႉၵၼ်ၽွင်ႈၶႃႈၼေႃႈ။ ထၢမ် – ပီႈၶဝ်သမ်ႉမီးၵူၼ်းလၢႆၵေႃႈဢၼ်ဝူၼ်ႉဝၢင်းၽႅၼ်သေ ပိုၼ်ၽၢဝ်ႇၽူႈၸိူဝ်းသူၼ်ၸႂ် တႃႇတေပၼ်ႇ လူတ်ႉထိပ်ႇၶိုၼ်ႈ ၼိူဝ်လွႆတႆးလႅင်း ၸွမ်းပီႈၶဝ် ၸိူင်ႉၼႆၶႃႈ ? တွပ်ႇ – ၼၼ်ႉတႄႉ ၸဵမ်မိူဝ်ႈႁဝ်းဢွၵ်ႇၶၢဝ်းတၢင်း ႁဝ်းၵေႃႈလႆႈဝူၼ်ႉဝႆႉ လႄႈ ၶႆႈၵႂႃႇၸဵမ်မိူဝ်ႈလႂ်ယူႇ ပေႃးမီးပွႆးမီးသင် ၽိူဝ်ႇ ႁဝ်းၵႂႃႇထိုင် တၢင်းမူႇၸေႈ – ၼမ်ႉၶမ်း ၵေႃႈလႆႈလၢတ်ႈၼႄၶဝ် ၶဝ်ၵေႃႈၶႂ်ႈၵႂႃႇၼႆယူႇ ပေႃးၼၼ်ပီၼႆႉ ႁဝ်းၵႂႃႇ ၸွမ်းၵၼ် ႁဝ်းလႆႈပူၼ်ႉမႃး လၢႆလၢႆမဵဝ်း ၶႆႈၼႄၵၼ်တၢင်ႇၼႄၵၼ် ႁဵတ်းၼႆသေ ၶဝ်ၵေႃႈဝႃႈ ႁဝ်းၵေႃႈသူၼ်ၸႂ် ပေႃးၼၼ်ႉ ႁဝ်းႁဵတ်းၸိူင်ႉၼၼ်ၼေႃႈ။ ထၢမ် – ၵမ်းလိုၼ်းသုတ်း တေၶႂ်ႈၽၢၵ်ႇထိုင် ၽူႈၸိူဝ်းတေၶႂ်ႈပၼ်လူတ်ႉထိပ်ႇၶိုၼ်ႈၸွမ်း ပီႈၶဝ်သမ်ႉ မီးၸိူင်ႉ ႁိုဝ်ၽွင်ႈၶႃႈ ? တွပ်ႇ – ပေႃးပဵၼ်လႆႈ ၶႂ်ႈႁႂ်ႈၵူႈၵေႃႉ ၵႂႃႇၸွမ်းၼမ်ၼမ်ၵေႃႈလီ ၸဵမ်ယိင်းၸဵမ်ၸၢႆး ဢမ်ႇဝႃႈၶႃႈၼေႃႈ ၶႂ်ႈႁႂ်ႈ ယိင်းတႆးႁဝ်းၶဝ်ႈႁူမ်ႈၸွမ်းသေ ပဵၼ်ဢၼ်လီသူၼ်ၸႂ်ထႅင်ႈၶႃႈၼေႃႈ၊ ယွၼ်ႉပိူဝ်ႈဝႃႈ ၵူၼ်းပၼ်ႇလူတ်ႉထိပ်ႇ ၼႂ်းမိူင်းႁဝ်းမၼ်းဢေႇႁႅင်းလႄႈ ၼၢင်းယိင်းတႆးႁဝ်းၵေႃႈ ဢမ်ႇပႆႇႁၼ်ၼမ် ႁဝ်းၵေႃႈ ၶႂ်ႈပၼ်ႁႅင်းၼေႃႈ ၶႃႈၶႂ်ႈ တိုၵ်းသူၼ်းႁႂ်ႈၵူႈၵေႃႉ သင်ဝႃႈသူၼ်ၸႂ်ၶႂ်ႈၶဝ်ႈၸွမ်းၼႆၵေႃႈ ၵပ်းသိုပ်ႇမႃးလႆႈၶႃႈၼေႃႈ ႁႂ်ႈၵႂႃႇမူၼ်ႈမူၼ်ႈၵၼ် ဢမ်ႇၸႂ်ႈဝႃႈ ႁိပ်ႈႁိပ်ႈၼႅတ်ႈၼႅတ်ႈၶႃႈၼေႃႈ ၵႂႃႇလွႆးလွႆး ၵႂႃႇၸႂ်ႉၸၢတ်ႈပၢၼ်ၸွမ်းၵၼ် ႁႂ်ႈမိူၼ်ပီႈမိူၼ်ၼွင်ႉၵၼ် ၸဵမ်ၸိူဝ်းၼႆႉၶႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-23T15:52:35

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%82%81%e1%81%bc/

သိုၵ်းမၢၼ်ႈ ၵူတ်ႇထတ်းႁၼ်ႁူင်းႁဵတ်းယႃႈမဝ်းၵမ် ၶွင်ပျီႇတူႉၸိတ်ႉ 758 ၼႃးပွႆး လႄႈ ၸႂ်ႉဝၢင်းၶိူင်ႈၵွင်ႈၵၢင်ႇ

သိုၵ်းမၢၼ်ႈ ၵူတ်ႇထတ်းႁၼ်မႅၼ်ႈၺႃး ႁူင်းႁဵတ်းယႃႈမဝ်းၵမ် ၶွင်ပျီႇတူႉၸိတ်ႉ 758 (ၼႃးပွႆး) တီႈၼႂ်းၵႄႈၵၢင် ၼမ်ႉႁူးၽြႃးထမ်ႈ လႄႈ ဝၢၼ်ႈၶိူဝ်းၼိမ်း ဢိူင်ႇၼႃးပွႆး ၸႄႈဝဵင်းၼမ်ႉၸၢင် ၸိုင်ႈတႆးပွတ်းၸၢၼ်း ဢိၵ်ႇတင်း ၵူတ်ႇထတ်းသိမ်းလႆႈပႃး ယႃႈမဝ်းၵမ်တင်းၼမ် တီႈၼႂ်းတပ်ႉပျီႇတူႉၸိတ်ႉ 758 (ၼႃးပွႆး) ဢၼ်ယူႇ ၽၢႆႇတႂ်ႈၵုမ်းၵမ် သိုၵ်းမၢၼ်ႈ။ မိူဝ်ႈဝႃးဝၼ်းထီႉ 22 August 2019 သိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၵႂႃႇၵူတ်ႇထတ်းႁၼ်မႅၼ်ႈ ႁူင်းႁဵတ်းယႃႈၽိၼ်ႇၽိူၵ်ႇ ၊ ႁူင်းႁဵတ်းယႃႈမဝ်းၵမ် ၊ ႁူင်းတူမ်ႈႁုင်ယႃႈလမ် ၸဝ်ႈၺုၼ်ႉ (ပူဝ်ႇလူင်ၺုၼ်ႉ လုၵ်ႈၼွင်ႉ ၸဝ်ႈတႃႉ) ပျီႇတူႉၸိတ်ႉ 758 (ၼႃးပွႆး) သေ သိုၵ်းမၢၼ်ႈ လႆႈႁွင်ႉဢဝ်တူဝ် ၸဝ်ႈတႃႉ ၵေႃႉပဵၼ်ႁူဝ်ၼႃႈ ပျီႇတူႉၸိတ်ႉ 758 (ၼႃးပွႆး) ၵႂႃႇၼႆယဝ်ႉ ၊ ထႅင်ႈလွင်ႈၼိုင်ႈ သိုၵ်းမၢၼ်ႈ လႆႈသိုပ်ႇၽိူမ်ႉထႅမ်ႁႅင်းသိုၵ်း တႃႇၵႃး 10 လမ်း (ၵႃး 6 လေႃႉ) ၶျႃႉတမ်းဝၢင်း ၵူၼ်းတီႈ ဝၢၼ်ႈတူၼ်ႈႁုင်း ဢိူင်ႇတူၼ်ႈႁုင်း သေ လွမ်ႉတပ်ႉပျီႇတူႉၸိတ်ႉ 758 (ၼႃးပွႆး) ဝႆႉ လႄႈ ၸႂ်ႉပျီႇၸူႉၸိတ်ႉ ဝၢင်းၶိူင်ႈၵွင်ႈၵၢင်ႇ တင်းသဵင်ႈဝႃႈၼႆ။ မိူဝ်ႈၼႆႉဝၼ်းထီႉ 23 August 2019 ၼႆႉ သိုၵ်းမၢၼ်ႈ ၵူတ်ႇထတ်းႁၼ်ၺႃးထႅင်ႈ ယႃႈမဝ်းၵမ် တင်းၼမ် တီႈၼႂ်းတပ်ႉပျီႇတူႉၸိတ်ႉ 758 (ၼႃးပွႆး) ၼႆယဝ်ႉ ၊ ၸွမ်းသဵင်ႈတႃႈသၢႆတၢင်း လုၵ်ႉတီႈ ဝၢၼ်ႈတူၼ်ႈႁုင်း ထိုင် ၼႂ်းတပ်ႉပျီႇတူႉၸိတ်ႉ 758 (ၼႃးပွႆး) ၼၼ်ႉ မီးသိုၵ်းမၢၼ်ႈ တဵမ်ၵႂႃႇသဵင်ႈ။ ဝၢႆးသေ ၸဝ်ႈၵႃႇလိင်ႇထွႆႉ ၺႃးယိုဝ်းတၢႆထင်တီႈ ၼႂ်းတပ်ႉ ပျီႇတူႉၸိတ်ႉ 758 (ဝၢၼ်ႈပၢင်ႇ) ယဝ်ႉၼၼ်ႉ ၽူႈၵွၼ်းတိူင်း သိုၵ်းမၢၼ်ႈ ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် လႆႈပၼ်ပုၼ်ႈၽွၼ်း ၸဝ်ႈၸၢႆးတႃႉ ပျီႇတူႉၸိတ်ႉ 758 (ၼႃးပွႆး) ဢွၼ်ႁူဝ်ၵုမ်းၵမ်ပႃး တပ်ႉပျီႇတူႉၸိတ်ႉ 758 (ဝၢၼ်ႈပၢင်ႇ) ၼႆယဝ်ႉ။ တပ်ႉၸုမ်း 758 ၼႆႉ ပဵၼ်တပ်ႉၸုမ်းဢၼ် ၸဝ်ႈမိူင်းၸိုၼ်ႈ ဢွၼ်ႁူဝ်ႁၵ်းလင်ၽၢတ်ႇဢွၵ်ႇ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) မိူဝ်ႈၼႂ်းပီႊ 2005 သေ ဝၢင်ႈၶိူင်ႈၵွင်ႈၵၢင်ႇပၼ် သိုၵ်းမၢၼ်ႈ တီႈဝဵင်းလၢႆးၶႃႈ လႄႈ ယွမ်းႁပ်ႉႁဵတ်းပဵၼ် ပျီႇတူႉၸိတ်ႉ ယူႇၽႂ်ႈတႂ်ႈၵုမ်းၵမ် သိုၵ်းမၢၼ်ႈၵမ်းသိုဝ်ႈ ယူႇယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-08-23T13:51:03

https://taifreedom.com/facebook-%e1%80%9e%e1%80%84%e1%80%ba%e1%82%87%e1%80%95%e1%80%ad%e1%81%b5%e1%80%ba%e1%82%89-%e1%80%a2%e1%81%b5%e1%80%bd%e1%80%84%e1%80%ba%e1%82%89-%e1%80%a2%e1%81%bc%e1%80%ba%e1%81%b5%e1%80%b5%e1%80%9d/

Facebook သင်ႇပိၵ်ႉ ဢၵွင်ႉ ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ထႅင်ႈ

မိူဝ်ႈဝၼ်းထီႉ 22 August 2019 Facebook ပိုၼ်ၽၢဝ်ႇၵႂႃႇဝႃႈ လႆႈသင်ႇပိၵ်ႉ ဢၵွင်ႉ ၶွင်တပ်ႉသိုၵ်းမၢၼ်ႈ ဢိၵ်ႇတင်း ဢၵွင်ႉ ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ဢၼ်ႁဵတ်းသၢင်ႈႁႂ်ႈ လွင်ႈၶိူဝ်းၵူၼ်းတႅၵ်ႇၸတ်ႉ ၽိတ်းမေႃးၵၼ် တီႈမိူင်းမၢၼ်ႈ ၼႆယဝ်ႉ။ Facebook လၢတ်ႈဝႃႈ လႆႈသင်ႇပိၵ်ႉ ဢၵွင်ႉ ဢၼ်ႁဵတ်းသၢင်ႈ လွင်ႈဢမ်ႇသိုဝ်ႈယူဝ်း ၼႂ်းမိူင်းမၢၼ်ႈ 89 ဢၼ်၊ From Page 107 ဢၼ်၊ ႁူမ်ႈၸုမ်း 15 ၸုမ်း လႄႈ ဢၵွင်ႉ Instagram 5 ဢၼ် ၼႆယဝ်ႉ၊ ၼႂ်းၶၢဝ်းတၢင်း 1 ပီႊၼႆႉ Facebook သင်ႇပိၵ်ႉ ဢၵွင်ႉ ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ပဵၼ်ပွၵ်ႈၵမ်း 4 ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ ရူဝ်ႇႁိၼ်ႇၵျႃႇ ၼႂ်းမိူင်းမၢၼ်ႈသေ ၽၢႆႇလူင်ပွင်ၸိုင်ႈ ပိုၼ်ၽႄႈၶၢဝ်ႇ ဢမ်ႇၸိုဝ်ႈဢမ်ႇၸႂ်ႈၼၼ်ႉ ယူႇတီႈ Facebook ဢမ်ႇႁႄႉႁၢမ်ႈလႆႈ ၶိုတ်းတၼ်းၶၢဝ်းယၢမ်းလႄႈ မီးလွင်ႈထတ်းသၢင် ဢွၵ်ႇမႃး ႁၢဝ်ႉႁၢဝ်ႉႁႅင်းႁႅင်း၊ ဝၢႆးၼၼ်ႉမွၵ်ႈၼိုင်ႈပီႊ ၸင်ႇပိၵ်ႉႁႄႉႁၢမ်ႈ ဢၵွင်ႉ Facebook ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ၼႆယဝ်ႉ။ Nathaniel Gleicher ၽၢႆႇပေႃႇလသီႇလွင်ႈႁူမ်ႇလူမ်ႈ ၶွင် Facebook တႅမ်ႈဝႆႉတီႈ ၼိူဝ် Blog ၶွင်မၼ်းဝႃႈ ၸဝ်ႈၶွင် ဢၵွင်ႉ ဢၼ်ထုၵ်ႇသင်ႇပိၵ်ႉ မိူဝ်ႈလဵဝ်ၼႆႉ Facebook ၵူတ်ႇထတ်းႁၼ်ဝႃႈ ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ဝႃႈၼႆ၊ လုၵ်ႉတီႈဢၵွင်ႉ ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈၼႆႉသေ ၵူတ်ႇထတ်းႁူႉႁၼ်ဝႃႈ မီးလွင်ႈႁဵတ်းသၢင်ႈ လွင်ႈဢမ်ႇသိုဝ်ႈယူဝ်း ၼႆယဝ်ႉ။ ဢၵွင်ႉ ဢၼ် Facebook လႆႈသင်ႇပိၵ်ႉၵႂႃႇယဝ်ႉဢွၼ်တၢင်းၼႆႉ ပႃးၸဵမ် ၸွမ်ၸိၵ်းသိုၵ်းမိၼ်းဢွင်ႇလႅင်ႇလႄႈ ၵူႈၸုမ်း ဢမ်ႇၼၼ် ၵူၼ်းၵေႃႉဢၼ် ၸပ်းၽၢၵ်ႇ သႃႇသၼႃႇ လႄႈ လွင်ႈၶိူဝ်းၵူၼ်း ႁၢဝ်ႉႁၢဝ်ႉႁႅင်းႁႅင်း ၸိူဝ်းၼၼ်ႉယဝ်ႉ၊ ၼွၵ်ႈလိူဝ်ၼၼ်ႉ ဢၵွင်ႉ ၶွင်ၸုမ်းယိပ်းၵွင်ႈၵၢင်ႇ 4 ၸုမ်း ဢၼ်ၸၢင်ႈႁဵတ်းႁႂ်ႈ ပဵၼ်ၽေးလူင် ၸိုင်ႈမိူင်းၼၼ်ႉၵေႃႈ တေသင်ႇပိၵ်ႉၼႆ Facebook လႆႈပိုၼ်ၽၢဝ်ႇဝႆႉ မိူဝ်ႈႁူဝ်ပီႊၼႆႉ ယူႇယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-23T13:09:45

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%9c%e1%80%bd%e1%80%84%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%87%e1%80%9c%e1%80%b0%e1%80%99%e1%80%ba%e1%82%88%e1%80%9e%e1%80%b1/

ယွၼ်ႉလွင်ႈႁူမ်ႇလူမ်ႈသေ ၵူၼ်းၶိူဝ်း ရူဝ်ႇႁိၼ်ႇၵျႃႇ(Rohingya) ၸိူဝ်းပၢႆႈၽေးယူႇ ၼႂ်းမိူင်းပင်းၵလႃးတဵတ်ႉသ် ပႆႇၸၢင်ႈပွၵ်ႈမိူဝ်း ၶိုၼ်း မိူင်းမၢၼ်ႈ

မိူဝ်ႈဝၼ်းထီႉ 22 August 2019 ၽူႈမီးပုၼ်ႈၽွၼ်း ၽၢႆႇလူလွမ်ၵူၼ်းပၢႆႈၽေး ၼႂ်းမိူင်းပင်းၵလႃးတဵတ်ႉသ် (Bangladesh) လၢတ်ႈဝႃႈ ၸဝ်ႈၼႃႈတီႈ လႆႈႁၢင်ႈႁႅၼ်းလူတ်ႉၵႃးဝႆႉ တွၼ်ႈတႃႇတေႁပ်ႉသူင်ႇ ၵူၼ်းၶိူဝ်းရူဝ်ႇႁိၼ်ႇၵျႃႇ (Rohingya) ဢၼ်ပၢႆႈၽေးပၵ်းသဝ်းဝႆႉ ၼႂ်းမိူင်းပင်းၵလႃးတဵတ်ႉသ် ၸူဝ်ႈၶၢဝ်းၼၼ်ႉ ပွၵ်ႈမိူဝ်းၶိုၼ်း မိူင်းႁူမ်ႈတုမ်မၢၼ်ႈ ၵူၺ်းၵႃႈ ဢမ်ႇမီးၵူၼ်းပၢႆႈၽေး မႃးၶိုၼ်ႈလူတ်ႉသေၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈ ၵူၼ်းၶိူဝ်း ရူဝ်ႇႁိၼ်ၵျႃႇ တေပွၵ်ႈၶိုၼ်းမိူင်းႁူမ်ႈတုမ်မၢၼ်ႈၼႆႉ ယူႇတီႈၽူႈမီးပုၼ်ႈၽွၼ်း ၽၢႆႇၵပ်းသိုပ်ႇ ၼွၵ်ႈမိူင်း မိူင်းပင်းၵလႃးတဵတ်ႉသ် လႆႈသူင်ႇသၢႆမၢႆ ၵူၼ်းပၢႆႈၽေး 22,000 ၵေႃႉ ပၼ်လူင်ပွင်ၸိုင်ႈမိူင်းႁူမ်ႈတုမ်မၢၼ်ႈ ႁပ်ႉႁွင်းယဝ်ႉၼႆသေ၊ ၸဝ်ႈၼႃႈတီႈ လႆႈႁၢင်ႈႁႅၼ်းလူတ်ႉၵႂႃႇႁပ်ႉ တႄႇၶၢဝ်းယၢမ်း 09:00 – 16:00 မူင်းၵေႃႈ ဢမ်ႇမီးၵူၼ်းပၢႆႈၽေး ယွမ်းပွၵ်ႈမိူဝ်းမိူင်းႁူမ်ႈတုမ်မၢၼ်ႈ ဝႃႈၼႆ။ ၵူၼ်းပၢႆႈၽေး ၵူၼ်းၶိူဝ်းရူဝ်ႇႁိၼ်ႇၵျႃႇ ၵေႃႉၼိုင်ႈလၢတ်ႈဝႃႈ တႃႇတေပွၵ်ႈမိူဝ်းၶိုၼ်း မိူင်းမၢၼ်ႈၼၼ်ႉ ယွၼ်ႉပိူဝ်ႈ ၵူဝ်ဢမ်ႇမီးလွင်ႈႁူမ်ႇလူမ်ႈလႄႈ ၵူဝ်လႆႈထုၵ်ႇသူင်ႇတူဝ် ၵႂႃႇယူႇၼႂ်းပၢင်သဝ်း ဢွင်ႈတီႈၵူၼ်းပၢႆႈၽေး ဢၼ်လူင်ပွင်ၸိုင်ႈမိူင်းမၢၼ်ႈ မၵ်းမၼ်ႈဝႆႉပၼ်ၼၼ်ႉၵူၺ်းၼႆလႄႈ ဢမ်ႇမီးၽႂ် ၶႂ်ႈပွၵ်ႈမိူဝ်း ၼႆယဝ်ႉ။ မိူဝ်ႈဝၼ်းထီႉ 21 August 2019 ယူႇတီႈလူင်ပွင်ၸိုင်ႈ မိူင်းပင်းၵလႃးတဵတ်သ်ႉ လႄႈ ၶွင်ႇသီႇႁူမ်ႇလူမ်ႈ ၸၢတ်ႈၸိုင်ႈ လုမ်ႈၾႃႉ United Nations Security Council (UNSC) လႆႈႁဵတ်းပၢင်ၵုမ် ဢုပ်ႇဢူဝ်းၵၼ် ၵဵဝ်ႇလူၺ်ႈ ပၼ်ႁႃ ၵူၼ်းပၢႆႈၽေး ၵူၼ်းၶိူဝ်းရူဝ်ႇႁိၼ်ႇၵျႃႇၼၼ်ႉသေ၊ တႃႇတေပွၵ်ႈမိူဝ်းၶိုၼ်း မိူင်းမၢၼ်ႈၼၼ်ႉ လူင်ပွင်ၸိုင်ႈ မိူင်းမၢၼ်ႈ ဢမ်ႇမီးလွင်ႈၵႄႈၶႆပၼ်ႁႃ ပဵၼ်တၢင်းၵၢၼ်လႄႈ ၵူၼ်းပၢႆႈၽေးတိုၵ်ႉလႆႈၵူဝ် လွင်ႈၶီႇၼဵၵ်းတဵၵ်းတဵင် လွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၸိူဝ်းၼႆႉ ၼႆယဝ်ႉ။ ၶေႃႈမုၼ်း -Thairathတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-22T23:01:09

https://taifreedom.com/%e1%80%99%e1%80%af%e1%81%b5%e1%80%ba%e1%82%89%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%80%90/

မုၵ်ႉၸုမ်းၸၢဝ်းၶိူဝ်းတႆး လႄႈ ၸုမ်း Alliance Anti-Trafic (AAT) ၸွႆႈထႅမ်ငိုၼ်း ၵူၼ်းပၢႆႈၽေး ပၢင်တိုၵ်း ၼႂ်းၸႄႈဝဵင်း လႃႈသဵဝ်ႈ

မိူဝ်ႈၼႆႉ ဝၼ်းထီႉ 22 August 2019 မုၵ်ႉၸုမ်းၸၢဝ်းၶိူဝ်းတႆး လႄႈ ၸုမ်းဢလၢႆးၼႅတ်ႉ ဢႅတ်ႇထီႇ ထရပ်ႉၽိၵ်ႉ Alliance Anti-Trafic (AAT) ဢိၵ်ႇတင်း ၸၢႆးဢွင်ႇမိူင်း ဝဵင်းလိူဝ်ႇ ၸွႆႈထႅမ်ငိုၼ်းတွင်း တႃႇၸႂ်ႉၸၢႆႇ လဵင်ႉလူ ၼင်ႇႁိုဝ်ပေႃးတေပဵၼ်ႁႅင်းၵမ်ႉၸွႆႈ ၵူၼ်းပၢႆႈၽေးပၢင်တိုၵ်း ဢၼ်လႆႈမႃးပိုင်ႈယူႇဝႆႉ တီႈၵျွင်းမုၼ်ၸဝ်ႈ ၼႂ်းၸႄႈဝဵင်းလႃႈသဵဝ်ႈ 3 ဢွင်ႈတီႈ ဝႃႈၼႆ။ သၢႆမၢႆၵူၼ်း ဢၼ်လႆႈမႃးပိုင်ႈႁူမ်ႈ ယူႇဝႆႉတီႈ ၵျွင်းမိူင်းတဵမ် ၸႄႈဝဵင်းလႃႈသဵဝ်ႈ ၸၢႆး 196 ၵေႃႉ၊ ယိင်း 256 ၵေႃႉ၊ ႁူမ်ႈတင်းမူတ်း 452 ၵေႃႉ၊ တီႈၵျွင်းတႃႈယဝ် ၸၢႆး 374 ၵေႃႉ၊ ယိင်း 320 ၵေႃႉ၊ ႁူမ်းတင်းမူတ်း 694 ၵေႃႉ၊ တီႈၵျွင်းမၢၵ်ႇၶီႈၼူ ၸၢႆး 316 ၵေႃႉ၊ ယိင်း 322 ၵေႃႉ၊ ႁူမ်ႈတင်းမူတ်း 638 ၵေႃႉ ဝႃႈၼႆ။ ယူႇတီႈမုၵ်ႉၸုမ်းၸၢဝ်းၶိူဝ်းတႆး ဢၼ်မီးၼႂ်းၸိုင်ႈထႆး လႆႈၸွႆႈထႅမ်ငိုၼ်း ၵူၼ်းပၢႆႈၽေးပၢင်တိုၵ်း ၼႂ်းၸႄႈဝဵင်း လႃႈသဵဝ်ႈ 1,000,000 ပျႃး လႄႈ ၸုမ်းဢလၢႆးၼႅတ်ႉ ဢႅတ်ႇထီႇ ထရပ်ႉၽိၵ်ႉ (AAT) ဢၼ်ပၵ်းလုမ်းဝႆႉတီႈ မိူင်းၵွၵ်ႇ ၸိုင်ႈထႆး 385,000 ပျႃး၊ လႄႈၸၢႆးဢွင်ႇမိူင်း ဝဵင်းလိူဝ်ႇ လႆႈၸွႆႈထႅမ်ငိုၼ်း 50,000 ပျႃး ငိုၼ်းၸွႆႈထႅမ် တင်းမူတ်းၼၼ်ႉ ယူႇတီႈၵေႃႇမတီႇ ၵျွင်းတႃႈယဝ် 1 ၵေႃႉ လႄႈ ၵျွင်းမိူင်းတဵမ် 2 ၵေႃႉ လႆႈတၢင်တူဝ် မႃးႁပ်ႉငိုၼ်းၸွႆႈထႅမ်ယဝ်ႉ ဝႃႈၼႆ။ ယွၼ်ႉၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း တင်းသိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းလႃႈသဵဝ်ႈ လႄႈ ၵူၼ်းပၢႆႈၽေးပၢင်တိုၵ်း ၼႂ်းၸႄႈဝဵင်းလႃႈသဵဝ်ႈ မီး 4 ဢွင်ႈတီႈ တီႈၵျွင်းဝၢၼ်ႈသူႈတႄႉ ၵူၼ်းပၢႆႈၽေး ၶဝ်ႈဢွၵ်ႇ ၵူႈဝၼ်းလႄႈ လၢမ်းၶၢတ်ႈဝႃႈ တေမီးၵူၼ်း မွၵ်ႈ 870 ၵေႃႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-22T16:14:26

https://taifreedom.com/%e1%81%b6%e1%80%b1%e1%82%83%e1%82%88%e1%81%b5%e1%82%82%e1%81%a2%e1%80%99%e1%80%ba%e1%80%b8-%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba/

ၶေႃႈၵႂၢမ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA မွၵ်ႇလၢတ်ႈၼႂ်းပၢင်ၵုမ် PPST

ပၢင်ၵုမ် ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် PPST ဢၼ်တေၸတ်းႁဵတ်း ဝၼ်းထီႉ 21-24 August 2019 တီႈဝဵင်းၵဵင်းမႆႇ ၸိုင်ႈထႆးၼၼ်ႉ မိူဝ်ႈဝႃး ဝၼ်းထီႉ 21 August 2019 ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ယူႇတီႈပုၼ်ႈၽွၼ်းပဵၼ်ႁူဝ်ပဝ်ႈၸူဝ်ႈၶၢဝ်း PPST သေ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇ ၼႆယဝ်ႉ။ ၶေႃႈၵႂၢမ်း ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၵႂႃႇၼႂ်းပၢင်ၵုမ် PPST ဝႃႈ ၸူဝ်ႈၶၢဝ်း ပဵၼ်ႁူဝ်ပဝ်ႈသေ လႆႈမွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၼႆႉ ပဵၼ်ဢၼ်ငိၼ်းၸူမ်းဢဝ်ၵုင်ႇမုၼ် တႄႉတႄႉ ဝႃႈၼႆ၊ ပၢင်ၵုမ်ၼႆႉ ပဵၼ်ပၢင်ၵုမ်လမ်ႇလွင်ႈတွၼ်ႈတႃႇ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း EAOs သေဢမ်ႇၵႃး တွၼ်ႈတႃႇၶၵ်ႉၵၢၼ်ငမ်းယဵၼ်ၵေႃႈ ပဵၼ်ဢၼ်လမ်ႇလွင်ႈတႄႉတႄႉ၊ လုၵ်ႉတီႈပၢင်ၵုမ်ၼႆႉသေ တေလႆႈၼမ်ႉတွၼ်းၽွၼ်းလီ တွၼ်ႈတႃႇၶၵ်ႉၵၢၼ်ငမ်းယဵၼ်သင် ဢၼ်ဝႃႈၼၼ်ႉၵေႃႈ ပေႃႈမႄႈၵူၼ်းမိူင်း ပႂ်ႉထွမ်ႇငိၼ်းယူႇ၊ ပၢင်ၵုမ်ပွၵ်ႈၵမ်းၼႆႉ တေလႆႈၼမ်ႉ တွၼ်းၽွၼ်းလီ တႃႇတင်းမူတ်းယူႇၼႆ ၵူႈၽၢႆႇၽၢႆႇၵေႃႈ မုင်ႈမွင်းပႂ်ႉယူႇ၊ ယွၼ်ႉၼႆလႄႈ လုၵ်ႉတီႈပၢင်ၵုမ်ၼႆႉသေ ၼင်ႇႁိုဝ်ပေႃးတေလႆႈၼမ်ႉတွၼ်းၽွၼ်းလီ တွၼ်ႈတႃႇၼႂ်း ၶၵ်ႉၵၢၼ်ငမ်းယဵၼ်ၼၼ်ႉ တေလႆႈဢုပ်ႇဢူဝ်းၵၼ်ၵႂႃႇ တႄႉတႄႉဝႃႈဝႃႈယူႇ ၼႆယဝ်ႉ။ ၼႂ်းပၢင်ၵုမ်ၼႆႉ ပိူင်လူင်မၼ်းတႄႉ တေဢုပ်ႇဢူဝ်းၵၼ်ၵႂႃႇ ၵဵဝ်ႇၵပ်းလွင်ႈ တွၼ်ႈတႃႇၵႄႈလိတ်ႈပၼ်ႁႃ လွင်ႈၶွင်ႉၶမ် ၼႂ်းၶၵ်ႉၵၢၼ်ငမ်းယဵၼ် ဢၼ်ၵိုတ်းယင်ႉဝႆႉယူႇ ၶၢဝ်းယၢဝ်း၊ သဵၼ်ႈတၢင်း 4 ပိူင် တႃႇတေၵႄႈလိတ်ႈပၼ်ႁႃ လွင်ႈၶွင်ႉၶမ် ၼႂ်းၶၵ်ႉၵၢၼ်ငမ်းယဵၼ် ဢၼ်ၽၢႆႇလူင်ပွင်ၸိုင်ႈ လၢႆးငၢၼ်းဝႆႉ၊ လွင်ႈပၢင်ၵုမ်လူင် လွင်ႈငမ်းယဵၼ် ဢၼ်ႁွင်ႉဝႃႈ ပၢင်လူင် 21 ႁူဝ်ပၢၵ်ႇပီႊ၊ ၵဵဝ်ႇၵပ်းလွင်ႈ ၸုမ်း PPST ဢိၵ်ႇတင်း လွင်းတၢင်းတၢင်ႇလွင်ႈ ဢၼ် လွင်ႈယႂ်ႇ ဝႃႈၼႆ။ တွၼ်ႈတႃႇတေၵႄႈလိတ်ႈပၼ်ႁႃ လွင်ႈၶွင်ႉၶမ် ၼႂ်းၶၵ်ႉၵၢၼ်ငမ်းယဵၼ် ဢၼ်ၵိုတ်းယင်ႉဝႆႉယူႇ ၶၢဝ်းယၢဝ်းလႄႈၼင်ႇႁိုဝ်ပေႃးတေၶၢမ်ႈပူၼ်ႉလႆႈၼႆႉ မိူဝ်ႈပူၼ်ႉမႃး ပၢင်ၵုမ်ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် ပွၵ်ႈၵမ်း 4 ၼၼ်ႉ လႆႈၶွတ်ႇၽွတ်ႈဝႆႉပၼ် ၸုမ်းႁဵတ်းၵၢၼ်ၸုမ်းၼိုင်ႈ၊ ပၢင်ၵုမ်ပွၵ်ႈၵမ်းၼႆႉ တေဢုပ်ႇဢူဝ်း ၵၢၼ်ငၢၼ်းလွင်ႈႁဵတ်းသၢင်ႈ ၸုမ်းႁဵတ်းၵၢၼ်သေ တေမၵ်းမၼ်ႈပၼ် ၽွၼ်းလႆႈလွင်ႈႁဵတ်းသၢင်ႈ ၸုမ်းႁဵတ်းၵၢၼ်ၶဝ်၊ ၵဵဝ်ႇၵပ်း လွင်ႈငမ်းယဵၼ်သေ ၸူဝ်ႈပႆႇထိုင် ပီႊ 2020 လႄႈ ဝၢႆး ပီႊ 2020 ၼႆႉ ႁဝ်းၶႃႈ တေလႆႈတမ်းဝၢင်းၵႂႃႇ တႅတ်ႈတႅတ်ႈတေႃးတေႃး ၼႆယဝ်ႉ။ ထႅင်ႈၽၢႆႇၼိုင်ႈၵေႃႈ ၼႂ်းပီႊ 2019 ဢမ်ႇၼၼ် ႁူဝ်ပီႊ 2020 ၼႆႉ လူင်ပွင်ၸိုင်ႈ၊ ၸုမ်းပႃႇတီႇၵၢၼ်မိူင်းၶဝ် ၶႂ်ႈၸတ်းႁဵတ်း ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၊ ၵဵဝ်ႇၵပ်းလွင်ႈၼႆႉသေ တေၸတ်းႁဵတ်း ပၢင်ၵုမ်ပၢင်လူင် 21 ႁူဝ်ပၢၵ်ႇပီႊ ဢမ်ႇၸတ်းႁဵတ်းၼၼ်ႉၵေႃႈ ႁဝ်းၶႃႈ တေလႆႈဢုပ်ႇဢူဝ်းၵၼ်ၵႂႃႇယူႇ၊ သင်ဝႃႈ မီးလွင်ႈတေၸတ်း ႁဵတ်းပေႃးၼႆၸိုင် ၼင်ႇႁိုဝ်ပေႃးတေလႆႈၼမ်ႉတွၼ်းၽွၼ်းလီဢွၵ်ႇမႃးၼမ်ၼမ်ၼၼ်ႉ ႁဝ်းၶႃႈလူဝ်ႇလႆႈဢုပ်ႇဢူဝ်း ၵၼ်ၵႂႃႇ လႄႈ တမ်းမူႇပိူင်ႁဝ်းဝႆႉယဝ်ႉ။ ထႅင်ႈၽၢႆႇၼိုင်ႈၵေႃႈ လွင်ႈၵၢၼ်ဢုပ်ႇဢူဝ်းၼႂ်းၶၵ်ႉၵၢၼ်လွင်ႈငမ်းယဵၼ်လႆႈၵိုတ်းယင်ႉၵႂႃႇ မီးပီႊပၢႆယဝ်ႉလႄႈ ဢဝ်ပေႃႈမႄႈၵူၼ်းမိူင်း လႄႈ မိူင်းႁူမ်ႈတုမ်လူင်ႁဝ်းၶႃႈၼၼ်ႉ ဝႆႉပဵၼ်လွင်ႈယႂ်ႇသေ ၼင်ႇႁိုဝ်ၶၵ်ႉၵၢၼ်ငမ်းယဵၼ် ပေႃးတေၵႂႃႇလႆႈတၢင်းၼႃႈၼၼ်ႉ ဢၼ်လမ်ႇလွင်ႈမၼ်းတႄႉ တင်းသွင်ၽၢႆႇ ထုၵ်ႇလီႁႃသဵၼ်ႈတၢင်းငူပ်ႉငီႉၵၼ် ၶၼ်ၶၼ်ၽႂ်းၽႂ်းယူႇ၊ ၼင်ႇႁိုဝ်တေပဵၼ်မႃးလွင်ႈလႆႈၸႂ်ၵၼ်တင်းသွင်ၽၢႆႇၼၼ်ႉၵေႃႈ လူဝ်ႇလႆႈယွၼ်ႇယၢၼ်းၶဝ်ႈ ႁႃၵၼ်ၼၼ်ႉယဝ်ႉ။ ၶၵ်ႉတွၼ်ႈၵၢၼ်ငမ်းယဵၼ်ၼႆႉ ဢမ်ႇၸႂ်ႈဝႃႈ မၼ်းတေယဝ်ႉတူဝ်ႈၵႂႃႇလႆႈလူၺ်ႈ ႁဝ်းၶႃႈ 10 ၸုမ်းၵူၺ်း ၊ မိူဝ်းၼႃႈမႃး ၼႆႉ ဢူၺ်းလီ EAOs ၸိူဝ်းပႆႇလႆႈလူင်းလၢႆးမိုဝ်း NCA ၼၼ်ႉၵေႃႈ လူဝ်ႇမီးလွင်ႈၶဝ်ႈပႃးၸွမ်းၼႂ်းလွင်ႈၶၵ်ႉၵၢၼ် ငမ်းယဵၼ်ယူႇ။ ၶၢဝ်းယၢမ်းဢၼ်ၽၢႆႇတပ်ႉသိုၵ်းမၢၼ်ႈ ၵိုတ်းတိုၵ်းၽၢႆႇလဵဝ်ၼႆႉ ပေႃးလိူၼ် August သဵင်ႈၼႆႉ ၶၢဝ်းယၢမ်းတေ မူတ်းယဝ်ႉလႄႈ သင်ဝႃႈၶၢဝ်းယၢမ်းၵိုတ်းတိုၵ်း ဢမ်ႇသိုပ်ႇလိူဝ်ထႅင်ႈပေႃးၼႆၸိုင် ၶၵ်ႉတွၼ်ႈၵၢၼ်ငမ်းယဵၼ် ဝႆၢးၶၢဝ်းယၢမ်းၵိုတ်းတိုၵ်းၵေႃႈ ထုၵ်ႇလီႁဵတ်းၸိူင်ႉႁိုဝ်ၼႆ လူဝ်ႇလႆႈဢုပ်ႇဢူဝ်းၵၼ်ၵႂႃႇ။ ႁဝ်းၶႃႈ လူင်းလၢႆးမိုဝ်းလိၵ်ႈႁူမ်ႈမၢႆ NCA ၼႆႉ မိူဝ်ႈလဵဝ် ၸမ်တဵမ် 4 ပီႊယဝ်ႉ ပေႃးထတ်းသၢင်တူၺ်း ၶၵ်ႉတွၼ်ႈၵၢၼ်ငၢၼ်း လွင်ႈငမ်းယဵၼ်ၼႆ တႃႇတေၵေႃႇတင်ႈလႆႈ မိူင်းႁူမ်ႈတုမ်ၽႅတ်ႇတရႄႇၸႅတ်ႈၸၢင်ႇၼၼ်ႉ သဵၼ်ႈတၢင်းမၼ်း ငိုပ်းတၼ်ဝႆႉယူႇ ဝႃႈၼႆ၊ ၼင်ႇႁိုဝ်ပေႃးတေၵေႃႇတင်ႈလႆႈ မိူင်းႁူမ်ႈတုမ် ၾႅတ်ႇတရႄႇ ၸႅတ်ႈၸၢင်ႇၼၼ်ႉ ႁဝ်းၶႃႈတေလႆႈသႂ်ႇဢဵၼ်သႂ်ႇႁႅင်းႁဵတ်းသၢင်ႈ တႃႇတေလူင်းလၢႆးမိုဝ်းလႆႈ ၼႂ်းလိၵ်ႈႁူမ်ႈမၢႆၶေႃႈ လႆႈၸႂ် ၸိုင်ႈမိူင်းႁူမ်ႈတုမ် ၼႆယဝ်ႉ။ တႄႇမိူဝ်ႈ ပီႊ 1948 လႆႈလွင်ႈလွတ်ႈလႅဝ်းၵွၼ်းၶေႃယဝ်ႉသေ မိူင်းႁူမ်ႈတုမ်ႁဝ်းၶႃႈၼႆႉ ယွၼ်ႉၾႆးသိုၵ်းၼႂ်း မိူင်းလႄႈ တၢၼ်ႇၶိုၼ်ႈယႂ်ႇမႂ်ႇသုင်ၵေႃႈ ဢမ်ႇၶိုၼ်ႈယႂ်ႇမႂ်ႇသုင်မႃး၊ ၵူၼ်းမိူင်းႁဝ်းၶႃႈၵမ်ႈၼမ်ၵေႃႈ လႆႈတူၵ်းလိုၼ်းပိူၼ်ႈ ၵူႈၸိူဝ်ႉၵူႈလွင်ႈသေ လႆႈၵွတ်းၽၢၼ်ၵႂႃႇဢၼ်ဝႃႈၼၼ်ႉ ႁဝ်းၶႃႈတင်းသဵင်ႈၵေႃႈ တေႁူႉထိုင်ယူႇ။ ၵွပ်ႈၼႆလႄႈ တွၼ်ႈတႃႇၼမ်ႉတွၼ်းၽွၼ်းလီ ပေႃႈမႄႈၵူၼ်းမိူင်း၊ တွၼ်ႈတႃႇၼမ်ႉတွၼ်းၽွၼ်းလီ မိူင်းႁူမ်ႈတုမ်ၼၼ်ႉ ဢဝ်ဝႆႉပဵၼ်လွင်ႈယႂ်ႇသေ ၼင်ႇႁိုဝ် ပေႃးတေၵေႃႇတင်ႈလႆႈ မိူင်းႁူမ်ႈတုမ်ၾႅတ်ႇတရႄႇ ၸႅတ်ႈၸၢင်ႇ ဢၼ်ႁဝ်းၶႃႈတင်းမူတ်းတင်းသဵင်ႈ မုင်ႈမွင်းၼၼ်ႉ ၸုမ်းဢၼ်ၵဵဝ်ႇၶွင်ႈတင်းမူတ်း သင်ႁဝ်းၶႃႈ ဢုပ်ႇဢူဝ်းၵၼ် တေလႆႈဝႆႉလွင်ႈၸႂ်ယႂ်ႇၸႂ်ယၢဝ်း၊ လွင်ႈသိုဝ်ႈယူဝ်းတေႃႇၵၼ်၊ လွင်ႈယုမ်ႇယမ်ၵၼ်၊ ၽၢႆႇၼိုင်ႈလႄႈၽၢႆႇၼိုင်ႈ တေလႆႈမီးလွင်ႈၼပ်ႉထိုဝ်ၵၼ်၊ မီးလွင်ႈယွၼ်ႇယၢၼ်းတေႃႇၵၼ်၊ ႁႂ်ႈမီးလွင်ႈၽဵင်ႇပဵင်းၵၼ် ပေႃးၼႆၸိုင် တၵ်းႁွတ်ႈထိုင်ယိူင်းမၢႆ ဢၼ်ႁဝ်းၶႃႈတင်းမူတ်း မုင်ႈမွင်းၶႂ်ႈလႆႈၼၼ်ႉဢမ်ႇႁၢင်ႉ ၼႆသေ ၶွတ်ႇယွၼ်ႈပၢႆၵႂၢမ်းၵႂႃႇယူႇယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-08-22T15:20:09

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bd%e1%80%90%e1%80%ba/

ၸုမ်းဢူၺ်းလီ သိုၵ်းပွတ်းႁွင်ႇ လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈၼမ်ႉၶမ်း

မိူဝ်ႈၼႆႉဝၼ်းထီႉ 22 August 2019 ယၢမ်းၵၢင်ၼႂ် 10:00 မူင်း ၸုမ်းဢူၺ်းလီ သိုၵ်းပွတ်းႁွင်ႇ လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈ ပၢင်တင်ႇ တူၼ်ႈၵၢင်း ၼႂ်းၵႄႈၵၢင် လွႆလၢဝ် လႄႈ ဝၢၼ်ႈၵွင်းဝႆး ဢိူင်ႇၵွင်းဝႆး ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလူၺ်ႈလွင်ႈ ပၢင်တိုၵ်းၼႆႉ ၸုမ်းဢူၺ်းလီ သိုၵ်းပွတ်းႁွင်ႇ ယူႇဝႆႉတီႈၼႂ်းဝၢၼ်ႈၵွင်းဝၢႆးသေ ၶိုၼ်းဢွၵ်ႇ ၵႂႃႇတၢင်းပၢင်တင်ႇ တူၼ်ႈၵၢင်း ၵႂႃႇၽႃႇၺႃး သၢႆသိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် ၸၵၶ မၢႆ 7 လႄႈ လႆႈပဵၼ်ပၢင်တိုၵ်းၵၼ် တၢင်းႁိုင် 1 ၸူဝ်ႈမူင်း ၼႆယဝ်ႉ ၊ သိုၵ်းမၢၼ်ႈ ဢၼ်မီးၼႂ်း ၸၶၼ်းတိတ်ႉ ၽၢႆႇၸၢၼ်းဝဵင်းၼမ်ႉၶမ်းၼၼ်ႉ ယိုဝ်းမၢၵ်ႇလူင်ၸွႆႈ (ပၼ်ႁႅင်းၾႆး) ၵႂႃႇ ၼႂ်းဢွင်ႈတီႈ ပဵၼ်ပၢင်တိုၵ်း ၵၼ်တင်း ၸုမ်းဢူၺ်းလီ သိုၵ်းပွတ်းႁွင်ႇ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “ႁူင်းႁဵၼ်း လူင်ပွင်ၸိုင်ႈမၢၼ်ႈ ဝဵင်းၼမ်ႉၶမ်း လႆႈပွႆႇပၼ် လုၵ်ႈႁဵၼ်း ပွၵ်ႈမိူဝ်းႁိူၼ်းၽႂ်မၼ်းယဝ်ႉၶႃႈ ၊ ၸဝ်ႈလၢၼ်ႉတၢင်းၶၢႆၵုၼ်ႇ ၵူႈလွင်ႈလွင်ႈ မၢင်တီႈၵေႃႈ ပိၵ်ႉသိမ်းဢိုတ်းလၢၼ်ႉၵမ်းသိုဝ်ႈ ၊ လွင်ႈၵူၼ်းမိူင်းၼႂ်းပိုၼ်ႉတီႈ ၸိူဝ်းယူႇၸမ် ဢွင်ႈတီႈ ပၢင်တိုၵ်းၼၼ်ႉ ၸွင်ႇလႆႈပၢႆႈၽေး လႄႈ ၸွင်ႇလႆႈတၢင်းဝၢတ်ႇၸဵပ်း ယွၼ်ႉပၢင်တိုၵ်း ပွၵ်ႈၼႆႉၼႆၼၼ်ႉ ၶႃႈႁဝ်းဢမ်ႇပႆႇလႆႈႁူႉၸွမ်းသင်” လၢတ်ႈၼႄၼင်ႇၼႆ။ သၢႆသိုၵ်းမၢၼ်ႈ လႄႈ ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ 7 ၼႆႉ လုၵ်ႉတီႈ ၽႃၵၢၼ်ႉ မိူင်းၶၢင် သေ တိုၵ်ႉၶၢႆႉ ၵႂႃႇပၵ်းသဝ်းတီႈ ဝဵင်းၼမ်ႉၶမ်း ဢမ်ႇပႆႇႁိုင်သင်ၼႆႉၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-22T15:09:53

https://taifreedom.com/%e1%81%b6%e1%82%84%e1%82%87-%e1%81%b6%e1%80%90%e1%80%ba%e1%80%b8%e1%81%b6%e1%82%82%e1%81%a2%e1%80%84%e1%80%ba-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba/

ၶႄႇ ၶတ်းၶႂၢင် ဢမေႇရိၵၢၼ်ႇ ၵဵဝ်ႇလူၺ်ႈလွင်ႈ ၵႃႉၶၢႆႁိူဝ်းမိၼ်တိုၵ်း F – 16 ပၼ် ထၢႆႇဝၢၼ်ႇ

မိူဝ်ႈဝၼ်းထီႉ 21 August 2019 သိုဝ်ႇၶၢဝ်ႇ BBC လၢတ်ႈဝႃႈ ၽူႈၼမ်းၼႂ်း ႁွင်ႈၵၢၼ်လူင် ၽၢႆႇၼွၵ်ႈမိူင်း ၸိုင်ႈမိူင်းၶႄႇ Mr. Geng Shuang (ၵိူင်းသူင်ႉ) လႆႈဢွၵ်ႇမႃးမွၵ်ႇလၢတ်ႈၶေႃႈၵႂၢမ်း တုၵ်းယွၼ်းႁႂ်ႈ လူင်ပွင်ၸိုင်ႈ မိူင်းဢမေႇရၵၢၼ်ႇ ၵိုတ်းယိုတ်း လွင်ႈတေၶၢႆ ႁိူဝ်းမိၼ်တိုၵ်း F -16 တင်းၼမ် 66 လမ်း ပၼ်ထၢႆႇဝၢၼ်ႇ ဢၼ်မႅၼ်ႈသၢင်ႉငိုၼ်း 8,000 လၢၼ်ႉ တေႃႇလႃႇၼၼ်ႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၵၢၼ်ၵႃႉၶၢႆၶိူင်ႈၵွင်ႈၵၢင်ႇ ၽိတ်းပၵ်းပိူင် ၸိုင်ႈမိူင်းၼိုင်ႈ တေႃႇၸိုင်ႈမိူင်းၼိုင်ႈလႄႈ ၵဵဝ်ႇလူၺ်ႈလွင်ႈၶိူင်ႈယိပ်းတိုဝ်း ၼႂ်းၵၢၼ်သိုၵ်း ဢၼ်ဢမေႇရိၵၢၼ်ႇ ၵႃႉၶၢႆတေႃႇထၢႆႇဝၢၼ်ႇၼၼ်ႉ ထုၵ်ႇလီၵပ်းသိုပ်ႇ လူင်ပွင်ၸိုင်ႈၶႄႇ တီႈလဵဝ်ၵူၺ်း၊ ယွၼ်ႉဝႃႈ ၵုၼ်ထၢႆႇဝၢၼ်ႇၼၼ်ႉ ပဵၼ်လႅၼ်လိၼ်တီႈၼိုင်ႈ ဢၼ်ယူႇဝႆႉ ၼႂ်းၸိုင်ႈမိူင်းၶႄႇ ၼႆယဝ်ႉ။ Mr. Geng Shuang (ၵိူင်းသူင်ႉ) ယွၼ်းတၢင်းႁူမ်ႈမိုဝ်းတီႈ ဢမေႇရိၵၢၼ်ႇဝႃႈ ၼႂ်းၵႄႈၵၢင်ပၢႆးမၢၵ်ႈမီး 2 မိူင်းၼၼ်ႉ ၼင်ႇႁိုဝ် လွင်ႈၵဵပ်းၶွၼ်ႇ တင်းသွင်မိူင်း ပေႃးတေၵိုတ်းလိုဝ်ႈလႆႈ လႄႈ ၼင်ႇႁိုဝ် တေလႆႈၶေႃႈတူၵ်း လူင်း ၵၢၼ်ၵႃႉၶၢႆဢၼ်မႂ်ႇၼၼ်ႉ ထုၵ်ႇလီငူပ်ႉငိၵၼ် ႁဵတ်းသၢင်ႈၵႂႃႇ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-22T09:51:51

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b5%e1%80%b5%e1%80%9d%e1%80%ba%e1%82%87%e1%80%9c%e1%80%b0%e1%81%ba/

ၶေႃႈပိုၼ်ၽၢဝ်ႇ ၵဵဝ်ႇလူၺ်ႈ ၵူၼ်းဝၢၼ်ႈတႃႈလူင် သိုပ်ႇၸႃႇတႃႇဝၢၼ်ႈ သၢၼ်ၶတ်း ၵၢၼ်သၢင်ႈၽၢႆ ၼိူဝ်မႄႈၼမ်ႉတူႈ

ၶေႃႈပိုၼ်ၽၢဝ်ႇ ၵဵဝ်ႇလူၺ်ႈ ၵူၼ်းဝၢၼ်ႈတႃႈလူင် သိုပ်ႇၸႃႇတႃႇဝၢၼ်ႈ သၢၼ်ၶတ်း ၵၢၼ်သၢင်ႈၽၢႆ ၼိူဝ်မႄႈၼမ်ႉတူႈ

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-08-21T19:04:15

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8%e1%81%b6%e1%80%bd%e1%81%b5%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2/

ၵူၼ်းတူၵ်းၶွၵ်ႈ မိူင်းဢိၼ်ႇတူဝ်ႇၼီးသျႃး 200 ပၢႆ ဢဝ်ၶၢဝ်းယၢမ်းလီ မိူဝ်ႈၽွင်းၵူၼ်းမိူင်း ၼႄၵၢင်ၸႂ် ပၢႆႈဢွၵ်ႇၶွၵ်ႈ

ၵူၼ်းတူၵ်းၶွၵ်ႈမိူင်းဢိၼ်ႇတူဝ်ႇၼီးသျႃး ဢဝ်ၶၢဝ်းယၢမ်းလီ မိူဝ်ႈၽွင်းၵူၼ်းမိူင်း တိုၵ်ႉၼႄၵၢင်ၸႂ် ဢၼ်ယူႇၸမ်ၵၼ်တင်း ၶွၵ်ႈၼၼ်ႉသေ ပၢႆႈဢွၵ်ႇၶွၵ်ႈ 258 ၵေႃႉသေ ၸဝ်ႈၼႃႈတီႈ ၼႅတ်ႈဢွၼ်ၸွပ်ႇသွၵ်ႈ တိၺွပ်းၶိုၼ်းဝႃႈၼႆ ၵျႃႇတႃႇၽူတ်ႉ (Jakarta Post) လၢတ်ႈဝႃႈ မိူဝ်ႈဝၼ်းထီႉ 17 August 2019 ၼႂ်းမိူင်းပႃႉပူၼ်း (Papuan) မိူင်းဢိၼ်ႇတူဝ်ႇၼီးသျႃး မီးၵူၼ်းတူၵ်းၶွၵ်ႈ 258 ၵေႃႉ ၼႂ်းၼၼ်ႉ ပႃးလုၵ်ႈႁဵၼ်းၸၼ်ႉၸွမ် ပဵၼ်ၵူၼ်းၸၢဝ်းၶိူဝ်း ပႃႉပူၼ်း 43 ၵေႃႉ၊ ၸဝ်ႈၼႃႈတီႈပလိၵ်ႈၶဝ် တိၺွပ်းၶင်ၶွၵ်ႈဝႆႉ ယွၼ်ႉမီးလွင်ႈ ထၢင်ႇထိူမ်ဝႃႈ လုၵ်ႈႁဵၼ်း ၸၼ်ႉၸွမ် ပဵၼ်ၵူၼ်းယႃႉလူႉပႅတ်ႈ ၸွမ်ပိဝ်ၸိူဝ်ႉၸၢတ်ႈ မိူင်းဢိၼ်ႇတူဝ်ႇၼီးသျႃး မိူဝ်ႈဝၼ်းၸိူဝ်ႉၸၢတ်ႈ ၼၼ်ႉ ဝႃႈၼႆ။ ဝၢႆးသေၸဝ်ႈၼႃႈတီႈပလိၵ်ႈ ၵုမ်းၶင်တူဝ် လုၵ်ႈႁဵၼ်းၸၼ်ႉၸွမ်ယဝ်ႉၼၼ်ႉ ႁဵတ်းႁႂ်ႈၵူၼ်းမိူင်းၸၢဝ်းၶိူဝ်း ပႃႉပူၼ်း ဢမ်ႇပေႃးၸႂ်လႄႈ လႆႈဢွၵ်ႇၼႄ ၵၢင်ၸႂ် ယႃႉလူႉပႅတ်ႈ ဢွင်ႈတီႈႁဵတ်းၵၢၼ် လူင်ပွင်ၸိုင်ႈ ၼႂ်းပိုၼ်ႉတီႈ၊ ၽဝ်ယၢင်လူတ်ႉၵႃးသေ ၸဝ်ႈၼႃႈတီႈပလိၵ်ႈ ထိုင်တီႈလႆႈၸႂ်ႉ မၢၵ်ႇၵွၼ်းၵႅတ်ႉ (tear gas) ယိုဝ်းသႂ်ႇ ဝႃႈၼႆ။ ထိုင်မႃး ဝၼ်းထီႉ 19 August 2019 မႅၼ်ႈၽွင်း ၵူၼ်းၸၢဝ်းၶိူဝ်းပႃႉပူၼ်း တိုၵ်ႉၼႄၵၢင်ၸႂ် ယူႇၼိူဝ်သဵၼ်ႈ တၢင်းၼၼ်ႉ ၵူၼ်းတူၵ်းၶွၵ်ႈၶင် ၼႂ်းၶွၵ်ႈ (Sorong) လႆႈဢဝ်ၶၢဝ်းယၢမ်းလီၼႆႉသေ ပေႃႉထုပ်ႉယႃႉလူႉၶွၵ်ႈလႄႈ ပၢႆႈဢွၵ်ႇၶွၵ်ႈၵႂႃႇ ၼႆယဝ်ႉ။ ၽူႈၼမ်းၼႂ်း ႁွင်ႈၵၢၼ်လူင်ၽၢႆႇလူလွမ်သုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းဢိၼ်ႇတူဝ်ႇၼီးသျႃး လၢတ်ႈဝႃႈ ၵူၼ်းပၢႆႈဢွၵ်ႇၶွၵ်ႈ တင်းမူတ်း မီး 258 ၵေႃႉ တႃႇ 5 ၵေႃႉ လႆႈမႃးႁပ်ႉဢဝ် တူတ်ႈတၢမ်ႇၶွၵ်ႈၶိုၼ်း ႁင်းၵူၺ်း ယဝ်ႉၼႆသေ ၵူၼ်းၸိူဝ်းလၵ်ႉပၢႆႈၼၼ်ႉ ၽူႈမီးပုၼ်ႈၽွၼ်းၶဝ် တိုၵ်ႉၸွပ်ႇသွၵ်ႈ တိၺွပ်းၶိုၼ်းယူႇဝႃႈၼႆ။ ၶေႃႈမုၼ်း – Postotdayတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-21T15:30:14

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9d%e1%80%b5%e1%80%84-2/

ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢဝ်ၽၵ်းၵပ်းၶဝ်ႈ ၸွႆႈထႅမ် ၵေႃႉသိုၵ်း RCSS/SSA

ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း မီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် တင်းၼမ်သေ ဢဝ်ၽၵ်းၵပ်းၶဝ်ႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တႃႇႁႂ်ႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် တီႈၵေႃႉသိုၵ်း ၼႆယဝ်ႉ။ မိူဝ်ႈဝႃးဝၼ်းထီႉ 20 August 2019 ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢဝ် ပႃႁႅင်ႈၶူဝ်ႈ (ပႃႇလၶျွင်ႇ) 150 လူဝ်း လႄႈ ၵျႃႇသၢၼ်ႇ 5 ထူင်လူင် သေ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၽူႈၼင်ႈလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းတႃႈၶီႈလဵၵ်း တႃႇႁႂ်ႈၸွႆႈသိုပ်ႇသူင်ႇထိုင်ပၼ်တီႈ ၵေႃႉသိုၵ်း ဝႃႈၼႆ ၊ ယူႇတီႈ ၽူႈၼင်ႈလုမ်းၵပ်းသၢၼ် လႆႈတၢင်တူဝ် ၵေႃႉသိုၵ်း ႁပ်ႉဢဝ်ၶူဝ်းၶွင်ၵိၼ်ယႅမ်ႉဝႆႉ လႄႈ တေၶိုၼ်းဢဝ်သိုပ်ႇသူင်ႇထိုင်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၼႃႈတီႈၵုမ်းၵမ် ယူႇၼႆယဝ်ႉ။ ထႅင်ႈလွင်ႈၼိုင်ႈ ၽူႈမီးပုၼ်ႈၽွၼ်းလုမ်းၵပ်းသၢၼ် ဝဵင်းတႃႈၶီႈလဵၵ်း တၢင်တူဝ် ၵေႃႉသိုၵ်းၶဝ်တင်းသဵင်ႈသေ ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈၸဝ်ႈယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-21T13:33:55

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84/

လူင်ပွင်ၸိုင်ႈမိူင်းၶႄႇ သၢၼ်ၶတ်း လွင်ႈႁဵတ်းသၢင်ႈ ၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ႁၢဝ်ႈႁႅင်း

ၵဵဝ်ႇၵပ်းလွင်ႈ ပၢင်တိုၵ်းဢၼ်ပဵၼ်ယူႇ ၸိုင်ႈတႆးပွတ်းႁွင်ႇ ၵူၼ်းလႆႈတၢႆ တီႈဢႄႇသုတ်း မီး 16 ၵေႃႉ သေ လႆႈမၢတ်ႇၸဵပ်း ၵမ်ႈၽွင်ႈၼၼ်ႉ လူင်ပွင်ၸိုင်ႈမိူင်းၶႄႇ သၢၼ်ၶတ်းၵႂႃႇ ႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ မိူဝ်ႈဝၼ်းထီႉ 19 August 2019 Geng Shuang ၽူႈတၢင်လၢတ်ႈ ၽၢႆႇၼွၵ်ႈမိူင်း မိူင်းၶႄႇ လၢတ်ႈၵႂႃႇၼႂ်းပၢင် သပ်းလႅင်းၸႅၵ်ႈၶၢဝ်ႇဝႃႈ ၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ပိုတ်းယိုဝ်းၼၼ်ႉ မီးလွင်ႈလႆႈလုတၢႆ မၢတ်ႇၸဵပ်းသေ ႁဵတ်းႁႂ်ႈတုမ်ႉတိူဝ်ႉ လွင်ႈၼိမ်သဝ်း ၵတ်းယဵၼ် ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ လႄႈ ၸင်ႇလႆႈသၢၼ်ၶတ်းၵႂႃႇ ႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ လွင်ႈၼိဝ်သဝ်း ၵတ်းယဵၼ် ၼႂ်းၵႄႈ လႅၼ်လိၼ် မိူင်းၶႄ လႄႈ မိူင်းတႆးၼႆႉ ၽၢႆႇမိူင်းၶႄႇ ဝႆႉၼမ်ႉၼၵ်းသေ ဢမ်ႇၵႃး ၵၢၼ်ငၢၼ်းလွင်ႈငမ်းယဵၼ် မိူင်းမၢၼ်ႈၵေႃႈ ၽၢႆႇမိူင်းၶႄႇ ၵမ်ႉထႅမ်ပၼ်ႁႅင်းယူႇ ဝႃႈၼႆ ၊ ႁႂ်ႈၵိုတ်းယိုတ်း လွင်ႈပိုတ်းယိုဝ်းၵၼ် ၼႂ်းပိုၼ်ႉတီႈသေ တႃႇတေထိင်းသိမ်း လွင်ႈငမ်းယဵၼ်ၼၼ်ႉ ၽၢႆႇမိူင်းၶႄႇၵေႃႈ တေႁဵတ်းသၢင်ႈၵႂႃႇၸွမ်းၶၵ်ႉတွၼ်ႈ ဢၼ်ႁူမ်ႈႁွမ်းလႆႈၸႂ်ၵၼ် ႁဵတ်းသၢင်ႈၼၼ်ႉ ၼႆယဝ်ႉ။ မိူဝ်ႈဝၼ်းထီႉ 15 August 2019 ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ TNLA ၊ AA ႁူမ်ႈၵၼ် ၶဝ်ႈပိုတ်းယိုဝ်းတီႈ ၸၼ်ႉၸွမ်ၽၢႆႇသိုၵ်းမၢၼ်ႈ ဝဵင်းပၢင်ဢူး ၊ တပ်ႉပလိၵ်ႈၼွင်ၶဵဝ်(ၶူဝ်ၵိုတ်ႈ) ဢိၵ်ႇတင်း တပ်ႉသိုၵ်းမၢၼ်ႈ ၼွင်ၶဵဝ် ၶၢဝ်းယၢမ်းမိူဝ်ႈလဵဝ်ၵၼ် ၼႆယဝ်ႉ။ ၼႂ်းလွင်ႈပိုတ်းယိုဝ်းၼႆႉ သိုၵ်းမၢၼ်ႈ ၊ ပလိၵ်ႈ ဢိၵ်ႇတင်း ၵူၼ်းမိူင်း လႆႈလုတၢႆမၢတ်ႇၸဵပ်းသေ ဝၢႆးၼၼ်ႉ ထႅင်ႈဝၼ်း ၼိုင်ႈၵေႃႈ ၽွင်းတၢင် ၵဵဝ်ႇၵပ်းမိူင်းမၢၼ်ႈ ၸိုင်ႈမိူင်းႁူမ်ႈတုမ်ဢမေႇရီႇၵၢၼ်ႇၵေႃႈလၢတ်ႈဝႃႈ ၸႂ်ဢမ်ႇလီၸွမ်း ၵူၼ်းဢၼ်လႆႈလုတၢႆၵႂႃႇ လွင်ႈပိုတ်းယိုဝ်းၵၼ်ၼႆႉသေဢမ်ႇၵႃး တိုၵ်းသူၼ်း ၵူႈၽၢႆႇၽၢႆႇဢၼ် ၵဵဝ်ႇၶွင်ႇၼၼ်ႉ ႁႂ်ႈမီးလွင်ႈထိင်းသိမ်း ႁၵ်ႉသႃလွင်ႈၼိမ်သဝ်းသေ လွင်ႈတၢင်းႁၼ်ထိုင် ဢၼ်ဢမ်ႇမိူၼ်ၵၼ် ၼၼ်ႉၵေႃႈ ႁႂ်ႈငူပ်ႉငီႉ ဢုပ်ႇဢူဝ်းၵၼ်ၵႂႃႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-21T11:35:25

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae%e1%80%95%e1%80%bd%e1%80%90%e1%80%ba/

လုၵ်ႈၸုမ်းသိုၵ်းဢူၺ်းလီပွတ်းႁွင်ႇ လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် လၢႆၸႄႈဝဵင်း

မိူဝ်ႈဝၼ်ထီႉ 20 August 2019 ၶၢဝ်းယၢမ်း ၵၢင်ဝၼ်း 12:00 မူင်း သိုၵ်းမၢၼ်ႈလႄႈ ၸုမ်းသိုၵ်းTNLA လႆႈပဵၼ်ပၢင်တိုၵ်းၵၼ် တီႈဝၢၼ်ႈတွင်ႇပလူဝ်ႉ၊ ဢိူင်ႇတေႃႉသၢင်ႇ ၸႄႈဝဵင်းၵျွၵ်းမႄး လွင်ႈလူႉတၢႆမၢတ်ႇၸဵပ်း တင်းသွင်ၽၢႆႇတႄႉ ပႆႇလႆႈႁူႉၸွမ်း ၵဵဝ်ႇလူၺ်ႈလွင်ႈ ဢၼ်လႆႈပဵၼ်ပၢင်တိုၵ်းၵၼ် ၼႂ်းၸႄႈဝဵင်းၵျွၵ်းမႄးၼႆႉ မိူဝ်ႈဝၼ်းထီႉ 19 August 2019 ၵၢင်ၶမ်ႈ ၶၢဝ်းယၢမ်း 20:00 မူင်းၼၼ်ႉ သိုၵ်းမၢၼ်ႈ ဢဵၼ်ႁႅင်းၵူၼ်း မွၵ်ႈ 200 ၵေႃႉသေ ၶိုၼ်ႈၵႂႃႇယူႇဝႆႉ တီႈၵျွင်းပၢင်ၸၢမ် ဢိူင်ႇတေႃႉသၢင်ႇ ၸႄႈဝဵင်းၵျွၵ်းမႄးၼၼ်ႉ ၼႆယဝ်ႉ။ ၼႂ်းဝၼ်းထီႉ 20 August 2019 ၼႆႉၵူၺ်းၼင်ႇၵဝ်ႇ မိူဝ်ႈၶဝ်းယၢမ်း 08:00 မူင်း ၵၢင်ၶမ်ႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႉ ၶဝ်ႈၵႂႃႇပိုတ်းယိုဝ်း ႁိူၼ်းႁူဝ်ၼႃႈပီႇတူႉၸိတ်ႉ တီႈဝၢၼ်ႈၵွင်း (မိူင်းယၢင်း) ၸႄႈဝဵင်းလႃႈသဵဝ်ႈ ဢၼ်မီးၼႂ်း ၵႄႈၵၢင်သဵၼ်ႈတၢင်း လႃႈသဵဝ်ႈ – မိူင်းယေႃၼၼ်ႉလႄႈ ႁဵတ်းႁႂ်ႈလုင်းဝုၼ်းမွင်ႇ ၵေႃႉပဵၼ်ႁူဝ်ၼႃႈ ပီႇတူႉၸိတ်ႉလႄႈ မေးၼၢင်းမၼ်း လႆႈလူႉတၢႆတင်းသွင်ၵေႃႉ ဝႃႈၼႆ။ ယူႇတီႈၵူၼ်းဝၢၼ်ႈ လႆႈတုၵ်းယွၼ်းႁႂ်ႈ ၸုမ်းပလႁိတ ( ၸုမ်းၸွႆႈထႅမ် ၵူၼ်းထူပ်းၽေး) လႄႈ လူတ်ႉၶႄၾႆး ၶဝ်ႈမိူဝ်းၸွႆႈၼႆသေတႃႉ ယွၼ်ႉမီး တၢင်းယၢပ်ႇၽိုတ်ႇ လွင်ႈလွတ်ႈၽေးလႄႈ ဢမ်ႇၸၢင်ႈလႆႈ ၶဝ်ႈမိူဝ်းၸွႆႈ ၼႆယဝ်ႉ။ ၶႅပ်းႁၢင်ႈ – Kan Thar/RFA တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-21T00:31:30

https://taifreedom.com/burma-campaign-uk-%e1%80%9e%e1%82%82%e1%80%ba%e1%82%87%e1%80%9e%e1%80%b5%e1%81%bc%e1%80%ba%e1%82%88%e1%80%99%e1%81%a2%e1%82%86%e1%80%99%e1%82%82%e1%80%ba%e1%82%87-%e1%81%b8%e1%80%ad%e1%80%af%e1%80%9d/

Burma Campaign UK သႂ်ႇသဵၼ်ႈမၢႆမႂ်ႇ ၸိုဝ်ႈသဵင်လု 38 ၶွမ်ႇပၼ်ႇၼီႇ လၢႆလၢႆမိူင်း ဢၼ်ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ

မိူဝ်ႈဝၼ်းထီႉ 20 August 2019 Burma Campaign UK ဢၼ်မီးတီႈ ပိတဵင်ႇ ပိုၼ်ၽၢဝ်ႇ သႂ်ႇၸိုဝ်ႈမႂ်ႇ ၼႂ်းသဵၼ်ႈမၢႆ ၸိုဝ်ႈသဵင်လု ပႃးၸဵမ် ၶွမ်ႇပၼ်ႇၼီႇလူင် ပၢႆးၶူင်သၢင်ႈလုမ်ႈၾႃႉ Google ၊ Apple ၊ Huawei ဢိၵ်ႇတင်း ၶွမ်ႇပၼ်ႇၼီႇ 38 ဢၼ် လၢႆလၢႆမိူင်း ယွၼ်ႉမီးလွင်ႈ ၵဵဝ်ႇၶွင်ႈၸွမ်း ၵၢၼ်ပၢႆးမၢၵ်ႈမီး တပ်ႉသိုၵ်းမၢၼ်ႈ ၼႆယဝ်ႉ။ Mark Farmaner ၽူႈၸီႉသင်ႇၵုမ်းၵမ် Burma Campaign UK လၢတ်ႈဝႃႈ ပဵၼ်လွင်ႈပၼ်ႁႅင်း ၼင်ႇႁိုဝ်တေဢမ်ႇ ၵဵဝ်ႇၶွင်ႈၸွမ်း တပ်ႉသိုၵ်းမၢၼ်ႈ ဢၼ်ထုၵ်ႇၼႄးဝႃႈ ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း သေ လၢတ်ႈၼႄ လူင်ပွင်ၸိုင်ႈမိူင်းဝၼ်းတူၵ်းဝႃႈ ပဝ်ႉမၢႆလွင်ႈႁႄႉႁၢမ်ႈ ဢမ်ႇပႆႇၵုမ်ႇထူၼ်ႈ ၼႆယဝ်ႉ။ မိူဝ်ႈလိူၼ် December 2018 ပူၼ်ႉမႃးၼၼ်ႉ ဝၢႆးသေ Burma Campaign UK ပိုၼ်ၽၢဝ်ႇဝႃႈ ၵၢၼ်ပၢႆးမၢၵ်ႈမီး တပ်ႉသိုၵ်းမၢၼ်ႈၼႆႉ ၊ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၊ တိူဝ်ႉၶိူၵ်ႈသၽႃႇဝ ၽိင်ႈတိုၼ်းပဵၼ် ဢိၵ်ႇတင်း ၶွမ်ႇပၼ်ႇၼီႇ 49 ဢၼ် ဢၼ်ၵဵဝ်ႇၶွင်ႈၸွမ်းၼၼ်ႉ သႂ်ႇသဵၼ်ႈမၢႆ ၸိုဝ်ႈသဵင်လု Dirty List ယဝ်ႉသေ မိူဝ်ႈလဵဝ် ၶိုၼ်းပိုၼ်ၽၢဝ်ႇ သႂ်ႇၸိုဝ်ႈမႂ်ႇ ၼႂ်းသဵၼ်ႈမၢႆ ၸိုဝ်ႈသဵင်လု ၶွမ်ႇပၼ်ႇၼီႇမႂ်ႇ 38 ဢၼ်ၵႂႃႇထႅင်ႈ ၼႂ်းဝၼ်းထီႉ 20 August 2019 ၼႆယဝ်ႉ။ ၸိုဝ်ႈမႂ်ႇ ၼႂ်းသဵၼ်ႈမၢႆ ၸိုဝ်ႈသဵင်လု ၶွမ်ႇပၼ်ႇၼီႇၼႆႉ ပဵၼ် Google ၶွမ်ႇပၼ်ႇၼီႇ ပၢႆးၶူင်သၢင်ႈ ၶွင်ဢမေႇရီႇၵၢၼ်ႇ ၊ ပႃးၸဵမ် Apple ၊ EDF ၶွမ်ႇပၼ်ႇၼီႇႁႅင်းထၢတ်ႈ ၽလင်ႇသဵတ်ႈ ၊ Peel Group ဢၼ်ပဵၼ်ၶွမ်ႇပၼ်ႇၼီႇ လွင်ႈတေႃႉသူင်ႇ လႄႈ တီႈလိၼ်ႁိူၼ်းယေး ဢၼ်မီးယူႇတီႈ ပိတဵင်ႇ ၊ Huawei ဢၼ်ပဵၼ်ၶွမ်ႇပၼ်ႇၼီႇ ပၢႆးၶူင်သၢင်ႈၶႄႇ ဢိၵ်ႇတင်း TPG Capital ၶွမ်ႇပၼ်ႇၼီႇ လွင်ႈလူင်းတိုၼ်းလၢင်း ဢမေႇရီႇၵၢၼ်ႇၵေႃႈ ပႃးၸွမ်း ၼႆယဝ်ႉ။ Mark Farmaner ၽူႈၸီႉသင်ႇၵုမ်းၵမ် Burma Campaign UK လၢတ်ႈဝႃႈ ယူႇတီႈၵၢၼ်ၶူၼ်ႉၶႂႃႉ ၵဵပ်းတွမ် ႁႃၶေႃႈမုၼ်းသေ ၸင်ႇထူပ်းႁၼ် ၶေႃႈမၼ်ႈၵႅၼ်ႇ ၶွမ်ႇပၼ်ႇၼီႇ ၸိုဝ်ႈသဵင်ယႂ်ႇလုမ်ႈၾႃႉ ဢၼ်ၵဵဝ်ႇၶွင်ႈတင်း ၶွမ်ႇပၼ်ႇၼီႇၵၢၼ်ငၢၼ်း ၶွင်တပ်ႉသိုၵ်းမၢၼ်ႈလႄႈ ၸင်ႇလႆႈပိုၼ်ၽၢဝ်ႇ သဵၼ်ႈမၢႆ ၸိုဝ်ႈသဵင်လု ၶွမ်ႇပၼ်ႇၼီႇ 38 ဢၼ်ၵႂႃႇထႅင်ႈ ၼႆယဝ်ႉ။ Application တႃႇၶွမ်ႇပၼ်ႇၼီႇ Mytel ၽူင်း(မူဝ်ႇပၢႆးၽူင်း) ၶွင်တပ်ႉသိုၵ်းမၢၼ်ႈၼၼ်ႉ ၶွမ်ႇပၼ်ႇၼီႇ Apple သမ်ႉႁပ်ႉၶၢမ်ႇၸွႆႈထႅမ်ပၼ် လႄႈ ၸင်ႇလႆႈဢဝ် Apple သႂ်ႇၼႂ်းသဵၼ်ႈမၢႆ ၸိုဝ်ႈသဵင်လု ဝႃႈၼႆ ၊ Google ဢၼ်ၶဝ်ႈပႃးၼႂ်း သဵၼ်ႈမၢႆ ၸိုဝ်ႈသဵင်လုမႂ်ႇၵေႃႈ ယွၼ်ႉႁပ်ႉဢဝ်ပုၼ်ႈၽွၼ်း ၸွႆႈထႅမ်ပၼ် Application ၼဵတ်ႇ (Net) တႃႇတပ်ႉသိုၵ်းမၢၼ်ႈ ပႃးၸဵမ် ၸွမ်ၸိၵ်းသိုၵ်းမိၼ်းဢွင်ႇလၢႆႇ တေၸႂ်ႉတိုဝ်းလႆႈ ဝႃႈၼႆ ၊ ၶွမ်ႇပၼ်ႇၼီႇ လွင်ႈလူင်းတိုၼ်းလၢင်း ဢမေႇရီႇၵၢၼ်ႇၼၼ်ႉၵေႃႈ မီးဝႆႉ ၶွမ်ႇပၼ်ႇၼီႇယႂ်ႇလူင် 2 ဢၼ်သေ ႁဵတ်းသၢင်ႈပၼ် တႃႇၶွမ်ႇပၼ်ႇၼီႇ Mytel ၶွင်တပ်ႉသိုၵ်းမၢၼ်ႈ ၼႆယဝ်ႉ။ ၼႂ်း 38 ၶွမ်ႇပၼ်ႇၼီႇ ဢၼ် Burma Campaign UK ပိုၼ်ၽၢဝ်ႇ ပဵၼ်သဵၼ်ႈမၢႆ ၸိုဝ်ႈသဵင်လု ၼၼ်ႉ ၸိုဝ်ႈသဵင် ၶွမ်ႇပၼ်ႇၼီႇ မိူင်းဢူႉရေႃးပႃႉ ဢၼ်ဢမ်ႇၵပ်းၵၢႆႇ တပ်ႉသိုၵ်းမၢၼ်ႈ ၵမ်းသိုဝ်ႈၼၼ်ႉၵေႃႈ ပိုၼ်ၽၢဝ်ႇဝႆႉယူႇ ဝႃႈၼႆ ၊ ၼင်ႇႁိုဝ် တေၵဵပ်းႁွမ်တွမ်ၸူႉ ပိုၼ်ၽၢဝ်ႇလႆႈ ၊ ႁဵတ်းၸိူင်ႉႁိုဝ် ၵဵပ်းႁွမ်တုမ်ၸူႉ ၶေႃႈမုၼ်း သၢၵ်ႈသေႇလၵ်းထၢၼ် ဢၼ်ဝႃႈ ၼၼ်ႉ Mark Farmaner လၢတ်ႈၼႄဝႃႈ မိူဝ်ႈၽွင်းပႆႇလႆႈပိုၼ်ၽၢဝ်ႇ ၶွမ်ႇပၼ်ႇၼီႇ ဢၼ်ၶဝ်ႈပႃး သဵၼ်ႈမၢႆၸိုဝ်ႈသဵင်လုတင်းမူတ်းၼၼ်ႉ လႆႈၵပ်းသိုပ်ႇ ၶွမ်ႇပၼ်ႇၼီႇ တီႈၵဵဝ်ႇၶွင်ႈဢွၼ်တၢင်းယူႇ ဝႃႈၼႆ ၊ ယူႇတီႈၶွမ်ႇပၼ်ႇၼီႇသေ ႁဵတ်းသၢင်ႈၵပ်းၵၢႆႇၸွမ်းၵေႃႈလီ ၊ ပၼ် လွင်ႈၵမ်ႉၸွႆႈ (ဝုၼ်ႇသွင်ႇမူႉ) ၵေႃႈလီ သင်ဝႃႈၽၢႆႇႁဝ်းၶႃႈ လႆႈႁၼ် သၢၵ်ႈသေလၵ်းထၢၼ် ပေႃးၼႆၸိုင် ၊ မိူၼ်ၼင်ႇ တၢင်တူဝ်တပ်ႉသိုၵ်း ဢမ်ႇၼၼ် တႃႇၼႂ်းၵၢၼ်ငၢၼ်း ပၢႆးမၢၵ်ႈမီး ၶွင်တပ်ႉသိုၵ်း လႄႈ ဢွင်ႈတီႈတႃႇၵပ်းသိုပ်ႇ ဢိၼ်ႇတႃႇၼႅတ်ႉ ၼႆသေ ၶွမ်ႇပၼ်ႇၼီႇ Apple ၊ Google ၊ Facebook ပၼ်ၶႂၢင်ႉ ၸႂ်ႉတိုဝ်းၼၼ်ႉ ဢွၼ်တၢင်းသုတ်း ႁဝ်းၶႃႈၵပ်းသိုပ်ႇတင်း ဢီးမဵဝ်းသေ သူင်ႇပၼ်ၶေႃႈမုၼ်း ဢၼ်ႁဝ်းၶႃႈႁၼ်ယူႇ ဝႃႈၼႆ ၊ လွင်ႈၸုမ်းႁဝ်းၶႃႈ ႁဵတ်းသင်ယူႇ ဢၼ်ဝႃႈၼၼ်ႉ သပ်းလႅင်းၼႄပၼ်သေဢမ်ႇၵႃး တၢင်ႇၼႄ လွင်ႈတၢင်း ၼင်ႇႁိုဝ်တေ ဢမ်ႇၵပ်းၵၢႆႇတပ်ႉသိုၵ်းမၢၼ်ႈ ၊ သင်ဝႃႈၶေႃႈမုၼ်း ဢၼ်ၸုမ်းႁဝ်းၶႃႈ လႆႈၼၼ်ႉ ၽိတ်းပေႃးၼႆၸိုင် ပၼ်တၢင်းႁၼ်ထိုင်မႃးလႆႈၼႆ တႅမ်ႈသူင်ႇၸူးၶွမ်ႇပၼ်ႇၼီႇ တီႈၵဵဝ်ႇၶွင်ႈ ဝႆႉယူႇ ၼႆယဝ်ႉ။ Mark Farmaner လၢတ်ႈဝႃႈ ၶွမ်ႇပၼ်ႇၼီႇၵမ်ႈၽွင်ႈတႄႉ ၶိုၼ်းမႄးလၢတ်ႈတီႈ Burma Campaign UK သေ ယူႇတီႈၶဝ် မိူဝ်ႈပူၼ်ႉမႃးၼၼ်ႉဢမ်ႇပွင်ႇၸႂ်ႁၼ်မႅၼ်ႈ ၶွမ်ႇပၼ်ႇၼီႇ လႆႈၵႂႃႇၵပ်းၵၢႆႇႁဵတ်းသၢင်ႈၸွမ်း ၶွမ်ႇပၼ်ႇၼီႇ တပ်ႉသိုၵ်းမၢၼ်ႈလႄႈ ယူႇတီႈၶဝ် တေၵိုတ်းလိုဝ်ႈလွင်ႈၵပ်းၵၢႆႇၸိူဝ်းၼႆႉလႄႈ ယႃႇဢဝ် ၶွမ်မၼီႇၶဝ်သႂ်ႇၼႂ်း သဵၼ်ႈမၢႆ ၸိုဝ်ႈသဵင်လုၼႆ မီးလွင်ႈၵပ်းသိုပ်ႇလၢတ်ႈၵႂႃႇယူႇ ဝႃႈၼႆ ၊ ၵူၺ်းၵႃႈ ၶွမ်ႇပၼ်ႇၼီႇၵမ်ႉၼမ်တႄႉၵေႃႈ ဢမ်ႇသူၼ်ၸႂ် လိၵ်ႈဢီးမဵဝ်း ဢၼ်ၶဝ်ႈသူင်ႇၵႂႃႇၼၼ်ႉ ၊ ပေႃး Burma Campaign UK ပိုၼ်ၽၢဝ်ႇပၼ် ၵူၼ်းတင်းၼမ်ႁူႉယဝ်ႉ ၸင်ႇၵပ်းသိုပ်ႇႁႃၶိုၼ်းၼႆယဝ်ႉ။ လွင်ႈလူၺ်ႈပိုၼ်ၽၢဝ်ႇ သဵၼ်ႈမၢႆ ၸိုဝ်ႈသဵင်လုၼႆႉသေ ယုမ်ႇယမ်ဝႃႈ တေမီးလွင်ႈတိူဝ်ႉယမ်ယူႇ ၼႆယဝ်ႉ ၊ ပၼ်ႁႅင်း တႃႇႁႂ်ႈၵိုတ်းလိုဝ်ႈ ၵၢၼ်ငၢၼ်းၶွမ်ႇပၼ်ႇၼီႇဢၼ်ၵပ်းၵၢႆႇ လွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ဢွင်ႈတီႈဢၼ်ပဵၼ်လွင်ႈသုၵ်ႉယုင်ႈ ဢိၵ်တင်း ဢၼ်ႁဵတ်းၵၢၼ်ပၢႆးမၢၵ်ႈမီး ႁူမ်ႈႁွမ်းတင်း တပ်ႉသိုၵ်း ၼႆယဝ်ႉ။ Mark Farmaner လၢတ်ႈဝႃႈ မိူဝ်ႈဢွၼ်တၢင်း ၶွမ်ႇပၼ်ႇၼီႇ ဢၼ်ၵပ်းၵၢႆႇတင်း ၵၢၼ်ပၢႆးမၢၵ်ႈမီး တပ်ႉသိုၵ်းမၢၼ်ႈၼႆႉ တေလႆႈႁၼ် ၶႄႇ ၊ ၶွမ်ႇပၼ်ႇၼီႇ မိူင်းၼႂ်းၵုၼ် ဢႃႇသျႃႉ ၵူၺ်း တေႃႈလဵဝ် ၸွမ်းၼင်ႇၼႂ်းသဵၼ်ႈမၢႆ ၸိုဝ်ႈသဵင်လု ဢၼ်ပိုၼ်ၽၢဝ်ႇၵႂႃႇၼၼ်ႉ တေလႆႈႁၼ် ဢမေႇရီႇၵၢၼ်ႇ ၊ ဢူႉရေႃးပႃႉ ဢိၵ်ႇတင်း ၶွမ်ႇပၼ်ႇၼီႇ လၢႆလၢႆမိူင်းသေ ၼႄသၢၵ်ႈသေႇၵႂႃႇဝႃႈ ၵပ်းၵၢႆႇ ၵၢၼ်ပၢႆးမၢၵ်ႈမီးတင်း တပ်ႉသိုၵ်းမၢၼ်ႈ ၼႆယဝ်ႉ။ မိူဝ်ႈဝၼ်းထီႉ 19 August 2019 Burma Campaign UK ပိုၼ်ၽၢဝ်ႇၵႂႃႇ သဵၼ်ႈမၢႆၸိုဝ်ႈသဵင်လု 38 ၶွမ်ႇပၼ်ႇၼီႇ ၼၼ်ႉဝႃႈ လွင်ႈတိူဝ်ႉၶိူၵ်ႈ သၽႃႇဝၽိင်ႈတိုၼ်းပဵၼ် လႄႈ ဢၼ်းမီးၼႂ်းသဵၼ်ႈမၢႆ ၸိုဝ်ႈသဵင်လု တၢင်ႇဢၼ်ၼႆႉ ပဵၼ် ၶွမ်ႇပၼီႇ ၽၢႆႇၵေႃႇသၢင်ႈ Adani ဢၼ်မီးတီႈ မိူင်းဢိၼ်းတီးယႃး မီးလွင်ႈႁူမ်ႈႁူမ်း (share)ၸွမ်း ၵၢၼ်ငၢၼ်းၶွင်တပ်ႉသိုၵ်းမၢၼ်ႈ ၊ ၶွမ်ႇပၼ်ႇၼီႇ ထၢတ်ႈၵွၼ်း EDG ဢၼ်မီးတီႈမိူင်း ၽလင်ႇသဵတ်ႈ(French- ပြင်သစ် ) မီးလွင်ႈၵပ်းၵၢႆႇ သုၵ်ႉယုင်ႈယၢင်ႈၸွမ်း ၽၢႆၼမ်ႉ တီးမိူင်းတႆး ၊ ၶွမ်ႇပၼီႇ Peel Group ဢၼ်မီးယူႇတီႈ ပိတဵင်ႇသမ်ႉ ႁဵတ်းသၢင်ႈတူၺ်းထိုင်ပၼ် တႃႈႁိူဝ်းၶွင်တပ်ႉသိုၵ်းမၢၼ်ႈ တီႈဝဵင်းတႃႈၵုင်ႈ ၊ ၶွမ်ႇပၼီႇ ပၢႆးၶူင်သၢင်ႈ ၽၢႆႇၵပ်းသိုပ်ႇ ၶွင် Huawei သမ်ႉ ႁဵတ်းၵၢၼ်ပၼ် တႃႇၶွမ်ႇပၼီႇ Mytel ၶွင်တပ်ႉသိုၵ်းမၢၼ်ႈ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-20T12:05:45

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-9/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႃႈသိုၵ်း လႆႈႁပ်ႉတၢင်းၸွႆႈထႅမ်

ၸွမ်းၼင်ႇတၢင်းယိူင်းဢၢၼ်း ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ဢၼ်မီးၼႂ်းမိူင်းၶႄႇ လႄႈ ၸဝ်ႈသြႃႇၽၶူး မိူင်းသိပ်းသွင်ပၼ်းၼႃး မီးၼၼ်ႉသေ ဢဝ်ၶူဝ်းၶွင်ၸႂ်ႉသွႆ ဢိၵ်ႇတင်းငိုၼ်းတွင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ယူႇၼႃႈသိုၵ်း ပွတ်းႁွင်ႇ။ မိူဝ်ႈဝၼ်းထီႉ 18 August 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် လႆႈတၢင်တူဝ် ၽူႈမီးၼမ်ႉၸႂ်ၸေႇတၼႃႇ ၵူႈတီႈတီႈသေ လႆႈသိုဝ်ႉၶူဝ်းၶွင်ၸႂ်ႉသွႆ မိူၼ်ၼင်ႇ ၽႃႈယၢင်ၶဵဝ်တႃႇၵင်ႈမုင်း 100 ၽိုၼ် သၢင်ႉငိုၼ်းၶႄႇ 8,500 ယွၼ်ႇ ၵႂႃႇဢၢပ်ႈဝႆႉပၼ်တီႈ လုမ်းၵပ်းသၢၼ် ပၢႆးမၢၵ်ႈမီး RCSS/SSA ဝဵင်းမူႇၸႄႈသေ၊ ယူႇတီႈၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး RCSS/SSA ဝဵင်းမူႇၸႄႈၵေႃႈ လႆႈဢဝ်ၶူဝ်းၶွင် ဢၼ်ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈၼၼ်ႉ သိုပ်ႇသူင်ႇထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႃႈသိုၵ်းပွတ်းႁွင်ႇယဝ်ႉ ဝႃႈၼႆ။ ၽူႈမီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ဢၼ်ၸွႆႈထႅမ်ငိုၼ်း ဢိၵ်ႇတင်း သိုဝ်ႉၶူဝ်းၶွင်ၸႂ်ႉသွႆ ထိုင်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ်ၸုမ်းသၢႆၼမ်ႉမၢဝ်း ဝဵင်းမူႇၸႄႈ 741 ယွၼ်ႇ၊ ၸုမ်းၶၢဝ်ႇတႆးဢိၵ်ႇႁူမ်ႈၸွႆႈၸိူဝ်ႉၸၢတ်ႈ 500 ယွၼ်ႇ၊ ၸၢႆးၵၢၼ်ႈငိုၼ်းယီႈထုၼ်း ဝဵင်းမူႇၸႄႈ ပွၵ်ႉၸၢၼ်း 500 ယွၼ်ႇ၊ ၸၢႆးဢၢႆႈၸၢႆး ၸူဝ်ႈၶၢဝ်းမိူင်းၶႄႇ 200 ယွၼ်ႇ၊ ဢေၽဵင်း ၼမ်ႉၶမ်း 200 ယွၼ်ႇ၊ မျႃႉဢေး သႅၼ်ဝီ 150 ယွၼ်ႇ၊ သိူင်ႁၢႆႈသူၺ်ႇ+ယိင်းၶမ်းၼူၼ်း ဝဵင်းတၢင်ႉယၢၼ်း 150 ယွၼ်ႇ၊ ပီႈၼွင်ႉတႆး မိူင်းၽူႈၽူႈဢႄႈ ၸိုင်ႈမိူင်းၶႄႇ 100 ယွၼ်ႇ၊ ပီႈၼွင်ႉတႆးမိူင်းမၢဝ်း ၸိုင်ႈမိူင်းၶႄႇ 100 ယွၼ်ႇ၊ ပီႈၼွင်ႉတႆးမိူင်းလႃႈ ၸိုင်ႈမိူင်းၶႄႇ 100 ယွၼ်ႇ၊ ၶမ်းၼွတ်း တၢင်ႉယၢၼ်း 100 ယွၼ်ႇ၊ ၼၢင်းထွၼ်းၼမ်ႉၶမ်း 100 ယွၼ်ႇ၊ ဢၢႆႈသေႃးဝႃႇ ၸေႈၾၢင် ၸိုင်ႈမိူင်းၶႄႇ – မွင်ႇၵျေႃႇ လႄႈ ၼၢင်းထွၼ်း ၼမ်ႉၶမ်း 100 ယွၼ်ႇ၊ ၸၢႆးၸၢႆး သိပ်းသွင်ပၼ်းၼႃး 100 ယွၼ်ႇ လႄႈ ဢိင်ႇတင်း ၽူႈမီးၼမ်ႉၸႂ် ထႅင်ႈလၢႆလၢႆၵေႃႉ လႆႈၶဝ်ႈႁူမ်ႈၸွႆႈထႅမ်ငိုၼ်းတွင်းတင်းၼမ် ၼႆယဝ်ႉ။ ၸုမ်းတႆးၽွမ်ႈႁူမ်ႈၸွႆႈၸိူဝ်ႉၸၢတ်ႈၼႆႉ ၸွႆႈထႅမ်ၵေႃႉသိုၵ်း တပ်းသိုၵ်းၸိုင်ႈတႆး RCSS/SSA ပဵၼ်ပွၵ်ႈၵမ်း 27 ယဝ်ႉလႄႈ မိူဝ်ႈပွၵ်ႈၵမ်း 26 ၼၼ်ႉၵေႃႈ လႆႈၸွႆႈထႅမ်ၽႃႈယၢင်ၶဵဝ် ဢိၵ်ႇတင်းငိုၼ်းတွင်း ထိုင်တီႈ ၵေႃႉသိုၵ်း တပ်းသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈတီႈ ၸိုင်ႈတႆးပွတ်းႁွင်ႇယဝ်ႉ ဝႃႈၼႆ။ မိူဝ်ႈဝၼ်းထီႉ 18 August 2019 ၼၼ်ႉၵေႃႈ ၸဝ်ႈသြႃႇၶူး မိူင်းသိပ်းသွင်ပၼ်းၼႃး လႆႈဢဝ်ငိုၼ်းၶႄႇ 9,200 ယွၼ်ႇ ၸွႆႈထႅမ် ဢၢပ်ႈပၼ်တီႈ ၸဝ်ႈသိုၵ်းၸူဝ်းမိူင်း ၽူႈၵွၼ်းလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး ဝဵင်းၵဵင်းတုင်သေ ယူႇတီႈၸဝ်ႈၸူဝ်းမိူင်း တေသိုဝ်ႉၽႃႈယၢင်လႄႈ သူင်ႇပၼ် တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် မီးၼႂ်းၼႃႈတီႈ ဝႃႈၼႆ။ သင်ဝႃႈ ၽူႈမီးၼမ်ႉၸႂ်ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈၸွႆႈထႅမ် ပေႃးၼႆၸိုင် ၵပ်းသိုပ်ႇလႆႈတီႈ ၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID – loir758758 ၼႆႉ လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-20T11:34:57

https://taifreedom.com/%e1%80%9c%e1%80%ae%e1%80%9d%e1%80%b0%e1%81%bc%e1%80%ba%e1%82%89%e1%80%9a%e1%80%9d%e1%80%ba%e1%82%89/

လီဝူၼ်ႉယဝ်ႉ

လီဝူၼ်ႉယဝ်ႉ

['မႃႊထီႊမီႊတီႊယိူဝ်ႊ', 'ဝွၵ်း']

2019-08-20T11:03:59

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%80%bd%e1%80%84%e1%80%ba%e1%81%b6%e1%80%b5%e1%80%9d%e1%80%ba-%e1%80%a2%e1%81%bc%e1%80%ba/

ၵူၼ်းမိူင်း ၼွင်ၶဵဝ် ဢၼ်သိုၵ်း TNLA တိၺွပ်းၵႂႃႇၼၼ်ႉ ထုၵ်ႇၶႃႈႁႅမ်တၢႆ 1 ၵေႃႉ လႄႈ မၢတ်ႇၸဵပ်းၵမ်ႈၽွင်ႈ

ၵူၼ်းမိူင်း ၼႂ်းဢိူင်ႇသီႇၶူႈ ၸႄႈဝဵင်းၼွင်ၶဵဝ် ၸိုင်ႈတႆးပွတ်းႁွင်ႇ ဢၼ်သိုၵ်း TNLA တိၺွပ်းၵႂႃႇၼၼ်ႉ ၵမ်ႈၽွင်ႈၽႃႇၺႃးမၢၵ်ႇ လႄႈ ထုၵ်ႇသိုၵ်း TNLA ၶႃႈႁႅမ်တၢႆ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 15 August 2019 ဝၢႆးသိုၵ်း TNLA ပိုတ်းယိုဝ်းပလိၵ်ႈမၢၼ်ႈ တီႈၶူဝ်ၵိုတ်ႈ (ၵူၵ်ႉထဵၵ်ႉ) လႄႈ ၸၼ်ႉၸွမ်ၽၢႆႇသိုၵ်းမၢၼ်ႈ တီႈဝဵင်းပၢင်ဢူးသေ ထွႆတပ်ႉၶဝ်ၶိုၼ်းၼၼ်ႉ သိုၵ်း TNLA တိၺွပ်းၵူၼ်းမိူင်း ၼႂ်းဢိူင်ႇသီႇၶူႈၵႂႃႇ 10 ၵေႃႉ ၊ ၼႂ်းဝၼ်းထီႉ 16 August 2019 ယၢမ်းၵၢင်ၼႂ်သမ်ႉ တိၺွပ်းၵႂႃႇထႅင်ႈ 2 ၵေႃႉ ႁူမ်ႈတင်းမူတ်း 12 ၵေႃႉ ၼႆယဝ်ႉ။ ၼႂ်းၵူၼ်းမိူင်း 12 ၵေႃႉဢၼ်သိုၵ်း TNLA တိၺွပ်းၵႂႃႇၼၼ်ႉ ၵေႃႉၼိုင်ႈ ပဵၼ်ၸၢဝ်းလွႆ ၸိုဝ်ႈႁွင်ႉ လုင်းမၢတ်ႈ ဢႃႇယု 58 ပီႊ သိုၵ်း TNLA မၢပ်ႇၼႄးဝႃႈ လုင်းမၢတ်ႈ ပဵၼ်ၵူၼ်းႁၵ်းလင်ၸိူဝ်ႉၸၢတ်ႈၼႆသေ ထုပ်ႉပေႃႉၶႃႈႁႅမ်တၢႆပႅတ်ႈ ၼႂ်းဝၼ်းထီႉ 16 August 2019 ယၢမ်းၵၢင်ၶမ်ႈ တီႈၸလွပ်ႈ ၵျွင်းၵေႃပလၢဝ် ၼႆယဝ်ႉ။ ထိုင်မႃး ၼႂ်းဝၼ်းထီႉ 18 August 2019 ယၢမ်းၵၢင်ၶမ်ႈ ၵူၼ်းမိူင်းဢၼ်ၵိုတ်းလိူဝ် 11 ၵေႃႉၼၼ်ႉ သိုၵ်း TNLA ပွႆႇပၼ်ၸိူဝ်းၶဝ်သေ လၢတ်ႈပႃးဝႃႈ ပွၵ်ႈမိူဝ်းႁိူၼ်းလႆႈယဝ်ႉ မၢၵ်ႇဢၼ်ၶဝ်ႁၢင်ႈဝႆႉၸိူဝ်းၼၼ်ႉ ၶဝ်ၵူႈမူတ်းယဝ်ႉ ၼႆသေ ၸႂ်ႉၸိူဝ်းၶဝ် ပွၵ်ႈမိူဝ်းၶိုၼ်းတၢင်းၵဝ်ႇ ဝႃႈၼႆ ၊ ၵူၼ်းမိူင်းၵေႃႈ ပွၵ်ႈၶိုၼ်းၸွမ်းသဵၼ်ႈတၢင်းၵဝ်ႇ ၸွမ်းၼင်ႇ TNLA လၢတ်ႈၼၼ်ႉ လႄႈ ၸင်ႇၵႂႃႇၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈဝႆႉ ၼႆယဝ်ႉ။ ၵူၼ်းမိူင်း ဢၼ်ၽႃႇၺႃးမၢၵ်ႇ သိုၵ်း TNLA ႁၢင်ႈဝႆႉၼၼ်ႉ (1)ၸၢႆးလဵၵ်ႉ(ႁွင်ႉ)ထုၼ်းလူႇ ဢႃႇယု 26 ပီႊ ယူႇဝၢၼ်ႈၼႃးၵၢဝ် ၸၢၵ်ႇမၢၵ်ႇတိူဝ်ႉၺႃး ပွင်ႈၶႅၼ်ၽၢႆႇတႂ်ႈငွၵ်းသွၵ်ႇ ၊ (2)ၸၢႆးသိုဝ်ႉ ဢႃႇယု 26 ပီႊ ယူႇဝၢၼ်ႈၼႃးၵၢဝ် ၸၢၵ်ႇမၢၵ်ႇတိူဝ်ႉၺႃး ႁူဝ်ၼဝ်ႇ ၽၢႆႇသၢႆႉ လႄႈ လုပ်ႇၵၢၼ်ႈၶေႃး ၽၢႆႇသၢႆႉ ပွင်ႇၵွင်းလင် ၊ (3)မွင်ႇၵျေႃႇဢူး ဢႃႇယု 28 ပီႊ ယူႇဝၢၼ်ႈၼႃးၵၢဝ် မၢၵ်ႇတိူဝ်ႉၺႃး ငဝ်ႈၶႃလူင်ၽၢႆႇသၢႆႉ ၼႆယဝ်ႉ။ ၸၢႆးလဵၵ်ႉ(ႁွင်ႉ)ထုၼ်းလူႇ လႄႈ ၸၢႆးသိုဝ်ႉ ၶႃသွင်ၵေႃႉ လႆႈမၢတ်ႇၸဵပ်း ႁၢဝ်ႈႁႅင်းလႄႈ လႆႈၶၢႆႉၵႂႃႇ ယူတ်းယႃတူဝ်ဝႆႉတီႈ ႁူင်းယႃပၢင်ဢူး ၊ မွင်ႇၵျေႃႇဢူး သမ်ႉ ယူတ်းယႃတူဝ်ဝႆႉတီႈ ႁူင်းယႃၼွင်ၶဵဝ်သေ ၵူၼ်းမိူင်း ဢၼ်ၵိုတ်းလိူဝ် ၼၼ်ႉတႄႉ ႁွတ်ႈၽႅဝ်ႁိူၼ်းၶိုၼ်း လီငၢမ်းယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-08-19T16:29:15

https://taifreedom.com/%e1%81%bd%e1%80%b0%e1%82%88%e1%81%b5%e1%80%bd%e1%81%bc%e1%80%ba%e1%80%b8%e1%80%9c%e1%80%af%e1%80%99%e1%80%ba%e1%80%b8-%e1%80%9c%e1%80%af%e1%80%99%e1%80%ba%e1%80%b8%e1%81%b5%e1%80%95%e1%80%ba%e1%80%b8/

ၽူႈၵွၼ်းလုမ်း လုမ်းၵပ်းသၢၼ်ၶွင်ႇသီႇဢဝ်ၶိုၼ်းၸိုင်ႈတႆး ဝဵင်းၵဵင်းတုင် သူႇၸႂ်းပၼ်ႁႅင်း ၵူၼ်းမိူင်းဢၼ်ၽႃႇၺႃး မၢၵ်ႇၽႃႇတီႈႁိမ်းတပ်ႉမၢၼ်ႈတီႈႁူင်းယႃ

ၽူႈၵွၼ်းလုမ်း လုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈၸူဝ်းမိူင်း ၵႂႃႇသူႇၸႂ်းပၼ်ႁႅင်းၸႂ် ၼၢင်းၺုၼ်ႉ ၵေႃႉလႆႈႁပ်ႉတၢင်းမၢတ်ႇၸဵပ်းယွၼ်ႉ ၽႃႇၺႃးမၢၵ်ႇတႅၵ်ႇတီႈႁိမ်းတပ်ႉမၢၼ်ႈ မိူဝ်ႈၽွင်းၵႂႃႇႁႃႁဵပ်း ဝႃႈၼႆ။ မိူဝ်ႈဝၼ်းထီႉ 11 August 2019 ၶၢဝ်းယၢမ်း 11:30 မူင်းၼၼ်ႉ ၵူၼ်းဝၢၼ်ႈၸွမ်တွင်း၊ ဢိူင်ႇမိူင်းပူးလူင်၊ ၸေဝဵင်းမိူင်းပဵင်း ဢွၵ်ႇၵႂႃႇႁႃႁဵပ်း ၼႂ်းထိူၼ်ႇ ဢၼ်မီးႁိမ်းၸမ်တပ်ႉသိုၵ်းမၢၼ်ႈၼၼ်ႉသေ ၵႂႃႇၽႃႇၺႃးမၢၵ်ႇတႅၵ်ႇ ဢၼ်သိုၵ်းမၢၼ်ႈႁၢင်ႈဝႆႉၼၼ်ႉ ဝႃႈၼႆ။ ၵူၼ်းမိူင်းဢၼ်ၵႂႃႇႁႃႁဵပ်းၼၼ်ႉ မီး 3 ၵေႃႉ၊ ၵေႃႉၽႃႇၺႃးမၢၵ်ႇတႅၵ်ႇၼၼ်ႉ ၸိုဝ်ႈၼၢင်းၸေႃးလႃႉ ဢႃႇယု 15 ပီ ၵႂႃႇဢွၼ်တၢင်း လႆႈတိူဝ်ႉၸၢၵ်ႇမၢၵ်ႇ ဢိတ်းဢွတ်းၵူၺ်း၊ ၼၢင်းၺုၼ်ႉ ဢႃႇယု 32 ပီ ပဵၼ်ၵေႃႉၵႂႃႇၸွမ်း ၽၢႆႇလင်တႄႉ လႆႈမၢတ်ႇၸဵပ်းႁၢဝ်ႈႁႅင်းတီႈၶႃၽၢႆႇသၢႆႉ၊ ၼၢင်းၺုၼ်ႉၼႆႉ ၸိုဝ်ႈပေႃႈမႄႈ လုင်းၸိင်ႇတႃႇ + ပႃႈၶမ်း ဝႃႈၼႆ။ ဝၢႆးသေၼၢင်းၺုၼ်ႉ ၽႃႇၺႃးမၢၵ်ႇတႅၵ်ႇယဝ်ႉ လႆႈလိုဝ်ႈယူတ်းယႃတူဝ်ဝႆႉတီႈႁိူၼ်းသေ၊ ထိုင်မႃး ဝၼ်းထီႉ 13 August 2019 သိုၵ်ႈမၢၼ်ႈၶဝ် ၸင်ႇၵႂႃႇ ႁွင်ႉဢဝ်ၼၢင်းၺုၼ်ႉ သူင်ႇၵႂႃႇယူတ်းယႃတူဝ်တီႈႁူင်းယႃ ၽၢႆႇတပ်ႉ သိုၵ်းမၢၼ်ႈ မၢႆ (3) ႁူင်းယႃၼၢင်းယိင်း မၢႆ (2) တီႈဝဵင်းၵဵင်းတုင် ၼႆယဝ်ႉ။ ၸွမ်ႈၼင်ႇ လႆႈႁပ်ႉႁူႉၶၢဝ်ႇငၢဝ်းယဝ်ႉသေ မိူဝ်ႈဝၼ်းထီႉ 16 August 2019 ၽူႈၵွၼ်းလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး ဝဵင်းၵဵင်းတုင် ယူႇတီႈၸဝ်ႈၸူဝ်းမိူင်း လႆႈၵႂႃႇသူႇၸႂ်း ပၼ်ႁႅင်းၸႂ် ၼၢင်းၺုၼ်ႉ ဢုပ်ႇဢူဝ်းတွင်ႈထၢမ် လွင်ႈလႆႈပဵၼ်မႃးၸိူဝ်းၼၼ်ႉလႄႈ မီးလွင်ႈတၢင်းၸိူင်ႉႁိုဝ် ၼႆၵေႃႈ ႁႂ်ႈၵပ်းသိုပ်ႇမႃး တီႈလုပ်းၵပ်းသၢၼ် လႆႈယူႇတႃႇသေႇၼႆသေ ဢဝ်ၶူဝ်းတွၼ်ႈပၼ်တီႈၼၢင်းၺုၼ်ႉယဝ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']